
Rytą, septintą valandą trisdešimt penkios minutės, Iši- 
gamis kaip visada išėjo iš namų. Buvo kovo pradžia, bet 
vėjas vis dar pūtė žvarbus. Jis įkišo smakrą į šaliką. Prieš 
sukdamas į pagrindinę gatvę, užmetė akį į dviračių aikš- 
telę. Ten rikiavosi keletas dviračių, bet žaliojo, kuris jam 
rūpėjo, nebuvo. 

Paėjėjęs gal dvidešimt metrų į pietus, pasiekė didžią- 
ją gatvę. Šinohašio — Naujojo Tilto — gatvę. Jeigu suk- 
tum į kairę, kitaip tariant, į rytus, prieitum Edogavos ra- 
joną, jeigu į vakarus — patektum į Nihonbašį. Prieš pat 
Nihonbašį teka Sumida, o per ją ir nutiestas Naujasis 
tiltas. | 

Šitaip leistis tiesiai į pietus — trumpiausias kelias į 
Išigamio darbovietę. Už kelių šimtų metrų driekiasi Ki- 
josumio parkas. Privati gimnazija priešais parką — jo 


darbovietė. Jis - mokytojas. Matematikos. 

Pamatęs užsidegant raudoną šviesoforo signalą, Iši- 
gamis pasuko į dešinę. Link Naujojo tilto. Priešinis vėjas 
plaikstė palto skvernus. Žingsniavo rankas susikišęs į 
kišenes, linktelėjęs į priekį. 

Dangų dengė stori debesys. Atspindėdama jų spalvą 
Sumida irgi atrodė drumzlina. Aukštyn upe plaukė ma- 
žas laivelis. Sekdamas jį akimis, Išigamis perėjo Naująjį 
tiltą. 

Perėjęs tiltą, nulipo laiptais žemyn. Pralindo pro til- 
to apačią ir patraukė Sumidos krantine. Abipus upės 
driekėsi pėsčiųjų takai. Šeimos ir įsimylėjėlių porelės 
mėgdavo vaikščioti kiek tolėliau — prie Kijosu tilto, bet 
prie Naujojo net ir per poilsio dienas žmonės beveik 
nesiartindavo. Kodėl, suprasi iš karto, vos čia apsilan- 
kęs: viena prie kitos rikiavosi mėlynomis plėvelėmis 
dengtos benamių lūšnos. Tiesiai virš galvos — greitkelis, 
tikriausiai todėl ši vieta atrodė tinkama pasislėpti nuo 
vėjo ir lietaus. Kad tokia užuobėga pranašumas, rodė ir 
kitas upės krantas, aname nematei nė vienos mėlynos 
lūšnos. Galbūt pirmieji benamiai čia įsikūrė atsitikti- 
nai, bet kitiems prie pirmųjų prisišlieti buvo ir patogu, 
ir dėl upės saugu. 

Išigamis ramiai ėjo pro tas mėlynas lūšnas. Dauguma 
jų buvo sulig žmogaus ūgiu, bet kai kurios nesiekė nė 
liemens. Būtų buvę daug tiksliau jas vadinti ne lūšno- 
mis, o dėžėmis. Bet jeigu jose tik miegama, tai gal vietos 
ir užtenka. Kad čia gyvenama, bylojo ištemptos virvės 


skalbiniams, tarsi priderintos prie lūšnų ir dėžių. 

Vienas benamis, persisvėręs per pylimo turėklus, va- 
lėsi dantis. Išigamis jį dažnai matydavo. Vyresnis nei še- 
šiasdešimties, žilstelėję plaukai surišti ant sprando. Ne- 
atrodo, kad ruoštųsi į darbą. Jeigu ketintų imtis kokio 
fizinio darbo, nesišlaistytų be vietos: darbai paprastai 
skirstomi anksti rytais. Kažin ar trauks ir į darbo biržą. 
Nors jeigu ten kas ir būtų pasiūlyta, su tokiais plaukais 
nė į pokalbį su darbdaviu nenueisi. Žinoma, tikimybė, 
kad kas nors tokio amžiaus vyriškiui duotų bent menką 
darbelį, lygi nuliui. 

Dar matė vyrą, prie savo lūšnos lamdantį tuščias 
skardines. Išigamis jau keletą kartų regėjo šitokį vaiz- 
dą, slapčia praminė tą vyrą Skardininku. Šis atrodė gal 
penkiasdešimties. Tvarkingai apsirengęs, net dviratį tu- 
rėjo. Juo važinėdamas ir rinko skardines. Jo lūšna buvo 
pačiame kvartalo pakrašty, šiek tiek nuošaliau. Todėl 
Išigamis ir spėjo, kad Skardininkas šios bendruomenės 
senbuvis. 

Kiek paėjėjus, ten, kur baigėsi mėlynomis plėvelėmis 
dengtų lūšnų eilė, ant suoliuko sėdėjo vyras. Jo paltas, 
kadaise tikriausiai smėlio spalvos, buvo toks purvinas, 
kad atrodė beveik pilkas. Po paltu jis vilkėjo švarką, o 
po šiuo — baltus marškinius. Kaklaraištis, spėjo Išiga- 
mis, tikriausiai sugrūstas į palto kišenę. Mintyse Išiga- 
mis jį buvo pavadinęs Inžinieriumi. Mat neseniai matė jį 
skaitant kažkokį žurnalą apie pramonę. Plaukai trumpi, 
barzda irgi nuskusta. Inžinierius dar neatrodė praradęs 


viltį rasti darbą. Gal ir šiandien ruošiasi į darbo biržą. 


KEIGO HIGASHINO 


Bet darbo tikriausiai negaus. Tam, kad jį rastų, turėtų 
atsikratyti išdidumo. Išigamis pirmą kartą Inžinierių 
pamatė prieš kokias dešimt dienų. Šisai dar neprisitai- 
kęs prie čionykščio gyvenimo. Tarp mėlynomis plėve- 
lėmis dengto gyvenimo ir savęs jis dar norėtų nubrėžti 
liniją. Todėl ir sėdi čia nežinodamas, kaip gyventi bena- 
mio gyvenimą. 

Išigamis toliau ėjo Sumidos krantine. Prie pat Kijo- 
su tilto sutiko senyvą ponią su trimis šuniukais. Mažieji 
taksai buvo su antkakliais - raudonu, mėlynu ir rožiniu. 
"Atrodo, ji irgi pamatė artėjantį Išigamį. Iš tolo nusišyp- 
sojo ir vos linktelėjo. Išigamis irgi atsakė linktelėdamas. 

— Labas rytas, — pirmasis pasisveikino jis. 

— Labas rytas. Ir kada gi atšils? 

— Nežinia, - susiraukė jis. 

Prasilenkdama senoji ponia palinkėjo: 

— Geros dienos. Laimingai. 

Tarsi sakydamas ačiū, jis energingai palinkčiojo. 

Prieš kelias dienas Išigamis ją matė išeinančią iš par- 
duotuvės su maišeliu. Jame, regis, buvo sumuštinis. Tik- 
riausiai pusryčiams. Todėl Išigamis darė prielaidą, kad 
ji gyvena viena. Jos butas turėtų būti ne itin toli nuo čia, 
yra matęs ją avinčią šlepetėmis. Juk negali su šlepetėmis 
vairuoti. Palaidojusi vyrą veikiausiai su trimis šuneliais 
gyvena kuriame nors daugiabutyje netoliese. Butas tu- 
rėtų būti gana erdvus, jeigu sutelpa su trimis auginti- 


niais. Ir dėl tų trijų taksiukų negali persikraustyti į kitą, 

šiek tiek mažesnį butą. Paskola jau gal ir išmokėta, bet 
komunaliniai mokesčiai irgi nemažai kainuoja. Todėl 
ji turi taupyti. Šią žiemą kirpykloje tikrai nesilankiusi, 
plaukų nebesidažo. 

Priešais Kijosu tiltą Išigamis užlipo laiptais. Norint 
pasiekti gimnaziją, tiltą reikia pereiti čia. Tačiau jis pa- 
suko priešinga kryptimi. 

Jau matė iškabą su užrašu „Benten-tei“. Nedidukė 
maisto išsineštinai krautuvėlė. Išigamis atidarė stiklines 
duris. 

— Labas rytas, — iš už prekystalio atskriejo Išigamiui 
įprastas, bet vis tiek kiekvienąkart nuotaiką nuskaidri- 
nantis balsas. 

Užsidėjusi baltą kepuraitę šypsojosi Jasuko Hanaoka. 

Pirkėjų parduotuvėje nebuvo. Tai jį dar labiau nu- 
džiugino. 

— Man, prašyčiau, ypatingąjį rinkinuką... 

— Ypatingasis rinkinys, tuojau paruošime. Ačiū, kad 
perkate. 

Jos balsas buvo giedras, bet veido Išigamis nema- 
tė. Žiūrėjo ne į ją, o į piniginę. Norėjo ir pakalbinti, ne 
tik pietus užsisakyti, bet į galvą neatėjo jokia pokalbio 
tema. 

Kai reikėjo sumokėti, pagaliau išlemeno: 

— Na ir šalta. 

Tačiau pasirodė naujas pirkėjas, atidaromų stiklinių 
durų garsas užgožė tylų jo šnabždesį. Jasuko dėmesį iš 


karto nukreipė į naująjį pirkėją. 

Išigamis išėjo iš parduotuvės su pietumis rankose. Ir 
dabar jau tikrai pasuko Kijosu tilto link. Tik dėl „Ben- 


ten-tei“ jis ir padarė lankstą. 


Nurimus rytiniam bruzdesiui, kai visi išskuba į darbus, 
„Benten-tei“ ištuštėja. Taigi sumažėja pirkėjų, tačiau 
virtuvėje prasideda ruoša pietums. Su keletu įmonių su- 
darytos sutartys — kasdien iki dvyliktos valandos į jas 
reikia pristatyti pietus. Tuo metu, kai pirkėjų nėra, Jasu- 
ko irgi padeda virtuvėje. 

„Benten-tei“ dirba keturi žmonės, įskaitant Jasuko. 
Maistą gamina krautuvėlės savininkas Jonedzava su 
žmona Sajoko. Išvežioti - Kaneko darbas, o prekyba 
parduotuvėje patikėta Jasuko. 

Prieš tai Jasuko dirbo naktiniame klube Kinšičio ra- 
jone. Jonedzava buvo vienas iš nuolatinių klientų. Kad 
tame pačiame klube dirbanti Sajoko yra jo žmona, Ja- 
suko sužinojo prieš pat šiai metant darbą. Sajoko pati 
pasipasakojo. 

Girdėjot? Iš naktinio klubo mergužėlės ji ruošiasi 
tapti maisto išsinešti krautuvėlės šeimininke. Ko tik ne- 
būna šiame pasaulyje, šnibždėjosi klubo lankytojai. 

Tačiau, kaip sakė pati Sajoko, turėti tokią krautuvę — 
jos su vyru ilgus metus puoselėta svajonė, ir bare ji dir- 
busi tam, kad tą svajonę paverstų tikrove. 

Kai „Benten-tei“ buvo atidaryta, Jasuko irgi kartkar- 


tėmis užeidavo pažiūrėti, kaip jiems sekasi. Krautuvės 


10 


Įtariamojo 24 pasiaukojimas 


reikalai, atrodo, ėjosi neblogai. Pasiūlymą, ar nenorėtų 
dirbti kartu, gavo praėjus geriems metams parduotu- 
vėlę atidarius. Priežastis — vieni du fiziškai nebepajė- 
giantys visko suspėti. „Juk ir tu, Jasuko, amžinai ne- 
dirbsi tame klube. Misato auga ir netruks ateiti laikas, 
kai ims gėdytis, kad jos mamytė —- naktinio klubo pa- 
davėja“ Sajoko dar pridūrė, kad gal ir kišanti nosį ne į 
savo reikalus. 

Misato — vienturtė Jasuko duktė. Tėvo nėra. Išsiskyrė 
prieš penkerius metus. Jasuko ir be Sajoko suprato, kad 
toliau taip gyventi nebegalima. Pamąstyti verta, žino- 
ma, ir dėl Misato, bet reikia atminti ir savo amžių, kiek 
ilgai ją laikys tame klube. 

Galų gale gerą dieną pasvarsčiusi apsisprendė. Klube 
jos niekas nesulaikė. Tik sėkmės palinkėjo. Kuo aiškiau- 
siai parodė, kad aplinkiniai numano, koks likimas laukia 
pagyvenusios padavėjos. 

Praeitų metų pavasarį Misato kaip tik pradėjo lanky- 
ti pagrindinę mokyklą, ir jiedvi persikraustė į dabartinį 
butą. Iš to, kuriame gyveno anksčiau, iki „Benten-tei“ 
buvo per toli. Čia, kitaip nei klube, darbas prasideda 
ankstų rytą. Ji keliasi šeštą ir pusę septintos išvažiuoja 
dviračiu. Žaliu. 

— Ar tas mokytojas ir šįryt buvo atėjęs? — per per- 
trauką paklausė Sajoko. 

— Buvo. Taigi kasdien ateina. 

Jasuko atsakius, Sajoko susižvelgė su vyru ir išsišiepė. 


— Ko šaipotės? Meskit iš galvos tas nesąmones. 

— Mes nieko blogo ir negalvojam. Tik, žinai, vakar 
pasišnekėjom, ar nebus mokytojukas tavęs įsižiūrėjęs? 

— Ką3ą? —- su puodeliu rankose suvirpėjo Jasuko. 

— Paklausyk. Vakar tau buvo išeiginė, tiesa? Užtai 
mokytojas ir neužsuko. Ar neatrodo keista: kasdien at- 
eina, o kai tik tavęs nėra - ne? 

— Tik sutapimas. 

— O mes vis dėlto manome, kad čia joks ne sutapi- 
mas... tiesa? — Sajoko pažvelgė į vyrą, kad šis pritartų. 

Jonedzava juokdamasis palinksėjo. 

— Jis sako, kad nuo pat pradžių taip buvo. Kai tik Ja- 
suko laisvadienis, taip mokytojo ir nematom. Jau kurį 
laiką stebėjom, o vakar pasitvirtino. 

— Betgi mano išeiginės, išskyrus valstybines šventes, 
keičiasi. Juk nenustatyta, kad sekmadieniais. 

— Va todėl ir sakom, kad įtartina. Tas mokytojas 
gyvena kur nors tavo pašonėje. Spėjam, jis tikriausiai 
mato, kada tu išeini, ir sumeta, laisvadienis tau ar ne. 

— Na jau, niekada nesu jo sutikusi išeidama iš namų. 

— Negali jis tavęs sekti? Tarkim, pro langą. 

— Nemanau, kad matytų pro langą. 

— Ai, nesvarbu. Jeigu jam iš tikrųjų kritai į akį, ateis 
laikas ir pats pasakys. Šiaip ar taip, mes labai džiaugia- 
mės, nes turim nuolatinį pirkėją. Štai kaip praverčia 
praktika Kinšičio klube, - baigė pokalbį Jonedzava. 

Jasuko kreivai šyptelėjo ir išgėrė savo vandenį. Prisi- 


minė mokytoją, apie kurį ką tik šnekėjosi. 

Jo pavardė Išigamis. Tą patį vakarą, kai atsikraustė, 
nuėjo pas jį pasisveikinti. Tada ir sužinojo, kad jis — 
gimnazijos mokytojas. Stambokas, veidas irgi apskritas, 
didelis. Dėl to akys atrodo plonytės kaip siūlas. Plaukai 
trumpi ir reti, todėl galėtum jam duoti penkiasdešimt 
metų, nors iš tikrųjų gal ir jaunesnis. Išvaizda per daug 
nesirūpina, visada dėvi tuos pačius drabužius. Beveik 
visą šią žiemą vilkėjo rudą megztinį. Pietų nusipirkti vi- 
sada ateina su paltu. Bet drabužius, regis, skalbiasi, nes 
balkone kartais mato padžiautus skalbinius. Jasuko spė- 
jo, kad jis —- viengungis, ir vedęs niekada nebuvo. 

Sako, mokytojas ją įsižiūrėjo, bet ji pati neprisimena 
nieko, kas leistų taip manyti. Kaip įskilusi buto siena: 
net ir žinodamas dėmesio nekreipi, o ir kam reikia. 

Kai susitinka, pasisveikina, teko tartis ir dėl namo 
reikalų. Tačiau Jasuko jo beveik nepažįsta. Net kad jis 
dėsto matematiką, irgi sužinojo visai neseniai — kai prie 
jo buto durų pamatė virve surištų senų matematikos va- 
dovėlių stirtą. 

Kad tik neateitų kviesti į pasimatymą, pamanė Jasu- 
ko. Tada šyptelėjo. Įdomu, kokį veidą nutaisęs pradėtų 
kalbą toks rimtuolis, jeigu sugalvotų pakviesti į pasima- 
tymą? 

Kaip įprasta, po priešpiečių vėl pats darbymetis, o iš- 
mušus vidurdienį plušėti reikėjo išsijuosus. Po pirmos 
valandos pirkėjų banga atslūgo. Ir taip visada. 

Jasuko keitė kasos aparato juostą. O tada atsivėrė 


stiklinės durys ir kažkas įėjo. Sveikindamasi ji pažvelgė 

į pirkėją ir iš karto sustingo. Išpūtė akis, nepajėgdama 
pralementi nė žodžio. 

— Sveika gyva! — nusišypsojo vyras, nors akys atrodė 
padūmavusios. 

— Tu?.. Kaip? 

— Ko čia stebiesi? Panorėjęs galiu sužinoti, kur rasti 
buvusią žmoną. 

Susikišęs rankas į tamsiai mėlynos striukės kišenes, 
vyras žvalgėsi po krautuvę, tarsi rinktųsi, ką čia nusipir- 
kus valgyti. 

— Ir ko tau prisireikė? — paklausė Jasuko piktai, bet 
tyliai. Nenorėjo, kad išgirstų virtuvėje dirbantys Jone- 
dzavos. 

— Ko išsigandai? Senokai matėmės, gal bent jau 
dirbtinę šypseną išspaustum, a? — Vyras vis dar bjauriai 
vypsojo. 

— Jeigu neturi jokių reikalų, išeik. 

— Dėl reikalų ir atėjau. Noriu pasikalbėti. Negalėtum 
trumpam išeiti? 

— Ar tu kvailas, ar tik apsimeti toks esąs? Taigi matai, 
kad dirbu! — Jasuko pasigailėjo taip atrėžusi. Tarsi jeigu 
ne darbas, mielai būtų sutikusi pasišnekėti. 

Vyras apsilaižė lūpas. 

— Kada baigi darbą? 

— Neturiu jokio noro klausytis tavo šnekų. Prašau iš- 
eiti. Būk geras. Ir daugiau nebeateik. 

— Kokia tu šalta. 

— O ko tikėjaisi? 

Jasuko pažvelgė į lauką. Gal pasirodys koks pirkėjas, 
bet gatvėje buvo tuščia. 

— Šaltokai mane sutinki, šaltokai. Gerai, tada eisiu 
ten, — vyras mostelėjo galva. 

— Kur ten? - Jasuko nutvilkė bloga nuojauta. 

— Jeigu su Žmona negaliu pasišnekėti, nelieka nieko 
kito, tik susitikti su jos dukra. Mokykla, atrodo, čia ne- 
toliese, - paaiškino vyras. 

Šito Jasuko ir bijojo. 

— Nepainiok čia mergaitės. 

— Tai ką nors daryk. Man jokio skirtumo, su katra 
kalbėtis. 

Jasuko atsiduso. Tenorėjo buvusį vyrą išprašyti lauk. 

— Dirbu iki šeštos. 

— Nuo ankstaus ryto iki šešių? Ilgokai esi verčiama 
dirbti. 

— Ne tavo reikalas. 

— Vadinasi, susitinkame šeštą? 

— Čia nesirodyk. Gatvėje priešais pasuk į dešinę ir eik 
tiesiai, kol pamatysi didelę sankryžą. Šalimais yra resto- 
ranėlis, jame ir susitikime pusę septintos. 

— Supratau. Bet tik pamėgink neateiti. Jeigu nepasi- 
rodysi... 

— Pasirodysiu, tik greičiau išeik. 

— Gerai jau, gerai. Oi, kokia tu negailestinga, - vyras 
dar kartą apžvelgė parduotuvę ir išėjo trenkdamas sti- 


klinėmis durimis. 

Jasuko pridėjo ranką prie kaktos. Tuoj įsiskaus galvą. 
Krūtinę pamažu gniaužė neviltis. 

Su Šindžiu Togašiu jie susituokė prieš aštuonerius 
metus. Tada Jasuko dirbo naktiniame klube Akasakoje. 
Jis buvo vienas iš klubo lankytojų. 

Togašis prekiavo užsienietiškais automobiliais, buvo 
turtingas ir įtakingas. Apipylė ją brangiomis dovanomis, 
vesdavosi į prabangius restoranus. Todėl kai jai pasipir- 
šo, pasijuto tarsi Džulijos Roberts veikėja iš filmo „Gra- 
ži moteris“. Pirmoji Jasuko santuoka nebuvo sėkminga, 
„jautėsi pavargusi nuo darbų, sunku buvo išsilaikyti ir 
išlaikyti dukrą. 

Vedybinio gyvenimo pradžioje jautėsi laiminga. To- 
gašio pajamos buvo pastovios, ji metė darbą naktiniame 
klube. Dukrą jis irgi mylėjo, o Misato stengėsi priimti jį 
kaip tėvą. 

Tačiau viskas sugriuvo staiga. Togašis buvo išmestas 
iš darbo. Priežastis — metų metus švaistomi firmos pi- 
nigai. Firma ieškinio nepateikė, vadovai, bijodami, kad 
niekam nekiltų klausimų dėl buhalterijos, viską meis- 
triškai nuslėpė. Nieko nenutiko. Visi pinigai, kuriais To- 
gašis švaistydavosi Akasakoje, buvo vogti. 

Tuomet Togašis pasikeitė. O gal reikėtų sakyti — pa- 
rodė tikrąjį veidą. Jis arba nieko neveikdamas ištisas die- 
nas vartydavosi lovoje, arba eidavo lošti. Jeigu ji imdavo 
priekaištauti, vyras į darbą paleisdavo kumščius. Ėmė 


gerti. Visada būdavo apgirtęs ir ieškodavo priekabių. 

Savaime suprantama, Jasuko ir vėl buvo priversta 
dirbti. Tačiau uždirbtus pinigus Togašis atimdavo. Kai ji 
pinigus ėmė slėpti, atlyginimų dieną jis nueidavo į klubą 
anksčiau už ją ir pasiimdavo pinigus. 

Misato ėmė bijoti patėvio. Nemėgdavo viena su juo 
likti namie, kartais net ateidavo į klubą, kuriame dirbo 
Jasuko. 

Jasuko paprašė skyrybų, bet Togašis liko kurčias jos 
maldavimams. Pareikalavus griežčiau, jis ir vėl puldavo 
švaistytis kumščiais. Po ilgų dvejonių ji pasitarė su vie- 
no iš klubo lankytojų rekomenduotu advokatu. Advo- 
katui pasistengus Togašis noromis nenoromis pasirašė 
skyrybų dokumentus. Matyt, suprato, kad jeigu byla pa- 
sieks teismą, vilties laimėti neturi, negana to, iš jo gali 
būti pareikalauta ir alimentus mokėti. 

Tačiau ne taip paprastai bėdos išsprendžiamos. Net 
ir po skyrybų Togašis dažnai pasirodydavo prie Jasuko 
ir jos dukters namų. Visada tos pačios kalbos: aš pasi- 
keisiu, daug dirbsiu, gal galėtume viską pradėti iš pra- 
džių. Jeigu Jasuko jo vengdavo, jis pristodavo prie Misa- 
to. Kartais slapčia laukdavo jos prie mokyklos. 

Matydama vyrą klūpantį ant kelių, net ir suprasda- 
ma, kad tai vaidyba, Jasuko jo pagailėdavo. Jausmai bu- 
vusiam sutuoktiniui nebuvo galutinai išblėsę. Jasuko net 
nepajusdavo, kaip duodavo jam pinigų. Kokia klaida. 
Pajutęs jų skonį, Togašis ėmė lankytis dažniau. Laikyda- 


vosi pataikūniškai, bet darėsi vis įžūlesnis. 

Jasuko perėjo dirbti į kitą naktinį klubą, persikraustė 
į kitą butą. Nors ir gailestaudama, perkėlė Misato į kitą 
mokyklą. Nuo tada Togašis nebepasirodė. Ir jau bus be- 
maž metai, kai ji dar kartą persikraustė ir pradėjo dirb- 
ti „Benten-tei“. Vylėsi, kad su ta vaikščiojančia nelaime 
reikalų nebeturės. 

Negaliu pridaryti rūpesčių Jonedzavoms. Ir Misato 
neturi sužinoti. Bet kokia kaina pati savo jėgomis tu- 
riu pasistengti, kad tas vyras daugiau nebepasirodytų, 
dirsčiodama į laikrodį ant sienos tvirtai nusprendė Ja- 
suko. 

Atėjus sutartam laikui, moteris pasuko į restoranėlį. 
Togašis sėdėjo prie lango ir rūkė. Ant staliuko stovėjo 
puodelis kavos. Praeidama pro barą, Jasuko užsisakė ka- 
kavos. Gaiviųjų gėrimų būtų galėjusi pakartoti nemoka- 
mai, bet neturėjo jokio noro ilgiau čia užsibūti. 

— Ir koks tas reikalas? — dėbtelėjo į Togašį. 

— Kur taip skubi? — jo tonas sušvelnėjo. 

— Tiesą sakant, aš labai užsiėmusi, todėl jeigu turi 
kokių reikalų, greičiau klok. 

— Jasuko. — Togašis ištiesė į ją rankas. Norėjo paliesti. 
Kai Jasuko plaštakas greitai patraukė nuo stalo, jo vei- 
das persikreipė. - Prasta nuotaika? 

— Ir taip aišku. Ir kokie gi reikalai, kad vėl mane per- 
sekioji? 

— Galėtum ir nerūstauti. Gal ir neatrodo, bet pati- 
kėk — reikalas rimtas. 


— Ir kas tokio rimto? 


18 

Padavėja atnešė kakavą. Jasuko nieko nelaukusi paė- 
mė puodelį. Norėjo kuo greičiau išgerti ir mauti. 

— Tu vis dar viena? —- spoksojo Togašis iš padilbų. 

— O koks tau skirtumas? 

— Sunku moteriai vienai auginti vaiką. Pinigų reikės 
vis daugiau. Dirbdama toje krautuvėlėje, ateities neuž- 
sitikrinsi. Gal dar apsigalvosi dėl mūsų? Žinok, aš pa- 
sikeičiau. 

— Gerai, kad pasikeitei. Tada klausiu, ar turi darbą? 

— Turiu. Jau susiradau. 

— Vadinasi, dar nedirbi. 

— Tai ir sakau, kad jį radau. Pradėsiu kitą mėnesį. 
Nauja įmonė, bet kai įsivažiuosim, judviem gyvenimas 
palengvės. 

— Nereikia. Jeigu jau tiek uždirbsi, galėsi pasiieškoti 
kitos. Dėl mūsų nebesirūpink. 

— Jasuko, aš negaliu be tavęs. 

Togašis dar kartą siekė jos plaštakos, laikančios puo- 
delį. 

— Neliesk manęs! — staiga patraukė ranką Jasuko. 

Kakava puodelyje suteliūskavo nuo staigaus judesio 
ir keletas lašų užtiško Togašiui ant rankos. 

— Nudeginai! - Jis atsitraukė. 

Kai vėl pažvelgė į Jasuko, jo akyse šmėkštelėjo neapy- 
kantos šešėlis. 

— Nepaistyk nesąmonių. Manai, imsiu ir tavim pati- 
kėsiu? Jau kiek kartų esu sakiusi, ko jau ko, bet su tavim 
vėl viską pradėti iš naujo nedegu jokiu noru. Geriau taip 


ir baikime. Sutinki? 


19 


KEIGO HIGASHINO 


Jasuko atsistojo. Togašis be žodžių į ją stebeilijo. Ne- 
kreipdama dėmesio į jį, ant stalo padėjo pinigus už ka- 
kavą ir pasuko prie durų. 

Išėjusi iš restoranėlio sėdo ant dviračio, jį buvo pasi- 
stačiusi netoliese, ir greitai numynė. Jeigu dels, iš paskos 
atsivys Togašis, o tada jau bus bėdos. Nuvažiavo tiesiai 
Kijosu gatve ir pervažiavusi Kijosu tiltą pasuko į kairę. 

Viską, ką turėjo pasakyti, atrodo, pasakė, bet vis tiek 
nesitikėjo, kad Togašis taip lengvai pasiduos. Netrukus 
jis ir vėl pasirodys krautuvėlėje. Persekios Jasuko, truk- 
dys jai dirbti. Galbūt pasirodys ir Misato mokykloje. 
Tas vyras siekia, kad Jasuko palūžtų. Laukia nesulaukia, 
kada ji nusileis ir duos jam pinigų. 

Grįžusi namo ėmė ruošti vakarienę. Toks ten ir ruo- 
šimas — pašildė daržovių, parsineštų iš krautuvės. Ir vis 
tiek viskas krito iš rankų. Mintys klaidžiojo, prieš akis 
iškildavo nemalonūs vaizdai. 

Netrukus turėjo grįžti Misato. Po badmintono tre- 
niruotės dar šiek tiek paplepėdavo su draugėmis, todėl 
namo pareidavo vėlai. Maždaug po septintos. 

Staiga pasigirdo durų skambutis. Jasuko nerimauda- 
ma nuėjo prie buto durų. Raktus Misato turėtų turėti. 

— Kas ten? — paklausė Jasuko ir netrukus išgirdo. 

— Aš. 

Jasuko aptemo akyse. Bjauri nuojauta pasitvirtino. 
Togašis jau suuodė, kur jos gyvena. Tikriausiai kokį va- 
karą pasekė ją grįžtančią iš „Benten-tei“. 


Jasuko tylėjo, todėl Togašis ėmė daužyti duris. 

— Ei! 

Palingavusi galvą jas atrakino. Tačiau grandinę pali- 
ko neatkabintą. Duris pravėrus gal dešimt centimetrų, 
pasirodė Togašio veidas. Stovėjo išsiviepęs, rodydamas 
pageltusius dantis. 

— Eik iš čia. Ko tau reikia? 

— Aš dar nebaigiau kalbos. Tu nė kiek nepasikeitei. 

— Prašau mūsų nebepersekioti. 

— Bent jau išklausytum. Gal įsileisi? 

— Neturiu jokio noro. Keliauk sau sveikas. 

— Jeigu nejsileisi, palauksiu čia. Misato jau tuoj turė- 
tų grįžti. Jeigu ne su tavim, bent su ja pašnekėsiu. 

— Nelįsk prie mergaitės. 

— Tada įsileisk. 

— Paskambinsiu policijai. 

— Skambink. Tavo valia. Argi nusikaltimas ateiti susi- 
tikti su buvusia žmona? Policija vis tiek bus mano pusėj. 
Ponia, sakys, juk nieko blogo nenutiks, jeigu įsileisite 
vyrą į kambarį. 

Jasuko prikando lūpą. Kad ir kaip apmaudu, Togašis 
teisus. Jau buvo kvietusi policiją. Nė karto nesulaukė iš 
jos pagalbos. 

Be to, ji nenorėjo kelti triukšmo. Vien jau dėl to, kad 
joms leista gyventi be jokio laiduotojo; keli įtartini gan- 
dai, ir jos būtų išspirtos lauk. 

— Bet ilgai neužsisėdėsi. 

— Gerai jau, gerai. - Togašio veidas spindėjo pergalės 


džiaugsmu. 

Ji atkabino grandinę, atidarė duris ir įleido Togašį. 
Įdėmiai apžiūrinėdamas butą, jis nusiavė batus. Dvie- 
jų kambarių butukas. Tik įėjus — šešių tatamių* dydžio 
japoniško stiliaus kambarys, dešinėje tarpduris į virtu- 
vytę. Toliau — irgi japoniško stiliaus keturių su puse ta- 
tamių kambarys, iš jo - balkonas. 

— Ankštokas ir senas butas, bet gal visai neblogas? — 
Togašis įžūliai pakišo kojas po kotacu** užtiesalu dides- 
niame kambaryje. - Čia dabar kas? Šildytuvas neįjung- 
tas! — Ir pats įkišo laidą į lizdą. 

— Žinau, kokie tavo kėslai. - Jasuko stovėjo ir iš aukš- 
to žiūrėjo į Togašį. - Sakyk ką nori, bet atėjai dėl pinigų, 
tiesa? 

— Eik jau. Ką čia nusišneki? — Togašis iš švarko kiše- 
nės išsitraukė pakelį cigarečių. 

Žiebtuvėliu prisidegęs cigaretę ėmė dairytis. Atrodo, 
ieškojo peleninės. Niekur nematydamas, tebesėdėda- 
mas prie šildytuvo, iš šiukšlių maišo jis išsitraukė skar- 
dinę ir į ją nukrėtė pelenus. 

— Juk nori iš manęs išvilioti pinigų. Na, prisipažink, 
taip ar ne? 

— Jeigu jau taip galvoji, gerai. 

— Iš manęs nė skatiko negausi. 


— Negi tu rimtai? 


*Maždaug 2 kv. m demblis. Japonijoje kambarių plotas dažniausiai 
nusakomas tatamių skaičiumi (čia ir toliau - vert. past.). 

**Kotacu — krosnelė kambariui šildyti. Seniau žarijų dubuo, dabar 
elektriniai šildytuvai įtaisomi po stalviršiu, o iš kraštų užklojama už- 
tiesalu, po šiuo šildomasi kojas. Atstoja ir stalą. 

— Todėl išeik. Ir daugiau nebegrįžk. 

Sulig šiais Jasuko žodžiais plačiai atsivėrė durys ir į 
kambarį įžengė Misato mokykline uniforma. Pamačiusi 
batus prie durų stabtelėjo, paskui išvydo ir svečią. Kai jį 
atpažino, veidu perbėgo baimė ir nusivylimo šešėlis. Iš 
rankos iškrito badmintono raketės. 

— O, Misato, seniai matyta! Kaip išaugusi! — atsainiai 
tarė Togašis. 

Misato žvilgtelėjo į motiną, nusiavė sportinius bate- 
lius, tylėdama pasuko į savo kambarį ir aklinai užsistū- 
mė duris. 

— Nežinau, ką galvoji, bet noriu vėl viską pradėti iš 
naujo. Manau, gera mintis, - prabilo po valandėlės To- 
gašis. 

— O aš sakau, kad neturiu jokio noro tavęs priimti ir 
nė neketinu. Juk ir pats nieko nesitiki. Čia tik dingstis 
mane persekioti. 

Tikriausiai taiklus šūvis. Togašis nutylėjo, tik įjungė 
televizorių. Rodė animacinius filmukus. 

Jasuko atsiduso ir nuėjo į virtuvę. Piniginė gulėjo 
stalčiuje prie kriauklės. Ištraukė iš piniginės du bankno- 
tus po dešimt tūkstančių jenų. 

— Tikiuosi, užteks, — padėjo ant kotacu stalviršio. 

— O čia kas? Sakei pinigų neduosianti? 

— Paskutinis kartas. 

— Man jų nereikia, pasiimk. 

— Juk neketini išeiti tuščiomis? Suprantu, nori dau- 


giau, bet mums irgi sunku. 

Jasuko. 

— Ką gi, jeigu jau taip, keliausiu. Bet primenu, man 
pinigų nereikia. Pati man juos grūdi. 

Togašis pinigus įsikišo į švarko kišenę. Nuorūką 
įspraudęs į tuščią skardinę, ištraukė kojas iš po kota- 
cu. Bet nėjo prie buto durų, pasuko į galinį kambarį. 
Vienu judesiu atstūmė duris. Pasigirdo išsigandęs Mi- 
sato balsas. 

— Ei, ką darai?! - pyktelėjo Jasuko. 

— Negi negaliu atsisveikinti su podukra? 

— Dabar tau jinai ne podukra. 

— Gerai jau, gerai. Na tai ką, Misato, atsisveikin- 
kim. — Togašis žengė į kambarį. 

Ką daro Misato, Jasuko nematė. 

Netrukus Togašis grįžo. 

— Nebloga pupytė išaugs. Laukiu nesulaukiu. 

— Ką čia kalbi? 

— O kas? Dar kokie treji meteliai ir galės dirbti. Ją vi- 
sur priims. 

— Užsičiaupk! Nešdinkis greičiau! 

— Einu jau, einu. Na, šiandien tiek. 

— Daugiau akyse nesirodyk. 

— Dar pažiūrėsim, kaip ten bus. 

— Geriau ne... 

— Perspėju iš anksto. Nuo manęs niekur nepabėgsi. 
Taigi neeikvok jėgų, - Togašis kimiai nusijuokė ir pasi- 


lenkė autis batų. 

Tada tai ir įvyko. Jasuko išgirdo, kaip jai už nugaros 
kažkas krinta. Atsisukusi šalia pamatė Misato. Dukra 
laikė kažką iškėlusi. 

Jasuko nespėjo nei jos sustabdyti, nei ką nors jai pa- 
sakyti. Misato jau buvo trenkusi Togašiui į pakaušį. To- 


gašis dusliai žnektelėjo ant grindų. 


Misato iš rankų kažkas iškrito. Bronzinė vaza. Ją Jasuko 
kaip viena pirmųjų pirkėjų atidarant „Benten-tei“ gavo 
iš Jonedzavų dovanų. 

— Misato... - Jasuko pažvelgė į dukrą. 

Misato buvo bejausmė, suakmenėjusi, tarsi dvasią iš- 
leidusi. 

Tačiau dukra tuoj pat išpūtė akis. Ji stebeilijo motinai 
už nugaros. 

Atsisukusi Jasuko pamatė, kaip Togašis svirduliuoda- 
mas stojasi. Susiraukęs spaudė pakaušį. 

— Kalės... - sudejavo, neslėpdamas neapykantos. 

Jo akys buvo įsmeigtos į Misato. Pasvirduliavęs žengė 
prie jos. 

Jasuko, norėdama apsaugoti Misato, pastojo Togašiui 
kelią. 


— Liaukis. 

— Traukis! - Vyras griebė Jasuko už rankos ir pastū- 
mė į šalį. 

Jasuko atsitrenkė į sieną ir stipriai užsigavo koją. 

Togašis sučiupo sprunkančiai Misato už peties. Pri- 
spausta vyro jėgos, Misato suklupo. Tas ją apžergė. Su- 
griebęs mergaitei už plaukų, dešine ranka trenkė jai per 
veidą. 

— Bjaurybe, užmušiu! — riaumojo. 

Užmuš, pašiurpo Jasuko. Tikrai užmuš... 

Vis dar klūpomis Jasuko apsidairė ir už akių užkliuvo 
elektrinio šildytuvo laidas. Ištraukė jį iš kištukinio lizdo. 
Vienas galas tebebuvo prijungtas prie šildytuvo po už- 
tiesalu. Bet jai buvo nė motais; ji atsistojo. 

Iš už nugaros prislinko prie riaumojančio, ant Misato 
užsėdusio Togašio ir padariusi kilpą užmetė vyrui ant 
kaklo, o tada iš visų jėgų timptelėjo. 

Togašis suriko ir griuvo aukštielninkas. Supratęs, kas 
nutiko, stengėsi už laido užkišti pirštus. Ji paklaikusi 
tempė. Jeigu atleis laidą, kitos progos neturės. Kur jau 
ten, tas šėtonas jas abi pribaigs. 

Jėgos buvo nelygios, Jasuko — per silpna. Laidas iš 
rankų slydo. 

O tada Misato pasirito iš po vyro ir puolė padėti mo- 
tinai — stvėrusi Togašiui už plaštakų, traukė jo pirštus iš 
po laido. Užvirtusi ant vyro ir prispaudusi prie grindų 
neleido jam išsivaduoti. 


— Mama, greičiau! Greičiau! —- šaukė Misato. 

Nebuvo kada dvejoti. Jasuko užsimerkė ir sutelkė pa- 
skutines jėgas. Širdis pašėlusiai daužėsi. Klausydamasi, 
kaip muša kraujas, ji tebetempė laidą. 

Ir pati nepasakytų, kiek laiko tai truko. Atsitokėjo tik 
išgirdusi tyliai šnibždant: „Mamyte... Mamyte..: 

Pamažu aptemęs protas praskaidrėjo, ji atsimerkė. 
Rankose tebespaudė laidą. 

Ant kelių gulėjo Togašio galva. Akys išvirtusios, pil- 
kos, atrodė, tarsi žvelgtų į tuštumą. Veidas pamėlęs. 
Aplink kaklą apsivijęs laidas ant odos palikęs tamsią 
-žymę. 

Togašis nekrutėjo. Iš burnos buvo ištekėjusios putos. 
Ir iš nosies. 

Jasuko sucypė ir nusviedė laidą. Togašio galva bilste- 
lėjo ant grindų. Net ir tada jis nekrustelėjo. 

Išsigandusi Misato nulipo nuo patėvio. Uniformos si- 
jonėlis buvo susiglamžęs. Ji atsisėdo ir, atsirėmusi į sie- 
ną, žvelgė į Togašį. 

Kurį laiką motina su dukra tylėjo. Jųdviejų žvilgsniai 
buvo įsmeigti į tysantį ant grindų vyrą. Tik zvimbianti 
lempa rėžė ausis. 

— Ir kas dabar bus? — sudejavo Jasuko. Galva buvo 
tuščia. — Mes jį nužudėm. 

— Mamyte... 

Išgirdusi dukrą, Jasuko dirstelėjo į ją. Misato buvo 
baltut baltutėlė, o akys paraudusios, matyti ašarų pėd- 


sakai. Kada ji verkė? 

Jasuko vėl pažvelgė į Togašį. Krūtinėje grūmėsi 
prieštaringi jausmai: ji ir troško, kad Togašis imtų kvė- 
puoti, ir baiminosi to. Bet kam rūpi jos norai, vis tiek 
jis nebeatgis. 

— Jis... pats kaltas. — Misato apsikabino kelius. 
Įspraudė tarp jų galvą ir ėmė sriūbauti. 

Jasuko ir vėl suaimanavo: 

— Ir ką dabar darysim?... — bet nebaigus sakinio su- 
skambėjo durų skambutis. 

Iš netikėtumo ją nukrėtė drebulys. 

Misato pakėlė galvą. Jos skruostai buvo šlapi nuo 
ašarų. Motina ir dukra susižvelgė, tarsi klausdamos vie- 
na kitos, kas tokiu metu galėtų... 

Paskui pasigirdo beldimas ir vyro balsas: 

— Ponia Hanaoka! 

Balsas girdėtas, tik niekaip neprisiminė kur. Jasuko 
nepajėgė nė krustelėti, sėdėjo tarsi surakinta. Tebežiū- 
rėjo į dukterį. 

Pabeldė dar kartą. 

— Ponia Hanaoka! Ponia Hanaoka! 

Atrodo, žmogus už durų žino, kad jos namie. Turi 
atsiliepti. Bet kaip atidaryti duris, kai čia vos... ne mūšio 
laukas? 

— Eik į savo kambarį. Užsistumk duris ir nekišk iš ten 
nosies, - Jasuko pašnibždomis paliepė dukrai. 

Pagaliau pajėgia mąstyti. 


Netrukus ir vėl pabeldė. Jasuko giliai įkvėpė. 


29 


KEIGO HIGASHINO 


— Kas ten? - atsiliepė, nutaisiusi ramų balsą. Tvardė- 
si iš paskutiniųjų. — Ko norite? 

— Čia aš, kaimynas Išigamis. 

Jasuko krūptelėjo. Tikriausiai triukšmas iš jų buto 
buvo neįprastas. Nenustebtų, jeigu kaimynams pasiro- 
dė įtartina. Išigamis veikiausiai atėjo patikrinti, kas čia 
vyksta. 

— Tuoj! Prašom palaukti, - tarėsi, kad atsakė įprastu 
balsu, bet ar pavyko, nenutuokė. 

Misato nuėjo į savo kambarį ir užsistūmė duris. Jasu- 

Kotacu irgi ne vietoje. Su laidu bus jį nutempusi. Dar 
šiek tiek patraukė šildytuvą ir lavoną paslėpė po užtie- 
salu. Gal ir ne pati tinkamiausia vieta, bet kitos išeities 
neturėjo. 

Pasitaisiusi drabužius, Jasuko nuėjo prie durų. Akys 
užkliuvo ties purvinais Togašio batais. Juos greitai paki- 
šo po batų dėže. 

Atsargiai, kad nekeltų triukšmo, užkabino durų gran- 
dinę. Durys buvo atrakintos. Kaip gerai, kad Išigamis jų 
nepravėrė, pamanė spausdama rankomis krūtinę, atro- 
dė, širdis tuoj tuoj iššoks. 

Pravėrus duris, už jų pasirodė didelis apskritas Iši- 
gamio veidas. Plonos tarsi siūlas akys buvo įsmeigtos į 
Jasuko. Bejausmės. 

— Kas... kas atsitiko? — nusišypsojo Jasuko, nors pasi- 


juto nejaukiai. 

— Išgirdau triukšmą ir atėjau, - Išigamio veidas buvo 
sunkiai įskaitomas. - Kas nors nutiko? 

— Ne, nieko baisaus, - atsainiai numojo ji ranka. — 
Atsiprašome, kad pridarėme rūpesčių. 

— Jeigu nieko, tai gerai. 

Jasuko matė, kaip siauros Išigamio akys žiūri vidun. 
Ją išmušė karštis. 

— Tarakonai... - pasakė ji, kas užėjo ant seilės. 

— Tarakonai? 

— Aha. Priviso tarakonų tai... tai abi su dukra norėjo- 
me juos išvaikyti... Regis, triukšmavome? 

— Užmušėt? 

— Ką?.. — išgirdusi Išigamio klausimą Jasuko sustingo. 

— Klausiu, ar įveikėt tarakonus? 

— A... taip. Taip. Nesijaudinkit. Taip, - net kelis kar- 
tus palinksėjo Jasuko. 

— Aišku. Jeigu galėčiau kuo pagelbėti, tik sakykite. 

— Dėkoju. Atleiskite už triukšmą, - Jasuko dėkodama 
nulenkė galvą ir uždarė duris. 

Ir jas užrakino. Išgirdusi, kad Išigamis grįžo į savo 
butą, sunkiai atsidūsėjo. Nė nepajuto, kaip atsitūpė. 

Misato atstūmė savo kambario duris ir už nugaros 
Jasuko išgirdo dukros balsą: 

— Mama. 

Jasuko vangiai atsistojo. Pažvelgusi į pūpsantį šildy- 
tuvo užtiesalą, vėl pajuto neviltį. 

— Juk nebuvo... kitos išeities, - šiaip ne taip išleme- 


no ji. 

— Ką darysim? — Misato nedrąsiai žvelgė į motiną. 

— O ką čia bepadarysi? Skambinu... į policiją. 

— Tu pasiduosi? 

— O kas belieka? Togašio neprikelsim. 

— Mama, o kai pasiduosi, kas bus? 

— Kas bus... - Ji palietė plaukus. 

Kokia susivėlusi. Kaimynui matematikos mokytojui 
tikriausiai pasirodė keista. Bet argi dabar svarbu? 

— Juk sėsi į kalėjimą, - neatstojo duktė. 

— Tikriausiai, — šyptelėjo Jasuko. Pasidavimo šypse- 
na. - Šiaip ar taip, juk nužudžiau žmogų. 

Misato papurtė galvą. 

— Taip nesąžininga. 

— Kodėl? 

— Tu juk nekalta, mama. Jis pats kaltas. Juk jis mums 
niekas, o vis tiek kankino... ir tave, ir mane. Dėl tokio 
niekšo neverta sėstis į kalėjimą. 

— Žmogžudystė yra žmogžudystė. 

Keista, aiškindamasi su Misato, Jasuko nurimo. Grį- 
žo šaltas protas. Ji tikrai neturi kitos išeities. Ji nenorė- 
jo, kad Misato augtų naktinio klubo padavėjos šeimoje, 
juolab nenori, kad būtų vadinama žmogžudės dukra, 
bet jeigu neišvengiama, bent jau rinksis kelią, kad kuo 
mažiau sukeltų viešų apkalbų. 

į jį ranką. 

— Nė nemėgink! — staigiai prišoko Misato ir ėmė 

plėšti motinai iš rankų aparatą. 

— Paleisk! 

— Sakau, neliesk! - Misato sučiupo motinai už riešo. 

Badmintono treniruotės, štai iš kur tiek jėgos. 

— Pasitrauk. 

— Ne! Mama, neleisiu tau sėsti į kalėjimą. Kitaip ir aš 
pasiduosiu policijai. 

— Nešnekėk kvailysčių! 

— Juk pirma trenkiau aš. Tu tik gelbėjai mane. Paskui 
aš tau padėjau, taigi ir aš žmogžudė. 

Jasuko nustebino dukros žodžiai. Tą akimirką tele- 
foną spaudžiantys gniaužtai atsileido. Misato nežiopso- 
dama iškart atėmė aparatą. Prispaudusi jį prie krūtinės 
nuėjo į kambario kampą ir atsisėdo nugara į motiną. 

Policija, sukosi Jasuko mintyse. 

Ar policininkai patikės jos pasakojimu? Ar jiems ne- 
sukels įtarimų liudijimas, kad viena pati nužudė Togašį? 
Ar bent kas taip lengvai ja patikės? 

Jokių abejonių, policija viską tirs nuodugniai. Tele- 
vizijos serialuose šimtus kartų girdėjusi frazę „surinkti 
įkalčius ir įrodymus“. Vadinasi, visais įmanomais būdais 
patikrinti, ar įtariamojo žodžiai tiesa, ar jis meluoja. Ap- 
klausos, medicinos ekspertizės ir taip toliau. 

Akyse aptemo. Jasuko žino - kad ir kaip policininkai 
jai grasintų, neišgautų, kad čia ir Misato nagus prikišo. 
Bet jeigu policininkai prisikas iki tiesos, tada galas. Jie 
tikrai neklausys maldavimų paleisti dukrą. 

Ar nebūtų galima visko užmaskuoti taip, kad atrody- 
tų, jog pati viena nužudė Togašį? Šią mintį Jasuko grei- 

tai nuvijo. Nemokšiškai suregztas melas labai greitai iš- 
lįstų kaip yla iš maišo. 

Vis tiek Misato reikia apsaugoti, karštligiškai sukosi 
mintys galvoje. Vargšės mergaitės, kuri dėl niekam tiku- 
sios motinos kaltės nuo pat mažumės tiek prisikentėjo, 
nieku gyvu negalima dar labiau skriausti. 

Bet ką daryti? Ar yra kokia išeitis? 

O tada suskambėjo telefonas. Jį tvirtai tebespausda- 

Ši tylėdama ištiesė ranką. Misato, kiek padvejojusi, 
lėtai atidavė telefoną. 

Giliai įkvėpusi, kad nusiramintų, Jasuko pakėlė ra- 
gelį. 

— Alio, klausau. Hanaoka. 

— Čia aš, kaimynas Išigamis. 

— A... — Ir vėl tas mokytojas. Ko dar jam reikia? - Ką 
nors pamiršote? 


— Ne, tik, kaip čia pasakius, svarstau, ką ruošiatės 


daryti. 
Jasuko nesuprato, ko iš jos norima. 
— Ką? 
— Noriu pasakyti... — Išigamis šiek tiek patylėjo ir 


kalbėjo toliau: — Jeigu nusprendėte pranešti policijai, tai 
tada nieko. Bet jeigu ne, pamaniau, galbūt galėčiau kuo 
nors pagelbėti. 

— Ką? - Jasuko sumišo. Ką čia tas vyras tauškia? 

— Pirmiausia, ar galima dabar pas jus užeiti? — pa- 


klausė Išigamis prislopintu balsu. 

— Ką? Ne... a... negalima. —- Jasuko išmušė šaltas pra- 
kaitas. 

— Ponia Hanaoka, — kreipėsi Išigamis. — Supraskite, 
dviese lavono neatsikratysite. 

Jasuko neteko amo. Iš kur tas vyras žino? 

Girdėjo, toptelėjo jai. Tikrai girdėjo, ką šnekėjomės 
su Misato. Galbūt netgi girdėjo, kai susikibome su To- 
gašiu. 

Viskas, suprato ji. Bėgti nėra kur. Liko tik vienas ke- 
lias — skambinti policijai. Tik reikia nieku gyvu neišsi- 
duoti, kad ir Misato čia įsipainiojusi. 

— Ponia Hanaoka, ar girdite? 

— A, taip. Klausau jūsų. 

— Ar galima pas jus užeiti? 

— Betgi... - nenuleisdama ragelio Jasuko pažiūrėjo į 
dukrą. 

Jos veide matė baimę ir neviltį. Tikriausiai svarsto, su 
kuo ir apie ką kalbasi motina. 

Jeigu Išigamis klausėsi ištempęs ausis, vadinasi, žino, 
kad Misato irgi susijusi su žmogžudyste. Jeigu jis prasi- 
žiotų apie tai policijai, kad ir kaip įnirtingai Jasuko viską 
neigtų, ja niekas nepatikėtų. 

Jasuko nusiteikė blogiausiam. 

— Gerai. Aš irgi norėsiu jūsų kai ko paprašyti, užeiki- 
te trumpam. | 

— Taip, taip. Jau einu, — atsakė Išigamis. 

Kai Jasuko padėjo ragelį, Misato paklausė: 


— Kas skambino? 

— Kaimynas mokytojas. Ponas Išigamis. 

— O jam ko? 

— Paaiškinsiu vėliau, sėdėk savo kambaryje. Ir už- 
sistumk duris. Greičiau. 

Misato, nesusigaudydama, kas vyksta, nupėdino į ga- 
linį kambarį. Beveik tuo pat metu, kai užsistūmė duris, 
pasigirdo, kaip iš gretimo buto išeina Išigamis. 

Suskambėjo durų skambutis. Jasuko nupėdino prie 
jų, atrakino ir nukabino grandinę. 

Už durų nutaisęs mįslingą išraišką stovėjo Išigamis. 
Keista, jau vilkėjo tamsiai mėlynos spalvos sportiniu 
kostiumu. Dar neseniai atrodė kitaip. 

— Užeikit. 

— Ačiū. — Išigamis įžengė. 

Kol Jasuko rakino duris, jis numovė tiesiai į kambarį 
ir nė nemirktelėjęs nutraukė užtiesalą nuo šildytuvo. El- 
gėsi taip, tarsi žinotų, kad Togašio kūnas po juo. 
mąstė. Tik dabar Jasuko pamatė, kad kaimynas mūvi 
guminėmis pirštinėmis. 

Jasuko nedrąsiai nukreipė akis į lavoną. Togašio vei- 
de gyvybės nė pėdsako. Po lūpomis kažkas pridžiūvę, 
gal putos, o gal purvas, neaišku. 

— Vadinasi... buvo girdėti? — nedrąsiai paklausė Ja- 
suko. 

— Girdėti? Kas? 

— Na, mūsų pokalbis. Todėl ir paskambinote. 


Išigamis atsisuko į Jasuko. Jo veidas buvo bejausmis. 

— Ne, negirdėjau jokio pokalbio. Kas jau kas, bet gar- 
so izoliacija šiame name nepriekaištinga. Dėl to ir gyve- 
nu čia. 

— Tai kaip tada?.. 

— Pamačiau ir supratau. 

— Hm, - nuleido galvą Jasuko. 

Išigamis pirštu parodė į kambario kampą. Ten mėtėsi 
tuščia skardinė. Iš jos buvo išbirę pelenai. 

— Kai pirmą kartą pasibeldžiau, čia dar buvo justi ta- 
bako tvaikas. Pamaniau, gal turite svečių, bet nemačiau 
jokio apavo. Vis tiek atrodė, kad kažkas šildosi po ko- 
tacu. Bet laidas iš lizdo buvo ištrauktas. Jeigu kas būtų 
norėjęs jūsų namuose pasislėpti, kuo puikiausiai būtų 
tikęs galinis kambarys. Taigi padariau išvadą, kad žmo- 
gus po šildytuvo užtiesalu ne slepiasi, o pakištas. Šiokį 
tokį triukšmą vis dėlto girdėjau, be to, jūsų plaukai buvo 
kaip niekad susitaršę, taigi spėjau, kad kai kas įvyko. Ir 
dar — šiame name tarakonų nėra. Patikėkite, tai sakau 
aš, žmogus, čia pragyvenęs jau daug metų. 

Jasuko spoksojo į Išigamio lūpas, šiam šaltai ir be 
jausmų vardijant prielaidas. Galėtų lažintis — jis ir per 
pamokas kalba tokiu tonu, atklydo pašalinė mintis. 

Pajutusi Išigamio žvilgsnį, nusuko akis. Suprato, kad 
ir pati stebima. 

Net baisu, koks šaltakraujis ir nuovokus šis žmogus, 
pamanė ji. Antraip argi galėtų, vos dirstelėjęs pro durų 
plyšį, taip tiksliai viską sudėlioti. Kita vertus, Jasuko pa- 


lengvėjo. Nelaimės smulkmenų Išigamis, regis, nežino. 

— Buvęs vyras, — paaiškino ji. — Jau kiek laiko praėjo 
po skyrybų, o jis mus vis dar persekiodavo. Kol neduo- 
davai pinigų, tol neatstodavo... Šiandien irgi. Nebeištvė- 
riau, trūko kantrybė ir... — tiek teprisivertusi išspausti ji 
nudelbė akis. 

Nevalia prasitarti, kaip nužudė Togašį. Negali leisti 
jam suprasti, kad ir Misato rankas čia prikišo. 

— Ketinate pasiduoti policijai? 

— Manau, kitos išeities neturiu. Tik gaila Misato, ji 
čia niekuo dėta. 

Daugiau nespėjo pasakyti, nes Misato triukšmingai 
atstūmė galines duris ir sustojo tarpduryje. 

— Taip negalima! Girdi? Taip negalima! 

— Misato, užsičiaupk. 

— Netylėsiu! Sakiau, kad netylėsiu. Pone, paklausykit. 
Šitą vyrą nužu... 

— Misato! 

Misato nuleido smakrą ir piktai dėbtelėjo į motiną. 
Jos akys buvo raudonos. 

— Ponia Hanaoka, — ramiu balsu kreipėsi Išigamis. — 
Nuo manęs galite nieko neslėpti. 

— O aš nieko ir ne... 

— Žinau, jūs ne viena darbavotės. Dukra juk irgi pa- 
dėjo. 

Jasuko nervingai papurtė galvą. 

— Ką čia kalbate? Aš viena kalta. Mergaitė tik nese- 
niai grįžo... Jau buvau jį pasmaugusi, kai dukra parėjo 


namo. Ji čia niekuo dėta. 

Misato. 

— Dukrai turėtų būti nesmagu klausytis tokio melo. 

— Čia ne melas. Patikėkite. — Jasuko uždėjo ranką Iši- 
gamiui ant kelio. 

Jis pašnairavo į ranką ir nusuko akis į lavoną. Vos pa- 
kreipė galvą. 

— Tik klausimas, kaip į tai pažiūrės policija. Nema- 
nau, kad policininkai patikės šiuo melu. 

— Kodėl? — nustebo Jasuko ir tuoj pat suprato, kad 
taip prisipažįsta meluojanti. 

Išigamis pirštu parodė į dešinę lavono ranką. 

— Matote mėlynes ant riešo ir plaštakos? Gerai įsi- 
žiūrėjus matyti ir pirštų žymės. Ko gero, šitam vyrui iš 
už nugaros buvo užveržtas kaklas ir jis stengėsi žūtbūt 
išsivaduoti. Šios žymės ant rankų — įrodymas, kad kai 
kas jam trukdė išsilaisvinti. Aiškių aiškiausia. 

— Aš jam trukdžiau. 

— Ponia Hanaoka, tai neįmanoma. 

— Kodėl? 

— Kaklas buvo užveržtas iš už nugaros. Neįmanoma 
būtų buvę dar ir jo plaštakų laikyti tuo pačiu metu. Tam 
reikėjo keturių rankų. 

Jasuko neberado žodžių Išigamio argumentams at- 
remti. Jautėsi patekusi į tunelį, iš kurio nėra kelio. 

Ji bejėgiškai nunarino galvą. Jeigu Išigamis vos žvilg- 
telėjęs tiek suprato, ką jau kalbėti apie policiją, viską tir- 


siančią iki smulkmenų. 

— Nenoriu į tai painioti Misato. Kad išgelbėčiau 
dukrą... 

— Būtų baisu, jei mama sėstų į kalėjimą, - pravirko 
Misato. 

Jasuko abiem rankom užsidengė veidą. 

— Ir ką dabar daryti?.. 

Jautė, kaip oras aplink darosi vis sunkesnis. Atrodė, 
ją sutraiškys. 

— Pone... - išsižiojo Misato. — Pone, jūs atėjote pasa- 
kyti mamai, kad ji turėtų pasiduoti, ar ne? 

Šiek tiek patylėjęs Išigamis atsakė: 

— Paskambinau pamanęs, kad gal galėčiau jums kuo 
nors pagelbėti. Jeigu nusprendėte pasiduoti, viskas su- 
prantama, bet jeigu ne, pamaniau, susitvarkyti vienoms 
bus sunku. 

Sulig tais žodžiais Jasuko patraukė rankas nuo veido. 
Tikrai, ji prisiminė, kad telefonu šitas vyras pasakė keis- 
tą dalyką: „Supraskite, vienos lavono neatsikratysite“ 

— O jeigu nepasiduotume, ar yra dar koks būdas? — 
paklausė Misato. 

Jasuko pakėlė galvą. Išigamis vos grįžtelėjo į ją. Veide 
nebuvo nė kruopelytės jaudulio. 

— Viena iš dviejų: arba reikia slėpti, kas įvyko, arba 
slėpti, kad jūs susijusios su nusikaltimu. Kad ir ką pasi- 
rinktumėte, pirmiausia turite atsikratyti lavono. 

— Manote, pajėgsime? 


— Misato! - sudraudė Jasuko. - Ką čia šneki? 

— Mama, ir tu patylėk. Klausykit, tai kaip, pajėgsime, 
ar ne? 

— Sunkoka. Bet įmanoma. 

Išigamis ir toliau kalbėjo bejausmiu balsu. Vien dėl to 
Jasuko ausyse Išigamio žodžiai skambėjo logiškai. 

— Mama, —- neatstojo Misato. - Leiskim, kad kaimy- 
nas mums padėtų, gerai? Neturime iš ko rinktis. 

Akis buvo nudelbęs į grindis. Atrodė, tyliai laukia, 
kada motina su dukra nuspręs. 

Jasuko prisiminė pokalbį su Sajoko. Anot Sajoko, ši- 
tas matematikos mokytojas ją įsimylėjęs. Ir į krautuvę 
ateina tik žinodamas, kada ji darbe, kada ne. 

Jeigu ne tas pokalbis, Jasuko būtų suabejojusi Išiga- 
mio psichika. Kur pasaulyje rasi žmogų, pasiryžusį gel- 
bėti vos pažįstamą kaimyną? Juk rizikuotų ir savo laisve. 

— Bet lavoną vis tiek kada nors ras, - suabejojo Jasuko. 

Jai toptelėjo, kad šie žodžiai yra pirmasis žingsnis 
keičiant jų likimus. 

— Dar neaišku, ar lavoną slėpsime, — atsakė Išiga- 
mis. — Kartais geriau neslėpti. Ką daryti su lavonu, nu- 
spręsime tik viską sudėlioję. Aišku tik viena, čia jo pa- 
likti negalima. 

— O tas viskas, tai kas? | 

— Duomenys apie šitą žmogų. — Išigamis įbedė akis į 
lavoną. —- Adresas, vardas ir pavardė, amžius, profesija, 
ko čia atėjo, kur paskui ketino eiti, ar turi šeimą. Pasa- 


kykit viską, ką apie jį žinot. 

— Na... 

— Bet pirmiausia perneškime lavoną. Šitą kambarį 
geriau būtų kuo greičiau sutvarkyti. Nusikaltimo pėdsa- 
kų čia nors vežimu vežk... - dar nebaigęs sakinio, Išiga- 
mis įsitvėrė lavono, lyg ruoštųsi jį pakelti. 

— O kur jį pernešime? 

— Į mano butą. 

Pasakęs tonu, lyg ir taip būtų aišku, Išigamis užsikė- 
lė lavoną ant pečių. Buvo nežmoniškai stiprus. Jasuko 
matė tamsiai mėlyno treningo apačioje prisiūtą emble- 


mą „Dziudo klubas“. 


Išigamis koja pastūmė ant grindų besimėtančius mate- 
matikos vadovėlius ir ton vieton paguldė lavoną. Numi- 
rėlio akys buvo atmerktos. 

Išigamis pasisuko į motiną su dukra tarpduryje. 

— Gal panelė tegul sutvarko jūsų kambarį. Tegul 
gerai pasidarbuoja dulkių siurbliu. Kuo rūpestingiau. 
O jūs, Jasuko, likite čia. 

Misato išblyškusi linktelėjo ir dirstelėjusi į motiną iš- 
skubėjo namo. 

— Uždarykite duris, - paprašė Išigamis moters. 

— A... taip. 

Ji padarė ką liepiama ir toliau stypsojo koridoriuje. 

— Užeikite, užeikite. Ne taip tvarkinga kaip pas jus, 
atleiskit. 

Išigamis nuėmė nuo kėdės pagalvėlę ir padėjo šalia 
lavono. Jasuko įžengė į kambarį ir, net nežvilgtelėju- 
si į pagalvėlę, įsitaisė kambario kampe, kad nematytų 
negyvėlio. Išigamis pagaliau susiprotėjo - moteris bijo 
lavono. 

— Oi, atsiprašau, —- paėmė pagalvėlę ir atkišo jai. — 
Prašom sėstis. 

— Ačiū, nereikia, - nudelbusi akis ji vos papurtė galvą. 

Išigamis pagalvėlę padėjo atgal ant kėdės, o pats įsi- 
taisė prie lavono. 

Ant aukos kaklo buvo likęs tamsiai raudonas, jau 
juoduojantis dryžis. 

— Elektros laidas? 

— Ką? 

— Daiktas, su kuriuo pasmaugta. Tikriausiai griebėte 
elektros laidą. 

— A... taip. Elektrinio šildytuvo laidas. 

— To kotacu, ar ne? - Išigamis prisiminė užtiesalo, 
kuriuo buvo apklotas lavonas, raštą. — Kotacu reikėtų 
atsikratyti. Na, bet vėliau pats tuo pasirūpinsiu. Ar... — 
sitarusi susitikti su šituo Žmogumi? 

Jasuko papurtė galvą. 

— Nebuvau. Per pietus jis netikėtai pasirodė krautu- 
vėje. Paskui vakare susitikome restoranėlyje, tame, kur 
netoli krautuvės. Pasikalbėjome ir išsiskyrėme, bet jis 
atsekė į namus. 


— Sakote, restoranėlyje?.. 

Tikėtis, kad niekas porelės nematė, neverta, sumetė 
Išigamis. 

Jis įkišo ranką į lavono švarko kišenę. Ištraukė du su- 
suktus dešimties tūkstančių jenų banknotus. 

— A, šituos aš... 

— Davėte jam? 

Pamatęs, kad ji linktelėjo, Išigamis atkišo pinigus, bet 
ji nė nekrustelėjo. 

Išigamis atsistojo, iš kabančio ant sienos švarko vi- 
dinės kišenės išsitraukė piniginę. Iš jos išėmė dvidešimt 
tūkstančių jenų, o vietoj jų įsidėjo banknotus, rastus la- 
vono švarko kišenėje. 

— Šitie neturėtų būti bjaurūs, — atkišo jai iš piniginės 
ištrauktus pinigus. 

Šiek tiek paabejojusi, Jasuko tyliai padėkojo ir paėmė 
pinigus. 

— Tvarka. 

Išigamis vėl ėmė raustis lavono drabužiuose. Kelnių 
kišenėje sužvejojo piniginę. Joje buvo šiek tiek pinigų, 
vairuotojo pažymėjimas, kvitų. 

— Šindžis Togašis... ar ne? Adresas, čia rašoma Vaka- 
rų Šindžiuku, Šindžiuku rajonas. Ar ten tebegyveno? — 

Ji suraukė antakius ir pakreipė galvą. 

— Kažin, nemanau. Galbūt kadaise ir gyveno Vakarų 
Šindžiuku dangoraižiuose, bet, girdėjau, nebeišgalėjo 


mokėti nuomos ir buvo išmestas. 

— Vairuotojo pažymėjimas atnaujintas pernai, taigi 
jis nepersiregistravo, nors gyveno kažkur kitur. 

— Matyt, kraustėsi iš vietos į vietą. Neturėjo nuolati- 
nio darbo ir negalėjo išsinuomoti buto. 

— Atrodo, taip ir buvo. — Išigamio akys užkliuvo už 
kvito. 

Jame buvo parašyta: „Ogijos kambarių nuoma. Dvi 
naktys - penki tūkstančiai aštuoni šimtai aštuonias- 
dešimt jenų“ Sumokėta iš anksto. Išigamis atmintinai 
apskaičiavo, kad viena naktis viešbutėlyje kainuoja du 
tūkstančius aštuonis šimtus jenų. 

Kvitą jis parodė ir Jasuko. 

— Regis, buvo apsistojęs čia. Bet jeigu svečias dingo 
neišsiregistravęs, viešbutėlio darbuotojas vis tiek kada 
nors nueis į jo kambarį. Gal net policijai praneš. Nors, 
galimas daiktas, nenorės terliotis ir viską paliks likimo 
valiai. Tokių atvejų dažnai pasitaiko, todėl ir reikia už 
nakvynę sumokėti iš anksto. Žinoma, geriau nusiteikti 
blogiausiam. 

Išigamis ir vėl pasirausė lavono kišenėse. Rado rak- 
tą. Prie jo buvo prisegtas apskritas skridinėlis, šiame 
įspaustas numeris — 305. 

Jasuko apsiblaususiomis akimis dėbsojo į raktą. Var- 
gu ar ji turėtų bent kokią protingesnę mintį, kaip elgtis 
toliau. 

Iš gretimo buto atsklido duslus dulkių siurblio ūže- 
sys. Misato stropiai tvarkėsi, apėjo kiekvieną kampelį 


ir plyšelį. Visiškai sutrikusi ir nenutuokdama, ko reikės 

griebtis toliau, ji stengėsi gerai atlikti bent jau tai, kas 
jos jėgoms. 

Išigamis ir vėl pamanė, kad privalo jas apsaugoti. Nes 
tikrai daugiau neturės progų priartėti prie šių gražių 
moterų. Jis turi sutelkti visą išmintį ir jėgas, kad užkirs- 
tų kelią prie jų sėlinančiai nelaimei. 
jau pradingę, vyras veikiau panėšėjo į tuščią kiautą. Vis 
dėlto Išigamiui nebuvo sunku įsivaizduoti, kad jaunystė- 
je šitas priekabiautojas priklausė gražių berniukų klasei. 
Na taip, jau užsiauginęs pusamžio pilvuką, bet nekilo 
abejonių, kad jo veidas tebetraukė moteris. 

Štai kokį vyrą mylėjo Jasuko, pamanė Išigamis, ir tar- 
si burbului sprogus jo širdį užliejo pavydas. 

— Gal su kuo nors jis dažniau susisiekdavo ir ben- 
draudavo? — vėl ėmė klausinėti Išigamis. 

— Nežinau. Patikėkite, šiandien susitikome po ilgo 
laiko. 

— Gal kartais klausėte, ką jis ketino veikti rytoj? Tar- 
kim, su kuo ketino susitikti? 

— Neklausiau. Labai atsiprašau. Aš tokia sutrikusi, 
mažai kuo galiu padėti, - atsiprašydama nunarino galvą 
Jasuko. 

— Nieko tokio, tik dėl visa ko paklausiau. Supranta- 
ma, kad nieko nežinote, nesijaudinkite. 

Išigamis pirštinėtomis rankomis pražiodė lavoną ir 


woo- oo 


mautos auksinės dantų karūnėlės. 

— Taigi, bus ir įrašai apie dantis. 

— Kai dar buvome susituokę, vaikštinėjo pas odon- 
tologą. 

— Prieš kiek metų? 

— Išsiskyrėme prieš penkerius. 

— Prieš penkerius, sakote. 

Neverta tikėtis, kad odontologo kabinete kortelė bus 
sunaikinta, suprato Išigamis. 

— Jūsų buvęs vyras teistas? 

— Kiek žinau, ne. Bent jau, kol buvome susituokę. 
O kai išsiskyrėme, nežinau. 

— Vadinasi, galėjo būti ir teistas, tiesa? 

— Galėjo... 

Jeigu ir nebuvo, pirštų atspaudai galėjo būti paimti, 
tarkim, po kokio nors eismo įvykio. Išigamis nenutuokė, 
ar policija, tirdama nusikaltimus, lygina lavonų pirštų 
atspaudus su, pavyzdžiui, tais, kuriuos turi paėmę per 
eismo įvykius, būtų ne pro šalį tuo pasidomėti. 

Reikia nepamiršti, kad nustatant tapatybę labai svar- 
bu, kaip rastas lavonas atrodo. Negalima palikti pirštų 
atspaudų ir dantų. Bet ir laiko švaistyti nevalia. 

Jasuko atsiduso. Atodūsis Išigamį sujaudino. Jis su- 
prato — niekaip negali jos nuvilti. 

Uždavinys sudėtingas. Kai bus nustatyta asmens ta- 
patybė, policija tikrai ateis pas Jasuko. Išigamis abejojo, 
ar motina su dukra atlaikytų policininkams įkyriai klau- 


sinėjant. Neužtektų vien pasakėlės sukurpti; vos tyrėjai 


47 


KEIGO HIGASHINO 


užuostų, kad galai nesueina, prasidėtų griūtis ir jos iš- 
klotų tiesą. 

Viskas, ko jiems reikia, nepriekaištinga gynyba, pa- 
grįsta geležine logika. Negana to, pasistengti reikia da- 
bar, nieko nelaukiant. 

Ramiai, pats sau paliepė Išigamis. Karščiuodamasis 
nieko nelaimėsi. Visi uždaviniai išsprendžiami. Šitas 
irgi. 

Išigamis užsimerkė. Visada užsimerkdavo, spręsda- 
mas sudėtingus matematikos uždavinius. Kai užsiblo- 
kuodavo nuo išorinio pasaulio, formulės galvoje įgau- 
davo pavidalą ir susirikiuodavo. Tik šįkart jo galvoje ne 
skaičiai. 

Jis atsimerkė. Pirmiausia pažiūrėjo į žadintuvą ant 
stalo. Buvo po pusės aštuonių. Tada atsisuko į Jasuko. 
Sulaikiusi kvapą, išsigandusi, ji stovėjo už nugaros. 

— Padėkite nurengti. 

— Ką? 

— Nurengsime drabužius. Ne tik striukę — ir megzti- 
nį, ir kelnes. Jeigu nepaskubėsime, jis sustings. — Išiga- 
mis nieko nelaukdamas ėmėsi striukės. 

— A, taip. 

Jasuko norėjo padėti, bet jai buvo nemalonu liestis 
prie lavono, pirštai virpėjo. 

— Tiek to. Pats susidorosiu. Eikite padėti dukrai. 

— Atsiprašau, — nudelbusi akis Jasuko lėtai atsistojo. 

— Ponia Hanaoka! —- pavymui pašaukė Išigamis. — 


Jums reikia alibi. Gerai pagalvokite. 

— Alibi? Bet aš neturiu alibi. 
— Todėl dabar ir pasukite dėl jo galvą. - Išigamis ap- 
sigobė nuo lavono nuvilkta striuke. - Pasitikėkite ma- 


nim ir mano mąstymo logika, ji mums pravers. 


— Žinai, norėčiau kada nors nuodugniau panagrinėti, 
koks gi tas tavo logiškas mąstymas. 

Manabu Jukava nuobodžiavo ranka pasirėmęs sma- 
krą, paskui parodomai nusižiovavo. Nedideli akinukai 
metaliniais rėmeliais gulėjo ant stalo. Tarsi Jukava saky- 
tų, kad jų nebeprireiks. 

Galbūt iš tiesų neprireiks. Kusanagis jau daugiau nei 
dvidešimt minučių spoksojo į šachmatų lentą, niekaip 
nesugalvodamas, kaip išsisukti iš padėties. Karalius nie- - 
kaip nepabėgs, atakuoti, kaip kartais daro į kampą už- 
speisti silpni padarai, irgi nepavyks. Kad ir kokie ėjimai 
šauna į galvą, visi veda į pralaimėjimą. 

— Šachmatai ne man, —- sumurmėjo Kusanagis. 

— Tu ir vėl. 

— Kas per nesąmonė, kad negalima eiti iš priešininko 
atimtomis figūromis? Juk kovos priemonė. Kodėl nega- 
liu jų vėl naudoti? 

— Nesikabinėk prie žaidimo taisyklių. Be to, figūros — 
ne kovos įrankiai, o kariai. Jas numušti —- atimti gyvybę. 
Juk žuvusio kario į mūšį nepasiųsi. 

— O kodėl žaidžiant japonų šachmatais galima? - ne- 
atstojo Kusanagis. 

— Lenkiu galvą prieš žmogų, sugalvojusį šiogi, — dėl 
jo lankstumo. Numušti figūrą žaidžiant japonų šachma- 
tais, reiškia ne nužudyti priešininko karį, o priversti jį 
pasiduoti. Paskui jį vėl galima siųsti į mūšį. 

— Galima būtų ir šiais šachmatais žaidžiant taip da- 
ryti, — nepasidavė Kusanagis. 

— Perbėgimas į priešo kariuomenę prieštarauja kario 
dvasiai. Nesek pasakų, o logiškai žiūrėk į aplinkybes. 
Pajudinti figūrą gali tik kartą. Figūrų, kurias gali perkel- 
ti, itin mažai, be to, nė viena iš jų nepakeistų kito mano 
ėjimo. Paeinu žirgu — ir tau matas. 

— Gana. Nuobodybė tie šachmatai. - Kusanagis atsi- 
lošė ant kėdės. 

Jukava užsidėjo akinius ir dirstelėjo į laikrodį ant sienos. 

— Partija truko keturiasdešimt dvi minutes. Aišku, 
galvojai beveik vien tu. Ir kiek galima dykinėti? Negausi 
velnių nuo savo kietasprandžio viršininko? 

— Ką tik išnarpliojau priekabiautojo Žmogžudystę. 
Taigi galiu sau leisti valandėlę atsipūsti. - Kusanagis iš- 
tiesė ranką, siekdamas ne itin švaraus puodelio. 

Jukavos užplikyta tirpi kava buvo atvėsusi. 

Imperatoriškojo universiteto fizikos fakulteto trylik- 


toje laboratorijoje daugiau nieko nebuvo. Studentai pas- 

kaitose. Kusanagis tai žinojo, todėl ir pasirinko šį laiką 
užsukti. 

Kusanagio kišenėje suskambo mobilusis. Jukava, 
vilkdamasis chalatą, kreivai šyptelėjo. 

— Žiūrėk, bene skubus iškvietimas? 


w-- oo 


Jukava teisus. Skambino jaunesnysis kolega. 


Nusikaltimo vieta - Senosios Edogavos pylimas. Neto- 
"liese kanalo matyti vandens valymo įrenginiai. Kitoje 
upės pusėje — Čibos prefektūra. Kodėl negalėjo išmesti 
anoje pusėje? — statydamasis apsiausto apykaklę pama- 
nė Kusanagis. 

Lavonas buvo aptiktas ant pylimo. Buvo uždengtas 
mėlynu plastiku, toks paprastai naudojamas gamyklo- 
se. Jį pamatė paupiu bėgiodamas senukas. Iš po plastiko 
kyšojo kai kas, panašus į žmogaus koją, todėl jis atsar- 

— Kiek, sakei, tam senukui metų? Septyniasdešimt 
penkeri? Bėgioja tokioje žvarboje, neblogai, ar ne? Bet 
pamatyti šitokią šlykštynę... Nuoširdžiai jį užjaučiu. 

Iš gerokai anksčiau įvykio vieton atvykusio jaunojo 
kolegos Kišitanio sužinojęs aplinkybes Kusanagis rau- 
kėsi. Vėjas plaikstė jo ilgo palto skvernus. 

— Na, Kiši, matei lavoną? 

— Mačiau, - Kišitanis liūdnai šyptelėjo, - viršininkas 


liepė kruopščiai apžiūrėti nusikaltimo vietą. 

— Visą laiką taip. Nors pats niekada nė nedirsteli. 

— Kusanagi, neapžiūrėsite? 

Anot Kišitanio, lavonas atrodo pasibaisėtinai. Nuo- 
gutėlis, nuauti batai, numautos net kojinės. Be to, veidas 
sumaitotas. Sudaužytas kaip arbūzas, pareiškė Kišitanis; 
vien tai išgirdus Kusanagiui pasidarė bloga. Negana to, 
lavono rankų pirštų pagalvėlės nudegintos, jų atspaudų 
niekaip nepaimsi. 

Vyro lavonas. Matyti, kad pasmaugtas, ant kaklo 
žymė. Daugiau jokių išorinių smurto požymių. 

— Tikiuosi, teismo medicinos ekspertai ką nors at- 
kapstys, — vaikščiodamas po žolę aplinkui pasakė Ku- 
sanagis. 

Šalimais buvo ir daugiau akių, todėl apsimetė, kad 
ieško nusikaltėlio paliktų pėdsakų. Po teisybei, tegul ieš- 
ko profesionalai. Nemanė, kad pats rastų kokį dėmesio 
vertą įkaltį. 

— Netoliese buvo numestas dviratis. Jis jau nugaben- 
tas į Edogavos policijos nuovadą. 

— Dviratis? Gal tiesiog kas atsikratė, ir tiek? 

— Per naujas. Abiejų ratų padangos kiauros. Matyt, 
tyčia pradurtos vinimi ar kuo panašiu. 

— Hm... Aukos nuosavybė? 

— Dar neaišku. Galbūt iš registracijos numerio paaiš- 
kės, kas savininkas. 

— Geriau jau dviratis būtų aukos, — tarstelėjo Kusa- 


nagis. — Jei ne, bus sudėtinga. Tikra velniava. 

— Kodėl? 

— Kiši, negi dar neteko susidurti su rūpesčiais, kai 
neįmanoma nustatyti lavono asmens tapatybės? 

— Ką turit omeny? 

— O tu pagalvok. Veidas sumaitotas, pirštų atspaudų 
nepaimsi, vadinasi, nusikaltėlis norėjo nuslėpti aukos 
tapatybę. Kitaip tariant, jeigu ji bus nustatyta, nusikal- 
tėlio motyvas irgi bus lengvai perprastas. Ar greitai nu- 
statysime tapatybę, jau laimės dalykas. Savaime supran- 
tama, mūsų laimės. 

Suskambo Kišitanio mobilusis. Persimetęs keliais žo- 
džiais, jis persakė Kusanagiui: 

— Liepta važiuoti į Edogavos nuovadą. 

— Ačiū Dievui, mes išgelbėti. - Kusanagis pasirąžė ir 
kelis kartus pliaukštelėjo sau per kojas. 

Kai nuvyko į Edogavos nuovadą, Žmogžudysčių 
skyriaus kabinete prie kotacu šildėsi Mamija, skyriaus 
viršininkas. Aplinkui zujo keli nuovados policininkai, 
ruošdamiesi pasitarimui dėl nusikaltimo tyrimo. 

— Tu šiandien su mašina? — žiūrėdamas į Kusanagio 
pusę paklausė Mamija. 

— Na taip. Traukiniu čia nepatogu. 

— Pažįsti šitas vietas? 

— Negaliu sakyti, kad gerai pažįstu, bet keletą kartų 
esu čia buvęs. 

— Vadinasi, palydos nereikia. Pasiimk Kišitanį ir va- 


žiuokit ten. - Viršininkas padavė lapelį. 

Lapelyje paskubomis buvo užrašytas adresas: Šino- 
dzakis, Edogavos rajonas; ir vardas - Joko Jamabė. 

— Kas ji? 

— Ar užsiminei apie dviratį? - paklausė Mamija Ki- 
šitanio. 

— Sakiau. 

— Apie tą, kur rastas prie lavono? —- Kusanagis pažiū- 
rėjo į rūstų skyriaus viršininko veidą. 

— Apie tą patį. Gautas pranešimas apie vagystę. Re- 
gistracijos numeris sutampa. Savininkė — moteris. Su 
nukentėjusiąja jau susisiekta. Iš karto važiuojat ir iš- 
klausot, ką ji paporins. 

— Ant dviračio buvo pirštų atspaudų? 

— Kol kas nesuk dėl to galvos. Greičiau važiuok. 

Lyg išsigandę pikto Mamijos, Kusanagis su jaunes- 
niuoju kolega išlėkė iš Edogavos nuovados. 

— Puikumėlis! Dviratis vogtas. Taip ir maniau, - ke- 
lissyk liežuviu caktelėjo Kusanagis, sukiodamas savo 
brangiosios mašinos vairą. 

Juodu „Skyline“ jau beveik aštuoneri metai važinėja. 

— Nusikaltėlis pavažiavo dviračiu ir jį nutrenkė? 

— Gali būti. Net jeigu ir taip, kas iš to, kad apklausi- 
me savininkę? Ji tikrai nežinos, kas jį pavogė. Na, ne- 
bent žinant, kur jis buvo pavogtas, galima bus atsekti 
nusikaltėlio pėdsakus. 

Turėdamas adresą ir vis dirstelėdamas į žemėlapį, 
Kusanagis suko ratus Šinodzakio apylinkėse. Pagaliau 


rado namą, kurio adresas sutapo su užrašytu lapelyje. 

Prie namo durų kabojo lentelė su Jamabės pavarde. Pas- 
tatas baltomis sienomis buvo vakarietiško stiliaus. 

Joko Jamabė, namų šeimininkė, atrodė įpusėjusi ke- 
tvirtą dešimtį. Gal dėl to, kad laukė policininkų, buvo 
rūpestingai pasidažiusi. 
trauką, kurią pakišo Kusanagis, buvo tikra Joko Jamabė. 

Dviračio nuotrauką Kusanagis paėmė iš tyrėjų. 

— Būtume labai dėkingi, jeigu užeitumėte į nuovadą 
ir patvirtintumėte, kad čia tikrai jūsų transporto prie- 
monė. 

— Jokio vargo, o dviratį grąžinsite? 

— Žinoma. Tiktai dar keletą dalykų reikia patikrinti, 
o paskui jį tikrai atgausite. 

— Būtų gerai, jeigu grąžintumėte kuo greičiau. Be jo 
aš kaip be rankų. — Joko Jamabė nepatenkinta suraukė 
kaktą. 

Papriekaištavo, tarsi detektyvai būtų kalti dėl jos dvi- 
račio vagystės. Regis, apie žmogžudystę ji dar negirdė- 
jusi. Jeigu žinotų, kad dviratis vienas iš įkalčių, tikriau- - 
siai nebekiltų noras juo važinėti. 

Ar tik nepradės reikalauti atlyginti nuostolių, kai pa- 
matys, kad pradurtos padangos? - pamanė Kusanagis. 

Anot moters, dviratis pavogtas vakar, kovo dešimtą 
dieną, tarp ryto vienuoliktos ir vakaro dešimtos. Vakar 
su drauge jos susitiko Gindzoje, ten apsipirko, pietavo 


ir į Šinodzakio stotį grįžo po dešimtos vakaro. Neradusi 

dviračio, neturėjo kitos išeities, todėl namo parvažiavo 
autobusu. 

— Buvote palikusi dviračių aikštelėje? 

— Ne, ant šaligatvio. 

— Bet prirakinusi juk buvote, ar ne? 

— Buvau. Grandine buvau prikabinusi prie šaligatvio 
turėklų. 

Kusanagis nebuvo girdėjęs, kad įvykio vietoje būtų 
buvusi rasta grandinė. 

Paskui Kusanagis Joko Jamabę įsisodino mašinon ir 
pasuko į Šinodzakio stotį. Norėjo apžiūrėti dviračio va- 
gystės vietą. 

— Maždaug čia, - ji parodė į vietą šalikelėje, apie dvi- 
dešimt metrų nuo prekybos centro priešais stotį. 

Šalikelėje ir dabar buvo pristatyta dviračių. 

Kusanagis apsižvalgė. Šalimais kredito unijos pasta- 
tas, knygynas. Dieną ir vakare Žmonių čia turėtų būti 
daug. Jeigu esi šio dalyko meistras, gal ir nesunku mi- 
kliai nupjauti grandinę ir nutaisius veidą, tarsi čia būtų 
tavo paties dviratis, jį nusivaryti, o gal dviratis pavogtas 
vėliau, praretėjus miniai? 

Kartu su Joko Jamabe nuvyks ir į Edogavos nuovadą. 
Tegul moteris apžiūri dviratį. 

— Na ir nesiseka. Tik praeitą mėnesį nusipirkau. Su- 
pratusi, kad pavogtas, susinervinau, prieš lipdama į au- 
tobusą nuėjau pranešti į stoties policijos skyrių, - sėdė- 
dama ant užpakalinės sėdynės pasakojo ji. 


— Ir registracijos numerį prisiminėte. 

— Taigi ką tik pirktas. Iš čekis namie dar yra. Paskam- 
binau, dukra padiktavo. 

— O, suprantama. 

— Bet paaiškinkite, kas čia per vagystė? Žmogus, su 
kuriuo kalbėjau telefonu, irgi nieko doro nepasakė. La- 
bai smalsu. 

— Matote, dar negalime pasakyti, ar tai nusikaltimas. 
Ir patys dar nežinome smulkmenų. 

— Na jau, argi gali taip būti? Hm... Policininkai moka 
saugoti paslaptis. 

Šalia kolegos sėdintis Kišitanis vos nęsusijuokė, o 
Kusanagis širdyje džiaugėsi, kad pas moterį atvažiavo 
šiandien. Jeigu būtų nuvykę jau paviešinus žinią apie 
žmogžudystę, jos klausimų būtų neatsigynę. 

Joko Jamabė, Edogavos nuovadoje apžiūrėjusi dviratį, 
patvirtino, kad čia tikrai jos nuosavybė. Be to, pamačiu- 
si, kad ir padangos pradurtos, ir pats dviratis subraižy- 
tas, Kusanagio paklausė, į ką reikėtų kreiptis dėl žalos 


atlyginimo. 


Ant dviračio vairo, rėmo ir ant sėdynės — visur buvo 
rasta daugybė pirštų atspaudų. 

Be dviračio, maždaug šimtas metrų nuo įvykio vie- 
tos, rasti, kaip manoma, ir aukos drabužiai. Sukišti į 
aštuoniolikos litrų talpos skardinę, apdegę. Striukė, 
megztinis, kelnės, kojinės ir apatiniai. Buvo spėjama, 


kad padegęs drabužius nusikaltėlis paspruko, bet ugnis 

greitai užgeso, ir drabužiai nesudegė, kaip kad veikiau- 
siai jis tikėjosi. 

Drabužiai nei išskirtinio stiliaus, nei vienetinių dra- 
bužių gamintojo, nė neverta domėtis, kur jie pirkti. 
Tokiais dėvint matai ant kiekvieno kampo. Vis dėlto 
turint drabužius, kad ir apdegusius, ir lavoną buvo nu- 
pieštas eskizas, kaip auka galėjo atrodyti prieš ją nužu- 
dant. Keli policininkai, pasiėmę eskizus, paklausinėjo 
žmonių Šinodzakio stotyje ir jos prieigose. Galbūt kaip 
tik dėl to, kad drabužiai nebuvo išskirtiniai, nieko ver- 
tingo ir nepešė. 

Piešinys buvo parodytas ir per vakaro žinias. Tada 
jau pasipylė skambučiai. Tačiau nė vienas skambintojas 
nieko doro, ką būtų buvę galima susieti su lavonu, rastu 
prie Senosios Edogavos ant pylimo, nepranešė. 

Kartu buvo nuodugniai tiriama, ar kokia panaši auka 
įtraukta į dingusių ir ieškomų Žmonių sąrašą. Irgi jokio 
siūlo galo, už kurio būtų galima užsikabinti ir pagaliau 
nustatyti neatpažinto asmens tapatybę. 

Buvo nuspręsta nuodugniai patikrinti, ar negyveno 
Edogavos seniūnijoje vienišų vyrų, kurių pastaruoju 
metu kaimynai nebemato, ar staiga nepradingo koks 
viešbučio ar nakvynės namų svečias. Galiausiai tyrėjai 
rado už ko užsikabinti. | 

Iš nakvynės namų „Ogijos kambarių nuoma“ Kamei- 
do rajone buvo dingęs vyras. Kovo vienuoliktąją — tą pat 
dieną, kai buvo rastas lavonas. Svečiui laiku neišsiregis- 


travus, po valandos nakvynės namų darbuotojas nuėjo 


59 


KEIGO HIGASHRINO 


pažiūrėti į numerį. Kambaryje jis rado tik keletą daiktų, 
paties svečio nebuvo. Savininkui apie tai buvo pranešta, 
bet policijai niekas nepaskambino, nes pinigai buvo su- 
mokėti iš anksto. 

Nieko nelaukus nuo daiktų buvo paimti plaukai ir 
pirštų atspaudai. Rasti plaukai sutapo su lavono. Buvo 
patvirtinta, kad ir nuo pavogto dviračio paimti pirštų 
atspaudai sutampa su rastais nakvynės namų kamba- 
ryje. 

Pradingėlis svečias nakvynės namų knygoje buvo įra- 
"šytas Šindžio Togašio vardu. Adresas: Vakarų Šindžiu- 


ku, Sindžiuku rajonas. 


PAN TAS SAS A AN, "i 
4 


žiai 


Žindiių VNAN AMC A BM ATS 


Iš Morišitos metro stoties jie nužingsniavo Naujojo til- 
to link ir įsuko į siaurą keliuką visai šalia upės. Tarp 
išsirikiavusių gyvenamųjų namų spraudėsi mažos krau- 
tuvėlės. Atrodė, jose prekiaujama jau nuo senų seno- 
vės. Kurioje kitoje miesto dalyje jas seniai būtų prariję 
prekybos centrai ir didieji prekybos tinklai, bet sena- 
miesčio žavesys tikriausiai ir slypi šitose atsilaikiusiose 
krautuvėlėse, eidamas mąstė Kusanagis. 

Buvo vakaras, po aštuonių. Kur nors netoliese tik- 
riausiai yra pirtis: prasilenkė su senute, nešina prausi- 
mosi reikmenimis. 

— Ir susisiekimas geras, ir apsipirkti patogu, atrodo, 
nebloga vieta gyventi, ar ne? — sušnibždėjo šalimais 
žingsniuojantis Kišitanis. 

-Irkasišto? | 

— Ne, nieko svarbaus. Tik pamaniau, tokioje vietoje 
būtų patogu gyventi motinai su dukra. 

— Gal tu ir teisus. 

Buvo dvi priežastys, verčiančios Kusanagį pritarti. 
Žmogus, su kuriuo dabar juodu ėjo susitikti, buvo mo- 
teris, gyvenanti viena su dukra, be to, ir patį Kišitanį už- 
augino tik motina. 

Kusanagis žingsniavo tikrindamas adresą lapelyje su 
numeriais ant stulpų. Netrukus turėjo pasiekti tikslą. 
Lapelyje buvo užrašytas ir vardas: Jasuko Hanaoka. 

Adresas, kurį prieš mirtį Šindžis Togašis buvo padik- 
tavęs įrašyti viešbučio svečių knygoje, irgi buvo tikras. 
Jis iš tiesų ten buvo prisiregistravęs, tik pastaruoju metu 
negyveno. 

Per televiziją ir laikraščiuose buvo paskelbta, kad 
lavono asmens tapatybė nustatyta. Ir nors pranešimo 
pabaigoje buvo sakinys: „Ką nors žinančius prašome 
kreiptis į artimiausią policijos nuovadą“, skambučių, ku- 
rie būtų vertingi, nesulaukta. 

Iš nekilnojamojo turto agentūros, per kurią Togašis 
anksčiau nuomojosi butą Šindžiuku, dokumentų paaiš- 
kėjo jo ankstesnioji darbovietė. Senų automobilių salo- 
no Ogikubo rajone pardavėjas. Tačiau dirbo jame neil- 
gai, metė darbą nepraėjus nė metams. 

Vis daugiau smulkmenų aiškėjo iš Togašio gyvenimo. 
Didelei visų nuostabai, kadaise jis buvo dirbęs praban- 
gių užsienietiškų automobilių salone, tačiau iškilus aikš- 
tėn, kad švaistė firmos pinigus, buvo išmestas. Vis dėlto 
baudžiamojon atsakomybėn patrauktas nebuvo. Ir apie 


pinigų švaistymą tyrėjas sužinojo tik atsitiktinai. Auto- 

mobilių firma, žinoma, tebegyvuoja, tačiau asmenys, 
žinoję apie to meto įvykius, pakeitę darbą, bent jau taip 
-buvo teisinamasi salone. 

Tuo metu Togašis buvo vedęs. Anot jį pažinojusių 
senų bendradarbių, Togašis ir po skyrybų lankydavosi 
pas buvusią žmoną. 

Žmona turinti dukrą (iš ankstesnės santuokos). Pa- 
tikrinti jųdviejų gyvenamąją vietą detektyvams nebuvo 
sudėtinga. Netrukus motinos Jasuko Hanaokos ir duk- 
ters Misato adresas buvo žinomas. Morišita, Eto rajo- 
nas, kitaip tariant, adresas, kur dabar traukė Kusanagis 
su kolega. 

— Nair nepasisekė man, - dūsavo Kišitanis. 

— Ką? Eiti su manim apklausti tau vargas? 

— Ne, ne tai turėjau galvoj. Motina su dukra gyvena 
sau ramiai, o mes sudrumsime joms ramybę. 

— Jeigu nesusijusios su įvykiu, niekas nieko joms ir 
nedrums. 

— Argi? Atrodo, Togašis nebuvo nei geras vyras, nei 
geras tėvas. Gal bus nemalonu prisiminti? 

— Jeigu taip, mus su džiaugsmu sutiks. Juk nešame 
žinią, kad tas blogas vyras nebegyvas. Bet kokiu atve- 
ju nereikia nutaisyti liūdnos minos. Neduokdie, dar ir 
aš pulsiu į neviltį... O, atrodo, čia, - Kusanagis sustojo 
priešais seną namą. | 

Pastatas buvo purvinos pilkos spalvos. Matyti re- 
monto žymės. Dviaukštis, po keturis butus viršuje ir 


apačioje. Tik pusės jų languose degė šviesos. 

— 2-04 butas, taigi, antras aukštas. —- Kusanagis lipo 
laiptais. 

Kišitanis sekė iš paskos. 

2-04 butas buvo toliau nuo laiptų. Pro langą šalia 
durų plieskė šviesa. Kusanagis lengviau atsikvėpė. Jeigu 
būtų nieko neradę namie, būtų turėję ateiti dar kartą. 
Apie apsilankymą iš anksto moteriai jie nepranešė. 

Paspaudė durų skambutį. Netrukus pasigirdo 
bruzdesys. Raktas pasisuko, durys atsidarė. Tačiau 
grandinė tebebuvo užkabinta. Jeigu motina su dukra 
gyvena tik dviese, atsargumas suprantamas, pamanė 
Kusanagis. 

Pro durų plyšį moteris įtartinai nužvelgė Kusanagi ir 
jo kolegą. Įspūdingos didžiulės juodos akys ir smulkus 
veidelis. Atrodo ne vyresnė nei trisdešimties, bet vei- 
kiausiai kalta prieblanda, sumetė Kusanagis, nes duris 
pravėrė pati namų šeimininkė. 

— Atsiprašome, ar jūs ponia Jasuko Hanaoka? - Ku- 
sanagis stengėsi nutaisyti kuo malonesnį veidą ir balsą. 

— Taip, o kas? - Jos akys buvo nerimastingos. 

— Mudu iš policijos. Tiesą sakant, turime jums ži- 
nią. — Kusanagis ištraukė detektyvo pažymėjimą su 
nuotraukėle ir parodė. 

Šalimais Kišitanis parodė tyrėjo pažymėjimą. 

— Iš policijos... - Jasuko išpūtė akis. Juodi vyzdžiai 
išsiplėtė. 


— Ar galėtume valandėlę patrukdyti? 

— Taip, žinoma. — Jasuko Hanaoka, trumpam užda- 
riusi duris, patraukė ir nukabino grandinę ir vėl jas ati- 
darė. - Ir kokia ta žinia? 

Kusanagis žengė žingsnį ir įėjo. Kišitanis įsekė iš 
paskos. 

Detektyvas nieko nelaukdamas paklausė: 

— Arjūs pažinojote Šindžį Togašį? 

Kusanagiui neprasprūdo pro akis, kad Jasuko šiek 
tiek įsitempė. Turbūt nesitikėjo išgirsti buvusio vyro 
vardo. 

— Jis buvęs mano vyras... Ar jis ką nors iškrėtė? 

Regis, dar negirdėjusi, kad jis nužudytas. Tikriausiai 
nesiklauso televizijos naujienų ir neskaito laikraščių. 
Nors žiniasklaida ir nenušvietė įvykio plačiau. Net jeigu 
žinutę ji ir pražiūrėjo, nieko keisto. 

— Tiesą sakant... - kai prasižiojo, Kusanagio akys už- 
kliuvo už durų į kitą kambarį. Jos buvo aklinai užstum- 
tos. - Ten kas nors yra? — paklausė jis. 

— Dukra. 

— Na taip, žinoma, — prie durų rikiavosi tvarkingai 
sudėti sportiniai bateliai. Kusanagis prabilo tyliau: — Po- 
nas Iogašis negyvas. 

Jasuko taip ir liko stovėti išsižiojusi. Jokių kitų išraiš- 
kos pokyčių. | 

— Kaip? Kodėl? —- paklausė ji. 

— Prie Senosios Edogavos ant pylimo rasti palaikai. 
Dar negalime daryti išvadų, bet įtariame, kad jis buvo 


nužudytas, — pasakė tiesiai Kusanagis. 

Nusprendė, kad bus paprasčiau klausinėti be jokių 
užuolankų. 

Pirmą kartą Jasuko veidu perbėgo jaudulio šešėlis. Ji 
papurtė galvą. 

— Jis... Bet už ką? 

— Dabar ir aiškinamės. Kadangi Togašis šeimos netu- 
rėjo, tai atėjome pas jus, buvusią žmoną. Atsiprašome, 
kad trukdome taip vėlai, - linktelėjo Kusanagis. 

— Suprantama, - Jasuko prie burnos pridėjo ranką, 
nuleido akis. 

Kusanagiui parūpo vis dar užstumtos kito kambario 
durys. Ar dukra įdėmiai klausosi motinos ir svečių po- 
kalbio? Jeigu klausosi, kaip priėmė žinią apie patėvio 
mirtį? 

— Atleiskite, kai ką norėtume patikslinti. Jūs su ponu 
Togašiu išsiskyrėte prieš penkerius metus, tiesa? Ar 
paskui susitikdavote su Togašiu? 

Jasuko papurtė galvą. 

— Kai išsiskyrėme, beveik nesimatydavome. 

Beveik, vadinasi, kartais vis dėlto susitikdavo. 

— Paskutinį kartą matėmės senokai. Gal pernai, o gal 
užpernai... 

— Ar kitaip kaip susisiekdavote? Telefonu, laiškais? 

— Ne, - Jasuko greitai papurtė galvą. 

Kusanagis, klausydamasis ir linksėdamas, tarsi ne- 
rūpestingai dairėsi po kambarį. Šešių tatamių dydžio 
japoniško stiliaus kambarys senokai remontuotas, bet 


tvarkingas, daiktai irgi turi savo vietas. Ant kotacu stal- 


66 


Įtariamojo Žš pasiaukojimas 


viršio vaza mandarinų. Pamatęs ant sienos kabančias 
raketes, ilgesingai atsidūsėjo. Kadaise universitete pats 
žaidė badmintoną. 

— Manoma, ponas Togašis nužudytas kovo dešimto- 
sios vakarą, — pasakė Kusanagis. — Gal išgirdusi šią datą 
ir vietą — jis rastas Senosios Edogavos pakrantėje, ką nors 
prisimenate? Praverstų ir pati menkiausia smulkmena. 

— Nežinau. Mūsų namuose ta diena niekuo neypa- 
tinga, be to, visiškai nežinau, kaip pastaruoju metu jis 
gyveno. 

— Suprantama. 

Jasuko atrodė aiškiai susirūpinusi. Ir nekeista, niekas 
nenori būti klausinėjamas apie buvusį sutuoktinį. Kusa- 
nagis dar negalėjo nuspręsti, susijusi ji su nusikaltimu 
ar ne. 

Šįkart galbūt ir pakaks, pamanė jis. Liko dar vienas 
dalykas, kurį reikia patikrinti. 

— Ar kovo dešimtąją buvote namie? — brukdamas į 
kišenę užrašų knygelę paklausė jis, lyg teirautųsi tik 
šiaip sau. 

Tačiau jo pastangos buvo neveiksmingos. Jasuko ne- 
patenkinta suraukė kaktą. 

— Gal būtų geriau, jeigu tiksliai prisiminčiau, ką vei- 
kiau tą dieną? 

Kusanagis nusijuokė. 

— Per daug nesijaudinkite, jei neprisimenate. Aišku, 
jeigu tiksliai pasakytumėte, palengvintumėte mums 
darbą. 

— Luktelėkite, — Jasuko įsistebeilijo į sieną, kurios 
negalėjo matyti Kusanagis ir jo kolega, nes stovėjo į ją 
nugara. 

Tikriausiai ten kabėjo kalendorius. Kusanagis norėjo 
atsisukti ir pažiūrėti, bet susilaikė. 

— Dešimtą dieną nuo ryto dirbau, o paskui su dukra 
buvome išėjusios, — atsakė Jasuko. 

— Kur? 

— Vakare ėjome į kiną. Kino teatras „Rakutenči“, Kin- 
šičio rajone. 

— Kelintą maždaug valandą išėjote? Užtenka ir apy- 
tiksliai. Ir būtume labai dėkingi, jeigu pasakytumėte fil- 
mo pavadinimą. 

— Išėjome apie pusę septintos. Filmo pavadinimas... 

Tą populiarų Holivudo filmą buvo matęs ir Kusana- 
gis. Šiuo metu rodoma trečia jo dalis. 

— Ar po filmo iš karto grįžote namo? 

— Dar pavalgėme ramenų kavinukėje tame pačiame 
pastate, o tada nuėjome į karaokę. 

— Karaokę? Į karaokės barą? 

— Taip. Duktė užsigeidė ir pristojo. 

— Taip, taip... Ar dažnai dviese kur nors einate? 

— Gal kartą per mėnesį ar du. 

— Ir kiek laiko bare taip pramogaujate? 

— Visą laiką kokią valandą su puse. Kitaip būtų vėlu 
grįŽti. 


kės barą... Ir kelintą grįžote namo? 

— Manau, jau buvo po vienuoliktos. Tiksliai neprisi- 
menu. 

Kusanagis palinksėjo. Bet neapleido jausmas, kad ji 
kai ką nutyli. Nors ir pats gerai nesuprato kodėl. 

Pasitikslinę karaokės baro pavadinimą, jie padėkojo 
ir išėjo. 

— Atrodo, su įvykiu ji neturi nieko bendro, - eidamas 
nuo 2-04 buto sušnibždėjo Kišitanis. 

— Dar niekas neaišku. 

— Motina su dukra vaikšto į karaokę, neblogai, ar ne? 
Regis, jos gerai sutaria. —- Atrodė, Kišitanis nenori įtarti 
Jasuko Hanaokos. 

Sutiko laiptais aukštyn lipantį vyriškį. Stambaus 
kūno sudėjimo, pusamžis. Kusanagis su kolega stabtelė- 
jo ir jį praleido. Vyras atsirakino 2-03 buto duris ir įėjo. 

Kusanagis susižvelgė su Kišitaniu ir abu grįžo atgal. 

Prie 2-03 buto durų buvo lentelė su pavarde „Išiga- 
mis“. Paskambinus duris atidarė ką tik sutiktas vyras. 
Paltą jau buvo nusimetęs, vilkėjo megztinį. 

Vyras abejingai pažvelgė pirma į Kusanagį, tada į 
Kišitanį. Dažniausiai į juos būdavo žiūrima įtariai arba 
atsargiai, o šito vyro veide nieko neįskaitei. Kusanagis 
nusistebėjo — gana keista. 

— Atsiprašome, kad taip vėlai trukdome. Gal galėtu- 
mėte truputėlį pagelbėti? — maloniai šypsodamasis Ku- 
sanagis išsitraukė detektyvo pažymėjimą. 

Net ir tada vyras nesuvirpino nė vieno veido raume- 


nėlio. Kusanagis žengtelėjo į priekį. 

— Ilgai netrukdysime. Norėtumėte kai ko paklausti. 

Pamanęs, kad gal kartais nepamatė pažymėjimo, Ku- 
sanagis dar kartą iškėlė jį vyrui priešais akis. 

— Apie ką? — paklausė tas, nė akies krašteliu nežvilg- 
telėjęs į pažymėjimą. 

Tarsi ir taip žinotų, kad Kusanagis su kolega detek- 
tyvai. 

Kusanagis iš vidinės švarko kišenės ištraukė nuotrau- 
ką. Iš laikų, kai Togašis dirbo automobilių salone. 

— Gal ir senoka, bet ar pastaruoju metu nesate suti- 
kęs asmens, panašaus į šį? 

Vyras gerai įsižiūrėjo į nuotrauką, tada pakėlė akis į 
Kusanagį. 

— Ne, nepažįstu jo. 

— Tuo neabejoju. Bet gal esate matęs kokį panašų 
žmogų? 

— Kur? 

— Na, pavyzdžiui, kur nors čia, netoliese. 

Vyras suraukė kaktą, dar kartą žvilgtelėjo į nuotrau- 
ką. Beviltiška, pamanė Kusanagis. 

— Na ne, regis, jo nematęs, - pasakė vyras. - Nepri- 
simenu žmonių veidų, su kuriais tik prasilenkiu gatvėje. 

— Aišku, - klausti šito vyro buvo klaida, gailėjosi Ku- 
sanagis. - O namo visada grįžtate maždaug tokiu metu? 

— Įvairiai, nelygu, kokia savaitės diena. Kartais dėl 
būrelio susivėlinu. 


— Dėl būrelio? 

— Turiu dziudo grupę. Po treniruočių turiu užrakinti 
sporto salės duris. 

— A, tai jūs mokytojas? 

— Taip, dirbu gimnazijoje. 

— Mat kaip. Atleiskite, kad po sunkios darbo dienos 
dar ir mes trukdome, - atsiprašė Kusanagis. 

Jo akis užkliuvo už sukrautų prie durų matematikos 
vadovėlių. Matematikos mokytojas. Na, šito tai jau per 
daug, pamanė Kusanagis. Ko ko, o šio dalyko mokykloje 
labiausiai nemėgo. 

— O skaityti tikriausiai reikėtų Išigamis, ar ne? Vardą 
lentelėje. 

— Taip, Išigamis. 

— Taigi, pone Išigami, o kaip kovo dešimtąją? Maž- 
daug kelintą valandą tądien grįžote? 

— Kovo dešimtąją? Ar tą dieną kas nors nutiko? 

— Ne, pone Išigami, jūs čia niekuo dėtas. Tiesiog ren- 
kame žinias apie tą dieną. 

— Aišku. Sakot, kovo dešimtąją? — Išigamis pažiūrėjo 
į tolį, tada įbedė akis į Kusanagį. — Atrodo, tądien ėjau 
tiesiai namo. Apie kokią septintą, žiūrėk, jau ir buvau 
grįžęs. 

— Ar negirdėjote nieko keisto pas kaimynes? 

— Kaimynes? | 

— Ponios Hanaokos bute, - tyliau pasakė Kusanagis. 

— Ar kas nors nutiko poniai Hanaokai? 


— Ne, kol kas nieko nenutiko. Dėl to ir renkame žinias. 

Išigamio veidu perbėgo smalsumo šešėlis. Tikriausiai 
spėlioja, kas gi galėjo nutikti kaimynėms — motinai su 
dukra. Kusanagis, peržvelgęs kambarį, nutarė, kad vy- 
ras — viengungis. 

— Gerai neprisimenu, bet, atrodo, nieko keisto į akis 
nekrito, — atsakė Išigamis. 

— Ar negirdėjote kokių neįprastų garsų ar balsų? 

— Hm... - Išigamis pakreipė galvą. - Lyg ir nieko. 

— Aišku. Ar artimai bendraujate su ponia Hanaoka? 

— Mes kaimynai, prasilenkdami ar susitikę pasisvei- 
kiname, tik tiek. 

— Supratau. Atleiskite, kad sutrukdėme. 

— Nieko, - linktelėjo Išigamis, tiesdamas ranką prie 
durų. Ten buvo pašto dėžutė. Kusanagis užmetė akį ir 
nustebo. Tarp laiškų pamatė užrašą „Imperatoriškasis 
universitetas . 

— Atleiskite, mokytojau, — Kusanagis šiek tiek varžė- 
si, — jūs baigėte Imperatoriškąjį universitetą? 

— Taip, o kas? — Siauros Išigamio akys truputėlį išsi- 
plėtė. Bet čia pat jis susizgribo, kad klausiamas dėl laiš- 
kų rankoje. — A, turite galvoj šitą? Tai kvietimas į alum-. 
nų susitikimą. Ar kas nors ne taip? 

— Ne, tiesiog turiu pažįstamą, baigusį Imperatorišką- 
jį universitetą. 

— Mat kaip. 

— Atsiprašau, — atsisveikino Kusanagis ir išėjo. 

— Imperatoriškasis universitetas, taigi ir jūs pats jį 
baigėte. Kodėl jam nepasakėte? — paklausė Kišitanis, kai 
jie jau buvo lauke. 

— O kam? Dar būtų nejaukiai pasijutęs. Vis tiek jis 
tikriausiai mokėsi gamtos fakultete. 

— Kolega, jums irgi gamtos mokslų kompleksas? - iš- 
siviepė Kišitanis. 

— Yra toks tipelis, man vis tai primenantis, - Kusana- 


giui prieš akis išplaukė Manabu Jukavos veidas. 


Detektyvams apsilankius, po daugiau nei dešimties mi- 
nučių Išigamis išėjo. Dirstelėjo į kaimynių butą. Įsitiki- 
nęs, kad 2-04 bute dega šviesa, nulipo laiptais. 

Iki taksofono, kuris nekristų į akis, reikėjo paėjėti dar 
dešimt minučių. Jis turėjo ir mobilųjį, ir laidinį telefoną, 
bet pamanė, kad jais nereikėtų skambinti. 

Žingsniuodamas prisiminė pokalbį su policininkais. 
Įsitikino, kad nedavė jokios užuominos, iš kurios būtų 
galima spręsti, kad jis kaip nors įsipainiojęs į nusikal- 
timą. Bet niekada negali būti tikras. Policija turėtų su- 
mesti, kad aukai nužudyti ir lavonui išrengti reikėjo 
vyriškos rankos. Jie karštligiškai ieškos artimo Hanao- 
koms vyro, kuris dėl jų ryžtųsi susitepti rankas. Jie gali 
įtarinėti ir matematikos mokytoją Išigamį, ir vien dėl to, 
kad šis jų kaimynas. 

Išigamis suprato, kad nuo šiol reikia vengti ne tik 
užeiti pas jas, bet ir stengtis su jomis susitikti. Dėl šios 
pačios priežasties ir iš namų neskambino. Pavojinga — 
iš rinktų numerių sąrašo policija sužinos, kaip dažnai 


skambinta Hanaokai. 

O kaip „Benten-tei'?.. 

Dėl krautuvėlės dar nebuvo nusprendęs. Regis, kurį 
laiką protingiau būtų ten neiti. Bet policija anksčiau ar 
vėliau nuskubės apklausti ir tos krautuvėlės šeimininkų. 
Taigi, labai tikėtina, sužinos, kad Hanaokos kaimynas — 
matematikos mokytojas ir vos ne kasdien ten lankyda- 
vosi. Tokiu atveju tik sukeltų įtarimų, kad iš karto pra- 
nešus apie nusikaltimą jis staiga pradingo. Gal bus ne 
taip įtartina, jeigu lankysis krautuvėlėje kaip iki šiol? 

Išigamis nepasitikėjo savo gebėjimu rasti logiškiau- 
sią atsakymą į šį klausimą. Nes giliai širdyje tebenorėjo 
lankytis „Benten-tei“. Kodėl? Todėl, kad „Benten-tei“ — 
vienintelė vieta, kur gali pamatyti Hanaoką. Jeigu neis į 
krautuvę, su ja nesusitiks. 

Štai ir taksofonas. Įkišo telefono kortelę. Kortelė su 
bendradarbės mokytojos kūdikio nuotrauka. 

Surinko Jasuko Hanaokos mobiliojo numerį — juk 
namų telefone policija gali būti įtaisiusi klausymosi apa- 
ratėlį. Nors policija tvirtina piliečių pokalbių nesiklau- 
santi, jis nė kiek ja nepasitiki. 

— Klausau, — pasigirdo Jasuko balsas. 

Jie susitarė, kad Išigamis, jeigu skambins, tai tik iš 
taksofono. 

— Išigamis. 

— Taip, klausau. 

— Pas mane ką tik buvo užsukę detektyvai. Manau, ir 
pas jus lankėsi. 


— Taip, visai neseniai. 

— Ko klausinėjo? 

Išigamis atidžiai klausėsi Jasuko, mintyse viską dėlio- 
jo, analizavo, įsiminė. Bent jau kol kas policija Jasuko, at- 
rodo, neįtaria. Tai, kad klausė, ar ji turi alibi, veikiausiai 
tik formalumas. Jeigu bus laisvų rankų, gal ir patikrins. 

Bet jeigu sekant Togašio pėdomis paaiškės, kad šis 
buvo atėjęs pas Jasuko, policininkai ją užgrius — ir ne 
taip draugiškai. Pirmiausia ims kamantinėti, kodėl me- 
lavo, neva pastaruoju metu su Togašiu susitikusi nebu- 
vo. Laimė, gynyba jau paruošta. 

— Ar ir mergaitę detektyvai klausinėjo? 

— Ne, Misato buvo savo kambaryje. 

— Aišku. Bet kada nors vis tiek turėtų ir mergaitės 
ateiti paklausinėti. Jau šnekėjomės ir apie tai, ką daryti 
tokiu atveju, tiesa? 

— Taip. Gerai klausiausi, ką sakėte. Misato irgi tikina, 
kad viskas bus gerai. 

— Gal pasirodysiu įkyrus, bet vaidinti nėra reikalo. 
Užtenka tik mechaniškai atsakyti į jų klausimus. 

— Taip, perduosiu ir dukrai. 

— O bilietus detektyvams rodėte? 

— Ne, šiandien nerodžiau. Nes sakėte nerodyti, kol 
neprašys. 

— Taip. O kur tie bilietai? 

— Stalčiuje. 

— Įdėkite į programos lankstinuką. Visi dažniausiai 
išmeta senus bilietus. Kils įtarimų, kodėl juos laikote 


stalčiuje. 

— Supratau. 

— Ir dar... - Išigamis nurijo seiles ir tvirčiau suspaudė 
telefono ragelį. - Ar „Benten-tei“ darbuotojai žino, kad 
aš dažnai ateinu pirkti pietų? 

— Ką? — Jasuko sutriko, tarsi būtų išgirdusi netikėtą 
klausimą. 

— Kitaip tariant, klausiu, ar šeimininkai nesistebi, juk 
jūsų kaimynas nuolatos ateina pirkti pietų padaręs gerą 
lankstą? Tai svarbu, todėl būkite atvira. 

— A, krautuvės savininkai džiaugiasi, kad yra nuola- 
tinių pirkėjų. 

— Ir žino, kad aš jūsų kaimynas? 

— Na taip... ar kas nors negerai? 

— Ne, pasirūpinsiu tuo. O jūs veikite, kaip sutarėme. 
Supratote? 

— Supratau. 

— Tai tiek. - Išigamis ketino padėti ragelį. 

— Pone Išigami, - kreipėsi Jasuko. 

— Klausau jūsų. 

— Labai jums ačiū už viską. Nežinau, kaip reikės at- 
sidėkoti. 

— Na ką jūs. Iki kito karto. — Išigamis padėjo ragelį. 

Nuo paskutinių jos žodžių užkaito kraujas. Veidas 
degė, vėsus vėjas buvo malonus. Net prakaitas išpylė. 

Apsvaigęs iš laimės Išigamis grįžo namo. Tačiau pa- 
kili nuotaika truko neilgai, nes prisiminė „Benten-tei“. 

Kalbėdamas su detektyvais padarė klaidą. Paklaustas 
apie ryšius su Jasuko Hanaoka, atsakė, kad su ja tik pa- 

sisveikina, ir tiek, reikėjo pasakyti, kad perka ir pietus 


krautuvėje, kurioje ji dirba. 


— Ir patikrinote, ar Jasuko Hanaoka turi alibi? - paklau- 
sė Mamija, išsikvietęs Kusanagį su Kišitaniu ir karpyda- 
masis nagus. 

— Karaokės barą patikrinome, - atsakė Kusanagis. — 
Darbuotojas prisiminė veidą. Yra ir įrašas. Dainavo pu- 
santros valandos — nuo devintos valandos keturiasde- 
šimties minučių. 

— O prieš tai? 

— Turint galvoj laiką, atrodo, kad filmas, kurį žiūrė- 
jo Hanaokos, prasidėjo lygiai septintą. Baigėsi devintą 
valandą dešimt minučių. Jeigu paskui, kaip sakė, jos ėjo 
valgyti į ramenų kavinukę, pasakojimas sutampa, - pra- 
nešė Kusanagis, žiūrėdamas į užrašų knygelę. 

— Aš neklausiu, atitinka ar ne. Aš klausiu, ar alibi pa- 
tvirtintas. 

Kusanagis užvertė knygelę ir trūktelėjo pečiais. 

— Nepatvirtintas. 

— Ir tai vadini darbu? - Mamija piktai dėbtelėjo. 

— Viršininke, juk pats puikiausiai žinote, kad sun- 
kiausia patvirtinti alibi, kai įtariamasis teigia buvęs kino 
teatre ir valgęs ramenų kavinukėje. 

Girdėdamas Kusanagį bambant, Mamija ant stalo 
numetė vizitinę. Klubas „Marian“, Kinšičio rajonas. 


— Kas čia? 

— Naktinis klubas, kuriame anksčiau dirbo Jasuko. 
Kovo penktą dieną Togašis ten buvo pasirodęs. 

— Penkios dienos iki nužudymo?.. 

— Sako, kuo smulkiausiai išsiklausinėjo apie Jasuko ir 
išėjo. Manau, net ir tokiems bukagalviams kaip jūs turė- 
tų būti aišku, ką noriu pasakyti, - Mamija Kusanagiui ir 
jo kolegai pirštu parodė duris. - Judinkitės. Ir kad būtų 
patikrinta. Jeigu negalit patikrinti, vėl aplankykit Jasuko. 


Iš keturkampės dėžės kyšojo maždaug trisdešimties cen- 
timetrų ilgio strypas. Ant jo buvo užmautas kelių centi- 
metrų skersmens ratas. Jeigu ne laidas iš dėžės ir jungi- 
klis, būtum pamanęs, kad čia žaislas žiedams mėtyti. 

— Kas čia, po galais? — įdėmiai apžiūrinėdamas su- 
murmėjo Kusanagis. 

— Geriau neliesti, - perspėjo Kišitanis. 

— Eik jau. Jeigu būtų pavojinga, nebūtų taip palikta 
laboratorijoje ant stalo. - Kusanagis paspaudė jungiklį. 

Ant strypo užmautas žiedas ėmė lėtai kilti. 

Kusanagis net atšoko iš nuostabos. Žiedas plūduria- 
vo ore ir virpėjo. | 

— Pabandyk paspausti žiedą žemyn, — pasigirdo bal- 
sas uŽ nugaros. 

Atsisukęs Kusanagis pamatė Jukavą, su knygomis 


žengiantį į kabinetą. 

— Sveikas. Iš paskaitos? — Kusanagis kaip palieptas 
paspaudė ratą. Tačiau iš karto atitraukė ranką. — Ai! 
Karšta! 

— Pavojingų liesti daiktų ant stalo nepalieku, be to, 
tas, kas jį liečia, turi būti skaitęs fizikos įvadą. - Jukava 
priėjo prie Kusanagio ir ištraukė laidą iš elektros. — Vi- 
durinės fizikos kurso mokomoji priemonė. 

— Vidurinėje mokykloje fizikos nesimokiau. - Kusa- 
nagis papūtė pirštus. 

Šalimais krizeno Kišitanis. 

— Čia tavo draugas? Nematytas veidas, — pažiūrėjęs į 
Kišitanį paklausė Jukava. 

Kišitanis surimtėjęs atsistojo ir prisistatydamas link- 
telėjo. 

— Kišitanis. Dirbame su Kusanagiu. Esu daug girdė- 
jęs apie dėstytoją Jukavą. Girdėjau, kad ne kartą esate 
pagelbėjęs tiriant bylas. Nuovadoje jūs pravardžiuoja- 
mas Profesoriumi Galilėjumi. 

Jukava susiraukė ir numojo ranka. 

— Šitaip manęs prašyčiau nevadinti. Juk dažniausiai 
padedu ne iš didelio noro, tik neapsikęsdamas nelogiš- 
kų šito vyruko išvedžiojimų įkišu trigrašį, viso labo tiek. 
Tu irgi dirbdamas su tokiu kaip jis užsikrėsi smegenų 
skleroze. 

Kusanagis piktai dėbtelėjo į prunkštelėjusį Kišitanį. 

— Per daug neįsijausk. - Paskui vėl kreipėsi į fiziką: — 


Jukava, prisipažink, juk tau irgi patinka narplioti mįsles. 

— Kas čia gali patikti? Pats žinai, kiek brangaus laiko, 
kurį būčiau galėjęs skirti fizikai, iššvaisčiau? Tikiuosi, 
šiandien neminsit jokių mįslių. 

— Nesijaudink, šiandien — ne. Ėjome pro šalį, tai ir 
pamanėme, o kodėl gi neužsukus. 

— Ak, kaip man palengvėjo. 

Jukava nuėjo prie kriauklės, į arbatinį prileido van- 
dens ir užkaitė ant viryklės. Kaip visada ruošėsi gerti 
tirpią kavą. 

— Beje, ar jau išnarpliojot Senosios Edogavos nusi- 
kaltimą? — berdamas kavos į puodelį paklausė Jukava. 

— Iš kur žinai, kad mes paskirti tirti tą žmogžudystę? 

— Paprasta kaip dukart du. Tos dienos vakarą, kai 
buvai iškviestas, apie ją pranešė per žinias. Iš tavo ne- 
laimingo veido sprendžiu, kad tyrimas iš vietos nepasi- 
stūmėjo. 

Kusanagis, nutaisęs susirūpinusį veidą, pasikasė nosį. 

— Na, negaliu sakyti, kad visiškai nepajudėjo. Turim 
ir kelis įtariamuosius. Viskas dar prieš akis. 

— Oho, net kelis įtariamuosius, — nusivaipė Jukava, 
nerodydamas jokio dėmesio. 

Šalimais Kišitanis nesusilaikė. 

— Aš tai nemanau, kad einame tinkama linkme. 

Jukava nustebęs žvilgtelėjo į jį. 

— Turi priekaištų dėl tyrimo? 

— Ne, ne priekaištų... 

— Nešnekėk, ko nereikia, - suraukė antakius Kusa- 


nagis. 

— Atsiprašau. 

— Nebūtina atsiprašinėti, —- tarė Jukava. - Mano ma- 
nymu, jūs, vyrukai, privalot klausyti įsakymų, bet reikia 
turėti ir savo nuomonę. Jeigu nesivadovausit ir savo gal- 
va, kažin ar logiškus sprendimus priimsite. 

— Kišitanis ne dėl to nepatenkintas tyrimo eiga, - ne- 
turėdamas išeities teisinosi Kusanagis. — Jis tik nori už- 
stoti asmenį, į kurį dabar nukreiptos mūsų akys. 

— Ne, visai ne dėl to, - išlemeno Kišitanis. 

— Tik nereikia drovėtis. Prisipažink, tau juk gaila vie- 
nišos motinos su dukra. Po teisybei, aš irgi nenoriu įta- 
rinėti tų dviejų moteriškių. 

— Oho, kaip sudėtinga! - Jukava išsiviepęs lygino Ku- 
sanagį su Kišitaniu. 

— Nieko čia painaus. Žmona su auka seniai buvo išsi- 
skyrusi. Prieš pat vyrą nužudant senajame žmonos dar- 
be jis klausinėjo, kur ši gyvena. Todėl dėl visa ko tikri- 
name jos alibi, ir viskas. 

— Suprantama. Na, ir turi ji alibi? 

— Šiokį tokį turi. — Kusanagis pasikrapštė galvą. 

— Na va, staiga reikalai pakrypo į blogąją pusę. - Ju- 
kava juokdamasis atsistojo. Iš arbatinuko veržėsi ga- 
rai. — Ar gersit kavos? 

— Gersiu. 

— Aš ne. Tas alibi man kliūva. 

— O man atrodo, kad jos nemeluoja. 

- Nešnekėk, ko nežinai. Dar nė nepatikrinom. 

— O kas šefui sakė, kad sunkiausia patvirtinti kino te- 
atro ir ramenų kavinukės alibi, ar tik ne pats? 

— Nesakiau, kad neįmanoma. Tik sakiau, kad sunku. 

— Oho, pasirodo, įtariamoji tvirtina, kad tuo metu, 
kai vyras buvo nužudytas, buvo kine, - nešinas dviem 
puodeliais su kava grįžo Jukava. 

Vieną padavė Kišitaniui. Dėkodamas Kišitanis iš 
nuostabos išpūtė akis. Tikriausiai dėl to, kad puodelis 
nebuvo pats švariausias. Kusanagis vos laikėsi nesusi- 
juokęs. 
ant kėdės. 

— Bet paskui jos nuėjo į karaokę. Ir tai darbuotojas 
aiškiai patvirtino, — gal šiek tiek per garsiai pasakė Ki- 
šitanis. 

— Dėl to į kino teatrą dar nereikėtų numoti ranka. 
Nes gali būti ir taip, kad į karaokę jos nuėjo jau padariu- 
sios nusikaltimą, - nepasidavė Kusanagis. 
vakaro. Kad ir kiek mažai žmonių tame seanse būtų ap- 
silankę, ne pats tinkamiausias metas kino teatre įvyk- 
dyti žmogžudystę. Juk ne tik nužudyti, bet auką dar ir 
išrengti reikėjo. 

— Tiesa, bet, nepatikrinę visų versijų, negalime teigti, 
kad ji čia niekuo dėta. - Ypač tam kietakakčiam Mami- 
jai įrodyti, pamanė Kusanagis. 

— Gerai nesuprantu, bet klausydamasis judviejų po- 
kalbio supratau, kad nusikaltimo laikas lyg ir numano- 
mas, - įsiterpė Jukava. 

— Per skrodimą nustatyta, kad mirtis ištiko dešimtą 


dieną, po šeštos valandos vakaro. 

— Gal nereikėtų iškloti visų smulkmenų, kaip ma- 
nai? — įspėjo Kusanagis. 

— Bet argi dėstytojas nėra pagelbėjęs tiriant kitus nu- 
sikaltimus? 

— Tiktai tais atvejais, kai reikėdavo įminti mistiškas 
mįsles. Šįkart tartis su mėgėju jokios prasmės. 

— Tikrai, aš mėgėjas. Tik nepamirškite, kad leidžiu 
savo laboratorijoje jums plepėtis. - Jukava ramiai sriūb- 
telėjo kavos. 

— Ačiū, nepamiršom. Jau metas skirstytis, - Kusana- 
gis atsikėlė nuo kėdės. 

— O kaip jos pačios? Ar negali įrodyti, kad lankėsi 
kino teatre? — tebelaikydamas puodelį paklausė Jukava. 

— Siužetą lyg ir prisimena. Bet neaišku, kada jos ėjo 
žiūrėti to filmo. 

— O bilietai? 

Išgirdęs šį klausimą Kusanagis nejučia atsisuko į Ju- 
kavą. Jų akys susitiko. 

— Turėjo. 

— Hm. Iš kur ištraukė? — Jukavos akys sublizgėjo. 

Kusanagis šyptelėjo. 

— Puikiai suprantu, ką turi galvoj. Paprastai seni bi- 
lietai išmetami. Jeigu Hanaoka iš karto juos būtų ištrau- 
kusi iš stalčiaus, ir aš būčiau pamanęs, kad keista. Bet 
tik antrą kartą pas ją užsukus parodė. 

— Juos ištraukė ne iš stalčiaus? 

— Iš pradžių sakė, kad išmetusi. Bet paskui kiek pa- 


galvojusi rado lankstinuką, o jame ir buvo įkišti bilietai. 

— Lankstinuke? Na, neatrodo keista. — Jukava sunėrė 
rankas. — Data ant bilietų, aišku, sutapo su įvykio dienos 
data. 

— O kaipgi. Bet vis tiek, tai dar neįrodo, kad jos kaip 
šiukšlių dėžės arba juos nusipirkti, bet į kiną taip ir ne- 
nueiti. 

— Bet kokiu atveju įtariamoji bent prie kino teatro 
buvo nuėjusi arba kur nors netoliese sukiojosi. 

— Mes irgi taip pamanėme, todėl rytą kino teatre pa- 
klausinėjome, gal kas nors jas matęs. Mergaitė, tą dieną 
tikrinusi ir plėšiusi bilietų šakneles, šiandien nedirbo, 
turėjom trenktis pas ją į namus. O grįždami čia užsu- 
kome. 

— Iš veidų neatrodo, kad ta mergaitė jums suteikė 
naudingų žinių, - šyptelėjo Jukava. 

— Ir kelios dienos jau praėjusios, ir visų Žiūrovų ji 
tikrai neprisimenanti. Na, iš pat pradžių per daug ne- 
sitikėjau, tai ne itin ir nusivyliau. Ką gi, regis, trukdo- 
me dėstytojui, trauksime savais keliais. — Kusanagis 
pliaukštelėjo per nugarą dar geriančiam kavą Kišitaniui 
ir jau pasisuko į duris. 

— Nepasiduok, detektyve. Teks šiek tiek pavargti, jei- 
gu įtariamoji ir yra tikroji nusikaltėlė, - perspėjo Jukava. 

Kusanagis atsisuko. 

— Ką turi galvoj? 

— Juk ką tik pats sakei. Paprastai žmonės per daug 


nesirūpina, kur kišti senus bilietus, o čia paruoštas alibi. 

Ir jeigu į lankstinuką juos įdėjo galvodama apie policijos 
vizitą, tada bus kietas riešutėlis. — Iš Jukavos akių šyp- 
sena išnyko. 

Supratęs, ką draugas pasakė, Kusanagis linktelėjo. 

— Turėsiu galvoj. 

Atsisveikinęs ruošėsi išeiti, tačiau prieš darydamas 
duris kai ką prisiminė ir vėl atsigręžė. 

— Įtariamosios kaimynas — kiek vyresnis jūsų kolega. 

— Vyresnis kolega? — Jukava klausiamai pakreipė 
galvą. 

— Aukštesniųjų klasių matematikos mokytojas, Iši- 
gamis. Baigęs Imperatoriškąjį universitetą, tai ir pama- 
niau, kad bus iš gamtos fakulteto. 

— Išigamis... — tyliai pakartojo ir akys už akinių stiklų 
išsipūtė. —- Buda Išigamis? 

— Buda Išigamis? 

Paprašęs luktelėti Jukava pradingo gretimame kam- 
baryje. Kusanagis susižvelgė su Kišitaniu. Netrukus Ju- 
kava grįžo. Rankose laikė segtuvą juodu viršeliu. Atver- 
tė jį Kusanagiui tiesiai priešais nosį. 

— Šitas? 

Puslapyje rikiavosi studentų veidai. Viršuje buvo iš- 
spausdinta: Trisdešimt aštuntosios laidos magistrantai. 

Jukava pirštu bakstelėjo į apskritaveidžio magistran- 
to nuotrauką. Neišraiškingos siauros akys žiūri į objek- 
tyvą. Tecuja Išigamis. 

— Aha, šitas, - pasakė Kišitanis. — Čia gerokai jau- 


nesnis, bet, be jokios abejonės, tai jis. 


86 


Įtariamojo ją pasiaukojimas 


Kusanagis pirštu uždengė Žmogaus nuotraukoje vir- 
šugalvį ir palinksėjo. 

— Tikrai taip. Plaukai daug retesni, iš karto ir nesu- 
pratau, bet tikrai tas pats. Ar jį pažįsti? 

— Jis už mane nė kiek ne vyresnis, mokėmės tame 
pačiame kurse. Tais laikais mūsų universitete speciali- 
zaciją reikėdavo pasirinkti trečiame kurse. Aš pasirin- 
kau fiziką, o Išigamis — matematiką. — Jukava užvertė 
aplanką. 

— Vadinasi, tam diedui tiek pat metų kiek man. Eik 
sau, negali būti. 

o paskui netikėtai nutaisė nustebusio išraišką. - Moky- 
tojas? Aukštesniųjų klasių, sakei? 

— Aha. Neva mokantis matematikos vietos gimnazi- 
joje. Dar sakė, kad turi dziudo būrelį. 

— Esu girdėjęs, kad dziudo jis treniravosi nuo vaikys- 
tės. Ar tik senelis nebuvo dziudo meistras? Tiek to, ne- 
svarbu, bet kad tas Išigamis dirbtų mokytoju... Tu tikrai 
čia nieko nepainioji? 

— Ne, tikrai nesuklydau. 

— Aišku. Jeigu jau taip sakai, tikriausiai tiesa. Paskalų 
nesiklausau, tai įsivaizdavau, kad kokiame privačiame 
universitete atsidėjęs matematikos studijoms, bet kad 
Išigamis matematikos mokytojas... ne, nė sapne nesa- 
pnavau... - Jukava susimąstęs kažkur įsmeigė akis. 

— Tai jis taip gerai mokėsi? — paklausė Kišitanis. 


Jukava atsikvėpė. 

— Nenorėčiau neapdairiai vartoti žodžio „genijus“, 
bet jis toks. Kai kurie dėstytojai sakydavo, kad jis - ne- 
paprastas talentas, sutinkamas kartą per penkiasdešimt 
ar šimtą metų. Mudu pasirinkome skirtingus dalykus, 
bet ir fizikos fakultete sklandė kalbos apie jo nuostabų 
protą. Išigamis sakydavo, kad jo nedomina sprendimai 
kompiuteriu. Iki išnaktų užsidaręs laboratorijoje, turė- 
damas tik pieštuką ir popieriaus lapą, jis narpliodavo 
sunkiausius uždavinius. Iš nugaros vaizdelis būdavo 
toks įspūdingas, kad greitai jam buvo prilipdyta Budos 
pravardė. Be jokios abejonės, rodant pagarbą. 

Klausantis Jukavos Kusanagiui toptelėjo, kad virš tų, 
kurie aukštai, yra tokių, kurie iškilę dar aukščiau. Juk 
pats priešais dabar stovintį draugą irgi laikė genijumi. 

— Ar universitetas genijų, šiems baigus mokslus, ne- 
griebia ir taip lengvai juos paleidžia? — paklausė Kiši- 
tanis. 

— Na, ir universitetuose visko pasitaiko, - atsakymas 
buvo nebūdingas Jukavai. 

Kusanagis pamanė, kad ir jo draugas fizikas dėl kon- 
kurencijos veikiausiai dažnai patiria įtampą darbe. 

— Kaip jis laikosi, sveikas? — Jukava pažvelgė į Kusa- 
nagį. 

— Kaip čia pasakius, ligonis neatrodė. Nors kai kalbė- 
jomės, sunkoka buvo jį perprasti, taip ir nepasakyčiau, 
malonus jis ar nemalonus... 

— Nesuprasi, ką toks galvoja, tiesa? — kreivai šyptelė- 
jo Jukava. 

— Gerai apibūdinta. Paprastai žmonės apsilankius 
policijai arba šiek tiek nustemba, arba sutrinka, na, kaip 
"nors reaguoja, o Išigamis nerodė jokių jausmų. Tarsi jo 
daugiau niekas nedomintų, išskyrus jį patį. 

— Žinok, jo daugiau niekas ir nedomina — tik mate- 
matika. Todėl jis ir žavus. Negalėtum pasakyti jo adre- 
so? Kai turėsiu daugiau laisvo laiko, norėčiau su juo su- 
sitikti. 

— Keista iš tavęs tai girdėti. 

Kusanagis išsitraukė užrašų knygelę ir Jukavai padik- 
tavo namo, kuriame gyvena Jasuko Hanaoka, adresą. Fi- 


zikos profesorius jau atrodė pamiršęs žmogžudystę. 


Vakare, šeštą valandą dvidešimt aštuonios minutės, Ja- 
suko Hanaoka dviračiu grįžo namo. Išigamis ją matė pro 
savo buto langą. Šalia jo gulėjo milžiniška šūsnis lapų, 
primargintų formulėmis. Galynėtis su formulėmis buvo 
jo kasdienybė grįžus iš mokyklos. Dziudo treniruotės 
šiandien nebuvo, tačiau darbas nė kiek nepasistūmėjo. 
Ir ne tik šiandien, pastarąsias keletą dienų šitaip. Tampa 
įpročiu tyliai sėdėti kambaryje ir klausytis, kas vyksta 
gretimame bute. Gal vėl užsuko detektyvai. 

Regis, ir praeitą vakarą jie buvo užsukę. Tie du, kurie 
prieš tai lankėsi ir pas Išigamį. Pavardę detektyvo pažy- 
mėjime jis prisiminė: Kusanagis. 

Kaip ir tikėtasi, jie, sakė Jasuko, atėjo patikrinti alibi, 


ar tikrai jos buvusios kine. Ar kino teatre neįvyko nie- 

ko keisto? Ar nebuvo su kuo nors susitikusi prieš įei- 
dama į kino teatrą, išeidama iš jo arba pačiame teatre? 
Ar turinti bilietus? Jeigu prie gėrimų prekystalio ką nors 
pirko, ar turi čekį? Apie ką buvo filmas? Kas vaidino pa- 
grindinius veikėjus, ir taip toliau, ir taip toliau. 

Apie karaokės barą neklausinėjo, todėl dėl šio alibi 
įtarimų nekilo. Savaime suprantama. Tą vietą juk sąmo- 
ningai joms parinko. 

Jasuko bilietus ir lankstinuko kvitą detektyvams pa- 
rodžiusi tokia tvarka, kokia liepęs Išigamis. Į klausimus, 
nesusijusius su filmo turiniu, atsakydavo nieko neprisi- 
menanti. Irgi iš anksto buvo pamokęs Išigamis. 

Policininkai išėjo, bet kažin ar jie taip lengvai pasi- 
duos. Jei jau užsuko patikrinti šio alibi, veikiausiai ką 
nors atkapstė ir to kažko užtenka, kad įtartų Jasuko Ha- 
naoką. Įdomu, ką atkapstė? 

Išigamis atsistojo, apsivilko striukę, pasiėmė telefono 
kortelę ir piniginę, buto raktus ir išėjo pro duris. 

Laiptų apačioje pasigirdo žingsniai. Jis sustojo ir pa- 
silenkęs žvilgtelėjo. 

Laiptais lipo Jasuko. Ne iš karto suprato, kad priešais 
ją ateina Išigamis. Prasilenkiant tarsi nusigandusi stab- 
telėjo. Net ir nudelbęs akis Išigamis suprato, kad Jasuko 
nori jam kai ką pasakyti. 

Prieš jai prasižiojant Išigamis pasisveikino: 

— Labas vakaras. 

Jis stengėsi kalbėti žemu balsu, tokiu pat tonu kaip 
bendraudamas su kitais. Ir visaip vengė, kad nesusitiktų 
jų akys. Nesulėtino ir žingsnio. Laiptais lipo tylėdamas. 

„Neaišku, kur policininkai budi, todėl net ir susitikus 
reikia elgtis taip, tarsi būtume paprasčiausi kaimynai“, — 
toks buvo vienas iš nurodymų, kuriuos Išigamis davė 
Jasuko. Tai prisiminusi, ji tyliai pasisveikino ir nepridū- 
rusi daugiau nė žodžio užlipo laiptais. 

Nuėjęs prie taksofono, iš kurio visada skambindavo, 
Išigamis nieko nelaukęs stvėrė ragelį ir įkišo kortelę. 
Už maždaug trisdešimties metrų buvo bakalėjos prekių 
parduotuvė, vyras, tikriausiai parduotuvės savininkas, ją 
uždarė. Daugiau aplink nė gyvos dvasios. 

— Klausau jūsų, — netrukus atsiliepė Jasuko, tarsi 
būtų žinojusi, kad skambina Išigamis. 

Jį tai nudžiugino. 

— Išigamis. Kas naujo? 

— Į krautuvę buvo atėję detektyvai. 

— Į „Benten-tei'? 

— Taip. Tie patys kaip aną kartą. 

— Ko šįkart klausinėjo? 

— Ar Togašis nebuvo užsukęs į „Benten-tei“. 

— Ir ką atsakėt? * 

— Aišku, atsakiau, kad nebuvo. Tada vienas detek- 
tyvas pasakė, kad gal buvo atėjęs, kai manęs nebuvo, 
ir nuėjo į virtuvę. Kai paskui paklausiau savininkų, jie 
sakė, kad rodė jiems Togašio nuotrauką. Atseit, ar ne- 
buvo užėjęs toks žmogus. Tas detektyvas mane įtaria. 

— Viskas pagal planą. Nereikia nieko bijoti. Ar jis 
daugiau nieko neklausė? 

— Dar klausė apie naktinį klubą, kuriame anksčiau 


dirbau. Klubą Kinšičio rajone. Klausinėjo, ar ten kartais 

nueinu, ar su to baro darbuotojais palaikau ryšius. Kaip 
ir liepėte, atsakiau, kad ne, ten nesilankau. Tada ir jų pa- 
siteiravau, kodėl klausinėja apie senąją mano darbovie- 
tę? Paaiškino, kad Togašis pastaruoju metu ten lankėsi. 

— Aišku, — palinksėjo nuo ausies neatitraukdamas ra- 
gelio Išigamis. — Vadinasi, Togašis tame klube iššniukš- 
tinėjo apie jus. 

— Regis, taip. Veikiausiai ir apie „Benten-tei“ ten su- 
žinojo. Detektyvas tvirtino, kad jeigu Togašis manęs ieš- 
kojo, tikrai turėjo ateiti ir į „Benten-tei“. Tada atsakiau, 
kad gal ir norėjo, bet ką man daryti, jeigu atėjęs nebuvo. 

Išigamis prisiminė detektyvą Kusanagį. Kad ir kaip 
ten būtų, atrodė malonus. Kalbėjo mandagiai, nebuvo 
justi jokio spaudimo. Bet jeigu dirba žmogžudysčių sky- 
riuje, turi reikiamų gebėjimų rinkti žinias. Jis ne iš tų, 
kurie Žmogų priverčia žiaukčioti iš baimės, veikiau iš tų, 
kurie tiesą ištraukia lyg niekur nieko. Jo įžvalga, kurią 
parodė iš laiškų išskirdamas Imperatoriškojo universi- 
teto voką, reikalauja budrumo. 

— Ar dar ko nors klausėte? 

— Pasiteiravau tik šito. Bet Misato... 

Išigamis stipriai suspaudė ragelį. 

— Ar ir su ja kalbėjosi policija? 

— Taip. Tik neseniai sužinojau, kad užkalbino išėjusią 
iš mokyklos. Manau, tie patys detektyvai, kurie ir pas 
mane buvo atėję. 

— Ar Misato dabar šalia? 


— Taip, duodu jai telefoną. 

Dukra buvo visai šalia, nes tuoj pat pasigirdo Misato 
balsas. 

— Ko klausinėjo detektyvai? 

— Parodė to žmogaus nuotrauką ir paklausė, ar nebu- 
vo užsukęs į mūsų namus... 

Tas žmogus — tikriausiai Togašis. 

— Atsakei, kad nebuvo, ar ne? 

— Aha. 

— O ko dar klausinėjo? 

— Apie filmą. Ar tikrai dešimtą dieną buvome kine? 
Gal ką nors painiojame? Aš pasakiau, kad tikrai dešimtą 
dieną, kitaip būt negali. 

— O kąjie? 

— Klausė, ar kam pasakojau, o gal kam nors parašiau 

— Ir ką atsakei? 

— Atsakiau, kad žinučių niekam nerašiau, bet pa- 
pasakojau draugei. Tada paklausė, ar nepasakyčiau tos 
draugės vardo. | 

— Ir pasakei? 

— Pasakiau, kad Mika. 

— Mika —- draugė, su kuria apie filmą kalbėjaisi kovo 
dvyliktą dieną, ar ne? 

— Taip. 

— Aišku. Gerai. Ar detektyvai dar ko nors klausė? 

— Daugiau lyg ir nieko svarbaus. Ar patinka moky- 


kloje, ar varginančios badmintono treniruotės. Įdomu, 

iš kur tas detektyvas žino, kad lankau badmintoną. Ra- 
kečių neturėjau. 

Išigamis spėjo, kad Kusanagis jas tikriausiai bus ma- 
tęs pakabintas kambaryje. Kaip ir manyta, į skvarbią de- 
tektyvo akį ir įžvalgą negalima žiūrėti pro pirštus. 

— Na, kaip? - telefone ir vėl pasigirdo Jasuko balsas. 

— Jokių rūpesčių, - tvirtu balsu atsakė Išigamis. Tik 
norėjo ją nuraminti. — Viskas, kaip numatyta. Detek- 
tyvai greičiausiai dar ne kartą ateis, bet jeigu laikysitės 
mano nurodymų, viskas bus gerai. 

— Ačiū. Jūs vienintelė mūsų viltis. 

— Nepasiduokite. Dar truputėlį kantrybės. Taigi iki 
rytdienos. 

Padėjęs ragelį ir imdamas telefono kortelę, Išiga- 
mis gailėjosi dėl paskutinių savo žodžių. Dar truputėlį 
kantrybės — per daug neatsakinga. Dar truputėlį - kiek 
konkrečiai? Negalima tik šiaip vapalioti, reikėtų tiksliai 
apibrėžti. 

Bet kokiu atveju tai, kad viskas einasi pagal planą, 
tiesa. Anksčiau ar vėliau paaiškės, kad Togašis ieškojo 
Jasuko, todėl ir buvo nuspręsta, kad ji turėtų pateikti 
alibi. Kad tas alibi policijai pasirodys įtartinas, irgi nu- 
manyta. Kaip ir tai, kad policija apsilankys Misato mo- 
kykloje. Veikiausiai detektyvai mano, kad norint atmes- 
ti alibi greičiausias būdas — priremti prie sienos dukrą. 
Dėl to Išigamis ėmėsi priemonių, bet gal neprošal dar 


kartą patikrinti, ar nepaliko kokių spragų. 

Apie tai mąstydamas Išigamis grįžo namo ir pamatė 
prie buto durų vyrą. Aukštas, vilkėjo plonu juodu paltu. 
Gal dėl to, kad girdėjo Išigamio žingsnius, buvo pasisu- 
kęs į jį. Blizgėjo akinių stiklai. 

Ar ne detektyvas? — šmėkštelėjo pirma mintis. Ta- 
čiau iš karto ją nuvijo. Vyro batai švietė it nauji. 

Kai atsargiai prisiartino prie jo, šis. užkalbino: 

— Išigami? 

Kažkur matyta šypsena. 

Išigamis giliai įkvėpė ir išpūtė akis. 

— Manabu Jukava? 

Daugiau nei dvidešimties metų senumo atsiminimai 


grįžo. 


Ir tądien kaip visada auditorija buvo tuštutėlė. Audito- 
rijoje, kurioje galėtų tilpti kone šimtas studentų, daugių 
daugiausia galėjai priskaičiuoti tik dvidešimt. Ir tie be- 
maž visi sėdėjo gale, kad baigus žymėti lankomumą kuo 
greičiau išspruktų arba imtųsi pašalinių darbų. 

Matematiką studijuoti pasirinko itin mažai studentų. 
Galima sakyti, kad Išigamis savo grupėje buvo vieninte- 
lis. Ir taikomosios fizikos istorijos kursas tarp studentų 
populiarumo nesulaukė. 

Išigamis šiomis paskaitomis irgi ne itin domėjosi, bet 
priekinėje eilėje, antroje vietoje iš kairės, sėdėjo iš įpra- 
timo. Kad ir kokia paskaita būtų, jis stengėsi sėstis į tą 
pačią vietą arba kur nors netoliese. Per vidurį nesėsdavo 
sąmoningai, nės norėjo klausytis paskaitų išlaikydamas 
objektyvumą. Juk net per pačią nepriekaištingiausią 
paskaitą gali būti pateikta klaidinančių žinių. 

Paprastai jis sėdėdavo it koks vienišius, bet tądien, 
kaip reta, tiesiai už jo įsitaisė dar vienas studentas. Jis 
„nekreipė dėmesio. Iki pasirodant dėstytojui jis turėjo ką 
veikti. Išsitraukęs sąsiuvinį kibo į uždavinį. 

— O, atrodo, tu irgi Palo Erdošo gerbėjas. 

Iš pradžių Išigamis nesuprato, kad kreipiamasi į jį. 
Bet vis dėlto parūpo pakelti galvą, nes buvo smalsu, kas 
gi čia mini Erdošo vardą. Jis atsigręžė. 

Vyrukas sėdėjo pasirėmęs galvą - plaukai iki pečių, 
marškiniai prasagstyti. Ant kaklo pasikabinęs auksinę 
grandinėlę. Veidas matytas. Vienas iš fizikų kurso. 

Negi mane jis čia kalbino? — vis dar abejojo Išigamis, 
o ilgaplaukis vaikinas ir toliau sėdėjo parimęs. 

— Popieriaus ir pieštuko galimybės, žinok, ribotos. 
Na, bet pamėginti galbūt ir verta. 

Balsas buvo tas pats, todėl Išigamis truputėlį nustebo. 

— Ar žinai, ką čia darau? 

— Netyčia pamačiau. Tikrai nenorėjau šnipinėti. — I|- 
gaplaukis vaikinukas pirštu parodė į Išigamio stalą. 
šyta, bet čia tik vienas darbo puslapis. Jeigu vaikinukas 
vos užmetęs akį suprato, kas sprendžiama, tai ir pats 
bus plušėjęs prie šio uždavinio. 

— Tu irgi jį esi sprendęs? — paklausė Išigamis. 

Ilgaplaukis pagaliau nuleido ranką iš po smakro ir iš- 
siviepė. 

— Paprastai negaištu laiko ne savo sričiai. Aš gi fizi- 
kas. Mes tik taikome matematikų teoremas. Įrodyti jas 


paliekame jums. 

— Bet tave jos vis tiek domina. - Išigamis parodė į 
savo užrašus. 

— Tai jau įrodyta. Nekenkia žinoti to, kas įrodyta. — 
Jis žvelgė Išigamiui į akis. - Keturių spalvų teorema jau 
įrodyta. Visus žemėlapius galima nuspalvinti keturiomis 
spalvomis. 

— Ne visus. 

— Na taip, tiesa. Yra ir sąlyga, kad tai turi būti plokš- 
tumos žemėlapis arba gaublys, tarkim, Žemės. 

Tai buvo vienas garsiausių uždavinių matematikos 
pasaulyje. 1879 metais jį uždavė Arturas Keilis: „Ar 
įmanoma keturiomis skirtingomis spalvomis nuspalvin- 
ti bet kurį plokštumos žemėlapį arba gaublį, kad greti- 
mos šalys būtų skirtingų spalvų?“ Reikėjo arba įrodyti, 
kad galima nuspalvinti, arba pateikti tokį žemėlapį, ku- 
rio niekaip nenuspalvinsi, bet tam prireikė beveik šimto 
metų. Kenetas Apelis ir Volfgangas Hakenas iš Ilinojaus 
universiteto kompiuteriu apskaičiavo, jog visų įmano- 
mų žemėlapių variantų tėra tik apie šimtas penkiasde- 
šimt, ir įrodė, kad visus juos galima nuspalvinti ketu- 
riomis spalvomis taip, kad gretimos šalys būtų skirtingų 
spalvų. Tai buvo įrodyta 1976 metais. 

— Nemanau, kad jų įrodymas galutinis. 

— Sutinku. Juk dėl to jį ir sprendi pasiėmęs tik popie- 
riaus lapą ir pieštuką. 

— Patikrinti rankomis — milžiniškas darbas. Štai ko- 


dėl jie griebėsi kompiuterio ir ne taip lengva nustatyti, 

ar jų įrodymas tikslus, ar ne. Jeigu įrodymui reikia kom- 
piuterio, tai nėra tikroji matematika. 

— O tu tikrai Erdošo sekėjas, - šyptelėjo ilgaplaukis. 

Palas Erdošas — vengrų matematikas. Įžymus tuo, 
kad klajodamas po visą pasaulį dirbo kartu su įvairių 
šalių matematikais. Jis buvo įsitikinęs, kad gera teore- 
ma būtinai turi būti įrodoma paprastai. Ir dėl keturių 
spalvų teoremos, net tikriausiai ir pripažindamas, kad 
Apelio ir Hakeno įrodymas yra teisingas, sakydavo, kad 
tas įrodymas kerėpliškas. 

Ilgaplaukis vaikinas perprato Išigamį. Šis iš tikrųjų 
buvo Erdošo šalininkas. 

— Užvakar buvau nuėjęs pas dėstytoją paklausti dėl 
matematinės analizės egzamino užduoties, — pakeitė 
temą ilgaplaukis. - Pats sprendimas be klaidų, bet gau- 
tas atsakymas ne itin dailus. Kaip ir reikėjo tikėtis, jo 
užduotyje buvo nedidelė spausdinimo mašinėle klaide- 
lė. Bet mane nustebino tai, kad buvo ir daugiau studen- 
tų, kurie atėjo pas jį dėl tos pačios bėdos. Tiesą sakant, 
nusivyliau. Aš didžiavausi, kad tikriausiai būsiu vienin- 
telis tą uždavinį išsprendęs nepriekaištingai. 

— Tas uždavinys... — išsižiojo Išigamis, bet nebaigė 
sakinio. 

— Nieko rimto, Išigamis būtų gražiai išsprendęs... 
Dėstytojas taip ir pasakė. Vis dėlto visada atsiranda 
geresnių už tave patį. Pamaniau, kad matematika — 
ne man. 


— Sakei, pasirinkai fiziką, ar ne? 

— Jukava. Malonu susipažinti... — ištiesė ranką Išiga- 
miui, siekdamas pasisveikinti. 

Išigamis, pamanęs, kad tas vyrukas keistas, ranką 
paspaudė. Ir jam pasidarė nežinia kodėl juokinga. Nes 


prisiminė: juk apie jį patį visada sakoma, kad jis keistas. 


Su Jukava jie netapo gerais draugais, bet kai susitikda- 
vo, būtinai persimesdavo keliais žodeliais. Jukava buvo 
labai apsiskaitęs ir domėjosi ne vien matematika ir fizi- 
ka. Daug išmanė ir apie dailę, literatūrą, o Išigamis giliai 
širdyje į menus žvelgė su panieka. Savaime suprantama, 
Išigamis negalėjo žinoti, ar patikimos Jukavos žinios iš 
tų sričių. Jis pats jokių vertinimo kriterijų neturėjo, to- 
dėl ilgainiui, Jukavai tikriausiai supratus, kad Išigamis 
daugiau niekuo, išskyrus matematiką, nesidomi, juodu 
nebešnekėdavo kitomis temomis. 

Vis dėlto Jukava buvo pirmasis Išigamio pašnekovas 
universitete, žmogus, kurio gabumus jis pripažino. 

Galiausiai jų keliai išsiskyrė. Vienas pasuko į mate- 
matiką, kitas — į fiziką. Tarp šių dviejų specialybių buvo 
galima migruoti; jei turėjai gerus pažymius, apsigalvojęs 
galėdavai pereiti į kitą, tačiau nė vienas iš jųdviejų ne- 
norėjo nieko keisti. Išigamis manė, kad tai jiems abiem 
teisingas pasirinkimas. Ir vienas, ir kitas pasirinko sau 
tinkamą kelią. Abu buvo įsitikinę, kad viskas šiame pa- 
saulyje paremta formulėmis, tik priėjimo prie jų ir teo- 
rijos būdas abiejų buvo visiškai skirtingas. Išigamis vieną 


ant kito dėdavo matematikos formulių blokus, o Juka- 

va puldavo į laboratoriją. Rasdavo mįslę ir ją spręsdavo. 
Išigamis mėgo modeliavimą - kurti modelius, o Jukava 
buvo praktikas, nusiteikęs viską pats išbandyti. 

Nors susitikdavo retai, gandai apie Jukavą kartkar- 
tėmis pasiekdavo Išigamio ausis. Jis buvo nuoširdžiai 
sužavėtas, kai antrame magistrantūros kurse rudenį iš- 
girdo kalbant, kad Jukavos sukurtų magnetinių krum- 
pliaračių atvyko pirkti viena amerikiečių bendrovė. 

Ką Jukava veikė baigęs magistrantūrą, Išigamis nežino- 
jo. Jis pats iš universiteto tada pasitraukė. Ir nuo tada jau 


nutekėjo daug laiko, praėjo daugiau nei dvidešimt metų. 


— O tu nepasikeitei, - įžengęs į kambarį ir pažvelgęs į 
knygų lentynas pasakė Jukava. 

— Iš ko sprendi? 

— Nagi iš įvairiausių matematikos knygų. Mano gal- 
va, mūsų universitete nėra nė vieno matematiko, kuris 
galėtų pasigirti tokia didžiule asmenine biblioteka. 

Išigamis nutylėjo. Lentynose gulėjo ne tik paprasti 
su matematika susiję leidiniai, bet ir stirtos segtuvų su 
medžiaga iš įvairiose šalyse vykusių konferencijų. Dau- 
guma pranešimų buvo įsigyta internetu, bet jis vis tiek 
didžiavosi daug nuodugniau už kokį vidutinioką moks- 
lininką susipažinęs su tuo, kas vyksta šiandieniniame 
matematikos pasaulyje. 


— Na, tai sėskis. Bent jau kavos pasiūlysiu. 

— Kava irgi neblogai, bet atsinešiau štai tokį dalykė- 
lį. - Jukava iš popierinio maišelio ištraukė dėžę su geros 
sakės buteliu. 

— Gal nereikėjo? 

— Šitaip ilgai nesimatėm, eiti tuščiomis buvo nepa- 
togu. 

— Taip jau susiklostė likimas. Tai gal tada sušio? Juk 
dar nevakarieniavęs, ar ne? 

— Oi, dėl manęs gali nesirūpinti. 

— Aš irgi dar nevalgęs. 

Paėmęs telefoną atsivertė aplanką su maisto į namus 
siūlymais. Tačiau permetęs akimis sušių pasiūlą šiek 
tiek sudvejojo. Visada užsisakydavo rinkinį vienam. 

Šikart paprašė dvigubo rinkinio ir dar sašimio prie 
jo. Pardavėjas atrodė nustebęs. Ir suprantama, Išigamis 
neatsimena, kada šiuose namuose lankėsi koks padores- 
nis svečias. 

— Na ir nustebinai. Nė į galvą neatėjo, kad galėtum 
užsukti, - pasakė sėsdamasis. 

— Visai atsitiktinai sužinojau apie tave iš pažįstamo ir 
panorau susitikti. 

— Iš pažįstamo? Ar turime bendrų? 

— Na, čia tokia keista istorija. — Jukava pasikasė 
nosį. — Pas tave buvo atėjęs tyrėjas iš policijos, ar ne? 
Toks Kusanagis? 

— Tyrėjas? 

Išigamis nustebo, bet stengėsi to neparodyti. Pažvel- 


gė į draugą iš universiteto laikų. Įdomu, jis ką nors žino? 

— Mes visi kartu mokėmės. 

Tai, ką pasakė Jukava, buvo netikėta. 

— Kartu mokėmės? 

— Taigi badmintono būrelį kartu lankėme. Aišku, 
Imperatoriškąjį universitetą kaip mes. Jis iš socialinių 
mokslų fakulteto. 

— O, matai, kaip čia viskas. - Nerimas Išigamio krū- 
tinėje akimirksniu išsisklaidė. — Štai kodėl detektyvas 
spoksojo į laišką iš universiteto, kai buvo pas mane užė- 
jęs. Dėl to ir klausinėjo apie Imperatoriškąjį universite- 
tą. Galėjo iš karto prisistatyti. 

— Imperatoriškojo universiteto gamtos fakulteto 
alumnų susitikimas jam visai nerūpi. Jis netgi mano, 
kad priklausome kitai padermei. 

Išigamis linktelėjo. Ir pats buvo tokios nuomonės. 
Buvo keista, kad tuo pačiu metu tą patį universitetą lan- 
kęs jaunuolis dabar detektyvas. 

— Kusanagis minėjo, kad dirbi matematikos mokyto- 
ju. —- Jukava nenuleido nuo Išigamio akių. 

— Mokykloje netoliese. 

— Regis, taip ir sakė. 

— O tu, Jukava, tikriausiai dirbi universitete? 

— Aha, tryliktoje laboratorijoje, — paaiškino Jukava 
lyg šiaip. 

Išigamis tai suprato ne kaip svečio vaidybą, o kaip 
nuoširdų nenorą girtis. 


— Profesorius? 

— Ne, vis dar sukiojuosi aplinkui, laukiu savo eilės. 
Pats žinai, viršuje nemenka spūstis, - nerinkdamas žo- 
džių pripažino Jukava. 

— O aš maniau, kad dėl magnetinių krumpliaračių 
jau tikrai būsi profesorius. 

Išgirdęs šiuos žodžius, Jukava nusijuokė ir pasitrynė 
veidą. 

— Gal tik tu vienas tą pavadinimą ir prisimeni. Gy- 
venime niekas jų nepritaikė, ir dabar tai tik sausa teori- 
ja. - Jis griebė atkimšti atsinešto sakės butelio. 

Išigamis atsistojo ir iš lentynėlės paėmė dvi taureles. 

— Aš irgi maniau, kad jau kas kas, o Išigamis tikrai 
profesoriauja kokiame nors universitete ir bando jėgas, 
pavyzdžiui, trokšdamas patvirtinti Rymano hipotezę, — 
pasakė Jukava. — Ir kas gi nutiko Budai Išigamiui? O gal 
tikrai pasekei Erdošo pavyzdžiu ir įsivaizduoji esąs kla- 
jojantis matematikas? 

— Anaiptol, - Išigamis lengvai atsiduso. 

— Na, vis tiek išgerkim po taurelę. - Jukava nieko ne- 
laukdamas į taureles įpylė sakės. 

Žinoma, Išigamis irgi svajojo savo gyvenimą skirti 
matematikos studijoms. Po magistrantūros, kaip ir Ju- 
kava, buvo apsisprendęs likti universitete ir siekti dak- 
taro laipsnio. 

Bet jam nebuvo lemta įgyvendinti svajonės, nes rei- 
kėjo slaugyti tėvus. Abu buvo seni, ligoti. Magistrantū- 
roje dar galėjo dirbti ir mokytis, bet prasimanyti tiek 
pinigų, kad galėtų išlaikyti ir tėvus, buvo sunku. 

Kaip tik tada vienas profesorius pasakė, kad naujai 
įsteigtas universitetas ieško asistento. Važinėti į naują- 
jį universitetą būtų galėjęs iš namų, be to, būtų galėjęs 
jame toliau studijuoti matematiką, todėl nusprendė pa- 
žiūrėti, kas iš viso to išeis. Tai ir sujaukė jam gyvenimą. 

Apie tiriamąjį darbą naujajame universitete nebuvo 
nė minties. Dauguma profesorių galvojo tik apie tai, kaip 
išsikovoti vietą po saule ar išsaugoti savo kėdę, o noro 
išauginti puikių mokslininkų ar ambicijų padaryti isto- 
rinį atradimą jie neturėjo. Per vargus Išigamio parašy- 
tas pranešimas taip ir liko dūlėti profesoriaus stalčiuje. 
Negana to, studentų lygis buvo toks žemas, kad laikas, 
kurio Išigamis tikėjosi ištaikyti saviems tyrimams, buvo 
iššvaistytas prižiūrint net vidurinės mokyklos lygio ma- 
tematikos neįkandančius tipus. O atlyginimas, palyginti 
su tuo, kiek reikėdavo kantrybės, buvo graudžiai mažas. 

Bandė ieškotis darbo kitame universitete — beviltiš- 
ka. Pirmiausia, universitetų, kuriuose būtų matematikos 
fakultetas, ne tiek.ir daug. O jeigu matematikos fakulte- 
tas ir yra, jo biudžetas toks varganas, kad priimti asis- 
tentą niekaip neišgalima. Verslas, kitaip nei technikos 


mokslų srityje, savo paramos irgi nesiūlė. 


Priartėjo lemiamo apsisprendimo metas. Išigamis nuta- 
rė, kad jo pragyvenimo šaltinis bus studijų laikais įgy- 
ta pedagogo specialybė. Taip jis ir atsisakė matematiko 


karjeros. 

Argi turėtų Jukavai pasakoti šią istoriją? Žmonių, ku- 
rie buvo priversti atsisakyti mokslininko kelio, istorijos 
panašios. Išigamis Žino: jis — ne išimtis. 

Atkeliavo sušis ir sašimis, jie valgė toliau užgerdami 
sake. Sakės butelis, atsineštas Jukavos, ištuštėjo, todėl 
Išigamis ištraukė viskio. Gerdavo retai, bet mėgdavo po 
truputėlį pasiurbčioti; kai išspręsdavo kokį sunkų mate- 
matikos uždavinį, taip atsikratydavo nuovargio. 

Nepasakytum, kad pokalbis liejosi laisvai, bet buvo 
smagu įpinant studijų laikų prisiminimus pasikalbėti 
apie matematiką. Išigamis suprato, kaip seniai taip ne- 
sikalbėta. Tikriausiai nuo tada, kai baigė universitetą. 
Žvelgdamas į Jukavą Išigamis pamanė, kad daugiau nie- 
kas, išskyrus šitą vyruką, jo nesuprato, be to, ir nebuvo 
tokių, kuriuos jis laikytų lygius sau. 

— O taip, pamiršau svarbų dalyką. — Staiga prisimi- 
nęs Jukava iš popierinio maišo ištraukė didžiulį rudą 
voką ir padėjo priešais Išigamį. 

— Kas čia? 

Voke buvo A4 formato lapai, primarginti matemati- 
kos formulėmis. Permetęs akimis pirmąjį lapą, Išigamis 
bemat nušvito. 

— Vadinasi, nori paneigti Rymano hipotezę. 

— Oho, supratai iš pirmo žvilgsnio! 

Manoma, kad Rymano hipotezė - vienas iš sunkiau- 
sių ir įdomiausių uždavinių, su kuriais galynėjasi šių 


dienų matematikai. Visi trokšta įrodyti matematiko Ry- 

mano iškeltą hipotezę, tačiau iki šiol dar niekam nėra 
pavykę. 

Pranešime, kurį atsinešė Jukava, buvo siekiama įro- 
dyti, kad Rymano hipotezė klaidinga. Išigamis žinojo, 
kad daug pasaulio mokslininkų bando ją ir paneigti. Ži- 
noma, ir šitai dar nė vienam nepasisekė. 

— Profesorius iš matematikos fakulteto leido padaryti 
kopiją. Dar niekur neskelbta. Dar ir nepaneigta galuti- 
nai, bet, mano manymu, einama tinkama linkme, - tarė 
Jukava. 

— Tai Rymano hipotezė klaidinga? 

— Aš tik sakau, kad dirbama šia linkme. Jeigu Ryma- 
no hipotezę galima įrodyti, šiame pranešime veikiausiai 
yra klaida. 

Jukavos akys žybsėjo lyg mažo išdykėlio, tikrinančio, 
ar niekšybė pavyko. Tai pamatęs, Išigamis suprato jo 
ketinimus. Jukava provokuoja. Ir kartu siekia įsitikinti, 
kaip žemai Buda Išigamis galbūt nusirito. 

— Ar galėčiau žvilgtelėti? 

— Tam ir atnešiau. 
jo prie stalo. Išskleidė naują popieriaus lapą ir pasiėmė 
pieštuką. 

— Tu, aišku, girdėjęs apie P = NP, arba P + NP, užda- 
vinį? — už nugaros paklausė Jukava. 

Išigamis atsigręžė. 

— Jeigu kalbėsime apie matematikos uždavinius, kas 
paprasčiau: pačiam pateikti atsakymą ar patikrinti pa- 


teiktą kito žmogaus? Koks šis atsakymas — teisingas ar 

klaidingas? Kitaip pasakius — reikia įvertinti, kuris iš šių 
dviejų dalykų sudėtingesnis... Tai vienas iš uždavinių, 
kurį išsprendusiam mokslininkui Klėjaus matematikos 
institutas skirs solidžią premiją. 

— Taip ir maniau, kad žinai. - Juokdamasis Jukava 
maktelėjo taurelę. 

Išigamis vėl palinko prie stalo. 

Jo manymu, matematika primena lobio ieškojimą. Pir- 
miausia turi nuspręsti, kur kasti, o tada sugalvoti, kaip 
kasti, kad prieitum atsakymą. Pagal tą planą dėlioji skai- 
čius ir randi užuominas. Jeigu nieko negauni, suki kitu 
keliu. Tik kantriai ir drąsiai kartodamas šiuos veiksmus 
prieisi dar niekieno nerastą lobį, tai yra teisingą atsakymą. 

Taip palyginus, galima įsivaizduoti, kad patikrinti 
kito Žmogaus sprendimą nesudėtinga, tereikia sekti jau 
pramintu taku. Tačiau iš tikrųjų anaiptol. Kartais įrody- 
ti, kad einant klaidingu keliu buvo rastas netikras lobis, 
daug sunkiau nei rasti tikrąjį. Štai kodėl buvo užsiminta 
apie tą sudėtingą P = NP uždavinį. 

Išigamis pamiršo laiką. Jį audrino kovos dvasia ir 
atradimų troškimas, didžiavimasis savimi. Jo akys nė 
trumpam neatsitraukė nuo skaičių, visos smegenų ląs- 


telės buvo sutelktos formulėms pritaikyti. 


Staiga Išigamis pakilo. Paėmęs į rankas straipsnį atsisu- 
ko. Jukava miegojo susirangęs po paltu. Išigamis pajudi- 


no jam už peties. 

— Ei, kelkis! Radau. 

Jukava dar užsimiegojęs vangiai atsikėlė. Pasitrynęs 
veidą, pakėlė akis į Išigamį. 

— Ką sakei? 

— Radau klaidą. Deja, šiame sprendime ji yra. Bandy- 
mas įdomus, bet padaryta esminė klaida skirstant pir- 
minius skaičius. 

— Pala pala, - iškėlė ranką Jukava. - Ir kas, jeigu pus- 
miegis klausysiuosi tavo sudėtingo aiškinimo, vis tiek jo 
nesuprasiu. Oi ne, net ir blaivia galva, vis tiek beviltiška. 
Prisipažinsiu — Rymano hipotezė ne man. Pamaniau, 
tave ji sudomins, tai ir atnešiau. 

— Argi nesakei, kad einama tinkama linkme? 

— A, matematikos profesoriaus plepalai. Iš tikrųjų Ži- 
nojo, kad čia yra klaida, dėl to ir nespausdino. 

— Vadinasi, nieko čia ypatingo, kad tą klaidą radau? — 
Išigamis nusiminė. 

— Ne, kodėl? Aš tavim žaviuosi. Anot to profeso- 
riaus, net ir neprastas matematikas ne iš karto pamatys 
klaidą. — Jukava dirstelėjo į laikrodį. - Tau užteko šešių 
valandų. Nuostabu. 

— Šešių valandų? — Išigamis žvilgtelėjo pro langą. 
Lauke švito. Žadintuvas rodė beveik penkias ryto. 

— Nepasikeitei. Dabar aš ramus, - pasakė Jukava. — 
Buda Išigamis gyvas ir sveikas. Tokią mintį varinėjau 
žvelgdamas į tavo nugarą. 

— Atsiprašau. Pamiršau, kad tu čia. 

— Nieko. Mažiau jaudinkis, geriau valandėlę nu- 


snūsk. Juk ir šiandien į mokyklą eini, ar ne? 

— Aha. Bet susijaudinęs tikrai neužmigsiu. Jau seniai 
buvau taip susikaupęs. Ačiū, — ištiesė ranką Išigamis. 

— Gerai, kad atėjau, - paspaudė ranką Jukava. 

Iki septintos Išigamis vis dėlto šiek tiek nusnūdo. Ar 
dėl to, kad galva buvo pavargusi, ar dėl to, kad dvasinis 
pasitenkinimas buvo didelis, tą trumpą laiką Išigamis 
miegojo kaip užmuštas. Kai nubudo, galva kaip niekad 
buvo blaivi. 

Išigamiui besiruošiant Jukava tarė: 

— Tavo kaimynė ankstyva. 

— Kokia kaimynė? 

— Girdėjau kažką išeinant. Gal šiek tiek po pusės sep- 
tynių. 

Atrodo, Jukava nemiegojo. 

Kol Išigamis galvojo, ką čia atsakius, Jukava kalbėjo 
toliau: 

— Anot Kusanagio, na, to detektyvo, apie kurį vakar 
kalbėjau, tavo kaimynė - įtariamoji. Dėl to pas tave jis ir 
buvo atėjęs paklausinėti. 

Išigamis, dėdamasis ramus, apsivilko švarką. 

— Arjisai tau pasakoja apie nusikaltimus? 

— Retkarčiais. Užbėga, paburba, ir tiek. 

— Įdomu, kas per nusikaltimas. Kuo vardu, sakei, de- 
tektyvas, — Kusanagis? Ar jis smulkiai nepasakojo? 

— Regis, nužudytas kažkoks vyras. Auka — tavo kai- 
mynės buvęs sutuoktinis. 

— Matai, kaip... - Išigamis nerodė jokių jausmų. 


— Ar tu bendrauji su kaimynais? — paklausė Jukava. 

Išigamis pagalvojo. Jeigu spręstum vien iš balso tono, 
neatrodo, kad Jukava paklausė turėdamas kokių nors 
įtarimų. Todėl atsakyti galima laisvai. Tačiau Jukava — 
artimas detektyvo draugas, to pamiršti nederėtų. Jis gali 
papasakoti Kusanagiui apie jųdviejų susitikimą. Atsaky- 
ti reikia turint tai galvoj. 

— Nebendrauju, bet į krautuvėlę, kurioje dirba ponia 
Hanaoka, tokia kaimynės pavardė, kartkartėmis užeinu. 
Kai kalbėjau su Kusanagiu, nepasakiau, visiškai buvo iš- 
garavę iš galvos. 

— Hm, krautuvėlė, sakai? — palingavo galvą Jukava. 

— Einu pirkti ne dėl to, kad joje dirba kaimynė, tie- 
siog krautuvėje, į kurią kartą atsitiktinai užėjau nusi- 
pirkti pietų, dirbo ji. Man pakeliui į mokyklą. 

— Suprantu. Bet vis tiek ne itin malonu, kai įtariamo- 
ji - kaimynė, nors ir nelabai pažįstama. 

— Man tai kas. Ne mano daržas, ne mano pupos. 

— Kas tiesa, tas tiesa. 

Neatrodė, kad Jukava įtarinėtų. 

Septintą trisdešimt juodu išėjo. Jukava nepasuko į ar- 
timiausią stotį - Morišitos, o pasišovė kartu su Išigamiu 
paėjėti iki mokyklos. Taip neva mažiau kartų reikėsią 
persėsti. 

Jukava apie žmogžudystę ir Jasuko Hanaoką daugiau 
neužsiminė. Iš pradžių Išigamis pasvarstė, ar tik ne Ku- 
sanagio prašymu Jukava atėjo pašnipinėti, bet paskui 
nusiramino — bus per daug prisigalvojęs. Kusanagis ne- 


turi jokios priežasties — ir dar taip — šnipinėti Išigamio. 

— Visai įdomus kelias į mokyklą, - tarė Jukava, kai jie 
pralindo Šinohašio patilte ir lėtai žingsniavo tekančios 
Sumidos krantine. 

Tikriausiai turėjo omeny, kad kelias įdomus dėl išsi- 
rikiavusių benamių lūšnų. 

Žilstelėjusius plaukus ant sprando susirišęs vyriškis 
džiaustė skalbinius. Šiek tiek tolėliau Išigamio Skardi- 
ninku pramintas vyras kaip visada lamdė tuščias skar- 
dines. 

— Kasdien vis tas pats, - pasakė Išigamis. - Per mė- 
nesį niekas nepasikeitė. Čia gyvenama tiksliai kaip pagal 
laikrodį. 

— Kai žmogui nereikia laikrodžio, taip ir nutinka. 

— Visiškai sutinku. 

Priešais Kijosu tiltą užlipo laiptais. Šalimais rikiavosi 
biurų pastatai. Pirmo aukšto stiklinėse duryse pamatęs 
savo paties atspindį Išigamis nusipurtė. 

— Ne, tu visai nesensti. O pažiūrėk į mane, į mano 
galvą — tavo nė plaukas nenukritęs. | 

— Ką tu, aš irgi suvargau. Plaukai dar kaip plaukai, o 
galva jau nebe ta. 

— Tik jau nesikuklink. 

Šnekučiavosi nerūpestingai, bet Išigamis jautėsi šiek 
tiek įsitempęs. O jeigu Jukava eis kartu iki pat „Benten- 
tei ? Darėsi neramu, įžvalgusis fizikos genijus gali pa- 
stebėti, kad tarp jo ir Jasuko Hanaokos kažkas yra. Be 
to, Jasuko gali sutrikti pamačiusi Išigamį, užeinantį su 


nematytu vyriškiu. 

Akiratyje pasirodžius parduotuvės iškabai Išigamis 
parodė: 

— Va ten ta krautuvė, apie kurią šnekėjau. 

— Hm... „Benten-tei“. Įdomus pavadinimas. 

— Šiandien irgi užeisiu. 

— Aišku. Tada čia ir atsisveikinsiu, - sustojo Jukava. 

Jau nesitikėjau, kokia laimė, pamanė Išigamis. 

— Atsiprašau, neturėjau nė kuo pavaišinti. 

— Tik nereikia atsiprašinėti, - maloniai atsakė Juka- 
va. — Ar negalvoji grįžti į universitetą ir atsidėti moks- 
liniam darbui? 

Išigamis papurtė galvą. 

— Tai, ką daryčiau universitete, galiu ir pats vienas. 
Be to, nėra tokio universiteto, kuris priimtų mane tokių 
metų. 

— Niekada negali būti tikras, bet per prievartą nesiū- 
lau. Sėkmės tau. 

— Tau irgi. 

— Kaip gerai, kad susitikome. 

Kai paspaudė vienas kitam ranką, Išigamis žvilgsniu 
nulydėjo tolstantį Jukavą. Ne dėl to, kad buvo liūdna iš- 
siskirti. Jis nenorėjo, kad Jukava matytų, kaip jis žengia 
į „Benten-tei“. 

Kai Jukava išnyko iš akių, Išigamis apsigręžė ir pas- 


kubomis nuėjo. 


Pamačiusi Išigamio veidą Jasuko lengviau atsikvėpė, nes 
jis atrodė ramus. Praeitą naktį kaip niekad jo bute buvo 
svečių, iki vėlumos girdėjo balsus. Nerimavo, ar tik ne- 
bus detektyvai. 

— Ypatingąjį rinkinuką, - kaip visada nuobodžiu bal- 
su užsisakė jis. 

Ir kaip visada stengėsi nežiūrėti į Jasuko. 

— Vienas ypatingasis. Ačiū, kad pas mus perkate, — 
atsakė ji ir tyliai sušnibždėjo. - Vakar turėjote svečių? 

Išigamis, pakėlęs akis, iš nuostabos sumirksėjo. Tada 
apsižvalgė ir vos girdimai tarė: 

— Geriau nesikalbėti. Neaišku, iš kur nosį gali kyšte- 
lėti pareigūnai. 

— Atsiprašau, - susigūžė Jasuko. 

Kol buvo pakuojami pietūs išsinešti, abu stovėjo tylė- 


dami. Ir į akis vienas kitam stengėsi nežiūrėti. 

Jasuko nukreipė akis į gatvę, bet nematė, kad kas 
nors pro langą sektų. Žinoma, jeigu policija iš tikrųjų 
imtų sekti, jie pasistengtų likti nepastebėti. 

Pietūs išsinešti buvo paruošti. Ji padavė juos Išigamiui. 

— Bendrakursis, - sumurmėjo jis, mokėdamas pinigus. 

— Ką? 

— Į svečius buvo užsukęs universiteto laikų draugas. 
Atsiprašau, kad priverčiau jaudintis, - stengėsi nejudin- 
ti lūpų Išigamis. 

— Tik neatsiprašinėkite. - Jasuko veidu perbėgo šyp- 
sena. Ji nuleido galvą, kad iš lauko nebūtų matyti jos 
lūpų. - Mat kaip. Pamaniau, keista, juk ne taip dažnai 
pas jus lankosi svečiai. 

— Vos ne pirmas kartas. Aš irgi nustebau. 

— Malonus netikėtumas, tiesa? 

— Malonus. - Išigamis pasiėmė maišelį. - Na, tai iki 
vakaro. 

Matyt, paskambins. Jasuko tarstelėjo „taip“ . 

Išlydėdama akimis pro duris išeinantį šiek tiek gunk- 
telėjusį Išigamį, ji nusistebėjo, kad net ir toks vienišius 
turi draugų. 

Nuslūgus rytinės skubos bangai, Jasuko visada eida- 
vo į virtuvę su Sajoko ir jos vyru gerti arbatos. Sajoko — 
smaližė. Ant stalo lėkštutėje buvo padėti du pyragaičiai. 
Jonedzava saldumynų nemėgo, todėl abejingas siurbčio- 
jo arbatą. Kaneko vežiojo maistą į namus. 

— Ar vakar daugiau ko neklausinėjo? — gurkštelėjusi 


arbatos paklausė Sajoko. 

— Kas? 

— Taigi tie policininkėliai, - susiraukė Sajoko. - Gana 
įkyriai klausinėjo apie tavo vyrelį, tai ir nutarėm, ar tik 
nebus vakare vėl pas tave užsukę. Nebuvo užėję? - taip 
smalsaudama ji laukė pritarimo iš Jonedzavos. 

Nekalbusis Jonedzava vos vos linktelėjo. 

— A, vakar? Ne, nebuvo. 

Iš tikrųjų, palūkėję prie mokyklos Misato, du detek- 
tyvai vėl klausinėjo dukros, bet Jasuko nutarė, kad šito 
sakyti nebūtina. 

— Jeigu taip, gerai. Detektyvai, sakoma, būna įkyrūs. 

— Atėjo paklausti, ir tiek, - pasakė Jonedzava. — Ne- 
būtinai dėl to, kad jie įtaria Jasuko. Policininkai turi lai- 
kytis visokiausių formalumų. 

— Na taip, policininkas irgi valstybės tarnautojas. 
Bet vis tiek gerai, kad Togašis pas mus nebuvo užėjęs. 
O jeigu būtų prieš jį nužudant pas mus pasirodęs, tada 
ir mūsų Jasuko policija, žiūrėk, imtų įtarinėti. 

— Eik jau, neprisigalvok, — kreivai šyptelėjo Jone- 
dzava. 

— O ką gali žinot? Taigi pats girdėjai, kaip detektyvai 
sakė, kad Togašis buvo klube „Marian“ ir klausinėjo apie 
Jasuko. Tikriausiai jis ketino ir čia užeiti. Vienas detek- 
tyvas buvo itin nepatiklus. 

„Marian“ — naktinis klubas Kinšičio rajone, jame ka- 
daise dirbo ir Jasuko su Sajoko. 

— Na ir kas, kad sakė? Neatėjo, vadinasi, neatėjo, tai 


ko čia dabar? 

— Aš ir sakau, gerai, kad neatėjo. Įsivaizduok, jeigu 
Togašis būtų nors kartą pasirodęs, policininkai tikrai 
nuo Jasuko nebeatstotų. 

Jonedzava klausiamai pakreipė galvą. Iš jo išraiškos 
neatrodė, kad šitam klausimui teiktų daug reikšmės. 

Įdomu, kokią išraišką jis nutaisytų, jeigu sužinotų, 
kad Togašis iš tikrųjų buvo atėjęs į krautuvę? Jasuko jau- 
tė kylant nerimą. 

— Na, gal ir nelabai malonu, bet truputėlį pakentėk, Ja- 
suko, — nerūpestingai čiauškėjo Sajoko. —- Keistokai tavo 
buvęs vyras baigė gyvenimą, kur tau neateis policija. Vis 
tiek išauš diena, kai ji tave paliks ramybėje, o tada tikrai 
lengviau atsikvėpsi. Juk per Togašį tiek skausmo patyrei. 

Jasuko išspaudė dirbtinę šypseną. 

— Po teisybei, tai ir gerai, kad Togašis gavo galą, — 
niekaip neužsičiaupė Sajoko. 

— Ei! 

— Kas gi čia blogo? Tik sakau, ką galvoju. O tu neži- 
nai, kiek Jasuko dėl to vyro privargo. 

— O tu tai Žinai! 

— Savo akimis nemačiau, bet iš Jasuko daug prisi- 
klausiau. Bėgdama nuo to vyro, ji pradėjo dirbti klube 
„Marian“. Vien pagalvojus, kad tas bjaurybė vėl ieškojo 
Jasuko, šiurpas nukrečia. Nežinau, kas jį nužudė, bet že- 
mai tam lenkiuosi. 

Jonedzava klausiamai kilstelėjo antakius ir atsisto- 
jo. Nepatenkinta nulydėjusi jį akimis, Sajoko atsisuko 


į Jasuko. 

— Bet vis tiek smalsu, kas ten nutiko. Gal kokie skolų 
išieškotojai prispaudė? 

— Ką ten supaisysi... - patraukė pečiais Jasuko. 

— Na, svarbiausia, kad tik tavęs nekliudytų, o visa 
kita man nerūpi, - greitakalbe išbėrė Sajoko ir įsidėjo į 
burną paskutinį pyragaičio gabalėlį. 

Jasuko grįžo prie prekystalio, bet nuotaika buvo slo- 
gi. Jonedzavos nieko neįtaria. Netgi priešingai, jaudina- 
si, kad dėl žmogžudystės Jasuko nukentės. Pagalvojus, 
kad juos abu apgaudinėja, suspaudžia širdį. Bet jeigu 
policija Jasuko sulaikytų, šeimininkai turėtų dar dides- 
nių nemalonumų. „Benten-tei“ verslas irgi nukentėtų. Ji 
neturi jokio kito pasirinkimo, tik viską apgalvotai slėpti. 

Taip mintydama ji dirbo toliau. Kai tik mintys nu- 
klysdavo, tuojau pat save sutramdydavo; jeigu tuoj pat 
neįsitrauks į darbą, bus visai blogai. Ji greitai susitelkda- 
vo ir mandagiausiai aptarnaudavo klientus. 

Artėjo šešta valanda ir kai atrodė, kad niekas nebeat- 
eis, atsivėrė parduotuvės durys. 

— Labas vakaras, - automatiškai pasisveikino ji ir pakė- 
lė akis į pirkėją. Jasuko akys išsipūtė iš nuostabos. — Oi... 

— Sveika, — nusijuokė vyras. Akių kampučiuose susi- 
metė raukšlelės. 

— Kudo! - Jasuko užsidengė pražiotą burną delnu. — 
Kokiais vėjais? 

— Kaip, kokiais vėjais? Atėjau nusipirkti vakarienės. 
Oho, nemenkas pasirinkimas! — žiūrėdamas į nuotrau- 


kas valgiaraštyje nusistebėjo Kudo. 

— Ar klube „Marian“ sužinojai, kur mane rasti? 

— Gal, - šyptelėjo jis. - Vakar po ilgo laiko buvau į jį 
užsukęs. 

Jasuko šūktelėjo virtuvės pusėn: 

— Sajoko, greičiau! Nepatikėsi! 

— Kas nutiko?! —- nustebo Sajoko. 

— Kudo. Kudo atėjo, - juokėsi Jasuko. 

— Kas toks? Kudo?! — rišdamasi prijuostę iš virtuvės 
išlindo Sajoko. Pamačiusi besišypsantį vyrą su paltu, iš 
nuostabos net išsižiojo. - Oi, Kudo! 

— Kaip matau, abidvi sveikos ir gyvos. Kaipgi sekasi 
naktinio klubo mergaitei ir jos vyrui? Nors vien čia apsi- 
žvalgius aišku, kad viskas klostosi kuo puikiausiai. 

— Krutam po truputį. Kam reikia dėkoti, kad mus ap- 
lankei? 

— Na, tiesiog panorau judvi pamatyti, ir tiek. - Kasy- 
damasis nosį Kudo žvilgtelėjo į Jasuko. 

Šis jo įprotis susigėdus kasytis nosį nesikeitė jau daug 
metų. 

Kudo - senasis lankytojas dar iš tų laikų, kai Jasu- 
ko dirbo naktiniame klube Akasakoje. Klube jis visada 
laiką leisdavo su ja, keletą kartų prieš Jasuko išeinant į 
darbą jie drauge vakarieniavo. Jasuko baigus darbą daž- 
nai abu eidavo kur nors išgerti. . 

Apie tai, kad bėgdama nuo Togašio pereina dirbti į 
„Marian“ Kinšičio rajone, Jasuko pranešė vieninteliam 
Kudo. Tada jis iš karto tapo nuolatiniu naujojo klubo 


lankytoju. Kad išeina ir iš „Marian“, irgi jam pačiam pir- 

mam pasakė. Nusiminęs tada jis palinkėjo kuo didžiau- 
sios sėkmės. 

Tada buvo paskutinis kartas, kai jie matėsi. 

Iš virtuvės išlindo Jonedzava ir pasipylė senų laikų is- 
torijos. Jonedzava ir Kudo buvo nuolatiniai klubo „Ma- 
rian“ lankytojai, todėl vienas kitą neblogai pažinojo. 

Po valandėlės Sajoko pasiūlė Jasuko nueiti išgerti 
arbatos su Kudo. Tikriausiai buvo permačiusi tikrąją jo 
apsilankymo dingstį. Jonedzava irgi pritariamai link- 
telėjo. 

Kai Jasuko pažvelgė į Kudo, šis paklausė, ar ji turinti 
laiko. Tikriausiai nuo pat pradžių ketino ką nors pasiū- 
lyti, jeigu atėjo baigiantis darbui. 

Ji nusišypsojo: taip, laiko ji turinti. 

Išėję iš krautuvės pasuko Šinohašio gatvės link. 

— Tiesą sakant, norėčiau ramiai pavakarieniauti, bet 
gal ne šiandien. Tavęs tikriausiai dukra laukia? — kalbi- 
no Kudo. 

Kad Jasuko turi dukterį, jis žinojo dar nuo Akasakos 
laikų. 

— O kaip sekasi tavo sūnui? 

— Gerai. Šiemet jau dvyliktokas. Kai prisimenu artė- 
jančius egzaminus, net galvą įsiskausta, — susiraukė jis. 

Kudo turėjo nedidelę spaustuvę. Jasuko buvo girdėju- 
si, kad gyvena trise su žmona ir sūnumi Osakio rajone. 

Pakeliui į Šinohašio gatvę jie užsuko į kavinukę. Prie 
pat sankryžos buvo savitarnos restoranėlis, bet Jasuko 


sąmoningai jo vengė. Ten ji buvo susitikusi su Togašiu. 

— Į „Marian“ užsukau apie tave paklausinėti. Išeida- 
ma iš to klubo, atsimenu, sakei, kad dirbsi kartu su Sajo- 
"ko jos krautuvėje, bet nežinojau, kur ji, nieko nežinojau. 

— Staiga mane prisiminei? 

— Na, galima ir taip sakyti. - Kudo prisidegė cigare- 
tę. - Tiesą sakant, per žinias išgirdau apie žmogžudystę 
ir susirūpinau. Buvęs vyras, tiesa? Užjaučiu. 

— O... Stebiuosi, kad jį atpažinai. 

Pūsdamas dūmus Kudo liūdnai šyptelėjo. 

— Kur jau nepažinsi. Ir vardas Togašis, ir tas veidas. 

— Atleisk... 

— Tik nereikia atsiprašinėti, - juokdamasis ranka nu- 
mojo Kudo. 

Ji, žinoma, suprato, kad Kudo jai neabejingas. Jis jai 
irgi patiko. Tačiau tarp jų niekada nieko nėra buvę. Gal 
keletą kartų yra kvietęs Jasuko į viešbutį. Ji mandagiai 
atsisakydavo. Neturėjo drąsos užmegzti romano su ve- 
dusiu vyru, be to, nors tada dar slėpė nuo Kudo, irgi 
buvo ištekėjusi. 

Su Togašiu Kudo susitiko kartą lydėdamas Jasuko 
namo. Ji visada išlipdavo šiek tiek atokiau nuo namų, 
tąkart irgi taip padarė, bet taksi automobilyje netyčia 
išmetė cigarečių pakelį. Kudo, norėdamas jį atiduoti, nu- 
sekė iš paskos ir pamatė, kaip ji išnyksta už vienų daugia- 
bučio durų. Jis ir nusekė iš paskos į jos butą. Tačiau duris 
atidarė ne Jasuko, o nepažįstamas vyriškis - Togašis. 

Togašis buvo girtas. Jis nusprendė, kad prieš akis ne- 


tikėtai išdygęs Kudo yra įkyrus Jasuko gerbėjas, naktinio 

klubo lankytojas. Togašis įsiuto ir, Kudo dar nespėjus 
pasiaiškinti, į darbą paleido kumščius. Jeigu ne Jasuko, 
atbėgusi iš vonios jų išskirti, neaišku, kuo viskas būtų 
baigęsi. 

Kitą dieną Jasuko priprašė Togašį eiti kartu atsipra- 
šyti Kudo. Tąkart Togašis buvo malonus. Tikriausiai 
pamanė, kad baigsis blogai, jeigu reikalas nukeliaus į 
policiją. Kudo nepyko. Tiktai perspėjo Togašį, kad nege- 
rai visą laiką žmoną versti dirbti naktiniuose klubuose. 
Togašis atrodė aiškiai nepatenkintas, bet tylėdamas tik 
galvą linksėjo. 

Kudo ir toliau lankydavosi klube. Su Jasuko jis elgė- 
si visai kaip anksčiau, tačiau už klubo sienų jie daugiau 
nebesusitikdavo. 

Labai retai, kai aplinkui nebūdavo žmonių, jis pa- 
klausdavo apie Togašį. Dažniausiai, ar vyras susirado 
darbą. Viskas, ką ji galėdavo atsakyti, tik papurtyti 
galvą. 

Pirmasis, kuris pastebėjo Togašio smurto pėdsakus, 
irgi buvo Kudo. Nors mėlynes ant veido ir kūno ji gu- 
driai paslėpdavo po storu kreminės pudros sluoksniu, jo 
akių apgauti nepavyko. 

„Siūlyčiau pasikonsultuoti su advokatu, išlaidas aš 
padengsiu“, — taip tada pasakė Kudo. 

— Na, tai kaip tu laikaisi? Kas nauja? 

— Klausi, kas nauja?.. Policija buvo. 

— Vis dėlto buvo. Taip ir pamaniau. — Kudo atsidū- 


sėjo. 

— Nieko baisaus, nėra ko jaudintis, — nusišypsojo Ja- 
suko. 

— Ar tik policija? Žiniasklaida neužgriuvo? 

— Ne, niekas nesilankė. 

— Tada gerai. Taip ir maniau, kad korespondentai dėl 
tokių paprastų piliečių per daug nesivargina, bet ką gali 
žinoti? Pamaniau, galėčiau pagelbėti, jeigu kartais turė- 
tum su jais vargo. 

— Ačiū. Tu kaip visada malonus. 

Kudo paraudo. Nuleido akis ir ištiesė ranką prie puo- 
delio. 

— Juk tu su tuo nusikaltimu neturi nieko bendro, tiesa? 

— Aišku, neturiu. Negi ką pagalvojai? 

— Pažiūrėjęs Žinias pirmiausia prisiminiau tave. Ir 
staiga apėmė nerimas. Vis dėlto žmogžudystė. Nežinau, 
kas ir dėl ko tavo buvusįjį nužudė, bet iškart smilktelėjo, 
kad tik tavęs kaip nors nepaliestų. 

— Sajoko irgi taip sako. Visų mintys vienodos, ar ne? 

— Bet kai dabar žiūriu į tokį žvalų tavo veidą, supran- 
tu, vis dėlto būsiu per daug prisigalvojęs. Juk tu su vyru 
jau prieš amžinybę išsiskyrusi! Gal ir nebesusitikdavai 
pastaruoju metu? 

— Su juo? 

— Aha, su Togašiu. | 

— Ne, ką tu, - atsakė Jasuko ir pajuto, kaip įsitempia 
veido raumenys. 

Paskui Kudo ėmė pasakoti apie savo gyvenimą. Nors 


ir ekonomikos krizė, jo įmonė šiaip ne taip kruta. Kal- 

bėdamas apie šeimą, užsiminė tik apie vienturtį sūnų. 
Taip būdavo visada. Jasuko ničnieko nežinojo apie jo 
santykius su žmona, bet įsivaizdavo, kad jie sutaria. 
Dirbdama naktinio klubo padavėja Jasuko suprato, kad 
vyrų, kurie geba kitus išklausyti ir kitais pasirūpinti, šei- 
mos paprastai būna taikios. 

Kai pravėrė kavinės duris, lauke lijo. 

— Prisipažįstu — kaltas. Jeigu būtum grįžusi iš karto, 
būtum išvengusi lietaus, —- atsiprašydamas Kudo atsisu- 
ko į Jasuko. 

— Nešnekėk taip. 

— Ar toli nuo čia? 

— Gal apie dešimt minučių dviračiu. 

— Dviračiu? Tu su dviračiu? - Kudo prikando lūpą ir 

— Nesijaudink. Turiu skėtį, o dviratį paliksiu krautu- 
vėje. Tiek tos bėdos, rytoj rytą anksčiau išeisiu, ir viskas. 

— Na, tai tave parvešiu. 

— Ačiū, tikrai nesivargink. 

Tačiau Kudo jau buvo išėjęs į gatvę ir stabdė taksi. 

— Gal pavakarieniaukim kada nors neskubėdami? — 
pajudėjus taksi pasiūlė Kudo. - Jeigu norėsi, tavo dukra 
irgi galės eiti kartu. 

— Dėl jos gali nesirūpinti, jei tau pačiam taip tinka? 

— Aš galiu bet kada. Dabar nesu labai užsiėmęs. 

— Tikrai? 

Jasuko galvoj turėjo žmoną, bet antrą kartą nebeper- 
klausė. Jis irgi tai suprato, tik apsimetė. 

Kudo paprašė telefono numerio, ji davė. Nebuvo 
priežasčių išsisukinėti. 

Taksi privežė prie pat namų. Jis irgi trumpam išlipo, 
išleisdamas Jasuko. 

— Sušlapsi, greičiau lįsk atgal, - sudraudė ji. 

— Na, tada iki. 

— Iki, - Jasuko vos linktelėjo. 

Įlipęs atgal į taksi Kudo įsmeigė akis Jasuko už nu- 
garos. Ji apsigręžė ir pamatė prie laiptų vyrą su skėčiu. 
Buvo tamsu, veido gerai nematyti, bet iš kūno sudėjimo 
spėjo, kad ten - Išigamis. 

Išigamis lėtai nuėjo. Jasuko svarstė, ar tik ne dėl to, 
kad mokytojas spoksojo į juodu, Kudo atkreipė dėmesį 
į jos kaimyną. 

— Paskambinsiu, - pasakė Kudo ir liepė vairuotojui 
važiuoti. 

Jasuko akimis nulydėjo tolstančius mašinos žibintus. 
Tik tada pajuto, kad iš jaudulio virpa. Įdomu, kiek metų 
bus praėję, kai paskutinį kartą spurdėjo širdis pasima- 
čius su vyru, spėliojo ji. 

Matė, kaip taksi aplenkia Išigamį. 

— Kas nauja? — paklausė Jasuko. 

Savaime suprantama — ne mokykloje. Tai ir Misato 
turėjo suprasti. | 

— Nieko. Mika irgi nieko nepasakojo, tikriausiai poli- 
cija jos dar neklausinėjo. 

— Aišku. 


125 


KEIGO HIGASHINO 


Netrukus suskambo Jasuko mobilusis. Ekrane rodė, 
kad skambinama iš taksofono. 

— Klausau. 

— Išigamis, — kaip ir tikėjosi, pasigirdo žemas bal- 
sas. — Kas šiandien naujo? 

— Nieko. Misato irgi sako, kad mokykloje detektyvai 
nesilankė. 

— Aišku. Bet būkit apdairi. Policija jus vis dar įtaria. 
Dabar ji tikriausiai nuodugniai tikrina viską, kas susiję 
su jumis. 

— Supratau. 

— Daugiau nieko? 

— Ką?.. - Jasuko sutriko. —- Tai ir sakau, kad daugiau 
lyg ir nieko nenutiko. 

— A... taip. Atleiskite. Tada iki rytdienos. — Išigamis 
padėjo ragelį. 

Jasuko pasijuto keistai. Pirmą kartą Išigamis toks — 
sumišęs. 

Ar tik ne dėl to, kad pamatė Kudo? - spėliojo Jasuko. 
Gal Išigamiui kilo abejonių, kas gi tas žmogus, su ja taip 
maloniai šnekėjęsis? Ar dėl noro sužinoti, kas jis per 
vienas, tas paskutinis klausimas toks keistas? 

Jasuko supranta, kodėl Išigamis joms padeda. Ti- 
kriausiai ji mokytojui patinka, net Sajoko ir jos vyrui 
pro akis neprasprūdo. 

Bet jeigu ji suartėtų su kitu vyru, kas tada? Ar kaimy- 


nas vis tiek joms padėtų? Ar ir toliau dėl jų suktų galvą? 

Jasuko pamanė, kad su Kudo tikriausiai geriau dau- 
giau nesusitikti. O jeigu susitiktų, to neturi pamatyti ar 
apie tai sužinoti Išigamis. 

Susierzinusi pajuto, kaip krūtinę ėmė spausti ne- 
rimas. 

Ir kiek tai dar truks? Kiek dar reikės slapstytis nuo 
Išigamio? Ar kol tirs nusikaltimą ji negalės susitikinėti 


su jokiu kitu vyru? 


Trepsėjo sportiniai bateliai. O grindims kaskart sugirgž- 
dėjus pasigirsdavo ir nestiprus į duslų pokštelėjimą pa- 
našus garsas. Kusanagis prisiminė senus gerus laikus. 

Stabtelėjęs prie sporto salės durų, pažiūrėjo vidun. 
Aikštelėje su rakete lakstė Jukava. Kojų raumenys, pa- 
lyginti su jaunystėje, nebeatrodė stangrūs. Bet forma vis 
dar gera. 

Jo priešininkas buvo studentas. Stiprus varžovas — 
atremdavo net suktus Jukavos smūgius. 

Studentas kirto lemiamą smūgį. Žaidimas baigtas, 
Jukava čia pat atsisėdo. Šypsodamasis kažką pasakė nu- 
galėtojui. 

Tada jo žvilgsnis užkliuvo už Kusanagio. Atsisveiki- 
nęs su studentu, rankose laikydamas raketę Jukava pri- 
ėjo prie Kusanagio. 

— Na, o šiandien kokie reikalai atpūtė? 

Kusanagis net loštelėjo iš netikėtumo. 

— Štai čia klausimas, kurį norėjau tau pačiam užduo- 
ti. Mačiau, kad skambinai, tai ir užėjau. 

Kusanagis mobiliajame buvo radęs praleistą Jukavos 
skambutį. 

— A, tikrai. Bet nieko svarbaus, tai ir nepalikau jokios 
žinutės. Pamaniau, būsi kaip reikiant užsiėmęs, jeigu 
net telefonas išjungtas. 

— Kine buvau. 

— Kine? Darbo metu? Sekasi gi kai kam. 

— Gerai būtų, aš su reikalu ėjau — motinos ir dukters 
alibi tikrinau. Pamaniau, vis dėlto reikėtų pažiūrėti, kas 
ten per filmas. Kaip kitaip sužinosiu, ar įtariamosios 
sako tiesą? 

— Bet esmės tai vis tiek nekeičia. 

— Juk ne savo malonumui jį žiūrėjau, nereikia painio- 
ti. Ir ko čia atsitrenkiau, jeigu nieko svarbaus? Skam- 
binau į laboratoriją, bet pasakė, kad pats dabar sporto 
salėje. | 

— Tai gal bent papietaukim, jei jau užsukai? O reika- 
las tikrai yra, — paaiškino Jukava, prie salės durų per- 
siaudamas sportbačius kasdieniais batais. 

— Ir koks gi? 

— Taigi dėl to paties, - jau eidamas pasakė Jukava. 

— Dėl ko to paties? 

Jukava sustojo ir rakete mostelėjo Kusanagio pusėn. 


— Dėl ko ir į kino teatrą ėjai. 

Įlindo į užkandinę šalia universiteto. Kusanagio stu- 
dijų laikais jos dar nebuvo. Abu prisėdo prie stalelio pa- 
čioje gilumoje. 

— Įtariamoji tvirtina, kad į kino teatrą su dukra ėjo 
tą pačią dieną, kai buvo padarytas nusikaltimas, tai yra 
šio mėnesio dešimtą dieną. O įtariamosios duktė klasės 
draugei apie tai papasakojo dvyliktą dieną, - pildamas 
alų Jukavai į bokalą klostė Kusanagis. —- Tai ką tik pa- 
tvirtinta. Dėl to ir ėjau į kiną. 

— Supratau, supratau, nebesiteisink. Na, o ką sakė 
bendraklasė? 

— Jokios naudos. Anot mergaitės, nieko čia keisto. 

Mika Ueno —- toks bendraklasės vardas. Tikrai dvy- 
liktą dieną Misato Hanaoka jai pasakojo, kad su motina 
buvusios kine. Mika irgi buvo mačiusi tą filmą, todėl abi 
smagiai paplepėjusios. 

— Bet kodėl praėjus dviem dienoms? — nusistebėjo 
Jukava. 

— Kaip tik dėl to ir man kilo įtarimas. Juk paprastai, 
jeigu nori pasidalyti įspūdžiais apie matytą filmą, nieko 
nelaukęs jau kitą dieną jį ir aptari. Taigi tada kilo įtari- 
mas: o gal kine jos buvo vienuoliktą dieną? 

— Ar tai įmanoma? 

— Negaliu sakyti, kad ne. Įtariamoji dirba iki šeštos 
vakaro, be to, jeigu duktė namo grįžta iš karto po bad- 
mintono treniruotės, jos suspėja į septintos valandos 
seansą. Dabar jos tvirtina, kad taip ir dariusios, tik de- 


šimtą dieną. 

— Badmintonas? Tai duktė lanko badmintono būrelį? 
— Iš karto supratau, kai apsilankęs pas jas pirmą kar- 
"tą pamačiau raketes. Beje, badmintonas man irgi ne- 
duoda ramybės. Tu gi pats puikiai žinai, kiek ištvermės 
reikalauja šis sportas. Gal tai ir mokyklos treniruotės, 
bet po jų vis tiek turėtum jaustis pavargęs kaip šuo. 

— Bet jeigu ji moka apsimesti ir žaidžia atmestinai, — 
juk ir pats buvai tinginys, — jau kita šneka, - priminė 
Jukava, ant daržovių drebučių tepdamas garstyčias. 

— Nepertraukinėk. Taigi trumpai tariant... 

— Kad pavargusi treniruotėje mokinukė eitų į kiną, 
dar galima suprasti, bet kad paskui iki vėlumos dainuo- 
tų karaokę - jau keista. Tu tai nori pasakyti? 

Kusanagis nustebęs pažiūrėjo į draugą. Kaip tik tai jis 
ir norėjo pasakyti. 

— Bet negalima taip apibendrinti. Sutik, būna ir iš- 
tvermingų merginų. 

— Nesiginčiju, bet ji tokia laibutė. Vos užmetęs akį 
pasakysi, kad apie ištvermę nėra ko kalbėti. 

— O gal tądien treniruotėje nenuvargo? Be to, jau 
patvirtinote, kad dešimtos dienos vakarą su mama abi 
buvo karaokės bare. 

— Na taip. 

— Kelintą valandą jos nuėjo į karaokės barą? 

— Devintą keturiasdešimt. | 

— Darbas krautuvėje, sakei, baigiasi šeštą, tiesa? Jeigu 
nusikaltimo vieta — Šinodzakis, atėmus kelionės laiką 


pirmyn atgal, nusikaltimui padaryti lieka geros dvi va- 

landos. Visai įmanoma. — Nepaleisdamas valgymo laz- 
delių Jukava sunėrė rankas. 

Kusanagis žvelgdamas į jį suabejojo, ar yra minėjęs, 
kad įtariamoji dirba maisto išsineštinai krautuvėje. 

— Klausyk, kodėl staiga susidomėjai šiuo nusikalti- 
mu? Juk retai kada pats prašai papasakoti apie tyrimo 
eigą. 

— Nepasakyčiau, kad domiuosi. Šiaip neišeina iš gal- 
vos. Mėgstu istorijas, kuriose sugriaunamas tvirčiausias 
alibi. 

— Tvirčiausias, nepaneigiamas, bet šis alibi — tikras 
vargas. 

— Tai dar neturite įrodymų, kad įtariamoji čia niekuo 
dėta? 

— Gal ir neturime, bet dar nėra ir jokio kito nors kiek 
įtartinesnio tipo. Be to, ar tau neatrodo, kad viskas per 
daug gražu: visai atsitiktinai dienos, kai buvo padaryta 
žmogžudystė, vakarą ji eina į kino teatrą, o paskui dar ir 
į karaokę? 

— Suprantu tave, bet reikia daryti logiškus sprendi- 
mus. Gal vertėtų pažvelgti toliau, ne tik dėl alibi ry- 
puoti? 

— Patikėk, ir be tavo patarimo darome ką galime, — 
Kusanagis iš kišenės palto, kabančio ant kėdės, ištraukė 
popieriaus lapą ir išlankstęs padėjo ant stalo. 

Vyro portretas. 


— O čia kas toks? 

— Dailininkas pamėgino nupiešti aukos, kai dar buvo 
gyva, eskizą. Keli policininkai, jį rodydami, apklausė 
žmones Šinodzakio stotyje ir prie jos. 

— Tiesa, minėjai, kad drabužiai nesudegė. Tamsiai 
mėlynos spalvos striukė, pilkas megztinis, juodos kel- 
nės, ar ne? Ant kiekvieno kampo tokių pilna. 

— Tai va. Tokių liudytojų, kad kažkur panašų vyrą 
lyg ir matė, nors vežimu vežk. Net nežinome, nuo kurio 
galo pradėti. 

— Vadinasi, bent jau kol kas naudingesnės informa- 
cijos nėra? 

— Deja. Tiesa, viena tarnautoja pranešė prie stoties 
mačiusi ne tik taip apsirengusį, bet ir įtartiną vyrą, 
vaikščiojantį pirmyn atgal. Šis piešinys buvo pakabintas 
stotyje, tad pamačiusi ji iš karto pranešė. 

— Pasirodo, dar yra geros valios žmonių. O jeigu ją 
dar paklausinėjus? 

— Mes, žinoma, taip ir padarėme. Bet, regis, tai buvęs 
kitas vyras, ne nužudytasis. 

— Kaip supratot? 

— Stotis tai stotis, bet ne Šinodzakio, o Midzujės — 
viena stotele arčiau. Be to, ir veidas kitoks. Parodžius 
aukos nuotrauką, moteris sakė, kad vyras lyg ir apskri- 
tesnio veido buvo. 

— Sakai, apskritesnio... 

— Mūsų, tyrėjų, darbas - nuolatinis šaudymas tuš- 
čiais šoviniais. Ne taip, kaip pas jus, jeigu atitinka lo- 


gikos dėsnius, tai ir tvarka, viskas patvirtinta, - lazde- 

lėmis kabindamas sutrupėjusias bulves guodėsi Kusa- 
nagis. 

Bet iš Jukavos nesulaukė jokio atsako. Kai pakėlė 
akis, pamatė, kad šis, sudėjęs rankas, kažkur spokso, bet 
nieko nemato. 

Kusanagis gerai pažįsta Jukavą: kai šis fizikas paskęs- 
ta mintyse, nutaiso štai tokią miną. 

Pagaliau Jukavos akys vėl sumirksėjo. Jis pažvelgė į 
Kusanagį. 

— Sakei, lavono veidas buvo sumaitotas, ar ne? 

— Taip. Negana to, dar ir pirštų pagalvėlės nudegin- 
tos. Tikriausiai, kad nepatikrintume jų atspaudų ir ne- 
nustatytume tapatybės. 

— O įrankis, su kuriuo buvo sumaitotas veidas? 
užsikvempė ant stalo. 

— Nieko nerasta, bet, atrodo, nusikaltėlis turėjo 
plaktuką ar kažką panašiai. Spėjama, kad su tuo daik- 
tu keletą kartų trinktelėjo aukai per veidą ir suknežino 
kaukolę. Lavono dantys ir žandikauliai visiškai sutru- 
pinti, net neįmanoma palyginti su dantų gydytojo įra- 
šais kortelėje. 

— Plaktuku, sakai... — sumurmėjo Jukava lazdelėmis 
iš troškinio kabindamas ridiką. 

— Kas nors ne taip? — paklausė Kusanagis. 

Jukava padėjo lazdeles ir atsirėmė į stalą alkūnėmis. 

— Kaip manai, jeigu ta moteris iš krautuvės yra žudi- 
kė, ką ji tą dieną veikė? Juk netiki, kad ėjo į kiną. 

— Na, dar negaliu teigti, kad ji meluoja. 

— Tiek to, palikim tai ramybėje, geriau klok man savo 
"versiją, — Jukava viena ranka paragino jį kalbėti, o kita 
pakėlė bokalą prie lūpų. 

Kusanagis susiraukė. 

— Anokia čia versija, bet aš galvoju taip. Maisto iš- 
sineštinai krautuvės ponia... — ai, kol pasakai, geriau 
trumpinkime ponia A. Taigi ponia A baigė darbą ir iš 
krautuvės išėjo po šeštos valandos vakaro. Nuo ten iki 
Hamamacu stoties pėstute apie dešimt minučių kelio. 
Iki Šinodzakio stoties važiuojant metro — apie dvide- 
šimt minučių. Jeigu ji iki Senosios Edogavos apylinkių 
iš stoties važiavo autobusu arba taksi, nusikaltimo vietą 
turėjo pasiekti apie septintą. 

— O ką tuo metu veikė auka? 

— Taip pat važiavo nusikaltimo vietos link. Tikriau- 
siai buvo susitaręs susitikti su ponia A. Tačiau auka iš 
Šinodzakio stoties mynė dviračiu. 

— Dviračiu? 

— Taip. Netoli lavono buvo rastas dviratis, o pirštų 
atspaudai ant jo sutampa su aukos. 

— Pirštų atspaudai? Argi jie nebuvo nudeginti? 

Kusanagis linktelėjo. 

— Kai nustatėme lavono tapatybę, galėjome patikrin- 
ti, kokie jie buvo. Ir pirštų atspaudai, paimti iš kamba- 
rio, kuriame buvo apsistojusi auka, sutapo. Taip taip, jau 
žinau, ką nori pasakyti: net jeigu ir turi įrodymų, kad 


kambario nuomininkas važiavo tuo dviračiu, dar nerelS- 

kia, kad jis ir yra lavonas. O gal kambario nuomininkas 
yra nusikaltėlis, nes galbūt jis važiavo dviračiu? Galbūt, 
bet... Mes patikrinome kambaryje rastus plaukus. Suta- 
po su lavono. Negana to, padarėme ir DNR tyrimą. 

Jukava nusišypsojo, klausydamasis Kusanagio greita- 
kalbės. 

— Man ir į galvą nešovė, kad ekspertizė šiais laikais 
galėtų klysti nustatydama tapatybę. Mane kur kas labiau 
stebina, kad buvo važiuota dviračiu. Ar auka dviratį 
buvo palikusi Šinodzakio stotyje? 

— Na, tiesą sakant... 

Kusanagis papasakojo Jukavai apie dviračio vagystę. 

Jukava išpūtė akis už akinių metaliniais rėmeliais. 

— Nejaugi nori pasakyti, kad auka vien tam, kad nu- 
vyktų į nusikaltimo vietą, tyčia pavogė dviratį? Nesėdo į 
autobusą ar taksi? 

— Lyg ir taip. Patikrinome, tas vyrukas buvo bedar- 
bis, pinigų neturėjo. Todėl išlaidauti autobusui ar taksi 
tikriausiai nenorėjo. 

Jukava nepatenkintas sunėrė rankas ir suprunkštė. 

— Gerai, nesvarbu. Bet kokiu atveju ponia A ir auka 
susitiko nusikaltimo vietoje. Pasakok toliau. 

— Jeigu juodu ir buvo susitarę susitikti, manau, po- 
nia A laukė kur nors pasislėpusi. Pamačiusi, kad auka 
atvažiavo, patyliukais prisėlino iš už nugaros. Aukai ant 
kaklo užnėrė virvę ir iš visų jėgų užveržė. 


— Pala, - pakėlė ranką Jukava. - Koks aukos ūgis? 

— Metras septyniasdešimt su trupučiu. — Kusanagis 
vos susilaikė necaktelėjęs liežuviu. Suprato, ką nori pa- 
sakyti Jukava. 

— O ponios A? 

— Gal koks metras šešiasdešimt. 

— Daugiau nei dešimties centimetrų skirtumas. - Ju- 
kava pasirėmė galvą ir šyptelėjo. - Juk supranti, ką turiu 
galvoj. 

— Taip, tu visiškai teisus, pasmaugti už save aukštesnį 
žmogų būtų sunkoka. Smaugimo ant kaklo žymė rodo, 
kad kilpa buvo užveržta iš už nugaros. Bet galima daryti 
prielaidą, kad auka tuo metu sėdėjo arba buvo pasirė- 
musi ant dviračio. 

— Kaip matau, jau viskam turi apgailėtinai klaidingus 
aiškinimus. 

— Kodėl klaidingus? — Kusanagis trinktelėjo delnu į 
stalą. 

— O kas paskui? Išrengia nuogai, atsineštu plaktuku 
suknežina veidą, žiebtuvėliu nudegina pirštų pagalvė- 
les? Tada padega drabužius ir pabėga iš nusikaltimo vie- 
tos... Ar toks scenarijus? 

— Betgi pats matai. Juk įmanoma iki devintos valan- 
dos nuvykti į Kinšičio rajoną? 

— Teoriškai taip. Bet, man atrodo, tu griebiesi šiaudo. 
Tikiuosi, ne visi kolegos tavo versijai pritaria. 

Kusanagis nepatenkintas susiraukė ir baigė gerti alų. 
Pro šalį einančio padavėjo paprašė dar vieno bokalo, 


tada vėl atsisuko į Jukavą. 

— Darbe daug nuomonių, daug kam atrodo, kad mo- 
teris tokiomis aplinkybėmis nepajėgtų pasmaugti stam- 
besnio vyro. 

— Ir tavo kolegos teisūs. Pasipriešinus vyrui, kad ir 
kaip netikėtai užklupto, moteris jo tikrai nepasmaug- 
tų. Galiu galvą guldyti, vyras lengvai nepasiduotų. Net 
ir nužudžius sutvarkyti lavoną vienai moteriškei būtų 
per daug sudėtinga. Gaila, bet ir aš, detektyve Kusanagi, 
tavo nuomonei nepritariu. 

— Nieko kito iš tavęs ir nesitikėjau. Aš ir pats kol kas 
nesu dėl to tikras, kol kas tai tik prielaida. Viena iš dau- 
gybės versijų. 

— Kalbi taip, tarsi turėtum ir dar kokių minčių. Na, 
nesivaržyk, turi puikią progą iškloti ir kitas savo mintis. 

— Tai kad aš nieko neslepiu. Ką tik paminėta versija 
tinka tuo atveju, jeigu Togašis nužudytas ten pat, kur 
rastas lavonas. Bet visai gali būti, kad jis nužudytas ki- 
tur, o ant pylimo tik išmestas. Dabar žmogžudysčių sky- 
riuje dauguma sutinka su pastarąja versija. Nesvarbu, 
ponia A yra nusikaltėlė ar ne. 

— Aš irgi būčiau linkęs pritarti šiam spėjimui. Tačiau 
tyrėjas Kusanagis šitos versijos pirmu numeriu nepatei- 
kė. Kodėl? 

— Viskas paprasta. Tiesiog neįmanoma, kad žudikė 
yra ponia A. Ji neturi mašinos. Net nemoka vairuoti. 
Taigi kaip būtų nugabenusi lavoną. 


— Suprantama. Geras argumentas. 

— Be to, turime nusikaltimo vietoje paliktą dviratį. 
Žinoma, galbūt tai tik priemonė priversti policiją many- 
ti, kad viskas įvyko kaip tik ten, bet kam tada ant dvira- 
čio palikti pirštų atspaudus? Juk lavono pirštų pagalvė- 
lės nudegintos. 

— Taip, dviratis tikra mįslė. Visais atžvilgiais. — Ju- 
kava pabarbeno pirštais į stalo kraštą tarsi skambintų 
pianinu. Tada nurimo ir pasakė: — Bet kokiu atveju, ar 
nereikėtų galvoti, kad šią žmogžudystę padarė vyras? 

— Dauguma tyrimų skyriuje laikosi šios nuomonės. 
Bet aš vis tiek manau, kad ir ponia A čia įsipainiojusi. 

— Nori pasakyti, kad ponia A turėjo bendrininką? 

— Dabar kaip tik ir ieškome, kas jai galėjo padėti. 
Buvusi naktinio klubo padavėja pažįstamų vyriškių ti- 
krai turi. 

— Jeigu tik išgirstų, tokia prielaida įžeistų visos šalies 
jo alaus ir vėl surimtėjo. — Ar negalėtum dar kartą pa- 
rodyti piešinio? 

— Šito? — Kusanagis ištraukė aukos portretą. 

Jukava, žiūrėdamas į piešinį, sumurmėjo: 

— Kodėl žudikas išrengė lavoną? 

— Tikriausiai tam, kad nuslėptų aukos asmens tapa- 
tybę. Dėl tos pačios priežasties sumaitojo veidą ir nude- 
gino pirštų pagalvėles. 

— Bet ar ne geriau pasmaugus ir nurengus auką dra- 


bužius buvo nusinešti? Zudikas norėjo juos sudeginti, 

bet iki galo jie nesudegė, todėl ir buvo sukurtas va šitas 
piešinys. 

— Gal žudikas skubėjo? 

— Sutinku, kad piniginė, vairuotojo pažymėjimas gali 
padėti nustatant tapatybę, bet kaip aukos tapatybę nu- 
statyti iš drabužių ir batų? Nurengti lavoną per didelė 
rizika. Juk žudikas norėtų kuo greičiau pabėgti iš nusi- 
kaltimo vietos. 

— Ką nori pasakyti? Kad yra dar kokia nors priežas- 
tis, dėl kurios nelaimėlis buvo išrengtas? 

— Nesu šimtu procentų įsitikinęs. Bet jeigu tokia 
priežastis yra, kol jos nesužinosite, nusikaltėlio prie sie- 
nos nepriremsite, — tai pasakęs Jukava ant piešinio pirš- 
tu parašė didžiulį klaustuką. 


11 c klasės mokinių matematikos baigiamojo egzamino 
pažymiai buvo apgailėtini. Ir ne tik jų, visų vienuolikto- 
kų rezultatai buvo prasti. Išigamiui atrodė, kad kasmet 
mokinių gebėjimas mąstyti vis labiau prastėja. 

Išdalijęs atsakymų lapus, Išigamis paskelbė egzamino 
perlaikymo datą. Šioje mokykloje nustatyti kuklūs kiek- 
vieno dalyko reikalavimai, o kol jie neįvykdomi, moki- 
niai pereiti į aukštesnę klasę negali. Pakartotinai egza- 
minus laikyti leidžiama tiek kartų, kiek tik reikia, todėl 
retai kas iš šios mokyklos iškrenta. 

Išgirdus apie pakartotinį egzaminą, pasigirdo nepa- 


sitenkinimo balsai. Taip būdavo visada, todėl Išigamis į 

pasipiktinusius mokinius nekreipė dėmesio, bet vienas 
jų paklausė: 

— Klausykit, mokytojau, juk yra universitetų, į ku- 
riuos stojant matematikos nereikia, tai gal tiems, kas 
juos rinksis, matematikos rezultatai visiškai nesvarbu? 
balsas. Mokinys Morioka, kasydamasis pakaušį, prašė 
aplinkinių pritarimo. Išigamis, nors ir nebuvo klasės 
auklėtojas, žinojo, kad tas mažius - klasės lyderis. Į mo- 
kyklą slapčiomis važinėdavo motociklu ir jau daugybę 
kartų buvo įspėtas. 

— Ar tu, Morioka, ketini stoti į tokį universitetą? — 
paklausė Išigamis. 

— Jeigu ir stosiu, tai tik į tokį, kur matematikos nerei- 
kalauja. Kol kas neturiu jokio noro toliau mokytis, bet 
vis tiek dvyliktoje klasėje matematikos nesirinksiu, tai 
kuriems galams man tie matematikos pažymiai? Moky- 
tojau, taigi jums irgi sunku, na, dirbti su tokiais kvailiais 
kaip mes. Gal susitarkim kaip suaugę žmonės? 

„Kaip suaugę žmonės“ tikriausiai nuskambėjo juo- 
kingai, nes visa klasė prapliupo juoktis. Išigamis irgi 
kreivai šyptelėjo. 

— Jeigu jau manai, kad ir man sunku, tai būk malonus 
ir egzaminą išlaikyk. Tik integralinis ir diferencialinis 
skaičiavimas. Nieko sunkaus. 

Morioka garsiai caktelėjo liežuviu. Tarpueilin iškištas 


kojas užsikėlė vieną ant kitos. 

— Ir kam man integralinis ir diferencialinis skaičiavi- 
mas? Laiko švaistymas. 

Išigamis nusisuko į lentą, norėdamas paaiškinti bai- 
giamojo egzamino užduotis, bet išgirdęs paskutinius 
Moriokos žodžius vėl atsisuko. Neprisivertė šių žodžių 
praleisti pro ausis. 

— Morioka, girdėjau, tau patinka motociklai, tiesa? 
Ar esi kada nors matęs lenktynes? 

Klausimas buvo netikėtas, Morioka sutrikęs linkte- 
lėjo. 

— Ar lenktynininkai visą laiką važiuoja vienodu grei- 
čiu? Ne, juk svarbu, koks trasos reljefas, vėjo kryptis, 
net kokia taktika, todėl jie nuolat keičia greitį. Per aki- 
mirką turi nuspręsti, kur šiek tiek pakentėti, kur pa- 
spausti, ir tavo sprendimas jau lemia, ar laimėsi, ar pra- 
laimėsi. Supranti? 

— Suprast tai suprantu, bet kuo čia dėta matematika? 

— Taigi, kiek padidinti greitį vienu ar kitu metu, yra 
greičio konkrečiu laiku integralas. Negana to, atstumas, 
kurį nuvažiuoja lenktynininkas, — tai kiekvieną minutę 
ar net sekundę kintančio greičio diferencialas. Savaime 
suprantama, per lenktynes visi motociklininkai nuva- 
žiuoja tą patį atstumą, todėl norint laimėti itin svarbu 
žinoti, kas yra greičio integralas. Na, kaip, ar ir dabar at- 
rodo, kad integralinio ir diferencialinio skaičiavimo tau 
niekada neprisireiks? 

Gal dėl to, kad nesuprato, ką pasakė Išigamis, Morio- 


ka sumišo. 

— Bet vis tiek, lenktynininkai tai jau tikrai negalvoja, 
ar čia integralai, ar diferencialai. Manau, pergalę lemia 
patirtis ir nuojauta. 

— Patys lenktynininkai apie integralus ir diferencia- 
lus gal ir negalvoja. Bet visa komanda — dar ir kaip dėl 
jų suka galvą. Jie daugybę kartų nuodugniai taiko simu- 
liaciją ir sukuria strategiją, kur ir kiek spustelėjus greitį 
būtų galima laimėti. Tada ir taiko integralinį ir diferen- 
cialinį skaičiavimą. Patys vairuotojai gal ir nenutuokia, 
kaip šitai veikia, bet kad niekaip neapsieisi be praktiškai 
tokį skaičiavimą taikančios kompiuterinės sistemos — 
irgi tiesa. 

— Gerai, tada tegu ir mokosi matematiką tie, kas no- 
rės kurti tokias programas. 

— Gal tu ir teisus, bet kas žino, kad tu netapsi progra- 
muotoju. 

Morioka net atsilošė. 

— Aš tai jau tikrai ne. 

— Jeigu ne tu, tai gal kas nors iš klasės draugų. Tam 
ir yra matematikos pamokos. Tai, ko jus mokau, tėra 
ledkalnio viršūnė, tik durys į matematikos pasaulį. Jeigu 
nežinosite, kur tos durys, į jį nepakliūsite. Aišku, tie, kas 
nenori, gali į tą pasaulį neiti. O egzaminai yra tam, kad 
patikrinčiau, ar supratote, kur tos durys, ar ne. 

Kalbėdamas Išigamis nužvelgė klasę. Kiekvienais 
metais būtinai kas nors paklausia, kuriems galams jiems 
matematika. Kiekvienais metais jis kartoja tą patį. Šįkart 


žinojo, kad klausėjui patinka motociklai, todėl pateikė 

lenktynių pavyzdį. Pernai mokiniui, norėjusiam tapti 
muzikantu, papasakojo apie matematiką, taikomą garsų 
pasaulio technologijose. Rasti tinkamų pavyzdžių Išiga- 
miui vieni niekai. 

Kai po pamokos nuėjo į mokytojų kambarį, ant stalo 
rado raštelį. Jame buvo mobiliojo numeris ir kerėpliško- 
mis raidėmis pakraigaliota žinutė: „Paskambinkite po- 
nui Jukavai“ Kolegos matematikos mokytojo rašysena. 

Ko dar tam Jukavai prireikė? — nežinia kodėl sukir- 
bėjo krūtinėje. 

Su mobiliuoju išėjo į koridorių. Surinko numerį iš la- 
pelio ir jau po pirmojo signalo išgirdo Jukavos balsą. 

— Atsiprašau, kad trukdau, - iš karto pasakė Jukava. 

— Kas nors skubaus? 

— Aha. Galima sakyti ir taip. Ar šiandien, dabar, ne- 
galėtume susitikti? 

— Dabar?.. Dar turiu padirbėti. Jeigu po penkių, gal 
ir galėčiau. 

Ką tik pasibaigusi pamoka buvo šeštoji, o visi moki- 
niai jau sėdėjo klasės valandėlėse. 

Išigamis auklėjamosios klasės neturėjo, o dziudo sa- 
lės raktus galėjo palikti kitam mokytojui ir išeiti kiek 
anksčiau. 

— Gerai, tada penktą lauksiu prie mokyklos. Tinka? 

— Tinka, tik... O kur pats dabar esi? 

— Netoli mokyklos. Ką gi, greitai pasimatysime. 

— Iki. 

Net ir baigęs pokalbį Išigamis mobiliojo iš rankos ne- 
paleido. Kas per skuba, jeigu Jukava net pats ateina? 

Kai baigė skaičiuoti egzaminų taškus ir susiruošė 
namo, buvo lygiai penkios. Išigamis išėjo iš mokytojų 
kambario ir trumpindamas kelią per stadioną pasuko 
pagrindinių vartų link. Už vartų prie pėsčiųjų perėjos 
šmėžavo juodu paltu vilkintis Jukava. Pamatęs Išigamį 
džiugiai pamojavo ranka. 

— Atsiprašau, kad trukdau, - šypsodamasis tarė Jukava. 

— Koks reikalas taip skubiai atvijo? — šiek tiek atsipa- 
laidavęs paklausė Išigamis. 

— Pasikalbėkime eidami, gerai? 

Jukava žingsniavo Kijosu Tilto gatve. 

— Ne, sukim čia, — Išigamis parodė į šalutinę gatve- 
lę. - Šituo keliu bus tiesiau ir arčiau iki mano namų. 

— O aš noriu ten, į tą krautuvę, — lyg niekur nieko 
pareiškė Jukava. 

— Į krautuvę?.. O ko?.- Išigamis jautė, kaip įsitempia 
veidas. | 

— Ko gi dar? Taigi vakarienės nusipirkti. Juk ir taip 
aišku. Šiandien dar turiu reikalų, laiko pavalgyti mažai, 
tai ir pamaniau, o kodėl nepasirūpinus vakariene. Tos 
krautuvės maistas skanus, ar ne? Turėtų būti, juk kiek- 
vieną rytą ten užsuki. | 

— A... štai kaip. Gerai, tada eime. — Išigamis nusekė 
iš paskos. 

Abu pasuko Kijosu tilto link. Pro šalį važiavo didžiu- 


liai sunkvežimiai. 

— Vakar buvau susitikęs su Kusanagiu. Na, su tuo de- 
tektyvu, apie kurį aną kartą kalbėjom, tuo pačiu, kuris 
pas tave buvo užėjęs. 

Jukavos žodžiai Išigamį privertė nervintis. Apėmė 
bloga nuojauta. 

— Ir ką jis? 

— Ai, nieko svarbaus. Vos užstringa ką nors tirdamas, 
tuoj pas mane atlekia skųstis. O blogiausia, visada atei- 
na tik su painiais klausimais. Kartą net norėjo, kad pa- 
dėčiau išspręsti poltergeisto mįslę. Ar patikėsi? 

Jukava papasakojo poltergeisto istoriją. Tikrai, įvykis 
įdomus. Bet negalėjo jis ateiti susitikti su Išigamiu vien 
tam, kad papasakotų šią istoriją. 

Kol Išigamis suko galvą, kaip paklausti, ko iš tikrųjų 
Jukava atsitrenkė, išvydo „Benten-tei“ iškabą. 

Įžengiant į parduotuvę Išigamis buvo neramus. Ka- 
žin kaip reaguos Jasuko, juos pamačiusi? Neįprasta vien 
tai, kad Išigamis pasirodo tokiu laiku, o dar su palydo- 
vu. Jai daug kas gali šauti į galvą. Mintyse meldė, kad tik 
ji elgtųsi įprastai. 

Visiškai nekreipdamas dėmesio į tokias jo mintis Ju- 
kava atidarė stiklines „Benten-tei“ duris ir žengė vidun. 
Išigamiui nieko kito neliko, kaip tik sekti iš paskos. Jasu- 
ko tuo metu aptarnavo pirkėją. 

— Labas vakaras, - pasisukusi į Jukavą Jasuko malo- 
niai nusišypsojo, tada pažvelgė į Išigamį. 

Tą akimirką jos veidu perbėgo nuostabos ir sumiši- 


mo šešėlis. Sypsena sustingo. 

— Ar kas negerai mano draugui? — tikriausiai paste- 
bėjęs, kad ji sutriko, paklausė Jukava. 

— Ne, nieko — vis dar dirbtinai šypsodamasi papurtė 
galvą Jasuko. - Mano kaimynas. Visada ateina pirkti... 

— Taip, žinau. Jis ir pasiūlė apsipirkti jūsų krautuvėje. 

— Dėkoju, - mandagiai nulenkė galvą Jasuko. 

— Jis mano bendrakursis. — Jukava pasisuko į Išiga- 
mį. - Visai neseniai buvau pas jį į svečius užsukęs. 

Jasuko linktelėjo. 

— Ar jums užsiminė? 

— Taip, kažką minėjo. 

— Mat kaip. Ir ką galėtumėte pasiūlyti vakarienei? Ką 
jis visąlaik perka? 

— Ar ponas Išigamis? Dažniausiai užsisako ypatingąjį 
rinkinuką, bet šiandien visus jau išpardavėm.... 

— Kaip gaila. Gerai, tada dar pagalvosiu. Viskas atro- 
do skaniai. 
stiklinių durų. Jis vis dar baiminosi — gal kur nors pasi- 
slėpę stebi policininkai. Kam ne kam, bet jiems nereikia 
matyti, kaip maloniai jis kalbasi su Jasuko. 

Išigamis žvilgtelėjo į Jukavą. Ar šituo vyru galima pa- 
sitikėti? Ar nereikėtų būti atsargiam? Būdamas artimas 
detektyvo Kusanagio draugas, jis viską, kas čia vyksta, 
gali jam perpasakoti. 

Atrodo, Jukava pagaliau išsirinko, ko pageidautų, ir 


Jasuko nuėjo pranešti į virtuvę. 

O tada atidaręs stiklines duris įžengė vyriškis. Pa- 
žvelgęs to pusėn, Išigamis nejučiomis susičiaupė. 

Nekilo jokių abejonių, kad tamsiai rudu švarku vil- 
kintis vyras — tas pats žmogus, kurį prieš keletą dienų 
matė netoli namų. Jis taksi parlydėjo Jasuko. Maloniai 
besišnekučiuojančius juos Išigamis stebėjo iš po skėčio. 

Atrodo, vyriškis neatpažino Išigamio. Laukė, kada iš 
virtuvės grįš Jasuko. 

Pagaliau Jasuko pasirodė. Pamačiusi naują pirkėją, ji 
nustebo. Vyras tylėjo. Tik šypsodamasis linktelėjo galvą. 
Tarsi sakytų — pašnekėsime, kai išeis pirkėjai. 

Kas jis per vienas? - svarstė Išigamis. — Iš kur atsira- 
do, ar juodu su Jasuko Hanaoka artimi? 

Išigamis dar ir dabar ryškiai prisiminė Jasuko veidą, 
kai ši išlipo iš taksi, tokios laimingos nebuvo iki tol ma- 
tęs. Ne motinos ir ne pardavėjos veidas. Gal toks ir yra 
tikrasis jos veidas? Trumpai tariant - moters. 

Veidas, kurį ji rodo šiam vyrui. Į mane ji taip nieka- 
da nežvelgs... 

Išigamis spoksojo tai į paslaptingąjį vyriškį, tai į Jasu- 
ko. Jautė tarp jųdviejų virpant orą. Ir suirzo. 

Jukavos vakarienė buvo supakuota. Jis pasiėmė dėžu- 
tę, sumokėjo pinigus ir tarė Išigamiui: 

— Dėkui, kad palaukei, eime. 

Išėję iš „Benten-tei“ Kijosu tilto laiptais nulipo že- 
myn prie Sumidos. Ir abu žingsniavo krantine. 

— Ar pažįsti tą vyrą? — paklausė Jukava. 

— Kokį? 


148 


Įtariamojo Žą pasiaukojimas 


— Nagi tą, kuris po mūsų atėjo. Ar man pasirodė, ar 
tu tikrai susijaudinai? 

Išigamis nustebo. Kartu senam draugui dėl įžvalgos 
pajuto pagarbą. 

— Nejaugi taip atrodžiau? Ne, jo nepažįstu. — Išiga- 
mis stengėsi apsimesti esąs ramus. 

— Na, jeigu taip, gerai, - neatrodė, kad Jukava įtari- 
nėtų. 

— Ir kokiu reikalu pas mane atėjai? Tik nesakyk, kad 
nusipirkti vakarienės. 

— Tikrai, dar nepasakiau svarbiausio dalyko. - Jukava 
surimtėjo. — Jau pasakojau, kad Kusanagis, jei tik kas, iš- 
kart pas mane su savo klausimais atlekia. Ir dabar, žino- 
damas, kad tu tos moters, dirbančios maisto išsineštinai 
krautuvėje, kaimynas, tuoj prisistatė. Ir dar paprašė iš- 
ties nemalonios paslaugos. 

— Ir kokios gi? 

— Policija ją vis dar tebejįtaria. Tačiau įrodymų, kurie 
patvirtintų, kad ji susijusi su žmogžudyste, jie neranda. 
Tai ir nutarė iš arčiau pasekti, kaip ji gyvena. Bet, Žinai, 
juk viskam yra ribos. Detektyvų akys užkliuvo už ko? 
Už tavęs. 

— Tik nesakyk, kad man reikės ją sekti. 

Jukava pasikrapštė pakaušį. . 

— Kaip tik to jie ir norėtų. Nors tau nereikėtų se- 
kioti paskui ją visą parą. Viskas, ko jie pageidautų, kad 
atkreiptum dėmesį į gretimą butą ir pastebėjęs kokius 


įtartinesnius pokyčius jiems praneštum. Kitaip tariant, 

jie nori, kad pabūtum sekliu. Nežinau, kaip tai pavadin- 
ti — čia įžūlumas ar netaktas? 

— Tai dėl to atėjai? 

— Oficialiai, žinoma, to prašyti turėtų policija. Ma- 
nęs teprašė paklausti, ar tu sutiktum. Man juk tas pats, 
sutiksi ar ne, bet aš tavo vietoj nesivelčiau, tik nesmagu 
buvo atsakyti draugui. 

Jukava atrodė nuoširdžiai susirūpinęs, tačiau Išiga- 
mis abejojo, ar policija paprastų piliečių galėtų prašyti 
tokios paslaugos. 

— Ar mūsų apsilankymas „Benten-tei“ irgi su tuo su- 
sijęs? 

— Tiesą sakant, taip. Savo akimis norėjau pamaty- 
ti įtariamąją. Bet nemanau, kad jinai galėtų nužudyti 
žmogų. 

Aš irgi taip nemanau, buvo besakąs Išigamis, bet ap- 
sigalvojo. 

— Ką gali žinoti. Ne viskas auksas, kas auksu žiba, — 
pasakė jis. 

— Tu teisus. Na, tai kaip? Jeigu policija paprašytų, su- 
tiktum? 

Išigamis papurtė galvą. 

— Tiesą sakant, norėčiau atsisakyti. Nemėgstu kišti 
nosies į svetimą gyvenimą, o ir laiko tam neturiu. Gal iš 
šalies ir neatrodo, bet esu gerokai užsiėmęs. 

— Suprantu. Kusanagiui taip ir pasakysiu. Tada ir bai- 
kim šią temą. Nepyk, jei sugadinau nuotaiką. 


— Nesugadinai. 

Priėjo Šinohašio tiltą. Netoliese rikiavosi benamių 
lūšnelės. 

— Pranešama, kad žmogžudystė įvykdyta kovo de- 
šimtąją, - tarė Jukava. - Anot Kusanagio, tą dieną namo 
grįžai palyginti anksti. 

— Kad nebuvo kur daugiau eiti. Tam detektyvui sa- 
kiau, kad parėjau apie septintą valandą. 

— Ir paskui kaip visada puolei prie sudėtingų mate- 
matikos uždavinių? 

— Tokie visi mano vakarai. 

Atsakydamas Išigamis pamanė, ar tik Jukava netikri- 
na jo alibi. Jeigu taip, tai ir jis įtariamas. 

— Niekada nesu klausęs, kokie kiti tavo pomėgiai. 
Vien matematika ar dar kuo domiesi? 

Išigamis prunkštelėjo. 

— Jokių kitų pomėgių neturiu. Matematika man at- 
stoja viską. 

— O ką darai norėdamas prasiblaškyti? Nevažiuoji, 
pavyzdžiui, pasivažinėti? — Jukava ranka pavaizdavo, 
kad vairuoja. 

— Ir norėdamas negalėčiau — net mašinos neturiu. 

— Bet vairuotojo pažymėjimą turi. 

— Stebiesi? 

— Ne, visai ne. Juk nesi toks užsiėmęs, kad nerastum 
laiko pasimokyti eismo taisyklių ir išlaikyti vairavimo 
egzamino. 

— Išsilaikiau iš karto, kai atsisakiau minties likti uni- 


versitete. Pamaniau, gal pravers ieškant darbo. Bet iš 

tikrųjų tai niekam neprireikė, - pasakė Išigamis ir pa- 
žvelgė į Jukavą. - Norėjai patikrinti, ar moku vairuoti, 
ar ne? 

Jukava sumirksėjo. 

— Ne. Kodėl? 

— Toptelėjo tokia mintis. 

— Nieko blogo neturėjau galvoj. Tik norėjau sužinoti, 
ar patinka važinėti. Be to, pamaniau, kartais norisi pasi- 
kalbėti ne vien apie matematiką. 

— Turi galvoj ne vien apie matematiką ir žmogžudys- 
tes, ar ne? 

Ironizavo, bet Jukava nusikvatojo. 

— Aha, kaip tik tai turėjau galvoj. 

Praėjo Šinohašio patilte. Žilagalvis varguolis ant vi- 
ryklės užkaitęs puodą kažką virė. Šalia jo mėtėsi skardi- 
nė. Lauke sukiojosi dar keletas benamių. 

— Na, tai atsisveikinsiu. Atsiprašau, jeigu sugadinau 
nuotaiką, — užlipus laiptais prie Šinohašio tilto pasakė 
Jukava. 

— Atsiprašyk detektyvo Kusanagio, kad negalėsiu 
jiems pagelbėti. 

— Nesijaudink, nereikia atsiprašinėti. Geriau pasa- 
kyk, ar galėtume dar kada susitikti? 

— Galėtume, tik... 

— Gurkšnodami sakę pasikalbėtume apie matema- 
tiką. 

— Ir apie žmogžudystę? 


Jukava gūžtelėjo pečiais ir suraukė nosį. 

— Visko gali nutikti. Beje, prisiminiau vieną naują 
matematikos uždavinį. Ar negalėtum pagalvoti, kai tu- 
rėsi laiko? 

— Klok. 

— Kas sunkiau, sugalvoti sunkiai išsprendžiamą už- 
davinį, ar tokį uždavinį išspręsti? Patikėk, atsakymas 
yra. Na, kaip, įdomu, tiesa? 

Pagalvosiu. 
Jukava linktelėjo atsisveikindamas ir apsisuko. Nuėjo 


gatvės link. 


Baigus valgyti krevetes ištuštėjo ir butelis. Jasuko, išgė- 
rusi paskutinį vyno lašą, atsiduso. Kada paskutinį kartą 
ji valgė tikro itališko maisto? 

— Gal dar ko nors gersi? - paklausė Kudo. 

Jo paakiai buvo šiek tiek paraudę. 

— Man jau gana. Tu sau ko nors užsisakyk. 

— Ne, aš irgi susilaikysiu. Geriau pasimėgausiu de- 
sertu, — nusišypsojo valydamasis lūpas servetėle. 

Tais laikais, kai dar dirbo naktiniame klube, Jasuko 
su Kudo keletą kartų buvo vakarieniavusi. Ar būtų bu- 
vusi prancūzų, ar italų virtuvė, jis niekada nepasitenkin- 
davo vienu buteliu vyno. 

— Nebegeri? 

Kudo susimąstęs linktelėjo. 

— Bent mažiau. Tikriausiai senstu. 


— Gal taip ir geriau. Sveikata reikia rūpintis. 

— Ačiū, - nusijuokė Kudo. 

Vakarienės Kudo ją pakvietė per pietus - paskambi- 
no Jasuko į mobilųjį. Nors ir gerokai dvejodama, kvie- 
timą priėmė. Žinoma, žmogžudystė ramybės vis dar 
nedavė. Pirmiausia suveikė savisauga: tokiu atsakingu 
metu ne laikas lakioti padebesiais ir vaikščioti po res- 
toranus. Jautėsi kalta ir prieš dukterį; ši, nereikia nė sa- 
kyti, daug labiau už Jasuko bijojo detektyvų ir apklausų. 
O svarbiausia - krūtinę gniaužė dėl Išigamio, padedan- 
čio slėpti žmogžudystę. 

Tačiau kaip tik dabar svarbu elgtis įprastai, toliau 
svarstė Jasuko. Juk jeigu ją vakarienės pakviečia vyras, 
iš kurio sulaukdavo pagalbos dirbdama naktiniame klu- 
be, tai sutikti ir eiti į restoraną, jeigu tik netrukdo kokia 
nors ypatinga priežastis, ir yra „įprasta“. Keista būtų, 
jeigu ji atsisakytų, o jeigu dar apie tai sužinotų Sajoko 
su vyru, jiems pasirodytų netgi įtartina. 

Bet Jasuko kuo puikiausiai suprato, kad iš tikrųjų 
tik ieško dingsties, kaip pasiteisinti. Didžiausia ir vie- 
nintelė priežastis, dėl kurios sutiko eiti vakarieniauti, 
buvo noras susitikti su Kudo - vien tik tai, ir nėra čia 
ko slėpti. 

Nors ir pati gerai nesuvokė, ką jaučia Kudo. Juk jo 
beveik neprisimindavo, kol nepasirodė. Tiesa, Kudo jai 
patinka, bet kol kas tik tiek. | 

Ir niekaip nenuneigsi, kad kai buvo pakviesta vaka- 
rienės, jos nuotaika pasitaisė. Jautėsi taip, lyg eitų į pa- 


simatymą su mylimuoju. Gal net karštis šiek tiek pakilo. 

Iš to jaudulio paprašė Sajoko išleisti anksčiau, kad užsu- 
kusi namo persirengtų. 

Gal čia troškimas nors trumpą valandėlę pabėgti iš 
skaudžios tikrovės ir užsimiršti? O galbūt nubudo ilgą 
laiką slopintas noras vėl pasijusti tikra moterimi? 

Bet kokiu atveju Jasuko nesigaili priėmusi Kudo kvie- 
timą. Ir nors nerimas, kad elgiasi ne taip, kaip reikėtų, 
visą laiką tūnojo širdies gilumoje, jautėsi laiminga. 

— O ką dukrai paruošei vakarienės? - laikydamas ka- 
vos puoduką paklausė Kudo. 

— Palikau žinutę, kad ką nors nusipirktų parduotuvė- 
je. Manau, valgys picą. Jos mėgstamiausias valgis. 

— Hm. Gaila mergaitės. Mes čia puotaujame, o ji val- 
gys picą. 

— Kaip pažiūrėsi. Ji vis tiek būtų sakiusi: geriau pica 
ir televizorius negu restoranas. Jai nepatinka, kai reikia 
sėdėti įsitempus. 

Kudo nepatenkintas linktelėjo, tada pasikasė nosį. 

— Gal tu ir teisi. O dar su nepažįstamu seniu - tikrai 
menkas malonumas. Kitą sykį reikėtų pagalvoti. Gal su- 
šių baras labiau tiktų? 

— Ačiū, bet dėl mūsų nesirūpink. 

— Aš ir Nnesirūpinu. Tik noriu susitikti. Su tavo du- 
kra. - Gurkšnodamas kavą Kudo nedrąsiai dirstelėjo 
į ją. 

Kviesdamas vakarienės primygtinai prašė kartu atsi- 
vesti ir dukrą. Jasuko jautė, kad kviečia nuoširdžiai. Ir 


jai buvo malonu. 

Bet Misato vestis kartu vis tiek negalėjo. Taip, res- 
toranų dukra nemėgsta, tiesa. Bet kur kas svarbiau kas 
„kita — Jasuko nenorėjo, kad Misato dabar bendrautų su 
svetimais žmonėmis. Nežinojo, ar Misato pavyktų išlikti 
ramiai, jeigu kalba pasisuktų apie žmogžudystę. Ir dar ji 
nenorėjo, kad dukra pamatytų, kaip jos širdyje atbunda 
moteris. 

— Geriau papasakok, kaip pats gyveni. Ar nieko, kad 
vakarieniauji ne su šeima? 

— Ar aš? — Kudo padėjo puodelį ir ant stalo susikėlė 
alkūnes. - Apie tai ir norėjau pasikalbėti, todėl šiandien 
ir pakviečiau vakarienės. 

Jasuko kilstelėjo antakius ir pažvelgė į jį. 

— Iš tikrųjų tai dabar aš vienišas. 

— Ką?! - išsprūdo Jasuko. 

— Žmonai buvo vėžys. Kasos. Padarė operaciją, bet 
pavėluotai. Pernai vasarą ji mus paliko. Buvo jauna, to- 
dėl liga greitai paūmėjo. Viskas įvyko akimirksniu. 

Jo balse nebuvo girdėti jaudulio. Gal dėl to Jasuko 
nepajėgė suvokti, kokie reikšmingi jo žodžiai. Sutrikusi 
žvelgė į jį. 

— Tu rimtai? - tik tiek išlemeno. 

— Ar galėčiau tokia tema juokauti? —- nusišypsojo jis. 

— Ak, ne, net nežinau, ką tau pasakyti. - Ji nulenkė 
galvą, apsilaižė lūpas ir vėl pakėlė akis. — Nuo... nuošir- 
džiai užjaučiu. Turėjo būti sunku. 

— Visaip buvo. Bet, kaip ir sakiau, iš tikrųjų viskas 


įvyko akimirksniu. Čia ji pasiskundžia, kad maudžia 

juosmenį ir nuvažiuoja į ligoninę, paskui staiga ją iš- 
sikviečia daktaras ir praneša apie ligą. Ligoninės, ope- 
racijos, slaugymas — viskas kaip greituoju konvejeriu. 
Laikas prabėgo kaip sapne, o tada ji numirė. Ar ji pati 
žinojo, kas per liga ją suėdė, jau amžinai bus mįslė. — 
Kudo gurkštelėjo vandens. 

— Kada sužinojote apie ligą? 

Kudo pagalvojo. 

— Užpraeitų metų pabaigoje... prieš dvejus metus. 

— Tada dar dirbau klube „Marian“, ateidavai ir tu. 

Kudo liūdnai nusijuokė, jo pečiai sudrebėjo. 

— Skamba apgailėtinai. Vyras neturėtų vaikščioti po 
naktinius klubus, kai žmona vaduojasi mirtimi. 

Jasuko sėdėjo sustingusi. Į galvą neatėjo nė vienas 
žodelis. Atmintyje iškilo linksmas Kudo veidas, kurį 
tada matydavo. 

— Na, jeigu leisi pasiteisinti, tada buvau pavargęs ir 
norėdamas nors kiek atsipalaiduoti eidavau susitikti su 
tavim. — Jis susiraukęs pasikasė pakaušį. 

Jasuko ir toliau nepajėgė pratarti nė žodžio. Ji prisi- 
minė dieną, kai metė darbą klube. 

Paskutinė diena, ta proga Kudo atnešė gėlių puokštę. 

Sėkmės, būk laiminga... 

Įdomu, ką jis tada jautė? Pats buvo užsikrovęs daug 
sunkesnę naštą, bet apie savo vargus neužsimindamas 
nė žodeliu šventė naujo Jasuko gyvenimo pradžią. 

— Atleisk, sugadinau nuotaiką. - Norėdamas nuslėp- 
ti jaudulį Kudo išsitraukė cigaretę. — Tokie tad reikalai, 
todėl nerimauti, ką pasakys mano namiškiai, nereikia. 

— Kodėl nereikia? O sūnus? Juk ant nosies stojamieji? 

— Sūnumi rūpinasi mano tėvai. Iš ten ir į mokyklą ar- 
"čiau, man nė vakarienės nereikia gaminti. Močiutė lai- 
minga galėdama rūpintis vaikaičiu. 

— Tai dabar gyveni vienas? 

— Namo grįžtu tik permiegoti. Jeigu tai vadinsime 
gyvenimu, tada taip, gyvenu vienas. 

— Praeitą kartą apie tai nė neužsiminei. 

— Pamaniau, nėra reikalo. Norėjau susitikti su tavim, 
nes buvau susirūpinęs. Kai pakviečiau vakarienės, ži- 
nojau, kad jaudinsiesi dėl mano šeimos. Taigi nutariau, 
kad geriau viską papasakoti. 

— Nieko nebuvau girdėjusi... - Jasuko nudelbė akis. 

Dabar ji suprato Kudo ketinimus. Jis norėtų susitiki- 
nėti viešai. Galvoja apie bendrą ateitį. Tikriausiai ir su 
Misato norėjo susitikti dėl tos pačios priežasties. 

Išėjus iš restorano, Kudo, kaip ir praeitą kartą, ją par- 
lydėjo iki namų taksi. 

— Ačiū už vakarienę, — prieš išlipdama padėkojo Ja- 
suko. 

— Tikiuosi, dar ne kartą susitiksime? 

Jasuko šiek tiek palaukusi tarstelėjo „taip“ ir nusišyp- 
sojo. 

— Labanakt. Linkėjimai dukrai. 

- Labos nakties, - atsisveikino galvodama, kad būtų 
sunku apie šį vakarą pasakoti Misato. 

Atsakiklyje ji paliko žinutę, kad eina vakarieniauti su 


Sajoko šeimyna. 

Akimis nulydėjusi taksi, Jasuko nuėjo namo. Misato, 
Ant stalviršio mėtėsi tuščia picos dėžutė. 

— Sveika sugrįžusi. - Misato pakėlė akis į Jasuko. 

— Sveika. Atsiprašau už šiandien. 

Jasuko negalėjo žiūrėti dukrai į akis. Jautėsi kalta, 
kad vakarieniavo su svetimu vyru. 

— Ar tau skambino? - paklausė Misato. 

— Skambino? Kas? 

— Kaimynas... Išigamis, - tyliai pridūrė Misato, turė- 
dama galvoj kasdienius mokytojo skambučius. 

— Mobilusis buvo išsikrovęs. 

— Hm... - Misato pažiūrėjo nepatenkinta. 

— Ar kas nutiko? 

— Ne, nieko, tik šiaip. - Misato užmetė akį į laikrodį 
ant sienos. — Išigamis jau kelintą kartą tai išeina, tai vėl 
no link, tai ir pamaniau, ar tik ne tau skambint ruošiasi. 

— Aaa... 

Galbūt ir norėjo, pamanė Jasuko. Tiesą sakant, Iši- 
gamis jai iš galvos neišėjo per visą vakarienę su Kudo. 
Jaudinosi dėl skambučio, bet dar labiau nerimavo, kad 
Išigamis su Kudo kaktomuša susidūrė „Benten-tei“. Aiš- 
ku, Kudo pamanė, kad Išigamis tik dar vienas pirkėjas. 

Ir kodėl būtinai šiandien Išigamis turėjo ateiti į krau- 
tuvę? Ir dar su draugu. Juk niekada neužsukdavo su 


draugais — ir dar po pietų. 

Ji net neabejojo, kad Išigamis prisiminė Kudo. Kai 
„Benten-tei“ pamatė vyrą, praeitą kartą parvežusį Jasu- 
ko namo taksi, tikriausiai ką nors įtarė. Atsiliepti į tikrai 
netrukus pasigirsiantį Išigamio skambutį ji neturėjo jo- 
kio noro. 

Nespėjo apie tai nė gerai pagalvoti kabindama ant 
pakabo paltą, nes suskambo durų skambutis. Jasuko nu- 
stebusi susižvelgė su Misato. Akimirką toptelėjo — negi 
Išigamis? Bet tuoj suabejojo — vargu ar ryžtųsi. 

— Tuojau, - eidama prie durų pasakė Jasuko. 

— Atsiprašau, kad trukdau jus taip vėlai, ponia. Ar 
galėčiau užduoti keletą klausimų? — pasigirdo vyriškas 
balsas. Nepažįstamas. 

Jasuko nenuėmusi grandinės pravėrė duris. Už durų 
stovėjo vyriškis. Matytas. Iš švarko kišenės išsitraukė 
policininko pažymėjimą. 

— Tyrėjas Kišitanis. Buvau atėjęs su detektyvu Kusa- 
nagiu. 

— A, - prisiminė Jasuko. 

Šįvakar Kusanagis nesivargino užsukti. 

Ji uždarė duris ir dėbtelėjo į Misato. Misato ištraukė 
kojas iš po šildytuvo užtiesalo ir tylėdama nudūlino į ga- 
linį kambarį. Įsitikinusi, kad kambario durys užstumtos, 
Jasuko nuėmė grandinę ir plačiai atvėrė duris. 

— Ir kuo galėčiau pagelbėti? 

Kišitanis nuleido galvą. 


— Atsiprašau, aš dar kartą dėl to filmo... 

Jasuko nejučiomis susiraukė. Išigamis perspėjo, kad 
apie kino teatrą policija klausinės, bet kad taip įkyriai, 
nesitikėjo. 

— Ir vėl apie jį? Kad jau viską išpasakojau, daugiau 
neturiu ko bepridurti. 

— Mes dėkingi už jūsų parodymus. Tiesiog šiandien 
pamanėme, kad norėtume tų bilietų. 

— Kokių bilietų? A, tų senų? 

— Taip. Kai praeitą kartą rodėte, Kusanagis, atrodo, 
prašė jų neišmesti. 

— Luktelėkite. 

Jasuko atitraukė spintos stalčių. Kai praeitą kartą bi- 
lietus rodė detektyvams, buvo lankstinuke, paskui juos 
padėjo atgal į stalčių. 

Sudėjusi abu bilietus kartu, padavė tyrėjui. Kišitanis 
dėkodamas paėmė. Mūvėjo baltomis pirštinėmis. 

— Pagrindinė įtariamoji esu aš, tiesa? — sukaupusi 
visą drąsą paklausė Jasuko. 

— Ką jūs, — papurtė galvą Kišitanis. — Tikrai ne, 
mums tik niekaip nepavyksta prisikasti arčiau nusikal- 
tėlio. Todėl norime iš sąrašo išbraukti visus, nesusiju- 
sius su Žmogžudyste. Tam ir paprašiau bilietų. 

— Ir ką gi galima iš jų sužinoti? 

— Na, negaliu nieko pasakyti, bet gal pravers. Būtų 
geriausia, jeigu galėtume įrodyti, kad tą dieną buvote 
kine. Gal dar ką nors prisiminėte po ano mūsų apsilan- 
kymo? 

— Ne, nieko daugiau, nei pasakojau praeitą kartą. 

— Aišku. — Kišitanis žvalgėsi po kambarį. 

— Ir kada baigsis šalčiai? Ar per juos įsijungiate elek- 
trinį šildytuvą? 

— A, kotacu. Na taip... - Jasuko nusisuko, norėdama 
nuo policininko nuslėpti jaudulį. 

Jis neatsitiktinai užsiminė apie elektrinį šildytuvą. 

— Ar jau seniai turite šį kotacu? 

— Na... gal jau kokius ketverius ar penkerius metus. 
Ar kas negerai? 

— Ne, ne, - papurtė galvą Kišitanis. - Beje, ar šian- 
dien po darbo kur nors buvote? Gana vėlokai grįžote. 

Jasuko net sumirksėjo iš netikėtumo. Suprato, kad 
tyrėjas bus laukęs jos priešais namą. Tikriausiai matė ją 
išlipančią iš taksi. 

Geriau nemeluoti, suprato. 

— Su senu pažįstamu buvau pavakarieniauti. 

Stengėsi neprišnekėti daugiau nei reikia, tačiau ne- 
kviestas svečias neatrodė patenkintas tokiu atsakymu. 

— Su vyru, kuris jus parlydėjo namo taksi? Koks pa- 
žįstamas? Jeigu neprieštaraujate, gal galėtumėte pasaky- 
ti? — nedrąsiai paklausė Kišitanis. 

— Ar būtina? 

— Aš ir sakau, jeigu neprieštaraujate. Suprantu, lyg ir 
nemandagu, bet, matot, jeigu išeisiu nieko nepaklausi- 
nėjęs, paskui viršininkas burbės. Galite būti tikra, tam 
žmogui nepridarysime jokių bėdų. Gal bent pavardę pa- 
sakysite? 


Jasuko giliai atsiduso. 

— Jo pavardė Kudo. Nuolatinis naktinio klubo, kuria- 
me anksčiau dirbau, lankytojas. Sužinojęs apie žmogžu- 
dystę pamanė, kad būsiu susijaudinusi, norėjo pažiūrėti, 
kaip laikausi. 

— Kuo jis užsiima? 

— Girdėjau, turi spaustuvę, bet tiksliai nežinau. 

— Ar turite jo telefono numerį? 

Išgirdusi šį Kišitanio klausimą Jasuko vėl susiraukė. 
Pamatęs jos išraišką tyrėjas nuolankiai nulenkė galvą. 

— Supraskite, be reikalo jam tikrai neskambinsime, o 
jeigu ir skambinsime, patikėkite, būsime mandagūs. 

Jasuko, nė nesistengdama nuslėpti nepasitenkinimo, 
tylėdama paėmė mobilųjį ir išbėrė numerį, kurį jai buvo 
padiktavęs Kudo. Tyrėjas skubiai užsirašė. 

Kišitanis, nors ir nutaisęs nekalto ėriuko veidą, toliau 
klausinėjo apie Kudo. Viskas baigėsi tuo, kad Jasuko pa- 
pasakojo ir apie dieną, kai Kudo pirmą kartą pasirodė 
„Benten-tei“. 

Išėjus Kišitaniui, Jasuko užrakino duris ir atsisėdo 
ant grindų. Jautėsi išsunkta. 

Pasigirdo atstumiamos durys. Iš galinio kambario iš- 
ėjo Misato. 

— Dėl filmo jie kažką įtaria, tiesa? — paklausė ji. — 
Viskas taip, kaip nuspėjo Išigamis. Tas mokytojas kietas. 

— Žinau. — Jasuko atsistojo ir kedendama kirpčius 
nuėjo į kambarį. 

— Mama, o aš maniau, kad tu su „Benten-tei“ ben- 


dradarbiais buvai vakarieniauti. 

priekaištingai. 

— Girdėjai? 

— Aišku, girdėjau. 

— Taip... - Jasuko nepakeldama akių pakišo kojas po 
šildytuvo užtiesalu. Prisiminė, kad detektyvas klausė 
apie kotacu. 

— Kaip gali tokiu metu su kuo nors vaikščioti po res- 
toranus? 

— Negalėjau atsisakyti. Jis man seniau yra labai pa- 
gelbėjęs. Be to, jis susirūpinęs dėl mūsų, atėjo pažiūrėti, 
kaip mes laikomės. Atsiprašau, kad nepasakiau... 

— Man tai kas, aš tik... 

Tuo metu pasigirdo, kaip trinktelėjo gretimo buto 
durys. Tada žingsniai prie laiptų. Jasuko ir Misato su- 
sižvelgė. 

— Mobilusis, - ištarė Misato. 

— Įjungtas, - atsakė Jasuko. 


Praėjus kelioms .minutėms mobilusis suskambėjo. 


Išigamis skambino iš to paties taksofono. Šįvakar - jau 
trečią kartą. Pirmuosius du Jasuko mobilusis buvo iš- 
jungtas. Jis jaudinosi, ar nebus kas nutikę, nes iki šiol ji 
visada atsiliepdavo, bet vos išgirdęs Jasuko balsą supra- 
to nerimavę be reikalo. 

Išigamis girdėjo skambant Hanaokų buto durų 


skambutį, kaip ir manė, buvo atėjęs policininkas. Anot 

Jasuko — bilietų. Išigamis suprato, kam jų prireikė. Ti- 
kriausiai lygins juos su šaknelėmis, galbūt likusiomis ir 
rastomis kino teatre. Jeigu ras šakneles, kurių plėšimo 
juostelė sutaps su jos atiduotais bilietais, tikrins pirštų 
atspaudus. Jeigu ras Jasuko ir dukters pirštų atspaudus, 
bent jau į kino teatrą jos buvo atėjusios. Bet jeigu pirštų 
atspaudų neras, jas dar labiau įtars. 

Be to, pasak Jasuko, tyrėjas klausinėjo apie kotacu. 
Tai Išigamis irgi buvo numatęs. 

— Tikriausiai jau nustatė, koks nužudymo įrankis, — 
tarė Išigamis į ragelį. 

— Nužudymo įrankis? 

— Elektrinio šildytuvo laidas. Jūs gi juo pasmaugėte, 
ar ne? 

Jasuko tylėjo. Galbūt prisiminė, kaip smaugia Togašį. 

— Kai smaugiama, ant kaklo neabejotinai lieka žu- 
dymo įrankio pėdsakų, - toliau aiškino Išigamis. Laiko 
rinkti aptakioms frazėms jis neturėjo. - Medicinos eks- 
pertizė pasistūmėjusi į priekį, iš žymės ant kaklo dabar 
galima apytikriai nustatyti, kokiu daiktu auka buvo pa- 
smaugta. 

— Tai štai kodėl tas tyrėjas klausinėjo apie elektrinį 
šildytuvą. 

— Manau, kad dėl to. Tačiau jaudintis nereikia. Tai 
jau sutvarkyta. 

Išigamis spėjo, kad policija nustatys, kuo žudikas pa- 


smaugė auką. Todėl kotacu iš Hanaokų buto jis sukeitė 

su savuoju. Jų kotacu dabar stovi jo buto spintoje. Be to, 
gerai ir tai, kad jo elektrinio šildytuvo laidas kitoks nei 
jų. Jeigu policininkas atkreipė dėmesį į elektros laidą, 
turėjo iš karto tai pastebėti. 

— Ko dar tyrėjas klausinėjo? 

— Dar... — Jasuko nutilo. 

— Alio, ponia Hanaoka. 

— A, taip. 

— Ar kas nutiko? 

— Ne, nieko. Stengiuosi prisiminti, ko dar klausinėjo. 
Daugiau lyg ir nieko. Tik sakė, jeigu pavyks įrodyti, kad 
buvome kino teatre, įtarimai atkris. 

— Jie užkibo už kino teatro alibi, ar ne? Nieko keisto, 
toks ir buvo mano planas. Bijoti tikrai nereikia. 

— Ačiū, man ramiau, kai taip sakote. 

Jasuko žodžiai Išigamio krūtinėje įžiebė šviesą. At- 
rodė, įtampa nuslūgo. Gal dėl to staiga šovė mintis pa- 
klausti apie tą pirkėją, užėjusį į „Benten-tei“, kai juodu 
su Jukava ten buvo. Išigamis žino, kad ir šįvakar ją tas 
vyras parlydėjo taksi. Matė pro savo kambario langą. 

— Iš manęs tiek žinių, o kas pas jus nauja? —- paklausė 
Jasuko. 

Tikriausiai dėl to, kad jis tylėjo. 

— Nieko naujo. Gyvenkite kuo įprastesnį gyvenimą. 
Esu tikras, policininkai kurį laiką dar nepaliks jūsų ra- 
mybėje, bet svarbiausia — neišsigąsti. 

— Supratau. 


— Linkėjimai dukrai. Labanaktis. 

Išgirdęs Jasuko „labos nakties“, Išigamis padėjo rage- 
lį. Taksofonas lėtai išstūmė telefono kortelę. 


Išklausęs Kusanagio ataskaitą, Mamija atrodė akivaiz- 
džiai nepatenkintas. Trindamas pečius jis sukiojosi 
krėsle. 

— Jeigu gerai supratau, tas Kudo su Jasuko Hanaoka 
susitiko jau po žmogžudystės, ar ne? Tu tikras? 

— Taip aiškino pietų išsineštinai krautuvės savininkai, 
vyras su žmona. Nemanau, kad melavo. Jie sakė, kad kai 
Kudo pirmą kartą atėjo į parduotuvę, Jasuko buvo nu- 
stebusi visai kaip jie. Aišku, galima įtarti, kad ji tik su- 
vaidino nustebusią. 

— Nepamiršk, kad ji dirbo naktiniame klube. Vaidy- 
ba - jos duona. - Mamija pakėlė akis į Kusanagį. - Bū- 
tinai patikrinkim tą Kudo, kas jis per diegas. Tai, kad 
staiga išdygo po Žmogžudystės, irgi įtartinas sutapimas. 

— Bet, anot Jasuko Hanaokos, kaip tik dėl to, kad su- 
žinojo apie nelaimę, Kudo ir norėjo su ja susitikti. Mano 
manymu, čia nėra jokio keisto sutapimo, — nedrąsiai įsi- 
terpė šalia Kusanagio stovintis Kišitanis. — Be to, jeigu, 
tarkim, jie kartu įvykdė nusikaltimą, argi galėtų taip vie- 
šai susitikinėti, lyg niekur nieko vakarieniauti? 

— Ką tu žinai, o gal tai drąsus būdas nukreipti dė- 
mesį? 

Kišitanis susiraukė. 

— Gal, bet... 

— O ką, jeigu pamėgintume susitikti su pačiu Kudo? — 
Kusanagis kreipėsi į Mamiją. 

— Gera mintis. Jeigu prikišęs ir jis nagus, gal ką lep- 
telės. Pamėginkit. 

Atsakę, kad suprato, Kusanagis su Kišitaniu išėjo. 

— Klausyk, kada liausiesi taip atvirai rodęs savo pa- 
lankumą? Nusikaltėliai gali tuo pasinaudoti, - perspėjo 
jaunesnįjį kolegą Kusanagis. 

— Ką turi galvoj? 

— Tavo komentarus apie Kudo ir Jasuko Hanaoką. 
Juk visai tikėtina, kad juodu jau seniai palaiko draugiš- 
kus santykius, tik juos slėpė. Gal jie tuo ir pasinaudojo 
nužudydami Togašį. Kur rasi parankesnį bendrininką, 
apie santykius su kuriuo niekas nežino? 

— Jeigu taip, kodėl jie dabar nebesislepia? 

— O kam? Vyro ir moters santykiai vis tiek kada nors 
iškyla aikštėn, todėl jie ir pamanė, kodėl nepasinaudojus 
šia proga ir neapsimetus, kad susitiko po ilgo laiko. 

Kišitanis linktelėjo, bet širdyje nepritarė Kusanagiui. 

Išėję iš Edogavos nuovados, Kusanagis su Kišitaniu 
įsėdo į mašiną. 

— Anot teismo medicinos ekspertų, didelė tikimybė, 
kad auka buvo pasmaugta elektros laidu. Dar tiksliau — 
medžiaga aptrauktu laidu, — paaiškino Kišitanis segda- 
masis diržą. 

- Aha, tokiu, kokie dažnai naudojami šildytuvams 
įjungti. Pavyzdžiui, elektriniams. 


— Ant aukos kaklo buvo rasta audinio plaušelių. 

— Na ir?.. 
medžiaginis, o pintas guminis. 

— Hm... Ir? 

— Tik tiek. 

— Kišitani, juk būna ir daugiau elektrinių prietaisų, 
laido ne tik šildytuvui reikia. Be to, negi žudikas galėjo 
naudotis tik buityje naudojamu daiktu. Juk galėjo grieb- 
ti bet kokį po ranka pasitaikiusį elektros laidą. 

— Gal... - nepatenkintas sumurmėjo Kišitanis. 

Kusanagis su Kišitaniu vakar visą dieną sekė Jasuko 
Hanaoką. Jų tikslas — rasti, kas galėjo būti jos bendri- 
ninkas. 

Todėl kai ji, išėjusi iš krautuvės, su kažkokiu vyru 
įsėdo į taksi, jie nusekė iš paskos. Prie restorano Šiodo- 
mėje kantriai laukė, kol porelė iš jo išeis. 

Po vakarienės pora vėl įsėdo į taksi. Važiavo į Jasuko 
namus. Nematė, kad vyras būtų kur nors išlipęs. Kusa- 
nagis Jasuko apklausą patikėjo Kišitaniui, o pats nusekė 
paskui taksi. Laimė, nebuvo pastebėtas. 

Vyriškis gyveno Osakyje, daugiabutyje. Kusanagis 
dar suspėjo sužinoti vyro vardą - Kuniakis Kudo. 

Kusanagis laikėsi nuomonės, kad šios žmogžudystės 
viena moteris negalėjo padaryti. Buvo įsitikinęs - jeigu 
Jasuko Hanaoka ir prikišusi nagus prie šio nusikaltimo, 
be jokios abejonės, jai turėjo pagelbėti vyras, kurį ir rei- 


kėtų vadinti tikruoju žmogžudžiu. 

Ar tas bendrininkas Kudo? Kišitanį jis išbarė, bet ir 
pats tuo netikėjo. Jautė, kad jie knisasi ne ten. 

Kusanagiui ramybės nedavė kas kita. Vakar, dairy- 
damasis prie „Benten-tei“, visai netikėtai ten pamatė du 
pažįstamus — Manabu Jukavą su Jasuko Hanaokos kai- 


mynu, matematikos mokytoju. 

Vakare, šiek tiek po šeštos, į požeminę daugiabučio auto- 
mobilių aikštelę įriedėjo žalios spalvos mersedesas. Kad 
tai Kuniakio Kudo mašina, Kusanagis įsitikino dar per 
pietus, apsilankęs jo spaustuvėje. Dabar Kusanagis krapš- 
tė monetas už du puodelius kavos, ją gėrė kavinėje kita- 
pus gatvės. Tiesa, antrasis puodelis taip ir liko nepaliestas. 
Perbėgęs skersai gatvę, Kusanagis nuskubėjo į pože- 
minę aikštelę. Šiame name buvo dvejos durys: pirmame 
aukšte ir rūsyje. Abu užraktai automatiniai. Tie, kas nau- 
dodavosi požemine aikštele, į butus eidavo pro rūsio du- 
ris. Kusanagis norėjo Kudo pagauti dar prieš šiam išeinant 
iš rūsio. Nes jeigu paskambintų vidaus telefonu ir prisista- 
tytų šiam spėjus užlipti į butą, suteiktų progą pamąstyti. 
Laimė, Kusanagis prie durų iš rūsio į laiptinę suspėjo 
pirmas. Kai ranka pasirėmęs į sieną mėgino atsikvėpti, 


pasirodė Kudo. Jis vilkėjo kostiumu, nešėsi portfelį. 

Kudo išsitraukė raktą ir ruošėsi rakinti duris, tada 
Kusanagis ir kreipėsi į jį už nugaros. 

— Atleiskite, ponas Kudo? 

Kudo nustebęs išsitiesė, iš spynos ištraukė raktą. At- 
šešėlis. 

— Taip, o kas?.. — Žvilgsniu nuo galvos iki kojų jis 
greitomis perbedė Kusanagį. 

Kusanagis iš švarko kišenės išsitraukė detektyvo pa- 
žymėjimą. 

— Atsiprašau, taip netikėtai jus užklupau. Aš iš poli- 
cijos. Pamaniau, gal galėsite šiek tiek pagelbėti? 

— Iš policijos?.. Detektyvas? — Kudo nuleido balsą ir 

Kusanagis linktelėjo. 

— Taip. Pamaniau, gal galėtume šnektelėti apie Jasu- 
ko Hanaoką? 

Kusanagis įdėmiai žiūrėjo, kaip reaguos Kudo, išgir- 
dęs Jasuko vardą. Būtų įtartina, jeigu nustebtų arba ap- 
simestų, kad nieko apie ją nežino. Nes apie žmogžudys- 
tę jis turėjo būti girdėjęs. 

Tačiau Kudo tik susiraukė ir mostelėjo galva. 

— Žinoma. Gal užeisime į butą? O gal geriau pasišne- 
kėti kavinėje? 

— Ne, jeigu galima, pasikalbėkime jūsų bute. 

— Gerai. Tik namie netvarka. - Kudo vėl įkišo raktą 


į spyną. 

Kudo svečių kambarys atrodė veikiau negyvenamas 
negu netvarkingas. Be spintų, čia dar buvo dvi sofos — 
vienvietė ir dvivietė. Daugiau jokių baldų. Kusanagiui 
buvo pasiūlyta atsisėsti ant dvivietės. 

— Gal arbatos? - paklausė Kudo nenusivilkęs nė kos- 
tiumo švarko. 

— Ne, nesirūpinkite. Ilgai netrukdysiu. 

— Kaip norite. - Kudo vis tiek nuėjo į virtuvę ir grįžo 
nešinas dviem stiklinėmis ir arbatinuku. 

— Būsiu nemandagus, o kur jūsų šeima? — paklausė 
Kusanagis. 

— Žmona pernai mirė. Vienturtis sūnus dėl įvairių 
priežasčių dabar gyvena su mano tėvais, - paprastai at- 
sakė Kudo. 

— Aišku. Tai dabar gyvenate vienas? 

— Taip. - Kudo išraiška sušvelnėjo, į stiklines jis įpylė 
arbatos. Vieną padėjo priešais Kusanagį. - Jūs dėl Toga- 
šio... ar ne? 

Kusanagis jau tiesė ranką prie stiklinės, bet atitraukė. 
Jeigu jau pats pašnekovas pradėjo kalbą, kam švaistyti 
laiką. 

— Taip. Dėl buvusio Jasuko Hanaokos sutuoktinio 
žmogžudystės. 

— Ji nekalta. 

— Argi? 

— Juk buvo išsiskyrusi. Su juo nebepalaikė jokių ry- 
šių. Dėl ko jį žudyti? 


— Na, mes irgi laikomės tokios nuomonės, bet... 


174 


Įtariamojo Žą pasiaukojimas 


— Ką turite galvoj? 

— Šiame pasaulyje tiek daug porų ir jos visos tokios 
skirtingos, kad vargu ar skyrybų atveju įmanoma viską 
aiškinti pagal kokį vieną pavyzdį. Išsiskyrė — tai nuo ryt- 
dienos jokio ryšio. Nebesikiša vienas į kito reikalus. Su- 
svetimėja. Šitaip niekas nieko nepersekiotų. Vis dėlto ti- 
krovė kitokia. Pasitaiko gana daug atvejų, kai viena pusė 
nori nutraukti santykius, o kita šalis niekaip nesutinka. 
Net ir tada, kai įteikiami skyrybų dokumentai. 

— Ji sakė su Togašiu nesusitikdavusi. - Kudo akys iš- 
davė priešiškumą. 

— Ar kalbėjotės su ponia Hanaoka apie žmogžu- 
dystę? 

— Kalbėjomės. Juk dėl žmogžudystės ir važiavau su 
ja susitikti. 

Sutampa su Jasuko Hanaokos parodymais, pamanė 
Kusanagis. 

— Jūs poniai Hanaokai buvote neabejingas dar iki 
žmogžudystės, tiesa? 

Kudo susiraukė. 

— Nelabai suprantu, ką reiškia neabejingas. Jeigu jau 
prisikasėte iki manęs, vadinasi, žinote apie mudviejų 
santykius, ar aš klystu? Kadaise buvau nuolatinis nakti- 
nio klubo, kuriame ji dirbo, lankytojas. Su jos vyru, nors 
ir atsitiktinai, taip pat yra tekę susidurti. Apie Togašį 
kaip tik tada ir sužinojau. Todėl kai po žmogžudystės 
buvo parodyta Togašio nuotrauka, susirūpinau ir nuva- 


žiavau pažiūrėti, kaip ji laikosi. 

— Žinome, kad buvote nuolatinis klubo lankytojas. 
Bet sunku patikėti, kad vien dėl to nuvažiavote jos ap- 
lankyti. Pone Kudo, jūs juk įmonės direktorius, tiesa? 
Turėtumėte būti labai užimtas žmogus? — Kusanagis ty- 
čia paklausė su ironija. 

Darbe dažnai tekdavo nutaisyti tokį toną, nors šiaip 
to nemėgo. Kusanagio taktika šįkart, regis, suveikė. 
Kudo išbalo. 

— Jeigu gerai prisimenu, jūs atėjote sužinoti apie Ja- 
suko Hanaoką. Bet klausimai vien apie mane. Negi ir 
mane įtariate? 

Kusanagis nusišypsojo ir papurtė galvą. 

— Tikrai ne. Atleiskite, jeigu sugadinau nuotaiką. Tie- 
siog pasirodė, kad pastaruoju metu su ponia Hanaoka 
tapote itin artimas, todėl pamaniau, kodėl nepasinau- 
dojus proga ir kartu nepaklausinėjus apie jus. 

Kusanagis kalbėjo ramiai, tačiau Kudo ir toliau piktai 
dėbsojo. Giliai įkvėpęs linktelėjo. 

— Suprantu. Labai nejauku, kai tau lenda į širdį, bet 
pasakysiu tiesiai. Mane ji domina. Taip, tai meilė. Todėl, 
sužinojęs apie žmogžudystę, pamaniau, kad dabar puiki 
proga su ja suartėti, ir nutariau susitikti. Na, kaip? Ar 
dabar jau viskas aišku? 

Kusanagis šyptelėjo. Ne, čia nei vaidyba, nei taktika. 

— Nebūkite toks priešiškas. 

— Juk tai ir norėjote išgirsti, ar klystu? 

— Mes tik norime apibrėžti Jasuko Hanaokos pažįs- 


tamų ratą. 

— Va šito aš ir negaliu suprasti. Kodėl policija ją įta- 
ria?.. - Kudo klausiamai pakreipė galvą. 

— Prieš pat nužudymą Togašis jos ieškojo. Ir labai 
tikėtina, kad paskutinis žmogus, su kuriuo jis matėsi, 
buvo ponia Hanaoka. - Kusanagis nusprendė, kad Kudo 
tai sakyti galima. 

— Tai todėl manote, kad ji nužudė Togašį? Koks pri- 
mityvus policininkų mąstymas, - sušvokštė Kudo ir pa- 
traukė pečiais. 

— Atleiskite, kad mes tokie neišmanėliai. Be abejo, 
įtariame ne tik ponią Hanaoką. Tačiau kol kas jos iš- 
braukti iš įtariamųjų sąrašo negalime. Jeigu ne ji pati, 
tai, tikėtina, kas nors iš jos pažįstamų čia prikišęs nagus. 

— Iš jos pažįstamų? — Kudo kilstelėjo antakius, pas- 
kui lyg ką supratęs pakinkavo galvą. - Cha cha cha, štai 
kur šuo pakastas! 

— Jūs manote, kad ji ko nors paprašė ir tas kažkas nu- 
žudė jos buvusį vyrą?! Todėl ir atėjot pas mane. Tai aš 
pirmas žudikų sąraše?! 

— Mes dar ne... - Kusanagis tyčia nebaigė sakinio. 
Jeigu Kudo įsikarščiavęs dar ką leptelės, tegu šneka, jis 
išklausys. 

— Jeigu jau taip, tai reikėtų taikyti ne tik į mane, bet 
ir į daugybę kitų vyrų. Tikrai ne vienas naktinio klubo 
lankytojas buvo pametęs dėl jos galvą. Ir nieko keisto, 
juk ji tikra gražuolė. Ir kalbu ne tik apie tuos laikus, kai 


ji dirbdavo naktiniuose klubuose. Anot Jonedzavų, ir 

šiandien yra tokių, kurie vien ją norėdami pamatyti at- 
eina pirkti pietų į jų krautuvėlę. Klausykit, o kodėl nesu- 
sitikus su visais jos gerbėjais, ką? 

— Jeigu sužinosime jų vardus, pavardes ir kontaktus, 
be abejo, juos apklausime. Gal ką nors pažįstate? 

— Nieko nepažįstu ir pažint nenoriu. Be to, laikausi 
nuostatos nekišti nosies į svetimus reikalus, - sumosi- 
kavo Kudo rankomis. — Aišku, galite tikrinti, tik kam tas 
vargas? Ji ne toks žmogus, kad prašytų tokios pagalbos. 
Nei ji ragana, nei kvailė. Ir jeigu jau apie tai prakalbome, 
aš irgi nesu toks kvailas, kad tepčiausi rankas žmog- 
žudyste, net jeigu to paprašytų mylima moteris. Taigi, 
detektyve, koks, sakėte, jūsų vardas, Kusanagis? Taigi, 
detektyve Kusanagi, deja, šįkart jūs nieko nepešėte, - iš- 
bėręs greitakalbe jis atsistojo duodamas pareigūnui žen- 
klą greičiau nešdintis. 

Kusanagis pakilo nuo sofos. Rankoje vis dar spaudė 
rašiklį. 

— Ar kovo dešimtąją buvote darbe? 

Tarsi iš pasalų užkluptas Kudo pirmiausia išpūtė 
akis, tada piktai dėbtelėjo. 

— Tai dabar jau klausiate, ar turiu alibi? 

— Taip. 

Kusanagis pamanė, kad nėra ko tuščiai švaistyti lai- 
ko. Šiaip ar taip, Kudo susierzinęs. 

— Luktelėkit. — Iš portfelio Kudo ištraukė storą užra- 
šų knygelę. Ją pervertęs atsiduso. — Nieko neužrašyta, 


vadinasi, kaip visada buvau darbe. Manau, iš spaustuvės 

išėjau apie šeštą vakaro. Jeigu abejojate, galite paklausti 
darbuotojų. 

— O kai išėjote iš spaustuvės? 

— Tai ir sakau, jeigu nieko neįrašyta, vadinasi, veikiau 
tą patį, ką ir kiekvieną dieną. Grįžau namo, pavalgiau ir 
nuėjau miegoti. Esu vienas, niekas nepaliudys. 

— Ar negalėtumėte dar šiek tiek pagalvoti? Mes juk 
irgi norime sutrumpinti įtariamųjų sąrašą. 

Kudo, neslėpdamas irzulio, vėl užmetė akį į užrašų 
knygelę. 

— A, taip. Dešimtą dieną, sakot? Tą dieną... - mur- 
mėjo pats sau po nosimi. 

— Kas tą dieną? 

— Tądien vykau susitikti su užsakovu. Vakare... Taip, 
valgėme vištieną. 

— Gal prisimenate, kelintą valandą? 

— Tiksliai neprisimenu. Gal iki kokios devintos. Pas- 
kui — tiesiai namo. Štai su šituo žmogumi. — Kudo atki- 
šo vizitinę, ištrauktą iš užrašų knygelės. Ten buvo užra- 
šyta pavardė ir dizaino biuro adresas. 

— Nereikia. Ačiū, - padėkojęs Kusanagis pasuko į ko- 
ridorių. 

Kai apsiavė batus, Kudo jo paklausė: 

— Detektyve, kiek dar ketinate ją sekti? 

Kusanagis tylėdamas atsisuko, Kudo vis dar buvo nu- 
siteikęs priešiškai. 

— Juk jūs sekate, tiesa? Todėl ir pamatėte mudu kar- 


tu. O tada ir man iš paskos tikriausiai atsekėte. 

Kusanagis pasikrapštė galvą. 

— Atrodo, įkliuvau. 

— Prašau atsakyti. Iki kada ketinate paskui ją sekioti? 

Kusanagis atsiduso, vis tiek nenusišypsos. Jis pažiū- 
rėjo į Kudo. 

— Iki tol, kol nebus reikalo sekti. 

Atsukęs nugarą dar kažką norinčiam pasakyti Kudo, 
Kusanagis atsisveikino ir atidarė duris. 

Išėjęs iš daugiabučio susistabdė taksi. 

— Į Imperatoriškąjį universitetą. 

Kai automobilis pajudėjo, Kusanagis išsitraukė užra- 
šų knygelę. Žiūrėdamas į savo keverzones, mintyse at- 
kartojo pokalbį su Kudo. Alibi patikrinti reikėtų. Tačiau 
jam pačiam išvados jau aiškios. 

Tas vyras čia niekuo dėtas. Jasuko sako tiesą. 

Be to, jis iki ausų įsimylėjęs Hanaoką. Dar pamanė, 
kad vyrų, galėjusių patalkinti Jasuko Hanaokai, kaip 
sakė Kudo, - daugybė. 

Pagrindiniai Imperatoriškojo universiteto vartai 
buvo uždaryti. Kai kur pastate degė šviesos, todėl ne- 
buvo visiškai tamsu, bet vakarais universitete tvyrodavo 
nejauki nuotaika. Kusanagis įėjo pro tarnybinius vartus 
ir, sargui pranešęs atvykimo tikslą, nuskubėjo prie pas- 
tato. Iš tikrųjų nesitarė susitikti, bet sargui pasakė: „Pas 
profesoriaus asistentą Jukavą, gamtos fakultetas, trylik- 
ta laboratorija“ | 

Universiteto koridoriuose buvo tylu, bet pro kai ku- 


rių durų plyšius apačioje sklindanti šviesa išdavė, kad 

žmonių čia esama. Tikriausiai keletas mokslininkų ir 
studentų užsiėmę savo bandymais. Kusanagis buvo gir- 
dėjęs gandų, kad Jukava irgi dažnai lieka nakvoti uni- 
versitete. 

Susitikti su Jukava nutarė dar prieš eidamas pas 
Kudo. Universitetas buvo netoli, be to, norėjo šį tą iš- 
siaiškinti. 

Kodėl Jukava pasirodė „Benten-tei'? Ir kaip tai susiję 
su jo kurso draugu, matematikos mokytoju? Jeigu jis ką 
nors išsiaiškino dėl žmogžudystės, kodėl nieko nesako 
Kusanagiui? O gal jis su matematikos mokytoju prisimi- 
nė senus gerus laikus ir į „Benten-tei“ užsuko tik maisto 
nusipirkti. 

Bet Kusanagis nemanė, kad Jukava šiaip, be jokio 
tikslo, būtų ėjęs į parduotuvę, kurioje dirba dar neištirto 
nusikaltimo įtariamoji. Jukava buvo sau aiškiai prisakęs 
nesikišti į Kusanagio tiriamas bylas, jeigu nėra kokio 
ypatingo reikalo. Ne dėl to, kad vengtų į jas veltis, o dėl 
to, kad gerbė Kusanagi. 

Ant tryliktos laboratorijos durų kabojo lentelė, ku- 
rioje būdavo pažymėta, kas joje vienu ar kitu metu dir- 
ba. Šalia bakalaurų ir magistrantų vardų buvo įrašytas ir 
Jukavos vardas. O prie jo - Išvykęs. Kusanagis caktelėjo 
liežuviu. Jeigu taip vėlai jo čia nėra, vadinasi, sutvarkęs 
reikalus išėjo namo. 

Bet vis tiek nutarė pabelsti į duris. Jeigu iškaba ne- 


meluoja, laboratorijoje turėtų būti du magistrantai. 

Kažkas žemu balsu sušuko: „Įeikit!“ ir Kusanagis pra- 
vėrė duris. Iš gerai pažįstamos laboratorijos gilumos iš- 
lindo akiniuotas jaunuolis sportiniais treningais. Keletą 
kartų matytas magistrantas. 

— Jukava jau tikriausiai išėjo? 

Magistrantas tarsi teisindamasis linktelėjo. 

— Taip, ką tik, prieš kelias minutes. Gal jums jo mo- 
biliojo numerį duoti? 

— Ačiū, nereikia. Turiu. Ne bėda. Turėjau reikalų ne- 
toliese tai ir užsukau. 

— Aišku, — magistranto veidas atsileido. 

Šios laboratorijos studentai pratę, kad detektyvas 
Kusanagis kartkartėmis užsuka paplepėti su Jukava. 

— Pamaniau, jis tai jau tikrai sėdės iki vėlumos labo- 
ratorijoje. 

— Taip visada ir būdavo, tik pastarąsias kelias dienas 
jis anksti dingsta. Šiandien itin anksti. Sakė, kad reikia 
kažkur užsukti. 

— Kur? — paklausė Kusanagis. Nejaugi ir vėl bus nuė- 
jes pas tą matematikos mokytoją? 

Tačiau iš magistranto lūpų išgirdo tai, ko visai nesi- 
tikėjo. 

— Tiksliai nežinau, lyg ir minėjo Šinodzakį. 

— Šinodzakį? 

— Taip. Jis klausė, kaip greičiausiai nuvažiuoti į Šino- 
dzakio stotį. 

— Gal prasitarė, ko jam ten prisireikė? 


— Ne. Pasmalsavau, bet atsakė, neva nieko svarbaus... 

— Hm. 

Padėkojęs magistrantui Kusanagis išėjo iš laboratori- 
jos. Jautė kylantį nepasitenkinimą. Kokie reikalai Jukavą 
nuvijo į Šinodzakio stotį? Juk arti jos tiriamo nusikalti- 
mo vieta. 

Išėjęs iš universiteto išsitraukė telefoną. Bet radęs 
Jukavos numerį vėl įsikišo mobilųjį į kišenę. Nuspren- 
dė, kad draugą kamantinėti dabar būtų ne pati geriausia 
mintis. Jeigu Jukava visiškai nepasitaręs su Kusanagiu 
nusprendė įsitraukti į tyrimą, tikrai turi kokią nors rim- 
tą priežastį. 

Bet vis tiek... 

Tikriausiai nieko neatsitiks, jeigu kai ką patikrinsiu, 


pamanė pats sau. 


Įpusėjęs taisyti pakartotinio egzamino darbus, Išiga- 
mis atsiduso. Rezultatai siaubingi. Užduotis, jam atro- 
dė, sugalvojo lengvas (daug lengvesnes nei ano egza- 
mino), jas turėjo išspręsti visi, bet darbų krūvoje nera- 
do nė vieno nors kiek padoresnio sprendimo. Galėjai 
pamanyti, kad mokiniai visiškai nesiruošė. Tikriausiai 
nusprendė, kad mokyklos valdžia vis tiek, nesvarbu, 
kokie prasti pažymiai būtų, perkels juos į aukštesnę 
klasę. Dar niekas šioje mokykloje nebuvo paliktas an- 
triems metams. Net ir tuos, kurie neišlaikydavo eg- 
zaminų, sugalvoję kokią pateisinamą priežastį, galop 


perkeldavo į aukštesnę klasę. 

Tai kam tada reikalingas matematikos egzaminas? 
Jeigu taip, galima jo ir visai atsisakyti, niūrojo Išigamis. 
Tik maža saujelė išrinktųjų pajėgi perprasti matemati- 
ką. Kokia prasmė visus mokyti tokio žemo - vidurinės 
mokyklos - lygio matematikos. Jo galva, užtektų tik pa- 
pasakoti, kad šiame pasaulyje egzistuoja toks sudėtingas 
mokslas kaip matematika. 
tuonios. 

Patikrinęs, ar užrakintos sporto salės durys, pasuko 
pagrindinių vartų link. Kai išėjęs pro vartus sustojo prie 
pėsčiųjų perėjos laukdamas, kada užsidegs žalia švieso- 
foro akis, prie jo priėjo vyriškis. 

— Ar tik dabar baigėte darbus? — Vyras maloniai šyp- 
sojosi. - Namie jūsų neradau, todėl, pamaniau, būsite čia. 

Veidas matytas. Detektyvas. 

— Atleiskite... 

— A, tikriausiai mane pamiršote. 

Jis jau tiesė ranką į vidinę švarko kišenę, bet Išigamis 
jį sulaikė. 

— Ponas Kusanagis, ar ne? Aš jus prisimenu. 

Užsidegė žalias šviesoforo signalas ir Išigamis žengė 
per gatvę. Kusanagis sekė iš paskos. 

Ko dar prisireikė šitam policininkėliui? — eidamas 
per gatvę spėliojo Išigamis. 

Prieš porą dienų buvo atėjęs Jukava, ar tai kaip nors 
susiję? Jukava kažką kalbėjo apie pagalbą tiriant žmog- 
žudystę, bet jis juk atsisakė. 

— Jukavą Manabu tikriausiai pažįstate, ar ne? - pa- 
klausė Kusanagis. 

— Pažįstu. Sakė, kad apie mane iš jūsų sužinojo, todėl 
ir atėjo susitikti. 

— Atrodo, taip ir bus. Sužinojęs, kad jūs Imperatoriš- 
kojo universiteto gamtos fakulteto absolventas, ėmiau ir 
išpliurpiau. Gerai, jeigu nepridariau bėdos. 

— Ne, buvo smagu su juo po tiek metų susitikti. 

— Apie ką kalbėjotės? 

— Na, daugiausia prisiminėm studijų laikus. Pirmą 
kartą beveik vien apie tai ir šnekėjomės. 

— Pirmą kartą? - Kusanagis nustebo. - Tai kiek kartų 
judu buvote susitikę? 

— Du. Antrąjį sakė, kad atėjo jūsų paprašytas. 

— Mano paprašytas? - Kusanagis išpūtė akis. — Ir ką 
jis sakė? 

— Kad jūs prašėte jo paklausti, ar nesutikčiau pagel- 
bėti tiriant bylą. 

— Hm... Pagelbėti tiriant bylą, sakote? — Kusanagis 
pasikasė kaktą. 

Išigamis pajuto, kad čia kažkas ne taip. Detektyvas 
atrodo sutrikęs. Jis tikriausiai nieko nenutuokia apie Ju- 
kavos apsilankymus. 

Kusanagis šyptelėjo. 

— Tiek daug su juo šnekam, tai truputėlį susipainio- 
jau, apie kurį nusikaltimą dabar kalbame. Apie kokią 
pagalbą jis kalbėjo? 


185 


KEIGO HIGASHINO 


Išgirdęs tokį policininko klausimą Išigamis susimąs- 
tė. Dvejojo, sakyti Jasuko Hanaokos vardą ar ne. Bet 
vaidinti kvailio nėra prasmės. Kusanagis vis tiek paklaus 
Jukavos. 

Išigamis atsakė, kad dėl Jasuko Hanaokos sekimo. 
Kusanagis išpūtė akis. 

— Matai kaip. Cha cha, na, žinoma. Tikra tiesa, bu- 
vau jam apie tai užsiminęs. Na, ar negalėtų mums Iši- 
gamis pagelbėti? O jis iš karto, nieko nelaukęs, kaip 
tikras draugas numovė pas jus. Ak, dabar man viskas 
aišku. 

Šį detektyvo paaiškinimą Išigamis suprato kaip pas- 
kubomis suvaidintą spektaklį. Vadinasi, Jukava pats vie- 
nas sumanė jo paklausinėti. Koks buvo jo tikslas? 

Išigamis sustojo ir pasisuko į Kusanagį. 

— Ar šiandien atėjote tik dėl to? 

— Ne, atleiskite. Čia tik įžanga. Reikalas kitas. — Ku- 
sanagis iš švarko kišenės ištraukė nuotrauką. - Gal esa- 
te matęs šį vyrą? Fotografavau pasislėpęs, todėl kokybė 
ne itin kokia... 

Žmogus nuotraukoje ir jam pastaruoju metu rūpėjo. 
Vardo nežinojo. Kaip nežinojo, ir kuo jis verčiasi. Aišku 
buvo tik tiek, kad artimai bendrauja su Jasuko. 

— Na, kaip? —- perklausė Kusanagis. 

Išigamis galvojo, kaip čia nekalčiau atsakius. Jeigu 


pasakytų, kad nėra jo akyse matęs, viskas tuo ir pasi- 

baigtų. Bet tada negalėtų nieko ištraukti apie šitą vy- 
riškį. 

— Atrodo, kažkur matytas, — neskubėdamas atsakė 
Išigamis. — Kas jis per vienas? 

— Ar negalėtumėte dar šiek tiek pagalvoti, kur jį esate 
matęs? 

— Pagalvoti tai galiu, bet kasdien sutinku daugybę 
žmonių. Būtų lengviau, jeigu bent vardą ir kur dirba pa- 
sakytumėte. 

— Jo pavardė Kudo. Jis - spaustuvės savininkas. 

— Kudo? 

— Taip, rašoma su 4 trumpąja. 
kodėl detektyvas klausinėja apie tą vyrą? Aišku, dėl są- 
sajų su Jasuko Hanaoka. Taigi šitas policininkas mano, 
kad Jasuko Hanaoka ir Kudo yra glaudžiai susiję. 

— Na, kaip? Ar prisiminėte ką nors? 

— Hm, kažkur matytas, bet... - Išigamis pakreipė gal- 
vą. - Atleiskite. Vis dėlto neprisiminsiu. Gali būti, kad 
su kuo nors painioju. 

— Aišku. — Kusanagis nusivylęs įsidėjo nuotrauką į 
kišenę ir išsitraukė vizitinę. —- Negalėtumėte paskam- 
binti, jeigu kartais ką prisimintumėte? 

— Žinoma. Atleiskite, o tas žmogus kaip nors susijęs 
su žmogžudyste? 

— Kol kas nieko konkretaus negaliu pasakyti. Kaip tik 


tikriname. 

— Ar jis susijęs su ponia Hanaoka? 

— Galbūt, - neaiškiai numykė Kusanagis. Parodė, kad 
nenori atskleisti tyrimo smulkmenų. — Beje, su Jukava 
jūs buvote „Benten-tei“, tiesa? 

Išigamis pažvelgė į detektyvą. Klausimas buvo neti- 
kėtas, todėl akimirką prarado amą. 

— Užvakar atsitiktinai judu mačiau. Buvau užsiėmęs, 
negalėjau pasisveikinti. 

Aišku, sekė prie „Benten-tei“, suprato Išigamis. 

— Jukava panoro ką nors nusipirkti vakarienei. Aš ir 

parodžiau kur. 
| — Kodėl į „Benten-tei“? Juk buvo galima užeiti į bet 
kurį artimiausią kioskelį. 

— O šito tai jau jo paklauskit. Manęs paprašė, aš ir 
nuvedžiau. 

— Ar Jukava nieko nekalbėjo apie Hanaoką ir žmog- 
žudystę? 

— Jau sakiau. Klausė, ar nesutikčiau pagelbėti tiriant... 

Kusanagis papurtė galvą. 

— O daugiau? Jis tikriausiai minėjo, kad kartais duo- 
da man vertingų patarimų. Jis ne tik stiprus fizikas, būtų 
įžvalgus ir detektyvas. Aš tik pamaniau, kad gal pasida- 
lijo su jumis kokiais spėjimais. 

Išigamis šiek tiek sutriko. Jeigu Jukava ir detekty- 
vas susitinka taip dažnai, kaip jam atrodo, turėtų ir 
informacija keistis. Bet kodėl tada šis klausinėja tokių 
dalykų? 

— Kad lyg ir viskas, — neturėjo ko bepridurti Išigamis. 

— Aišku. Supratau. Atleiskite, kad sutrukdžiau. 

Detektyvas linktelėjo galvą ir patraukė keliu, ku- 
riuo buvo atėjęs. Žvelgdamas Kusanagiui pavymui, 
Išigamis pajuto kylant nerimą. Jausmas panašus į tą, 
kai formulės, kurią, manė, galima puikiausiai pritai- 
kyti, reikia atsisakyti, nes nelauktai išlenda dar vienas 


nežinomasis. 


NAM Ja as ATA S MT AS 


PST MAS ALT SALES i AA 


ABS TCS 


LkTVLO sa INK UA 


Išėjęs iš Šinodzakio stoties Kusanagis išsitraukė mobi- 
lųjį. Adresų langelyje surado Manabu Jukavos numerį 
ir paspaudė mygtuką skambinti. Pridėjo telefoną prie 
ausies ir apsižvalgė. Metas nei šioks, nei toks, trečia va- 
landa po pietų, bet žmonių palyginti daug. Priešais pre- 
kybos centrą, kaip įprasta, rikiuojasi dviračiai. 
Pasigirdo jungimo signalas. Kusanagis laukė, kada 
atsilieps, bet dar prieš pasigirstant balsui mobilųjį išjun- 
gė. Akiratyje pasirodė tas, kuriam ir skambino. 
Prisėdęs ant turėklų priešais knygyną Jukava laižė le- 
dus. Mūvėjo baltomis kelnėmis, vilkėjo juodais marški- 
nėliais. Buvo užsidėjęs nedidelius akinukus nuo saulės. 
Kusanagis perėjo gatvę ir pasuko prie Jukavos. Šis 
nenuleido akių nuo prekybos centro. 
— Profesoriau Galilėjau! —- šūktelėjo Kusanagis, tikė- 


damasis, kad Jukava pašoks. 

Draugas nė nekrūptelėjo. Laižydamas ledus, tarsi su- 
lėtintuose kadruose jis lėtai atsisuko. 

— Nieko neprikiši, tavo uoslė gera. Dabar suprantu, 
kodėl jus vadina šunimis, - pasakė abejinga išraiška. 

— Ką čia veiki? Ir manęs tikrai netenkina atsakymas, 
kad valgai ledus. 

Jukava šyptelėjo. 

— To paties norėčiau tavęs paklausti, bet atsakymas 
ir taip aiškus. Ieškai manęs, ar ne? O gal būtų geriau 
sakyti, atvažiavai patikrinti, ką čia veikiu? 

— Jeigu jau žinai, tiesiai ir atsakyk. Ką čia darai? 

— Laukiau tavęs. 

— Manęs? Neapsimesk! 

— Nė neketinu. Ką tik skambinau į laboratoriją. Ma- 
gistrantas pasakė, kad buvai užėjęs. Vakar vakare irgi 
manęs ieškojai, tiesa? Tad ir nutariau, jeigu čia palauk- 
siu, turėtum greitai pasirodyti. Magistrantas tau gi pa- 
sakė, kad aš Šinodzakio stotyje. 

Jukava greitai sumetė, kas ir kaip. Kai Kusanagis šian- 
dien užsuko į Imperatoriškojo universiteto laboratoriją, 
taip pat kaip vakar jam buvo pasakyta, kad jo draugas 
jau išėjęs. Kad galbūt jis ir vėl išvyko į Šinodzakio stotį, 
spėjo iš vakarykščio pokalbio su magistrantu. 

— Aš klausiu, ko čia atvažiavai? — Kusanagis pakėlė 
balsą. 

Lyg ir turėtų būti pratęs prie fiziko saviveiklos, bet 


vis tiek nepajėgė nuslėpti irzulio. 

— Nesikarščiuok, nusiramink. Gal kavos? Iš apara- 
to, bet turėtų būti skanesnė už mūsų laboratorijos tir- 
piąją. - Jukava atsistojo ir vaflinį ledų kaušelį nusviedė 
šiukšliadėžėn. 

Nusipirkęs kavos iš aparato prie prekybos centro, 
Jukava užsilipo ant šalimais stovinčio dviračio ir gurkš- 
nojo. 

Kusanagis atsidarė puodelį ir vis dar stačiomis apsi- 
žvalgė. 

— Nelaipiok ant svetimų dviračių. 

— Nesibaimink. Šito savininkas negreitai pasirodys. 

— Iš kur žinai? 

— Paliko dviratį čia ir nuėjo į stotį. Net jeigu važiuos 
vos vieną stotelę, kol sutvarkys reikalus ir grįš, praeis 
mažiausiai pusvalandis. 

Kusanagis gurkštelėjo kavos ir nepatenkintas dėbte- 
lėjo. 

— Tai valgydamas ledus stebi žmones, ar ne? 

— Toks slaptas mano pomėgis. Įdomu. 

— Užteks savireklamos, greičiau pasiaiškink. Kodėl tu 
čia? Gali nesivarginti ir nemeluoti, kad tai nesusiję su 
žmogžudyste. 

Jukava nusisuko ir pažiūrėjo į dviračio, ant kurio sė- 
dėjo, užpakalinio rato purvasargį. 

— Pastaruoju metu vis mažiau žmonių ant dviračio 
užrašo savo vardą. Tikriausiai nenori, kad kiti sužinotų, 


kas savininkas. Visai neseniai vos ne ant kiekvieno dvi- 

račio matydavai vardą; nieko nepadarysi, keičiasi laikai, 
keičiasi papročiai. 

— Parūpo dviračiai? O, tikrai - apie juos jau buvai už- 
siminęs. 

Iš Jukavos žodžių ir veiksmų Kusanagis pagaliau su- 
prato, ką turi galvoj draugas. 

Jukava linktelėjo. 

— Anksčiau esi sakęs, neva maža tikimybė, kad tas 
dviratis šalimais buvo numestas tyčia. 

— Ne visai taip. Tik stebėjausi kodėl. Jeigu tyčia ant 
dviračio paliekami aukos pirštų atspaudai, kam nude- 
ginti lavono pirštų pagalvėles. Tiesą sakant, juk iš pirš- 
tų atspaudų ant dviračio ir pavyko nustatyti aukos ta- 
patybę. 

— Taip. Bet jeigu ant dviračio nebūtų buvę pirštų at- 
spaudų? Ar nebūtumėte nustatę lavono tapatybės? 

Išgirdęs tokį Jukavos klausimą, Kusanagis pamąstė. 
Apie tai jis nebuvo pagalvojęs. 

— Ne, - atsakė jis. — Tie pirštų atspaudai sutapo su 
vyro, be žinios dingusio iš svečių namų kambario, ir jo 
asmens tapatybė buvo nustatyta, bet net ir be pirštų at- 
spaudų nebūtų buvę sunku tai padaryti. Apie DNR, at- 
rodo, esu tau sakęs. 

— Esi. Taigi atrodytų, kad kvaila buvo deginti lavo- 
no pirštų pagalvėles. O jeigu nusikaltėlis to ir siekė, kas 
tada? 

— Turi galvoj, nudeginti pirštų pagalvėles, net ir Ži- 


nant, kad tai tuščias vargas? 

— Mano galva, nusikaltėlis tai darydamas turėjo tiks- 
lą. Bet pirštus jis nudegino ne tam, kad nuslėptų lavono 
tapatybę. Galbūt jis siekė priversti policiją galvoti, kad 
šalimais dviratis numestas ne pėdas mėtant. 

Tai buvo netikėta, Kusanagis akimirką užsičiaupė ap- 
stulbęs. 

— Nori pasakyti, kad čia buvo triukas? 

— Bet vis tiek nesuprantama, ko siekta. - Jukava nuli- 
po nuo dviračio. - Aišku, žudikas norėjo policijai paro- 
dyti, kad auka pati atmynė į nusikaltimo vietą. Bet kam 
toks spektaklis? 

— Tam, kad nuslėptų, jog auka iš tikrųjų pati ten at- 
važiuoti negalėjo, - pasakė Kusanagis. - Nes jau buvo 
pasmaugta, o atvežtas tik lavonas. Šitaip aiškina mūsų 
vadas. 

— Betgi pats taip nemanei. Tau ši versija kliuvo todėl, 
kad pagrindinė įtariamoji Jasuko Hanaoka neturi vai- 
ruotojo pažymėjimo. 

— Jeigu ji turėjo bendrininką, tada jau kita kalba, — 
atsakė Kusanagis. 

— Na gerai, palikim jūsų įtariamąją ramybėj. Mane 
daug labiau domina laikas, kada dviratis buvo pavogtas. 
Išgirdęs, kad tarp ryto vienuoliktos ir vakaro dešimtos, 
aš suklusau. Kaip taip tiksliai nustatėte laiką? 

— Savininkė taip sakė, o mums neliko nieko kito, kaip 
ja patikėti. Čia daug išmonės nereikėjo. 

— Būtent! — Jukava mostelėjo puodeliu. - O kodėl 


taip lengvai radote pavogto dviračio savininkę? 

— Irgi paprasta. Ji pranešė apie vagystę. Todėl mums 
tereikėjo palyginti dviračio registracijos numerį su tuo, 
kurį ji padiktavo. 

Išgirdęs Kusanagio atsakymą, Jukava žemu balsu su- 
urzgė. Net pro akinių nuo saulės stiklus matei rūsčias 
jo akis. 

— Kas dar negerai? 

Jukavos žvilgsnis ir toliau skrodė Kusanagį. 

— Ar žinai, kur buvo pavogtas dviratis? 

— Žinau. Juk pats apklausiau savininkę. 

— Gerai, tada parodyk man tą vietą. Kažkur čia, tiesa? 

Kusanagis dėbtelėjo į Jukavą. Norėjo paklausti, kam 
to reikia. Bet susilaikė. Draugo akys blizgėjo kaip visa- 
da, kai baigdavo spręsti kokį uždavinį. 

— Štai ten, — mostelėjo Kusanagis ir ėmė eiti. 

Vagystės vieta buvo vos už penkiasdešimties metrų. 
Kusanagis atsistojo prie išrikiuotų dviračių. 

— Buvo prirakintas prie šito turėklo. 

— Ir vagis užraktą nupjovė? 

— Taip. 

— Aha, turėjo atsinešęs reples... - numykė Jukava ir 
nužvelgė išrikiuotus dviračius. — Ar tau neatrodo, kad 
neprirakintų dviračių čia kur kas daugiau? Kodėl reikėjo 
taip vargintis? | 

— O man iš kur žinoti? Gal prirakintas dviratis tie- 
siog krito į akį, ir tiek? 

— Krito į akį, sakai, - po nosim sumurmėjo Jukava. — 


Ir kodėl jis galėjo kristi į akį, a? 

— Klausyk, kur čia lenki? - jau irzo Kusanagis. 

Jukava vėl atsisuko. 

— Kaip žinai, ir vakar čia buvau atvažiavęs. Kaip ir 
šiandien, viską stebėjau. Dviračiai čia stovi kiaurą die- 
ną. Daug dviračių. Vieni patikimai užrakinami, kitų 
šeimininkai tarsi susitaikę, kad jų dviratis gali būti pa- 
vogtas. Taigi kodėl nusikaltėlis pasirinko kaip tik gerai 
prirakintą? 

— Dar nepatvirtinta, kad jį pavogė žudikas. 

— Gerai. Galima galvoti, kad pavogė auka. Nesvarbu, 
bet kodėl kaip tik tą dviratį? 

Kusanagis palingavo galvą. 

— Nelabai suprantu, kur vėl suki. Pavogtas buvo nie- 
kuo neišsiskiriantis dviratis. Vagis čiupo pirmą pasitai- 
kiusį. 

— O čia tu klysti. —- Jukava iškėlė smilių ir jį pakruti- 
no. - Gerai, pasakysiu tau savo versiją. Tas dviratis buvo 
naujas arba apynaujis. Ar aš teisus? 

Kusanagis pasidavė. Prisiminė pokalbį su namų šei- 
mininke, dviračio savininke. 

— Taip, — sutiko jis. — Tiesą sakant, anot moters, tik 
praeitą mėnesį pirktas. 

Jukava patenkintas palinksėjo. 

— Tai va. Kaip tik todėl gerai jį prirakino, o kai nebe- 
rado, nieko nelaukusi pranešė policijai. Kitaip tariant, 
nusikaltėlis ir norėjo kaip tik tokio dviračio. Net maty- 
damas, kad neprirakintų dviračių į valias, tyčia atsinešė 


reples. 

— Sąmoningai ieškojo naujo dviračio? 

— Taip. 

— O kam? 

— Kam? Peršasi tik viena mintis. Nusikaltėlis norė- 
jo, kad dviračio savininkas apie vagystę praneštų po- 
licijai. Tikriausiai žudikui tai buvo naudinga. O jeigu 
dar tiksliau, jis norėjo, kad policija pasuktų klaidinga 
linkme. 

— Nori pasakyti, jog mes suklydome nutarę, kad 
dviratis pavogtas tarp ryto vienuoliktos ir vakaro de- 
šimtos? Bet juk nusikaltėlis nežinojo, kada ir ką liudys 
dviračio savininkas. 

— Dėl laiko aš nesiginčiju, visko gali būti. Bet kad 
dviračio savininkas puls skambinti policijai, jam nekilo 
abejonių. Kaip ir dėl to, kad bus įvardyta vagystės vie- 
ta — Šinodzakio stotis. 

Kusanagis atsidūsėjo ir įsispoksojo į fiziką. 

— Tai nori pasakyti, čia buvo triukas, kad policininkų 
akys nukryptų į Šinodzakio stotį? 

— Galima ir taip galvoti. 

— Mes tikrai nemažai laiko išeikvojome visų klausi- 
nėdami Šinodzakio stoties prieigose. Jeigu spėji teisin- 
gai, tai visos mūsų pastangos veltui? 

— Ne, kodėl? Juk tiesa, kad dviratis buvo pavogtas 
čia. Bet šitas nusikaltimas ne toks paprastas, kad iš to 
ką nors peštum. Viskas sunarpliota daug meistriškiau, 
tikslingiau. — Jukava ėmė eiti. 


Kusanagis suskubo vytis. 

— Kur eini? 

— Namo. Ir taip aišku. 

— Pala, - Kusanagis griebė Jukavai už peties. - Nepa- 
klausiau svarbiausio. Kodėl tave taip domina ši žmog- 
žudystė? 

— O ką, negalima ja domėtis? 

— Tu neatsakei. 

Jukava numetė nuo peties Kusanagio ranką. 

— Tai gal jau ir mane įtari? 

— Įtariu? Ką čia nusišneki? 

— Tada galiu daryti ką panorėjęs. Jums trukdyti tikrai 
neketinu. 

— Gerai, būsiu atviras. Matematikos mokytojui, Jasu- 
ko Hanaokos kaimynui, pasakęs mano vardą primelavai, 
tiesa. Juk pririetei jam, neva noriu, kad jis mums pagel- 
bėtų tiriant bylą? Tikriausiai turiu teisę klausti, kodėl 
taip pasielgei. 

— Tai vėl buvai pas jį? - Jukava kaip reta šaltai dėbte- 
lėjo į Kusanagi. 

— Buvau, nes tu nieko nepasakojai. 

— Ar Išigamis ką nors sakė? 

— Pala. Dabar klausinėju aš. Ar manai, kad ir mate- 
matikos mokytojas bus čia įsipainiojęs? 

Jukava nieko neatsakęs nusuko akis. Tada vėl ėmė eiti 
stoties link. 

— Ei, gal palauktum?! — pavymui pašaukė Kusanagis. 


Jukava sustojo ir atsisuko. 


198 


Įtariamojo ją pasiaukojimas 


— Gerai, būsiu atviras. Šįkart prie tyrimo eigos prisi- 
dėti negalėsiu. Turiu asmeninių priežasčių domėtis šia 
žmogžudyste, todėl iš manęs nieko nesitikėk. 

— Jeigu taip, ir aš negalėsiu teikti tau žinių. 

Tai išgirdęs Jukava nuleido akis, paskui palinksėjo. 

— Na, tada nieko nepadarysi. Šį kartą veikime atskirai. 

Kaip kirviu nukirtęs jis nuėjo. Iš eisenos galėjai su- 
prasti, kad Jukava nusiteikęs ryžtingai. Kusanagiui teli- 
ko užsičiaupti. 

Surūkęs cigaretę Kusanagis irgi pasuko į stotį. Tempė 
laiką, nes geriau jau nelipti į tą patį traukinį su Jukava. 
Neaišku kaip, bet šį nusikaltimą Jukava siekia išnarplioti 
dėl nežinia kokių asmeninių priežasčių. Na ir tegul, ne- 
trukdys jam. 

Sūpuojamas metro traukinio Kusanagis svarstė, kas 
slegia Jukavą. 

Žinoma, matematikos mokytojas Išigamis. Tačiau 
Kusanagiui su kolegomis tiriant šią žmogžudystę Išiga- 
mis nesukėlė įtarimų. Jis — tik Jasuko Hanaokos kaimy- 
nas. Tai kodėl tada Jukava taip dėl jo susirūpino? 

Kusanagio galvoje atgijo pietų išsineštinai krautuvės 
vaizdas. Vakaras, kai Jukava joje pasirodė su Išigamiu. 
Anot Išigamio, Jukava panoro eiti į „Benten-tei“. 

Jukava ne iš tų, kurie dirbtų tuščiomis apsukomis. 
Kartu su Išigamiu nuėjo į krautuvę, nes turėjo tikslą. 
Bet kokį? 

Netrukus ten įžengė ir Kudo. Tačiau neatrodo, kad 


Jukava būtų tai numatęs. 

Detektyvas prisiminė pokalbį su Kudo. Ir šiam Iši- 
gamis neužkliuvo. Ką jau ten, jis neminėjo jokių var- 
dų. Kudo aiškiai pasakė, kad į svetimus reikalus nosies 
nekiša. 

Staiga Kusanagis krūptelėjo. Laikausi nuostatos ne- 
kišti nosies į svetimus reikalus... — kuriuo gi metu buvo 
pasakyta ši frazė? Kalbama, kad yra pirkėjų, kurie vien 
ją norėdami pamatyti ateina pirkti pietų. - Akyse taip 
ir regėjo tramdančio irzulį Kudo veidą. 

Kusanagis giliai įkvėpė ir ištiesė nugarą. Priešais jį 
. mergina piktai dėbtelėjo. 


wo. oe 


nutarė. 


Jau senokai rankose buvo spaudęs vairą, bet nereikėjo 
nė pusvalandžio įgūdžiams prisiminti. Tiesa, šiek tiek 
pavargo, kol pastatė automobilį prie šaligatvio. Vis at- 
rodė, kad ir kur įsitarpuos, trukdys kitoms mašinoms. 
Laimė, pamatė nerūpestingai paliktą sunkvežimiuką ir 
nusprendė sustoti už jo. 

Automobilį nuomojasi antrą kartą. Pirmą kartą buvo 
išsinuomojęs, kai dar dirbo asistentu universitete ir 
studentus vežėsi apžiūrėti elektrinės, tada nori nenori 
jo reikėjo, kad galėtų kuo daugiau aprodyti. Tąkart tai 
buvo septynvietis autobusiukas, o šiandien - mažytė ja- 


poniška mašinytė, todėl vairuoti gana paprasta. 

sėje. Iškaba skelbė: „Šviesos grafika“. Kuniakio Kudo 
spaustuvė. 

Surasti šią įmonę nebuvo sunku. Iš detektyvo Kusa- 
nagio gavo nuorodas, kad vyriškio pavardė Kudo ir kad 
jis — spaustuvės savininkas. Išigamis internete surado 
aliai vienos. Vienintelės spaustuvės „Šviesos grafika“ sa- 
vininko pavardė buvo Kudo. 

Pasibaigus pamokoms Išigamis iš karto pasuko į au- 
tomobilių nuomos punktą ir pasiėmė iš anksto rezer- 
vuotą automobilį. Ir atvažiavo čia. 

Nuomotis automobilį, žinoma, rizikinga, nes lieka 
daugybė įrodymų. Bet veiksmų jis ėmėsi tik viską gerai 
apgalvojęs. 

Kai elektroninis automobilio laikrodis rodė penkias 
valandas penkiasdešimt minučių, pro pagrindines pas- 
tato duris išėjo keletas vyrų ir moterų. Pamatęs tarp jų 
ir Kuniakį Kudo, Išigamis sustingo. 

Jis pasiėmė fotoaparatą nuo keleivio sėdynės. Įjun- 
artino. 

Kudo vilkėjo skoningais drabužiais. Išigamis net 
neįsivaizduoja, kur tokie parduodami. Štai kokie vy- 
rai patinka Jasuko, pamanė Išigamis. Jeigu kas lieptų 
rinktis tarp jo ir Kudo, ne tik Jasuko, bet ir dauguma 
pasaulio moterų, be abejonės, pasirinktų spaustuvės 


savininką. 

Gniauždamas pavydą, nuspaudė mygtuką. Fotogra- 
favo be blykstės, bet skystųjų kristalų ekrane Kudo vis 
tiek atrodė įspūdingai. 

Kudo pasuko į vidinį kiemą. Išigamis jau buvo apžiū- 
rėjęs spaustuvės automobilių aikštelę. Dabar laukė, kol 
pasirodys mašina. 

Pagaliau pro vartus išsuko mersedesas. Žalias. Pama- 
tęs, kad vairuoja Kudo, Išigamis skubiai paleido variklį. 

Važiavo žiūrėdamas į mersedeso galą. Tiek ma- 
žai vairavęs — sekti iš paskos ne taip paprasta. Į tarpą 
vis įlenda kokia mašina ir nieko nematyti. O dar tie 
šviesoforai. Laimė, Kudo vairavo atsargiai. Neskuodė 
greitai, užsidegus geltonai šviesoforo šviesai tvarkingai 
sustodavo. 

Išigamis net ėmė nerimauti, kad privažiavęs per arti 
bus pastebėtas. Bet liautis sekti negalima. Jis apgalvojęs 
ir blogiausią variantą, jei būtų pastebėtas. 

Vairuodamas Išigamis kartkartėmis užmesdavo akį 
į navigacijos prietaisą. Gatvės, kuriomis važiavo, buvo 
nematytos, bet atrodė, kad Kudo mersedesas traukia Ši- 
nagavos link. 

Mašinų daugėjo, sekti darėsi vis sunkiau. Menka 
klaidelė ir į priekį užlindo sunkvežimis. Mersedesas 
pradingo. Negana to, svarstant, važiuoti į kitą juostą ar 
ne, šviesoforas inirktelėjo kitą akį. Sunkvežimis eilėje, 
regis, pirmas. Mersedesas nuvažiavo. 


Nejaugi viskas? — Išigamiui durstelėjo širdį. 

Tačiau kai užsidegus žaliai šviesoforo akiai jis vėl pa- 
judėjo, netrukus prie kito šviesoforo pamatė dešinio po- 
sūkio žibintą įjungusį mersedesą. Kudo mašina. 

Dešinėje kelio pusėje stovėjo viešbutis. Kudo, regis, 
suks prie jo. 

Išigamis nedvejodamas kirto juostą paskui mersede- 
są. Gali pasirodyti įtartinas, bet nebebuvo kur trauktis. 

Užsidegus šviesoforo signalui, kad galima sukti į de- 
šinę, mersedesas pajudėjo. Išigamis pasuko iš paskos. 
Įriedėjus pro viešbučio vartus, kairėje leidosi nuovaža 
į požeminę automobilių aikštelę. Išigamis nuvažiavo 
įkandin mersedeso. 

Imdamas talonėlį Kudo šiek tiek pasisuko. Išigamis 
įtraukė galvą. Kažin ar Kudo jį pastebėjo? 

Aikštelė buvo apytuštė. Mersedesas sustojo netoli 
durų į viešbutį. Išigamis nuvairavo mašiną atokiau. Vos 
išjungęs variklį iš karto čiupo aparatą. 

Kudo išlipo iš mersedeso. Dar vienas kadras. Kudo 
kažką įtaria. Išigamis įtraukė galvą. 

Paskui Kudo nuėjo prie durų į viešbutį. Įsitikinęs, 
kad jo nebematyti, Išigamis įjungė variklį. 

Pradžioje dviejų nuotraukų galbūt užteks... 

Aikštelėje buvo trumpai, todėl išvažiuojant mokėti 
nereikėjo. Išigamis susikaupęs suko vairą ir kilo siaura 
užvaža. 

Kokie žodžiai tiktų prie šių dviejų nuotraukų? Min- 


tyse sukurptas tekstas skambėjo maždaug taip: 

Nupaveikslavau tikrąjį vyro, su kuriuo jūs, 
ponia, taip dažnai susitinkate, veidą. Štai 
nuotraukos. 

Norėčiau ponios paklausti, kokie jūsų santykiai 
su šiuo vyru? 

Jeigu judu vienas kitą mylite, tai didžiausia 
išdavystė. 

Kaip manote, ką aš dėl jūsų padariau? 

Aš turiu teisę jums įsakinėti. Nedelsdama su 
juo išsiskirkite. 

Jeigu ne, savo pyktį nukreipsiu į tą vyrą. 

Man būtų vieni niekai jį nusiųsti ten, kur 
dabar Togašis. Esu tam pasiruošęs, būdą irgi 
turiu numatęs. 

Gal ir kartojuosi, bet jeigu su šiuo vyru esate 
pora, išdavystės neatleisiu. Atkeršysiu. 


Išigamis tyliai vis kartojo tekstą. Ar skamba grasina- 
mai? 

O tada, kai pasikeitus šviesoforo šviesai ketino išva- 
žiuoti pro viešbučio vartus, pamatė ją. 

Išvydęs į viešbutį įeinančią Jasuko Hanaoką, Išigamis 
iš nuostabos išsprogino akis. 

Įžengusi į viešbučio kavinę, Jasuko pamatė jai mojuo- 
jant ranka iš gilumos. Kudo vilkėjo tamsiai žaliu švarku. 
Maždaug trečdalis kavinės staliukų buvo apsėsti. Buvo 
ir porelių, bet dauguma lankytojų — dėl sutarčių derėtis 
susitikę verslininkai. Ji šiek tiek nulenkusi galvą praėjo 
pro juos. 

— Atsiprašau, kad taip netikėtai panorau susitikti, — 
nusišypsojo Kudo. — Na, bet pirmiausia gal užsakyti tau 
kokio nors gėrimo? 

Priėjo padavėja, Jasuko paprašė arbatos su pienu. 

— Ar kas nutiko? — paklausė ji. 

— Ne, nieko svarbaus. — Jis pakėlė puodelį. Prieš 
gurkštelėdamas kavos pasakė: - Vakar pas mane buvo 
detektyvas. 

Jasuko išpūtė akis. 


— Vadinasi... 


206 


KEIGO HIGASHINO 


— Tu papasakojai policijai apie mane? 

— Būk geras, nepyk. Kai tądien vakarieniavome, grį- 
žus prie durų laukė detektyvas ir įkyriai ėmė klausinėti, 
su kuo ir kur buvau. Pamaniau, jeigu tylėsiu, kils nerei- 
kalingų... 

Kudo numojo ranka. 

— Na ką tu, nereikia atsiprašinėti. Tavęs nekaltinu. 
Priešingai, jeigu ketiname toliau susitikinėti kaip laisvi 
žmonės, netgi gerai, kad policija sužinojo. 

— Tikrai taip manai? —- Jasuko nedrąsiai pažvelgė į jį. 

— Žinoma. Bet gali būti, kad dar kurį laiką atidžiai 
būsiu sekamas. Ir visą kelią, kol čia važiavau, neatstojo 
uodega. 

— Tave sekė? 

— Iš pradžių neatkreipiau dėmesio, tik paskui supra- 
tau. Ta pati mašina visą laiką važiavo iš paskos. Nema- 
nau, kad pasivaideno. Atsekė į pat požeminę aikštelę. 

Jasuko sėdėjo įsmeigusi akis į Kudo, pasakojantį to- 
kiu tonu, tarsi nieko nebūtų nutikę. 

— Ir? Kas paskui? 

— Nežinau, — patraukė jis pečiais. — Buvo toli, vai- 
są sakant, iki tau pasirodant vis žvalgiausi, regis, dabar 
niekas neseka. Žinoma, galbūt slapta iš kur nors mus ir 
stebi, tik nematome. 

Jasuko apsidairė aplinkui, atidžiai nužvelgė lankyto- 
jus prie staliukų. Įtartinų nematyti. 


— Tai tave įtaria? 

— Mano galva, jie turi sukurpę scenarijų, kad tu - To- 
gašio žmogžudystės užsakovė, o aš — tavo bendrininkas. 
Detektyvas vakar tiesiai paklausė, ar turiu alibi. 

Atėjo padavėja, nešina arbata su pienu. Kol ji stovėjo 
šalia, Jasuko dar kartą žvilgsniu apmetė kavinę. 

— Jeigu ir dabar seka, pamatę, kad su tavim susitinku, 
ir vėl gali ką nors įtarti. 

— Man nesvarbu. Jau sakiau —- su tavim noriu matytis 
atvirai. Kiltų kur kas daugiau įtarimų, jeigu susitikinėtu- 
me slapčia. Mums nereikia bijoti svetimų akių. — Nusi- 
teikęs ryžtingai Kudo atsirėmė į minkštasuolio atlošą ir 
gurkštelėjo kavos. 

Jasuko irgi pakėlė puodelį su arbata. 

— Man smagu tai girdėti, bet atsiprašau, jeigu tau 
pridariau nemalonumų. Ir vis tiek man atrodo, kad kurį 
laiką būtų geriau nesusitikinėti. 

— Spėjau, kad taip pasakysi. - Kudo padėjo puodelį ir 
pasilenkė arčiau jos. - Kaip tik todėl ir norėjau susitikti. 
Supratau, kad anksčiau ar vėliau vis tiek sužinosi apie 
detektyvo vizitą į mano namus, nenorėjau, kad prisigal- 
votum būtų ir nebūtų dalykų. Dėl manęs jaudintis ne- 
reikia. Paklausė alibi, na ir kas, laimė, yra žmonių, kurie 
jį patvirtins. Juk policininkai vis tiek greitai mane paliks 
ramybėje. 

— O jeigu ne? 

— Labiausiai man neramu dėl tavęs, - atsakė Kudo. — 


Kad aš čia niekuo dėtas, netruks išaiškėti. Bet tu vis tiek 

būsi įtariama. Kai pagalvoju, kad policija ir toliau tave 
persekios, darosi liūdna. 

— Nieko nepadarysi. Togašis, regis, manęs tikrai ieš- 
kojo. 

— Sąžinės reikia turėt. Ir ką tas vyras galvojo? Sekioti 
tave prabėgus tiek laiko... Kankinti tave net po mirties — 
to jau per daug. - Kudo nutaisė rūškaną veidą. Paskui 
nusikaltimu, tiesa? Aš tavęs neįtarinėju, bet jeigu, tar- 
kim, turėjai nors kokių ryšių su Togašiu prieš jo žūtį, 
norėčiau, kad bent man pasakytum. 

Jasuko pažvelgė į dailų Kudo veidą. Veikiausiai šis 
klausimas ir buvo jo tikslas, kodėl taip staiga pakvietė ją 
susitikti. Jis irgi ją įtaria. 

Jasuko išspaudė šypseną. 

— Nesijaudink. Su žmogžudyste aš tikrai niekaip ne- 
susijusi. 

— Taip ir maniau, bet man daug ramiau, kai išgirdau 
aiškiai iš tavo lūpų. — Kudo linktelėjo, tada žvilgtelėjo 
į laikrodį ant rankos. — Jeigu jau susitikome, gal drau- 
ge pavakarieniaukime? Žinau jaukią vietelę, kur galima 
gauti skanios vištienos. 

— Atleisk. Šį vakarą Misato nieko nepasakiau. 

— Suprantu. Negaliu versti. - Kudo paėmė sąskaitą ir 
atsistojo. - Eime? 

Kol jis mokėjo pinigus, Jasuko dar kartą greitomis 


apsižvalgė. Nė vieno, panašaus į policininką, nematyti. 

Nemalonu dėl Kudo, bet kol jis įtariamas bendrinin- 
kavimu, viskas turėtų būti gerai, šmėstelėjo jai mintis. 
Kol kas policija gana toli nuo tiesos. 

Vis dėlto ji dvejojo, ar reikėtų toliau susitikinėti su 
Kudo. Labiau suartėti ji norėjo, tik nerimavo, ar tokie 
santykiai galutinai neišmuštų jos iš pusiausvyros ir ne- 
atimtų šios vienintelės paguodos gyvenime. Prieš akis 
iškilo bejausmis Išigamio veidas. 

— Parvešiu namo, — eidamas nuo kasos pasisiūlė 
Kudo. 

— Nereikia. Šiandien grįšiu traukiniu. 

— Kodėl? Parvešiu. 

— Tikrai nereikia. Norėčiau apsipirkti... 

— Hm... - sumurmėjo nepatenkintas Kudo, bet pas- 
kui nusišypsojo. - Šiandien tiek. Paskambinsiu. 

— Ačiū už arbatą, - pasakė Jasuko ir nuskubėjo. 

Einant per pėsčiųjų perėją į Šinagavos stotį suskam- 
bėjo mobilusis. Išsitraukusi iš rankinės telefoną pažiū- 
rėjo į ekranėlį, skambino Sajoko iš „Benten-tei“. 

— Klausau. 

— Jasuko? Čia Sajoko. Ar gali kalbėti? — balse buvo 
justi jaudulys. 

— Galiu, ar kas atsitiko? 

— Tau išėjus vėl pasirodė detektyvas. Klausinėjo keis- 
čiausių dalykų, tai pamaniau, kad dėl viso pikto reikia ir 
tau pasakyti. 

Spausdama telefoną Jasuko užsimerkė. Ir vėl detekty- 
vai. Jie kaip vorai raizgo aplink ją savo tinklą. 

— Kokių keistų dalykų? — sunerimusi paklausė Jasuko. 

— Apie tą žmogų. Gimnazijos mokytoją Išigamį, ar 
kokia ten jo pavardė. 

Išgirdusi šiuos Sajoko žodžius, Jasuko vos neišmetė 
mobiliojo iš rankų. 

— Kas jam nutiko? - balsas drebėjo. 

— Policija sužinojo, kad yra pirkėjų, kurie ateina tik 
ram, kad tave pamatytų. Detektyvas klausė, kas jie tokie 
ir iš kur. Neva sužinojęs iš Kudo. 

— Iš Kudo? 

Ir kaip tai susiję? 

— Buvau apie tai užsiminusi Kudo. Na, kad yra pirkė- 
jų, kurie ateina kiekvieną rytą į tave pažiūrėti. Veikiau- 
siai Kudo mano žodžius ir persakė pareigūnui. 

Štai kur šuo pakastas, pagaliau paaiškėjo Jasuko. De- 
tektyvas, lankęsis pas Kudo, norėdamas patikrinti, ar šis 
sako tiesą, vėl užsuko į „Benten-tei“. 

— Ir ką jam atsakei, Sajoko? 

— Pamaniau, būtų keista slėpti, ir pasakiau kaip yra. 
Kad jis tavo kaimynas, kad matematikos mokytojas. Ir 
dar patikinau, kad mes tik pliauškiam taip, o ar tu jam iš 
tikrųjų patinki, nežinom. 

Jasuko pajuto, kaip džiūsta burna. Į policijos akiratį 
pakliuvo ir Išigamis. Ar tik Kudo leptelėjus? O gal ir dar 
dėl kokių nors priežasčių į jį atkreiptas dėmesys? 

- Alio! Jasuko! — sunerimo Sajoko. 

— Klausau. 


— Ar gerai jiems pasakiau? Gal kas ne taip? 

Nors persiplėšk, bet ji negali pasakyti, kad negerai. 

— Ne, viskas gerai. Tas mokytojas vis tiek čia niekuo 
dėtas. 

— Tai va. Na, tik pamaniau, kad pirmiausia reikia tau 
pasakyti. 

— Ačiū, Sajoko, už skambutį. 

Jasuko išjungė telefoną. Atrodė, tuoj apsivems. Ją net 
pykino. 

Krūtinę gniaužė visą laiką, kol grįžo namo. Pakeliui 
užsuko į prekybos centrą apsipirkti, bet ir pati gerai ne- 


prisiminė, ką išsirinko. 


Kai išgirdo rakinant gretimo buto duris, Išigamis sėdė- 
jo prie kompiuterio. Ekrane buvo trys nuotraukos. Dvi 
Kudo ir viena į viešbutį einančios Jasuko. Labai norėjo 
nufotografuoti juos kartu, bet susilaikė pamanęs, kad 
esant reikalui Kudo rasti bus paprasta, o jeigu kartais 
pamatytų Jasuko, gali kilti bėdų. 

Išigamis buvo apgalvojęs blogiausią scenarijų. Tuo 
atveju šios nuotraukos praverstų, bet, žinoma, geriau 
jau tegul jų neprisireikia. 

Žvilgtelėjęs į stalinį laikrodį, Išigamis atsistojo. Be- 
veik aštuonios vakaro. Regis, Jasuko ir Kudo susitikimas 
truko neilgai. Nenuneigsi, jam dėl to palengvėjo. 

Į kišenę įsikišo telefono kortelę ir išėjo. Kaip visada 
nužingsniavo tamsiu nakties keliu. Vis dairėsi, ar kas 


neseka. 

Prisiminė detektyvą Kusanagį. Keista. Atrodė, net 
klausinėdamas apie Jasuko Hanaoką jis siekė iškvosti ką 
nors apie Manabu Jukavą. Įdomu, apie ką gi detektyvas 
su fiziku kalbasi. Išigamiui buvo sunku imtis kitų veiks- 
mų, kol neperprato, jis įtariamas ar ne. 

Iš to paties kaip visada taksofono surinko Jasuko nu- 
merį. Po trečio signalo ji atsiliepė. 

— Čia aš, - pasakė Išigamis. - Ar dabar galite šnekėti? 

— Galiu. 

— Šiandien yra naujienų? 

Norėjo paklausti, apie ką juodu kalbėjosi su Kudo, 
bet nerado tinkamų žodžių. Nes jau vien tai, kad Iši- 
gamis žino apie jųdviejų susitikimą, Jasuko pasirodytų 
keista. 

— Tiesą sakant... - pasakė ji ir sudvejojusi nutilo. 

— Kas? Ar kas nutiko? — Išigamis pamanė, kad Kudo 
bus prišnekėjęs kokių nesąmonių. 

— Krautuvės... na, „Benten-tei“ šeimininkė sakė, kad 
buvo užsukęs detektyvas. Ir... na... ir klausinėjo apie jus. 

— Apie mane? Ko? - Išigamis nurijo seiles. 

— Ilga istorija, bet, tiesą sakant, parduotuvės šeimi- 
ninkai jau ir anksčiau šnibždėjosi apie jus... Tik nejįsi- 
žeiskite, bet... 

Na ir lėtai viskas, susinervino Išigamis. Nekokia būtų 
matematikė. 

— Neįsižeisiu, todėl kalbėkite greitai ir aiškiai. Kas 
per gandai? — paklausė Išigamis, spėjo, kad iš jo buvo 


šaipomasi. 

— Aš sakiau, kad taip nėra, bet kiti tai... Na, juokavo, 
neva ateinate pirkti pietų, nes norite mane pamatyti... 

— Ką?.. - Išigamio galva akimirką ištuštėjo. 

— Atleiskite. Jie taip kalba iš dyko buvimo, tik netu- 
rėdami ką veikti, dėl juoko. Jokio piktumo, ir niekas ne- 
suka galvos, kaip ten yra iš tikrųjų, - kaip įmanydama 
stengėsi sušvelninti padėtį Jasuko. 

Tačiau ir pusė jos žodžių nepasiekė Išigamio ausų. 
Nes taip pagalvojo ne ji pati, o kažkas kitas... Ir visi jie 
neklydo. 

Beveik kasryt į krautuvę jis eina norėdamas pama- 
tyti Jasuko, tikrų tikriausia tiesa. Meluotų, jeigu sakytų 
nesitikėjęs, kad Jasuko perskaitys slapčiausias jo mintis. 
Tačiau sužinojus, kad kitiems jo jausmai kaip ant delno, 
užkaito visas kūnas. Net neabejojo, kad tie kiti šaipė- 
si pamatę, kaip iš meilės gražiai moteriai džiūsta tokia 
baidyklė. 

— Atsiprašau, jūs įsižeidėte? — paklausė Jasuko. 

Išigamis paskubomis atsikrenkštė. 

— Ne... na, o policija ką? 

— Tai va, išgirdo tas paskalas ir atsiuntė detektyvą į 
krautuvę paklausinėti, kas tas pirkėjas. O šeimininkai ir 
paminėjo jūsų vardą. 

— Viskas aišku. — Išigamis vis dar degė. - Įdomu, iš 
ko policija išgirdo šituos gandus? 

— Aš... aš nelabai žinau. 

— Ar policija daugiau nieko nebeklausė? 


— Kiek supratau, ne. 

Spausdamas ragelį Išigamis palinksėjo. Negalima su- 
trikti. Neaišku kodėl, bet tiesa ta, kad policija taikosi ir į 
jį. Jeigu taip, reikia tinkamo atsako. 

— Ar dukra šalia? — paklausė jis. 

— Misato? Namie, o kas? 

— Gal galėtumėte pakviesti prie telefono? 

— A, taip. 

Išigamis užsimerkė. Susikaupęs svarstė, ką Kusana- 
gis sumanė ir kokių veiksmų imsis toliau. Bet kai iškilo 
Manabu Jukavos veidas, jis sudrebėjo. Kas sukasi fiziko 
galvoje? 

Tada jo ausis pasiekė mergaitės balsas. Ragelį perėmė 
Misato. 

Prisistatęs jis kalbėjo toliau: 

— Mikai apie filmą pasakojai dvyliktą dieną, tiesa? 

— Taip. Apie tai pasakiau ir detektyvui. 

— Aha, jau esi minėjusi. Ir dar turi vieną draugę — 
Haruką, atrodo, tokiu ji vardu? 

— Taip. Haruka Tamaoka. 

— Ar tik kartą su ja kalbėjaisi apie filmą, ar ir dar 
kada vėliau? 

— Ne, atrodo, kad tik kartą. Na, gal dar paskui iš kal- 
bos išėjo. 

— Apie ją detektyvams nepasakojai, ar ne? 

— Nepasakojau. Tik apie Miką. Juk sakėte, kad apie 
Haruką kol kas geriau neužsiminti. 

— Taip, sakiau. Bet dabar jau atėjo laikas ir apie ją pa- 


sakyti. 


214 


Įtariamojo ją pasiaukojimas 


Išigamis žvalgėsi į šalis ir smulkiai aiškino Misato 


Hanaokai, kaip ši turinti elgtis. 


Nuo tuščio plotelio šalia teniso aikštyno kilo pilki dū- 
mai. Kai prisiartino, pamatė, kad baltu chalatu vilkintis 
Manabu Jukava pasiraitęs rankoves lazda daužo skardi- 
nėje statinėje. Dūmai veržėsi iš jos. 

Išgirdęs žingsnius Jukava atsisuko. 

— Tu mane persekioji. 

— Įtartinus žmones policija visada persekioja. 

— Oho, tamsta, nori pasakyti, kad ir aš jau įtarti- 
nas? — Jukava prisimerkė. - Seniai tau nebuvo šovusi 
tokia protinga mintis. Būdamas toks lankstus padarysi 
puikią karjerą. 

— Tai nepaklausi, kodėl aš manau, kad tu įtartinas? 

— Nėra reikalo. Visais laikais į mokslininkus buvo 
žvelgiama įtariai. — Jukava dar įnirtingiau ėmė baksnoti 
lazda skardinėje statinaitėje. 

— Ir ką čia degini? 

— Nieko slapto. Visokius senus referatus, popierius. 
Nepasitikiu dokumentų naikikliu. — Jukava paėmė ša- 
limais stovintį kibirą ir supylė vandenį į statinaitę. Su- 
šnypštė ir pakilo dar tirštesni, tik dabar balti dūmai. 

— Noriu pasikalbėti su tavim. Paklausti kaip detek- 
tyvas. 

— Oho, jūs tik paklausykit, ką jis šneka. — Įsitikinęs, 


kad ugnis statinėje užgeso, Jukava pasiėmė kibirą ir nuėjo. 


215 


KEIGO HIGASHINO 


Kusanagis nusekė jam iš paskos. 

— Vakar dar kartą buvau užsukęs į „Benten-tei“. 
Krautuvėlėje išgirdau įdomų pasakojimą. Nenori iš- 
girsti? 

— Man nesvarbu. 

— Vis tiek klausykis. Tavo draugužis Išigamis įsimylė- 
jęs Jasuko Hanaoką. 

Dideliais žingsniais žirgliojantis Jukava sustojo. Atsi- 
suko ir įsmeigė į Kusanagį skvarbias akis. 

— Ar taip šneka krautuvės darbuotojai? 

— Na taip. Pasikalbėjus su tavim į galvą šovė mintis ir 
nuėjau jos patikrinti į „Benten-tei“. Logika gal ir svarbu, 
bet nuojauta taip pat nepamainoma tyrėjų darbe. 

— Na ir? - Jukava nusisuko. - Kokią įtaką jūsų tyri- 
mui padarys žinia, kad jisai įsimylėjęs Jasuko Hanaoką? 

— Neapsimesk, kad nieko nesupranti. Juk ir pats, ne- 
žinau kodėl, nujautei, kad Išigamis gali būti Jasuko Ha- 
naokos bendras, ir ar tik ne dėl to veiki vienas, slapčia 
nuo manęs? 

— Nepamenu, kad būčiau slėpęsis. 

— Na, nesvarbu, dabar turiu motyvą, kodėl ir Išiga- 
mį galima įtarti. Jo vardą apibrauksiu raudonai. Va taip. 
Vakar nedraugiškai išsiskyrėme, gal sudarykime taikos 
sutartį? Trumpai tariant, aš tau teiksiu mūsų turimą 
informaciją, o tu pasidalysi su manim savo įžvalgomis. 
Na, kaip? Juk neblogas pasiūlymas, tiesa? 

— Tu mane pervertini. Aš dar nieko neužčiuopiau. 


Tik spėlioju. 

wo0- oo 


tiesiai draugui į akis. 

Jukava nusisuko ir vėl ėmė eiti. 

— Pirmiausia užsukime į laboratoriją. 

Stalas tryliktoje laboratorijoje, prie kurio Kusanagis 
prisėdo, buvo keistai apsvilęs. Jukava ant jo padėjo du 
puodelius. Sunkiai būtum pasakęs, katras iš jų bent kiek 
švaresnis. 

— Jeigu Išigamis bendrininkas, tai koks galėjo būti jo 
vaidmuo? - nieko nelaukęs paklausė Jukava. 

— Tai aš pirmas kalbėsiu? 

— Juk tu pasiūlei taiką ir jos sąlygas. - Jukava atsisėdo 
ant kėdės ir oriai siurbtelėjo kavos. 

— Na, gerai jau, gerai. Šefui dar neužsiminiau apie 
Išigamį, kol kas čia tik mano spėlionės, bet jeigu Togašis 
buvo pasmaugtas kitur, jo lavoną prie Senosios Edoga- 
vos nugabeno Išigamis. 

— Oho, regis, pats nesutikai su versija, kad lavonas 
buvo pervežtas? 

— Sakiau, kad jeigu yra bendrininkas, tada kita kalba. 
Bet tikroji žudikė, pakėlusi ranką prieš auką, yra Jasuko 
Hanaoka. Galbūt ir Išigamis jai padėjo, bet, nėra abejo- 
nės, jinai ten buvo. 

— Tu kategoriškas. 

— O jeigu Togašį pasmaugė ir lavoną išrengęs išme- 
tė Išigamis, jis ne bendrininkas. Tada jis svarbiausias 
nusikaltėlis, veikęs pats vienas. Bet kad ir kaip jis būtų 
įsimylėjęs Hanaoką, nemanau, kad būtų taip dėl jos au- 

kojęsis. Jeigu kaimynė jį išduotų, jam būtų galas. Todėl 
manau, kad vienaip ar kitaip ir ji čia įsipainiojusi. 

— Gerai, o negalėjo taip būti, kad Togašį nužudė Iši- 
gamis, o lavono jie atsikratė abu? 

— Negaliu sakyti, kad ši galimybė lygi nuliui, bet, 
mano manymu, vargu. Jasuko Hanaokos kino teatro 
alibi miglotas, bet dėl karaokės gana tvirtas. Tikriausiai 
juodu veikė sutarę laiką. Jeigu taip, vargiai įmanoma, 
kad jinai būtų prisidėjusi atsikratant lavono, tai turėjo 
užimti nemažai laiko. 

— Kodėl Jasuko Hanaokos alibi dėl filmo miglotas? 

— Ji sako kino teatre sėdėjusi nuo septintos iki dešimt 
minučių po devintos. Kad vėliau lankėsi ramenų kavi- 
nukėje ir karaokės bare, patvirtinta. Veikiausiai ir kino 
teatre pasisukiojo. Kino teatre tarp nuplėštų bilietų ša- 
knelių buvo rastos ir su Hanaokų pirštų atspaudais. 

— Manai, kad per tas dvi valandas dešimt minčių Ja- 
suko su Išigamiu ir pasmaugė Togašį? 

— Gali būti, jog ir lavoną išrengė, bet dėl laiko labiau 
tikėtina, kad Jasuko anksčiau už Išigamį pasitraukė iš 
nužudymo vietos. 

— O nužudymo vieta kur? 

— Šito negaliu pasakyti. Kad ir kur ji būtų, ten Togašį 
tikriausiai pasikvietė Jasuko. 

Jukava tylėdamas gurkštelėjo kavos. Kaktą vagojo 
raukšlelės. Neatrodė, kad pritartų tokiai versijai. 

— Matau, nori dar ką nors pasakyti. 


— Ne, nieko. 

— Jeigu nori, sakyk greičiau. Aš savo nuomonę jau iš- 
klojau, dabar tavo eilė. 

Jukava atsiduso. 

— Automobiliu jie nevažiavo. 

— Ką? 

— Sakau, kad Išigamis negalėjo važiuoti automobiliu. 
Nugabenti lavonui juk reikia automobilio, tiesa? Pats jis 
mašinos neturi, būtų reikėję iš kur nors ją gauti. Nema- 
nau, kad būtų galėjęs greitai pasirūpinti mašina ir nepa- 
likti jokių įkalčių ar dar kokių pėdsakų. Paprasti žmoge- 
liai nežino būdų, kaip tokiais atvejais veikti. 

— Patikrinęs visus iki vieno automobilių nuomos 
punktus, tikrai rasčiau už ko užsikabinti. 

— Sėkmės. Esu tikras, nieko nerasi. 

Gudrus velnias, pamanė šnairuodamas į draugą Ku- 
sanagis, bet Jukava nekreipė dėmesio. 

— Aš tik sakau, kad jeigu nužudymo vieta kur kitur, 
Išigamiui galėjo tekti lavono gabentojo vaidmuo. Nors 
nemaža tikimybė, kad vieta, kur rastas lavonas, yra ir 
nusikaltimo vieta. Kad ir kaip ten buvo, dviese jie galėjo 
nuveikti bet ką. 

— Nori pasakyti, kad abu nužudė Togašį, sumaitojo 
lavono veidą, nudegino pirštų pagalvėles, nurengė dra- 
bužius, juos sudegino ir tada pėstute ramiausiai dingo iš 
įvykio vietos? 

— Galbūt vienas dingo anksčiau, kitas - vėliau, nebū- 
tinai drauge ir tuo pačiu laiku. Bet kokiu atveju Jasuko 


reikėjo suspėti į kino teatrą iki filmo pabaigos. 

— Taigi, remiantis tavo versija, įvykio auka dviračiu 
atvažiavo pati. 

— Matyt. 

— Tik Išigamis pamiršo nuvalyti nuo jo pirštų atspau- 
dus. Ar galėtų Išigamis padaryti tokią vaikišką klaidą? 
Buda Išigamis? 

— Juk ir genijai daro klaidų. 

Jukava lėtai pakraipė galvą. 

— Tik ne jis. 

— Gerai, tai kodėl, tavo nuomone, pirštų atspaudai 
"ant dviračio nenuvalyti? 

— Dėl to ir suku galvą. - Jukava sunėrė rankas. - Bet 
prie išvados dar nepriėjau. 

— Ar ne per daug ilgai galvoji? Gal jis ir matematikos 
genijus, bet kaip žudikas — tik pradinukas. 

— Tai visiškai tas pats, — šaltai atsakė Jukava. — To- 
kiam gal net paprasčiau tapti žudiku. 
puodelį. 

— Bet kokiu atveju Išigamį apsibrauksiu. Jeigu versi- 
ja, kad buvo bendrininkas vyras, įmanoma, tyrimo ribos 
prasiplečia. 

— Anot tavęs, Žmogžudystė turėjo būti įvykdyta gana 
aplaidžiai. Nuo dviračio pamiršti nuvalyti pirštų atspau- 
dai, aukos drabužiai tik apdegę - per daug žioplų klaidų. 
Norėčiau paklausti, ar nusikaltimas buvo suplanuotas? 


O gal dėl kokių nors neaiškių priežasčių įvyko netikėtai? 

— A... — išsižiojo Kusanagis spoksodamas į kažkuo 
susidomėjusį Jukavą. — Tikriausiai žmogžudystė nebu- 
vo planuota. Tarkim, Jasuko, norėdama pasikalbėti apie 
kokius nors reikalus, pasikvietė Togašį. Išigamis, kaip 
jos asmens sargybinis, buvo kartu. Tačiau įsiplieskė gin- 
čas ir galiausiai jie abu nužudė Togašį. Nutiko kas nors 
panašiai. 

— O kaip tada kino teatras? — paklausė Jukava. - Jei- 
gu susitiko tik pasikalbėti, tai nebuvo reikalo pasirūpinti 
alibi. Kad ir miglotu. 

— Nori pasakyti, kad čia suplanuota žmogžudystė? 
Kad Jasuko su Išigamiu iš pat pradžių tykojo Togašio, 
norėdami jį nužudyti? 

— Irgi vargiai tikėtina. 

— Ei, ką visa tai reiškia? — Kusanagis nutaisė nepaten- 
kintą miną. 

— Jeigu planą būtų kūręs Išigamis, jų taktika nebūtų 
tokia netikusi. Išigamis negalėtų sudaryti skylėto plano. 

— Kas, kad tu taip šneki... — nebaigus minties su- 
skambėjo Kusanagio mobilusis. - Atsiprašau, — tarė jis 
ir atsiliepė. 

Skambino Kišitanis. Žinios buvo svarbios. Kusanagis 
kažką rašėsi. 

— Turime dar vieną siūlo galą, — padėjęs mobilųjį pa- 
sakė Jukavai. - Jasuko turi dukrą Misato, va, tos dukters 
bendraklasė pateikė įdomius parodymus. 


— Kokius? 

— Nusikaltimo dieną per pietus Misato klasės drau- 
gei sakiusi, kad vakare su motina ruošiasi į kiną. 

— Tikrai? 

— Kišitanis patvirtino. Atrodo, abejonių nėra. Vadi- 
nasi, Jasuko su dukra eiti į kiną buvo sutarusios jau die- 
ną. - Kusanagis, pasisukęs į fiziką, kinkavo galvą. - Gal 
čia tikrai buvo suplanuotas nusikaltimas? 

Tačiau atsisukusio Jukavos žvilgsnis buvo šaltas. 


— Neįmanoma, - nukirto. 


Naktinis klubas „Marian“ buvo kokios penkios minu- 
tės kelio pėstute nuo Kinšičio stoties. Pastato, kuriame 
įsikūrusios dar kelios kavinės, penktame aukšte. Senas 
pastatas ir toks pat senas liftas. 

Kusanagis žvilgtelėjo į laikrodį. Lygiai septynios va- 
karo. Spėjo, kad lankytojų dar neturėtų būti daug. No- 
rėjo išvengti grūsties ir pasikalbėti ramiai. O ir šiaip 
neaišku, kiek lankytojų tokiuose klubuose susirenka, 
pamanė žiūrėdamas į rūdimis apėjusią lifto sieną. 

Tačiau vos įžengęs į „Marian“ buvo nustebintas. Iš 
daugiau nei dvidešimties staliukų koks trečdalis buvo 
apsėsti. Iš aprangos matyti, kad čia daug tarnautojų, bet 
buvo ir tokių, apie kurių veiklą negalėjai nuspėti. 

— Anksčiau yra tekę eiti apklausti į klubą Gindzo- 
je, - Kusanagiui į ausį sušnibždėjo Kišitanis. - To klu- 


bo padavėjų vyresnioji skundėsi, kurgi dabar geria visi 

tie, kas ekonominio burbulo laikais jų klube lankydavosi 
kiekvieną vakarą? Tai štai kur jie susibėgo. 

— Atrodo, tu klysti, - nesutiko Kusanagis. — Vieną 
kartą gyvenime paragavęs prabangos, vargu ar nusileisi 
iki tokio lygio. Šitie su Gindzos klubų lankytojais neturi 
nieko bendro. 

Pasikvietę padavėją juodais drabužiais, detektyvai 
pasakė norintys pasikalbėti su atsakingu asmeniu. Jau- 
nikaičio šypsena užgeso ir jis pradingo gilumoje. 

Galop atėjo kitas vyrukas juodais drabužiais ir paly- 
dėjo Kusanagį su Kišitaniu prie baro. 

— Ko nors gersite? — paklausė jis. 

— Prašyčiau alaus, - užsisakė Kusanagis. 

— Ar galima? — nuėjus padavėjui paklausė Kišita- 
nis. - Mes dirbame. 

— Jeigu nieko negersime, aplinkiniai ims įtariai šnai- 
ruoti. 

— Gal užtektų ir šaltos arbatos? 

— Ar du suaugę vyrai eina į tokias vietas išgerti šaltos 
arbatos? 

Jiems ginčijantis pasirodė maždaug keturiasdešim- 
ties metų moteris sidabrinės spalvos kostiumėliu. Ma- 
kiažas ryškus, plaukai sukelti aukštyn. Liekna, daili. 

— Labas vakaras. Regis, turite reikalą? — paklausė 
dusliai, lūpose buvo sustingusi šypsena. 

— Mes iš policijos, - bosu prisistatė Kusanagis. Ki- 


šitanis, sėdintis šalimais, jau norėjo kišti ranką į vidinę 

švarko kišenę, bet Kusanagis užbėgo jam už akių žvelg- 
damas į moterį. - Ar reikia įrodymų? 

— Ne, nereikia. - Moteris prisėdo šalia Kusanagio ir 
padėjo ant baro vizitinę. 

Joje buvo užrašyta: Sonoko Sugimura. 

— Tai jūs šio klubo madam, tiesa? 

— Lyg ir taip, - nusišypsojo Sonoko Sugimura ir link- 
telėjo. 

Neatrodė, kad prieštarautų taip vadinama. 

— Lankytojų nemažai, - žvalgydamasis tarė Kusanagis. 

— Taip tik atrodo. Klubą savininkas laiko, galima sa- 
kyti, tik norėdamas susigrąžinti mokesčius. Dauguma 
klubo lankytojų vienaip ar kitaip jam įsiskolinę. 

— Šit kaip. 

— Visiškai neaišku, koks šito klubo likimas. Galbūt 
Sajoko buvo teisi, pasirinkdama maisto išsineštinai 
krautuvėlę. 

Kusanagis įtarė, kad ne viskas taip blogai, jam net- 
gi pasirodė, kad moteris, tardama pirmtakės vardą, di- 
džiuojasi dirbanti čia, šiame klube. 

— Mūsų kolegos jus jau keletą kartų trukdė. 

Ji palinksėjo galvą. 

— Buvo keletą kartų dėl Togašio. Kalbėjosi su manim. 
Šiandien jūs irgi dėl to paties? 

— Atsiprašome, kad taip įkyriai. 

— Prieš tai buvusiam policininkui irgi sakiau, kad jei- 
gu įtariate Jasuko, mano manymu, klystate. Juk jinai ne- 


turėjo jokio motyvo. 

— Nesakyčiau, kad įtariame. — Kusanagis dirbtinai 
nusišypsojo ir pamosavo ranka. — Kadangi tyrimas nie- 
kaip nejuda į priekį, nutarėme vėl viską patikrinti nuo 
pradžių. Dėl to ir užėjome. 

— Nuo pradžių, sakote. - Sonoko Sugimura atsidū- 
sėjo. 

— Girdėjome, kad Šindžis Togašis čia lankėsi kovo 
penktąją. 

— Taip. Seniai buvau mačiusi, nesitikėjau, kad kada 
apsilankys, net nustebau, kai pasirodė. 

— Ar jį pažinojote? 

— Gal keletą kartų buvau mačiusi. Seniau aš, kaip ir 
Jasuko, taip pat dirbau klube Akasakoje. Dar tada buvau 
su juo susitikusi. Tuomet jis buvo įtakingas, atrodydavo 
pasitempęs... 

Sonoko Sugimura kalbėjo taip, tarsi po ilgo laiko su- 
tiktas Togašis pasitempęs toli gražu nebuvo. 

— Ar Šindžis Togašis teiravosi, kur Hanaoka dabar 
gyvena? 

— Pamaniau, tikriausiai nori susitaikyti, bet vis tiek ne- 
pasakiau adreso. Gerai žinau, kiek jis prikankino Jasuko. 
Bet jis ir kitų mergaičių paklausinėjo. Maniau, tarp čia 
dirbančių mergaičių nebėra pažįstančių Jasuko, bet viena 
jų kaip tyčia buvo lankiusis Sajoko krautuvėje. Ta mer- 
gaičiukė Togašiui ir bus išplepėjusi, kad Jasuko ten dirba. 

— Aišku, — linktelėjo Kusanagis. 

Ilgą laiką dirbus tokį darbą, kai daug ką lemia pažintys, 


bemaž neįmanoma nuslėpti savo gyvenamosios vietos. 

— Ar Kuniakis Kudo čia dažnai lankosi? — pakeitė 
temą jis. 

— Kudo? Iš spaustuvės? 

— Taip, jis. 

— Dažnai matydavau. Bet pastaruoju metu, atrodo, 
užsukęs nebuvo. —- Sonoko Sugimura pakreipė galvą. — 
Ar Kudo ką nors iškrėtė? 

— Girdėjome, kad dar tada, kai Jasuko Hanaoka dirbo 
klubuose, Kudo ją globojo. 

Sonoko Sugimura tonas sušvelnėjo, ji linktelėjo. 

— Na taip. Ją lepindavo. 

— Ar jie susitikinėjo? 

Kusanagiui šito paklausus, ji pakreipė galvą ir neaiš- 
kiai numykė. 

— Kai kas įtarė, bet, mano nuomone, ne, už klubo 
sienų jie nesusitikinėdavo. 

— O kodėl? 

— Labiau jie susidraugavo Jasuko dirbant Akasakoje. 
Tačiau kaip tik tuo metu Jasuko turėjo bėdų dėl Togašio. 
Kudo irgi tai žinojo. Ir nuo tada jis tapo Jasuko patarėju, 
bet kaip vyras ir moteris suartėję jie nebuvo. 

— Bet vėliau Hanaoka išsiskyrė, juk po skyrybų jie ga- 
lėjo susitikinėti. 

Sonoko Sugimura papurtė galvą. 

— Kudo ne toks. Visaip pagelbėti Jasuko ir po skyrybų 
kviesti į pasimatymus, kad ši pagalvotų, jog tai ir buvo 
tikrasis jo tikslas? Ne. Todėl net ir po jos skyrybų abu 


nusprendė likti tik geri draugai. Be to, Kudo turi žmoną. 


227 


KEIGO HIGASHINO 


Sonoko Sugimura tikriausiai nežino, kad Kudo žmo- 
na mirusi. Pamanęs, kad nėra reikalo jai sakyti, Kusana- 
gis šią naujieną nutylėjo. 

Jos pasakojimas tikriausiai atitinka tikrovę. Vertinant 
vyrų ir moterų santykius naktinio klubo madam nuo- 
jauta toli pranoksta policininkų uoslę. 

Kudo švarus, dar kartą įsitikino Kusanagis. Jeigu 
taip, reikėtų pereiti prie kito reikalo. 

Iš kišenės jis išsitraukė nuotrauką ir parodė Sonoko 
Sugimurai. 

— O gal kartais pažįstate šitą vyriškį? 

Jis padavė jai Tecujos Išigamio nuotrauką. Kišitanis 
slapta nufotografavo matematiką išeinantį iš mokyklos. 
Fotografuota iš šono, Išigamis nieko nepastebėjo, žvelgė 
kažkur į tolį. 

— Kas čia per vienas? 

— Nepažįstate? 

— Ne. Ir tikrai jau ne mūsų lankytojas. 

— Jo pavardė Išigamis. 

— Išigamis... 

— Ar nesate šio vardo girdėjusi iš Hanaokos? 

— Atleiskite, nepamenu. 

— Jis gimnazijos mokytojas. Ar iš Jasuko Hanaokos 
lūpų neišsprūdo kokia su juo susijusi istorija? 

— Hm. - Sonoko Sugimura pakreipė galvą. - Su ja ir 
dabar kartais pasikalbame telefonu, tačiau apie jį nieko 


nesu girdėjusi. 

— Gerai, o kaip Jasuko meilės reikalai? Ar nesitarė su 
jumis dėl jų, ar ko nors nesipasakojo? 

Sonoko Sugimura liūdnai šyptelėjo. 

— Jau sakiau prieš tai čia buvusiam policininkui, kad 
iš jos apie meilės reikalus nieko nesu girdėjusi. Gal ir 
buvo žmogus, su kuriuo susitikinėjo, bet nuo manęs slė- 
pė. Jasuko iš visos širdies atsidavusi Misato, nemanau, 
kad turi laiko lakstyti paskui vyrus. Ir Sajoko yra taip 
sakiusi. 

Kusanagis tylėdamas linktelėjo. Iš pat pradžių nesi- 
tikėjo, kad apie Išigamio ir Jasuko santykius šiame bare 
gaus vertingų žinių, todėl pernelyg nenusiminė. Bet iš- 
girdęs tvirtinant, jog apie Jasuko nesisukiojo joks vyriš- 
kis, turės atmesti versiją, kad Išigamis galėtų būti Jasuko 
bendrininkas. 
susidomėjusi. 

— Sakėte, kad su Hanaoka dažnai kalbatės telefonu. 
Kada pastarąjį kartą šnekėjotės? 

— Jeigu neklystu, tą dieną, kai apie Togašį buvo pra- 
nešta per žinias. Nustebau ir jai paskambinau. Apie tai 
jau minėjau ir anam policininkui. 

— Kaip reagavo Hanaoka? 

— Ramiai, užsiminė, kad jau buvo atėję iš policijos. 

Kusanagis neprasitarė, kad tie policininkai — jie 
patys. 

— Ar Hanaokai nesakėte, kad Togašis jos pėdsakų 
ieškoti buvo atėjęs į šį klubą? 

— Nesakiau. Kitaip tariant, negalėjau pasakyti. Neno- 
rėjau jos jaudinti. 

Vadinasi, Jasuko Hanaoka nežinojo, kad Togašis jos 
ieško. Taigi negalėjo ir numatyti, kad buvęs vyras ruo- 
šiasi ją aplankyti, ir, savaime suprantama, laiko nužudy- 
mo planui suregzti taip pat neturėjo. 

— Pamaniau, kad gal reikėtų pasakyti, bet tada ji taip 
linksmai kažką pasakojo, kad, tiesą sakant, net neturė- 
jau kaip įsiterpti. 

— Kada tada? — Kusanagiui užkliuvo šie Sonoko Su- 
gimuros žodžiai. - Tada, tai kada? Neatrodo, kad tai... 
laikas, kai patį paskutinį kartą šnekėjotės. 

— Ak taip, atleiskite. Tai buvo dar prieš tai. Gal pra- 
ėjus kokioms trims ar keturioms dienoms po Togašio 
apsilankymo mūsų klube. Ji atsiuntė balso žinutę, todėl 
jai atskambinau. 

— Kuri diena buvo? 

— Kuri diena tai galėjo būti? — Sonoko Sugimura iš 
kostiumėlio kišenės išsitraukė telefoną. Kusanagis pa- 
manė, kad ji patikrins savo ir gautus skambučius, bet ji 
dešimta diena. 

— Kelinta? Dešimta? — Kusanagis pakėlė balsą ir dirs- 
telėjo į Kišitanį. — Ar tikrai? 

— Na taip, tikrai. 

Dešimta — diena, kurią, manoma, buvo nužudytas 
Togašis. 


— Maždaug kelintą valandą? 

— Paskambinau grįžusi į namus, todėl tikriausiai apie 
pirmą nakties. Jos buvo skambinta apie dvyliktą nakties, 
bet tada dar nebuvau baigusi darbo, negalėjau atsiliepti. 

— Kiek maždaug laiko kalbėjotės? 

— Gal kokį pusvalandį. Dažniausiai maždaug tiek 
šnekamės. 

— Ar skambinote jūs? Į jos mobilųjį? 

— Ne, ne į mobilųjį. Skambinau namų telefonu. 

— Gal pasirodysiu smulkmeniškas, bet tada tai nebe 
dešimtos, o vienuoliktos dienos pirmą valandą nakties, 
ar ne? 

— A, čia jūs apie tai. Jeigu tiksliai, tada taip. 

— Iš Hanaokos gavote balso žinutę, koks buvo jos tu- 
rinys? Jeigu nesunku, gal galėtumėte pasakyti? 

— Aš ir sakau, ji parašė: Turiu reikalą, kai baigsi dar- 
bą, paskambink. 

— O tas reikalas? 

— Nieko svarbaus. Prašė pasakyti akupresūros klini- 
kos, į kurią anksčiau vaikščiodavau dėl juosmens skaus- 
mų, adresą. 

— Akupresūros klinikos, sakote... Ar ir iki tol ji pa- 
skambindavo dėl tokių reikalų? 

— Tie reikalai visą laiką — nieko svarbaus. Norisi pa- 
plepėti, ir tiek. Tiek man, tiek jai. 

— Ar kad skambino taip vėlai naktį, irgi įprasta? 

— Nieko čia keisto. Mano toks darbas, todėl nori ne- 
nori ateina naktis. Na, dažniausiai susiskambiname lais- 


vą dieną, tąkart jinai paskambino darbo dieną. 

Kusanagis linktelėjo. Įtarimai neišsisklaidė. 

Kai išėjo iš klubo, žingsniuodamas Kinšičio stoties 
link Kusanagis mąstė. Paskutiniai Sonoko Sugimuros 
žodžiai jam nedavė ramybės. Kovo dešimtosios naktį į 
vienuoliktąją Jasuko Hanaoka kalbasi telefonu. Negana 
to, namų telefonu. Vadinasi, tada jau buvo grįžusi namo. 

Tiesą sakant, tarp kolegų policininkų buvo ma- 
nančių, kad nusikaltimas įvykdytas kovo dešimtąją, 
po vienuoliktos valandos vakaro. Žinoma, tuo atveju, 
jeigu žudikė Jasuko Hanaoka. Net ir turėdama alibi, 
„kad vėlai vakare ji buvo karaokėje, Togašį pasmaugti 
ji galėjo vėliau. 

Tačiau atkakliai peršančiųjų šią nuomonę nebuvo. 
Net jeigu iš karaokės baro ji nieko nelaukusi būtų nu- 
lėkusi tiesiai į žmogžudystės vietą, ten ji būtų atsiradusi 
prieš dvyliktą. Jeigu ten būtų nužudžiusi auką, nebūtų 
radusi, kuo grįžti namo — tokiu laiku jau niekas neva- 
žinėja. Nusikaltėliai nakčia nesėda į taksi automobilius, 
nes juose liktų pėdsakų. Be to, apylinkėse, kur buvo pa- 
daryta žmogžudystė, taksi beveik nevažinėja. 

Kliūva ir dviračio pavogimo laikas. Jis pavogtas iki 
dešimtos vakaro. Jeigu tai buvo padaryta tyčia, vadinasi, 
Jasuko iki to laiko jau turėjo būti nuvykusi į Šinodzakio 
stotį. Jeigu netyčia, jeigu jį pavogė pats Togašis, tai kyla 
klausimas, ką ir kur jis veikė iki tariamo susitikimo su 
Jasuko apie dvyliktą valandą. 

Dėl visų šių aplinkybių Kusanagis ir jo kolegos nema- 


tė reikalo tikrinti, ką Jasuko veikė po vidurnakčio. Bet, 

pasirodo, net jei ir būtų patikrinę, Jasuko Hanaoka alibi 
būtų turėjusi. Tai jam ir kliuvo. 

— Klausyk, ar atsimeni, kai mudu pirmą kartą susiti- 
kome su Jasuko Hanaoka? - eidamas Kusanagis paklau- 
sė Kišitanio. 

— Prisimenu, o kas? 

— Jos paklausiau, ar turi alibi. Ar klausiau, kur ji buvo 
kovo dešimtąją? 

— Smulkmenų neprisimenu, bet, atrodo, kažkaip pa- 
našiai klausei. 

— Ir tada jinai atsakė: „Dieną buvau darbe, vakare 
su dukra išėjome į miestą. Nuėjome į kiną, tada val- 
gėme makaronų, o paskui užsukome į karaokės barą. 
Manau, namo grįžome po vienuoliktos valandos“ Ar 
maždaug taip? 

— Atrodo, taip. 

— Remiantis ką tik girdėtu Sonoko Sugimuros liudiji- 
mu, po visko Jasuko skambina telefonu. Negana to, nors 
reikalas ir nesvarbus, ji palieka žinutę prašydama, kad 
toji atskambintų. Sugimura atskambina po pirmos ir jos 
kalbasi apie pusvalandį. 

— Ar kas nors negerai? 

— Kodėl tada, kai paklausiau alibi, Jasuko to nepa- 
sakė? 

— Kodėl, kodėl... gal pamanė, kad tai nesvarbu. 

— Kodėl nesvarbu? — Kusanagis sustojo ir atsisuko į 
jaunesnįjį kolegą. —- Juk tai, kad namų telefonu kalbėjo 


su trečiu asmeniu, puikiai įrodo, kad ji buvo namie. 

Kišitanis irgi sustojo. Perkreipė lūpas. 

— Tiesa. Bet gal Jasuko Hanaoka pamanė, kad pakan- 
ka pasakojimo, kad buvo karaokėje. Jeigu tu būtum pa- 
klausęs, ką ji darė grįžusi namo, tikriausiai būtų papasa- 
kojusi ir apie skambutį. 

— Ar tikrai vien tik dėl to? 

— O ką dar galima galvoti? Ji juk nutylėjo apie šį alibi 
patvirtinantį skambutį, o ne jį slėpė ar sakė, kad jo ne- 
turi. Gal kaip tik būtų buvę keista pokalbį sureikšminti? 

Nusukęs akis nuo nepatenkinto Kišitanio, Kusana- 
gis vėl ėmė eiti. Jaunesnysis kolega nuo pat pradžių už- 
jautė Hanaokas. Galbūt jam ir sunku viską objektyviai 
vertinti. 

Kusanagio atmintyje iškilo pokalbis su Jukava šian- 
dien per pietus. Fizikas laikosi nuomonės, kad jeigu Iši- 
gamis prisidėjęs prie nusikaltimo, žmogžudystė turėjusi 
būti neplanuota. 

„Jis nebūtų pasirinkęs kino teatro kaip alibi, — pir- 
miausia pabrėžė Jukava. — Nes, kaip jūs ir sakote, liu- 
dijimas, kad jos buvo kino teatre, nėra tvirtas. Išigamis | 
būtų turėjęs apie tai pagalvoti. Ir dar vienas svarbus 
klausimas. Dėl kokių priežasčių Išigamis, talkindamas 
Jasuko Hanaokai, būtų galėjęs nužudyti Togašį? Net jei- 
gu Togašis ją ir persekiodavo, Išigamis būtų sugalvojęs 
kitokį sprendimą. Nieku gyvu nebūtų pasirinkęs žmog- 
žudystės: 

„Ar todėl, kad Išigamis nėra žiaurus žmogus?“ - tada 


paklausė Kusanagis. Jukava, šaltai žvelgdamas, papurtė 

galvą. „Ne jausmai esmė. Nes žudyti norint išvengti kan- 
čios nelogiška. Kodėl? Todėl, kad dėl žmogžudystės tik 
dar labiau turėtum kankintis. Išigamis tokios kvailystės 
neiškrėstų. Priešingai, šis žmogus galėtų padaryti net 
patį žiauriausią dalyką, jei tik šis neprieštarautų logikai“ 

Kai jis paklausė, kaip, Jukavos nuomone, Išigamis 
būtų galėjęs prisidėti prie nusikaltimo, draugo atsaky- 
mas buvo toks: „Mano galva, jeigu Išigamis kaip nors 
čia ir įsipainiojęs, prie pačios Žmogžudystės rankų jis 
neprikišo. Kai viską sužinojo, žmogžudystė jau buvo 
įvykdyta. Kas jam liko? Jeigu buvo įmanoma ją nuslėp- 
ti, tikriausiai šitai ir stengėsi padaryti. Kūrė įvairiausius 
planus, kad policijos tyrimo būtų išvengta. Pavyzdžiui, 
pamokė Hanaokas, kaip atsakinėti į tyrėjų klausimus, 
kada ir kokius įrodymus pateikti. 

Trumpai tariant, Jukava spėjo, kad visi parodymai, 
kuriuos iki šiol Kusanagiui ir kitiems tyrėjams davė Ja- 
suko Hanaoka ir Misato, yra ne jų pačių, o Išigamio su- 
galvoti. Baigdamas Jukava dar tyliai pridūrė: „Be jokios 
abejonės, tai tik mano spėjimas. Jis paremtas prielaida, 
kad Išigamis galbūt prisidėjo prie nusikaltimo, todėl 
yra tikimybė, kad jis iš esmės klaidingas. Nors ne, aš tik 
norėčiau, kad šis spėjimas būtų klaidingas, giliai širdyje 
meldžiu, kad tai būtų tik mano vaizduotė“, — fiziko iš- 
raiška kaip reta buvo skausminga, netgi liūdna. Atrodė, 
nenori vėl prarasti seno draugo. 

Kodėl pradėjo įtarinėti Išigamį, Jukava Kusanagiui 


taip ir nepasakė. Fizikas kažkaip permatė, kad Išigamiui 

patinka Jasuko, bet kas jį pastūmėjo taip manyti, neke- 
tino pasakoti. 

Kusanagis pasitiki Jukavos įžvalga ir gebėjimu daryti 
prielaidas. Netgi mano, kad jeigu jau Jukavai kas topte- 
li, draugas pataiko tiesiai į dešimtuką. Štai kodėl klube 
„Marian“ išgirstas pasakojimas jį vertė suklusti. 

Kodėl Jasuko Kusanagiui nepapasakojo apie kovo de- 
šimtosios nakties alibi? Jeigu ji žudikė ir buvo sugalvo- 
jusi alibi, jį policijai turėjo pateikti iš karto. O gal taip 
elgtis buvo liepęs Išigamis? Gal jis liepė sakyti tik pa- 
čius svarbiausius dalykus? Kusanagis prisiminė žodžius, 
kuriuos lyg niekur nieko pasakė Jukava, kai dar nebuvo 
susidomėjęs žmogžudyste. Kai draugui papasakojo, kad 
Jasuko Hanaoka iš lankstinuko ištraukė kino teatro bi- 
lietus su nuplėštomis šaknelėmis, šis maždaug taip pa- 
sakė: „Paprastai žmonės nesirūpina, kur dėti senus kino 
teatro bilietus. O jeigu jie buvo lankstinuke, jūsų prieši- 


ninkas kaip reikiant stiprus: 


Truputį po šeštos, kai Jasuko ruošėsi nusirišti prijuos- 
tę, kažkas įėjo. Kaip visada nesąmoningai nusišypsojo 
ir pasilabino, tačiau pamačiusi lankytojo veidą sutriko. 
Žmogus matytas, bet nepažįstamas. Tesuvokė, kad čia 
senas Išigamio draugas. 

— Ar prisimenate mane? — paklausė jis. - Neseniai 
buvau atėjęs su Išigamiu. 


— Taip, prisimenu, - vėl nusišypsojo ji. 

— Vaikščiojau netoliese ir panorau užsukti į jūsų 
krautuvę. Anąkart pirkti pietūs buvo labai skanūs. 

— Malonu girdėti. 

— Šiandien... Taip, šiandien norėčiau ypatingojo rin- 
kinuko. Išigamis sakė, kad visada jį perka, bet aną kartą 
jų nebebuvo. O šiandien kaip? 

— Dar yra. - Perdavusi užsakymą į virtuvę, Jasuko 
nusirišo prijuostę. 

— Oi, jau baigiate darbą? 

— Taip. Dirbu iki šeštos. 

— Mat kaip. Ar namo eisite? 

— Taip. 

— O gal galėčiau paėjėti kartu? Norėčiau truputėlį 
šnektelėti. 

— Su manim? 

— Taip. Gal geriau būtų sakyti — norėčiau pasitarti. 
Dėl Išigamio. — Vyras šyptelėjo. 

Jasuko be jokios priežasties sunerimo. 

— Bet aš Išigamio beveik nepažįstu. 

— Ilgai neužtruksime. Pasikalbėsime eidami, — tonas 
buvo švelnus, bet kartu griežtas. 

— Gerai, bet neilgai, - neturėdama kitos išeities su- 
tiko ji. 

Vyras prisistatė esantis Jukava. Universitete, kurį 
baigė Išigamis, dabar esąs profesoriaus asistentas. Abu 
palaukė, kol bus supakuotas užsakymas, ir kartu išėjo iš 


krautuvės. 

Jasuko kaip visada buvo atvažiavusi dviračiu. Kai ke- 
tino jį stumtis, Jukava pasisiūlė pagelbėti ir jį paėmė. 

— Arjūs nepasikalbate su Išigamiu? — paklausė Jukava. 

— Ne. Kai ateina į krautuvę, tik pasisveikinam. 

— Mat kaip, — pasakė jis ir nutilo. 

— O apie ką jūs norėjote pasikalbėti? — neiškentusi 
paklausė ji. 

Tačiau Jukava ir toliau tylėjo. Kai Jasuko krūtinėje 
pajuto dar didesnį nerimą, pagaliau jis pravėrė burną: 

— Jis doras vyras. 

— Ką? 

— Sakau, jis doras — Išigamis. Atsakymas, kurio jis 
nori, labai paprastas. Kelių dalykų vienu metu jis nesie- 
kia, — aiškino Jukava. — Jo būdai, kaip gauti atsakymą, 
paprasti. Todėl jis nedvejoja. Nedejuoja dėl menkiausių 
smulkmenų. Bet tai ne pats geriausias gyvenimo būdas. 
Gauna arba viską, arba nieko. Dažniausiai lieka prie su- 
skilusios geldos. 

— Pone Jukava... 

— Atleiskite. Na taip, jūs juk negalite suprasti, ką čia 
noriu pasakyti. — Jukava liūdnai šyptelėjo. - Ar su Išiga- 
miu susipažinote tik atsikrausčiusi į dabartinį butą? 

— Taip, buvau nuėjusi pasisveikinti. 

— Tada ir pasakėte, kad dirbate šioje krautuvėje? 

— Taip, o kas? 

— Ir nuo tada jis ateina į „Benten-tei“ apsipirkti, tiesa? 


— Gal, nežinau. 

— Ar niekas neįstrigo atmintyje iš pokalbių su juo? 
Tiktų net menkiausia smulkmena. 

Jasuko sutriko. Koks netikėtas klausimas. 

— Kodėl klausinėjate tokių dalykų? 

— Nes, — Jukava eidamas stebeilijo į ją, — nes jis 
mano draugas. Brangus draugas, todėl noriu žinoti, kas 
nutiko. 

— Betgi pokalbiai su manim visai ne... 

— Jam tai turėjo būti svarbu, - pasakė Jukava. - Labai 
svarbu. Ir turėtumėte tai suprasti. 

Nuo įdėmaus žvilgsnio Jasuko pašiurpo oda. Supra- 
to — šitas vyras žino, kad ji patinka Išigamiui. Todėl nori 
išgirsti, kodėl ir nuo kada. 

Tiesą sakant, Jasuko apie tai nė karto nebuvo pamąs- 
čiusi. Ji kuo puikiausiai suprato nesanti tokia gražuolė, 
dėl kurios pamestum galvą iš pirmo žvilgsnio. 

— Nieko išskirtinio negaliu prisiminti. — Jasuko pa- 
purtė galvą. — Iš tikrųjų su Išigamiu mažai šnekamės. 

— Tikrai? Nors galbūt ir taip, — Jukavos tonas šiek 
tiek suminkštėjo. — Kaip jis jums? 

— Ką?.. 

— Juk negalėjote nepastebėti jo jausmų. Ką manote 
apie juos? | 

Toks tiesmukas klausimas ją suglumino. Juokais jo 
nuleisti negalėjo, ne tokios aplinkybės. 

— Aš pati nieko... Manau, jis geras žmogus... Ir pro- 


tingas. 

— Jūs žinote, kad jis ir protingas, ir geras, ar ne? - Ju- 
kava sustojo. 

— Taip man atrodo, ir tiek. 

— Aišku. Atsiprašau, kad gaišinu jums laiką, —- Juka- 
va atkišo jai dviračio vairą. —- Išigamiui perduokite lin- 
kėjimus. 

— Bet aš nežinau, ar su Išigamiu susitiksiu, ar... 

Tačiau Jukava tik linktelėjo šypsodamasis ir apsisu- 
ko. Žiūrint jam pavymui, Jasuko per kūną perėjo bau- 


gulys. 


L 


Klasėje matė nepatenkintas išraiškas. Kai kurių moki- 
nių veidai rodė ne tik nepasitenkinimą, buvo iškreipti 
ir skausmo. O dar treti sėdėjo nutaisę abejingas minas. 
Tarkim, Morioka —- nuo pat egzamino pradžios jis nesi- 
teikė nė pažiūrėti į užduočių lapus, tik sėdėjo parimęs ir 
spoksojo pro langą. Šiandien giedra, begalinė žydrynė 
virš viso miesto. Tikriausiai gailestauja — jeigu ne šita 
nesąmonė, lakstytų motociklu. 

Mokykloje jau prasidėjusios pavasario atostogos. 
Tačiau daliai mokinių dar reikėjo įveikti liūdnus išban- 
dymus. Tų, kas neišlaikė net pakartotinio trimestro pa- 
baigos egzamino, buvo pernelyg daug, todėl vyko papil- 
domos pamokos. Klasėje, kuriai dėstė Išigamis, kartoti 
medžiagą teko lygiai trisdešimčiai mokinių. Palyginti su 
kitais dalykais, itin didelis skaičius. O po papildomų pa- 


mokų dar kartą egzaminas. Šiandien ta diena. 

Kai Išigamis rengė egzamino užduotis, mokyklos di- 
rektorius jam prisakė neduoti per daug sunkių. 

„Man nemalonu sakyti, bet nepamirškite — čia tik 
formalumas. Negalime mokinių su neigiamais įvertini- 
mais perkelti į aukštesnę klasę. Tik tiek. Juk ir jūs, mo- 
kytojau Išigami, nenorite dar kartą viso to kartoti, tie- 
sa? Jau ir anksčiau buvo sakoma, kad jūsų užduotys per 
sunkios. Todėl prašau jūsų, kad šis perlaikymas būtų 
paskutinis“ 

Pačiam Išigamiui neatrodė, kad jo pateikiamos už- 
„duotys per sunkios. Netgi priešingai, jo galva - visiškai 
paprastos. Visos iš pamokose eitų temų, todėl jeigu turi 
nors menkiausią supratimą apie matematiką, be jokio 
vargo turėtum jas išspręsti. Per egzaminus jis šiek tiek 
pakeisdavo pamokose spręstas užduotis. Tam, kad bent 
kiek skirtųsi nuo tų, kurios dažnai pateikiamos vadovė- 
liuose ir pratybų sąsiuviniuose. Todėl mokiniai, tik at- 
mintinai iškalę sprendimus, užstringa. 

Tačiau šįkart darė taip, kaip liepė direktorius. Pasi- 
naudojo įprastais uždaviniais iš uždavinynų. Tie, kas 
nors kiek mokėsi, turėtų juos įveikti. 

Morioka plačiai nusižiovavęs dirstelėjo į laikrodį. Jų 
akys susitiko. Išigamis pamanė, kad mokinys susigės, 
bet Morioka išraiškingai susiraukė ir abiem rankomis 
parodė x ženklą. Tikriausiai norėjo pasakyti, kad užduo- 
tys ne jo jėgoms. 

Išigamis šyptelėjo. Morioka šiek tiek nustebo, taip 


pat nusišypsojo ir vėl nusisuko į langą. 

Išigamis prisiminė neseniai Moriokos iškeltą klausi- 
mą: kam iš viso reikalingas diferencialinis ir integralinis 
skaičiavimas? Anądien jis pateikė lenktynių pavyzdį, bet 
labai abejoja, ar mokinys ką nors suprato. 

Tačiau Morioka, išdrįsęs užduoti tokį klausimą, Iši- 
gamio nesupykdė. Savaime suprantama, nuolat kyla 
klausimų, kodėl reikia mokytis vienų ar kitų dalykų. Kai 
į tokius klausimus protingai atsakoma, atsiranda noras 
mokytis. O tai - kelias į matematikos esmę. 

Tačiau daugelis mokytojų nesistengia atsakyti į pa- 
prastus mokinių klausimus. Ne, pamanė sau Išigamis, 
jie tikriausiai nesugebėtų atsakyti. Iš tikrųjų matemati- 
kos jie nesupranta, moko tik pagal nustatytą programą, 
o kadangi negalvoja nieko daugiau - tik apie pažymius, 
tokie klausimai, kokį uždavė Morioka, juos tik suerzina. 

Ir ką aš čia veikiu? — paklausė savęs Išigamis. Liepiu 
laikyti egzaminą, kuris su matematika neturi nieko ben- 
dro ir skirtas tik taškams rinkti. Tik tie surinkti taškai 
ir tai, ar išlaikė mokinys egzaminą, ar ne, neturi jokios 
prasmės. Čia jokia matematika. Ir, be abejonės, anaiptol 
ne mokinių gebėjimų ugdymas. 

Išigamis atsistojo ir atsidūsėjo. 

— Galite baigti. Kiek išsprendėte, tiek užteks, — ap- 
žvelgęs klasę pasakė jis. — Per likusį laiką ant kitos lapo 
pusės parašykite, ką dabar galvojate. 

Mokinių veidais perbėgo sumišimo šešėlis. Klasė su- 
šurmuliavo. Ėmė šnabždėtis, kaip suprasti — ką dabar 


galvojate? 

— Užrašykit savo mintis apie matematiką. Galite ra- 
šyti bet ką, jeigu tik tai susiję su matematika. — Ir dar 
pridūrė: - Turinys irgi bus vertinamas. 

Mokiniai akimirksniu nušvito. 

— Duosit taškų? Kiek? - paklausė vienas vaikinas. 

— Priklausys nuo to, ką parašysite. Jeigu nepajėgiate 
išspręsti uždavinių, pasistenkite bent jau čia, — atsakė 
Išigamis ir vėl atsisėdo ant kėdės. 

Visi apvertė testų lapus. Kai kas nieko nelaukęs ėmė 
kažką skrebenti. Morioka irgi buvo vienas iš tokių. 

Išigamis pamanė, kad šitaip jie visi išlaikys. Už tuščią 
atsakymų lapą taškų neduosi, o jeigu bus nors kas para- 
šyta, galės tą rašliavą atitinkamai įvertinti. Direktoriui 
gali kilti klausimų, bet jis turėtų likti patenkintas, kad 
visi mokiniai gaus teigiamus pažymius. 

Nuskambėjo skambutis, egzaminas buvo baigtas. Bet 
vis tiek keletas mokinių prašė dar laiko, todėl Išigamis 
palaukė dar penkias minutes. 

Surinkęs atsakymų lapus išėjo iš klasės. Vos tik užda- 
rius duris pasigirdo balsai. Daugelis mokinių lengviau 
atsiduso. 

Mokytojų kambaryje jo laukė administracijos dar- 
buotojas. 

— Mokytojau Išigami, pas jus svečias. 

— Svečias? Pas mane? 

Administracijos darbuotojas pasilenkė arčiau ir su- 
kuždėjo Išigamiui į ausį: 


— Atrodo, policininkas. 

— Kas toks?.. 

— Ką darysite? - klausiamai žiūrėjo darbuotojas. 

— Kaip ką darysiu? Juk jis laukia, tiesa? 

— Na taip, bet galime ką nors sugalvoti ir jį išprašyti. 

Išigamis šyptelėjo. 

— Nebūtina. Kur jis? 

— Svečių kambaryje. 

— Tuoj nueisiu. 

Egzaminų lapus sukišęs į krepšį Išigamis išėjo iš mo- 
kytojų kambario. Darbus taisyti ketino namie. 

Administracijos darbuotojas jau norėjo sekti iš pas- 
kos, todėl Išigamis, pasakęs, kad susitvarkys ir be jo, į 
svečių kambarį nuėjo vienas. Išigamis suprato, ko trokš- 
ta administracijos atstovas, - sužinoti, kokiu reikalu ap- 
silankė policininkas. Išvaryti policininką irgi pasisiūlė 
vildamasis, kad taip pačiam bus paprasčiau ką nors iš- 
pešti iš Išigamio. 

Svečių kambaryje, kaip ir spėjo, jo laukė detektyvas 
Kusanagis. 

— Atsiprašau, kad trukdau jus mokykloje, - atsistojęs 
nusilenkė Kusanagis. 

— Kaip supratote, kad aš čia? Juk pavasario atostogos. 

— Tiesą sakant, namie jūsų neradau, todėl nuspren- 
džiau paskambinti į mokyklą. Tada ir pasakė, kad per- 
laikomas egzaminas. Nelengva mokytojo duona, ar ne? 

— Mokiniams prasčiau. Beje, šiandien ne paprastas 
perlaikymas, o pakartotinis. 

— Oho. Spėju, jūsų užduotys nelengvos. 


245 


KEIGO HIGASHINO 


— Kodėl? - įsistebeilijęs į detektyvą paklausė Išigamis. 

— Tiesiog taip pasirodė. 

— Nesunkios. Tik pasinaudoju aklosiomis dėmėmis, 
atsirandančiomis dėl išankstinių nuostatų. 

— Aklosiomis dėmėmis? 

— Na, pavyzdžiui, pateikiu uždavinį, kuris atrodo 
kaip geometrijos, nors iš tiesų yra algebros. - Išigamis 
atsisėdo priešais detektyvą. — Bet tai jums neįdomu. Ir 
koks šiandien reikalas atginė? 

— Nieko svarbaus. - Kusanagis vėl atsisėdęs išsitrau- 
kė užrašų knygelę. - Norėčiau dar kartą smulkiai pa- 
klausinėti apie tą vakarą. 

— Kokį vakarą? 

— Kovo dešimtosios, - pasakė Kusanagis. - Tikriau- 
siai prisimenate, kad tai vakaras, kai buvo įvykdyta 
žmogžudystė. 

— Turite galvoj prie Arakavos rastą lavoną? 

— Ne prie Arakavos, o prie Senosios Edogavos, - iš- 
syk pataisė Kusanagis. — Aną kartą klausinėjome jūsų 
apie Jasuko Hanaoką, apie tai, ar tą vakarą nepastebėjo- 
te nieko keisto. 

— Taip, prisimenu. Jeigu neklystu, tada atsakiau, kad 
niekas nekrito į akis. 

— Jūs teisus, taip sakėte, bet gal galėtumėte smulkiau 
prisiminti? 

— Ką? Kaip prisiminti tai, ko nebuvo? —- Išigamis iš- 
sišiepė. | 

— Sutinku, bet net ir tai, kas tuo metu atrodė neverta 


dėmesio smulkmena, mums galėtų labai praversti. Pa- 

gelbėtumėte, jeigu apie tą vakarą papasakotumėte kuo 
išsamiau. Galite negalvoti apie sąsajas su žmogžudyste. 

— Suprantu, bet... - Išigamis pasikasė kaklą. 

— Žinau, kad sunkoka, nes ir laiko praėjo. Taigi pa- 
manęs, kad jums turėtų padėti, kai ką atsinešiau. 

Kusanagis turėjo Išigamio darbo grafiką, klasių, ku- 
riose jis dėstė, tvarkaraštį ir mokyklos renginių tvarka- 
raštį. Tikriausiai administracijos darbuotojas parūpino. 

— Gal nors kiek palengvins... - maloniai nusišypsojo 
detektyvas. 

Vos pamatęs tas lenteles, Išigamis bemat suprato 
svečio tikslą. Žodžius Kusanagis painiojo, bet sužino- 
ti norėjo ne apie Jasuko Hanaoką, o patikrinti Išigamio 
alibi. Kodėl policija savo ietis nukreipė į jį, Išigamis ne- 
numanė. Nors įtarimų turėjo. Žinoma, dėl Manabu Ju- 
kavos elgesio. 

Bet kokiu atveju, jeigu detektyvo tikslas patikrinti jo 
alibi, reikia tinkamai ir elgtis. Išigamis įsitaisė patogiau, 
ištiesė nugarą. 

— Tą vakarą namo grįžau po dziudo treniruotės, 
turėjo būti apie septynias vakaro. Regis, praeitą kartą 
sakiau. 

— Taip. Ar paskui visą laiką buvote namie? 

— Taiiip, manau, kad taiiip, — tyčia tęsė žodžius Išiga- 
mis, norėdamas pažiūrėti, kaip reaguos Kusanagis. 

— Ar niekas nebuvo užėjęs? O gal kas nors skambino? 


Išigamis pakreipė galvą. 

— Į kieno butą? Turite galvoj - į Hanaokos? 

— Ne, ar jums kas neskambino. 

— Man? 

— Suprantu, skamba keistai, bet tai visiškai nesusiję 
su žmogžudyste. Mes jūsų neįtariame, tik norime kuo 
kruopščiau sudėlioti, ką tą vakarą veikė Jasuko Hanaoka. 

Silpnokas pasiteisinimas, pamanė Išigamis. Aišku, ir 
pats detektyvas tikriausiai puikiai supranta, kad jo žo- 
džiai skamba ne itin įtikimai. 

— Tą vakarą su niekuo nesusitikau. Skambinti, atro- 
do, niekas neskambino. Man retai kas skambina. 

— Aišku. 

— Atleiskite, gaišote laiką ateidamas, o nepasakau 
nieko doro, kas jums praverstų. 

— Nieko tokio, nesijaudinkite. Beje... — Kusanagis į 
rankas paėmė darbo tvarkaraštį. - Atrodo, vienuoliktos 
dienos rytą jūs nebuvote pamokose. Į mokyklą atėjote 
po pietų. Ar kas nors buvo nutikę? 

— Tą dieną? Nieko ypatingo. Jaučiausi nekaip, todėl 
nutariau pailsėti. Pamaniau, trimestras beveik baigiasi, 
nedidelė bėda, jei mokiniai neprivalgė - neprilaižys. 

— Ar lankėtės pas gydytoją? 

— Nebuvo taip blogai. Dėl to po pietų ir atėjau į darbą. 

— Administracijos darbuotojo ką tik klausiau, man 
atsakė, kad jūs beveik niekada nepraleidžiate pamokų. 
Tik kokį rytą maždaug kartą per mėnesį. 


— Tiesa, atostogų sąskaita. 

— Taip pat sakė, kad jūs atsidėjęs matematikos studi- 
joms ir dažnai dirbate net per naktis. Kaip tik todėl kitą 
dieną kartais ir neateinate į pamokas. 

— Taip pasiaiškinau ir tądien, gerai pamenu. 

— Maždaug kartą per mėnesį, ar ne? - Kusanagis dar 
kartą užmetė akį į darbo tvarkaraštį. - Bet jūs nebuvote 
pamokose ir dešimtą dieną, tai yra dieną prieš. Tądien 
administracijos darbuotojas nepamanė nieko keisto, ta- 
čiau išgirdęs, kad ir kitą dieną nepasirodysite, šiek tiek 
nustebo. Nėra buvę, kad dvi dienas iš eilės neateitumėte. 

— Gal ir nėra... - Išigamis pridėjo ranką prie kaktos. 
Reikėjo būti dėmesingam. — Na, svarbios priežasties 
nebuvo. Kaip ir sakote, dešimtos dienos naktį iki pary- 
čių dirbau, todėl į darbą nuėjau po pietų. Tačiau vakare 
pakilo karštis, todėl ir kitą dieną iš ryto nusprendžiau 
pailsėti. 

— Nuėjote į darbą tik po pietų? 

— Taip, - linktelėjo Išigamis. 

— Hm... - Kusanagis nužvelgė jį įtariai. 

— Ar kas nors negerai? 

— Ne, tik pamaniau, jeigu jau po pietų galėjote eiti į 
darbą, tai savijauta tikriausiai nebuvo itin bloga. Papras- 
tai esant menkam negalavimui žmonės gal šiek tiek per 
nevalią, bet vis tiek eina į darbą. Juo labiau jeigu pralei- 
džia dienos prieš tai rytines pamokas, - atvirai įtarimus 
dėstė Kusanagis. | 

Tikriausiai buvo nusprendęs, kad Išigamį galima šiek 


tiek ir paerzinti. 


249 


KEIGO HIGASHINO 


Manai, pasiduosiu tavo provokacijai, ką? — kreivai 
šyptelėjo Išigamis. 

— Gal jūs ir teisus, bet tada jaučiausi prastai ir ne- 
atrodė, kad pajėgsiu atsikelti. Bet net pačiam keista — 
prieš pietus palengvėjo, todėl net ir būdamas ne visai 
sveikas nusprendžiau pasirodyti mokykloje. Kaip ir sa- 
kote, jaučiausi kaltas, kad išvakarėse nebuvau darbe. 

Visą laiką, kol Išigamis kalbėjo, Kusanagis nuo jo 
nenuleido skvarbaus ir įtaraus žvilgsnio; jis tikėjo, kad 
kai įtariamasis meluoja, jo akyse būtinai pasirodo su- 
mišimas. 

— Aišku. Jūs juk užgrūdintas dziudo, todėl kokiai 
menkai ligelei įveikti užtenka ir pusdienio, tiesa? Ir 
administracijoje buvo užsiminta, kad mokytojas Išiga- 
mis dar nė karto nėra rimčiau sirgęs. 

— Najau. Aš juk irgi peršąlu. 

— Tiesiog atsitiktinai sutapo su ta diena. 

— Ką reiškia atsitiktinai? Man ta diena visiškai ne- 
reikšminga. 

— Na taip, tiesa. - Kusanagis užvertė užrašų knygelę 
ir atsistojo. — Atsiprašau, kad sutrukdžiau. 

— Aš taip pat apgailestauju — niekuo jums nepagel- 
bėjau. 

— Ir to, ką pasakėte, pakanka. 

Abu kartu išėjo iš svečių kambario. Išigamis detekty- 
vą palydėjo iki pat durų. 

— Ar su Jukava dar buvote susitikęs? — eidamas pa- 


klausė Kusanagis. 


250 


Įtariamojo Žš pasiaukojimas 


— Ne, nebuvau, - atsakė Išigamis. — O jūs? Kartkar- 
tėmis susitinkate, tiesa? 

— Na, aš irgi užsiėmęs, pastaruoju metu nesimatome. 
O gal kada susitiktume trise? Kaip jums tokia mintis? 
Jukava užsiminė, kad kartais mėgstate... — Kusanagis 
pavaizdavo lenkiąs taurelę. 

— Galime, bet gal geriau, kai baigsite narplioti žmog- 
žudystę? 

— Gal ir geriau būtų, bet mums irgi reikia atsipūsti. 
Aš paskambinsiu. 

— Gerai, lauksiu. 

— Būtinai paskambinsiu, — pasakė Kusanagis eida- 
mas pro laukujes duris. 

Išigamis grįžo į koridorių ir pro langą lydėjo akimis 
nueinantį pareigūną. Kusanagis kalbėjosi mobiliuoju. Jo 
išraiškos nematė. 

Išigamis svarstė, kodėl detektyvas atėjo patikrinti jo 
alibi. Jeigu ėmė jį įtarinėti, turi turėti priežastį. Bet ko- 
kią? Kai aną kartą buvo susitikęs su Kusanagiu, neatro- 
dė, kad būtų įtarinėjęs. 

Tačiau, sprendė iš šiandienos klausimų, Kusanagis 
nusikaltimo esmės dar neperpratęs. Įspūdis, kad klai- 
džioja toli nuo tiesos. Žinoma, dėl to, kad Išigamis ne- 
turi alibi, detektyvas galėjo kai ką užčiuopti. Na ir tegul. 
Tiek dar Išigamis apskaičiavęs. 

Bėda ta... | 

Mintyse šmėkštelėjo Jukavos veidas. Ką buvęs ben- 


dramokslis užuodė? Ir kokią tiesą jis siekia atskleisti? 

Vakar Jasuko telefonu pasakė keistą dalyką. Regis, Ju- 
kava klausinėjo, ką ji mananti apie Išigamį. Negana to, 
fizikas įžvelgė, kad Išigamis puoselėja šiltus jausmus Ja- 
suko. Išigamis perkratė galvoj pokalbius su Jukava, bet 
neprisiminė jokio neapdairaus žodžio ar veiksmo, iš ku- 
rio būtų galima nuspėti apie jo puoselėjamus jausmus 
kaimynei. Kaip fizikas perprato? 

Išigamis apsisuko ir nuėjo mokytojų kambario link. 
Koridoriuje prasilenkė su administracijos darbuotoju. 

— O... kur policininkas? 

— Baigė reikalus ir ką tik išėjo. 

— O jūs, mokytojau, dar neinate namo? 

— Ne, dar kai ką prisiminiau. 

Palikęs darbuotoją taip ir nepatenkinusį smalsumo, 
ko klausinėjo policininkas, Išigamis skubiai nužingsnia- 
vo į mokytojų kambarį. 

Priėjęs prie savo stalo pasilenkė. Iš pastalės ištrau- 
kė kelis aplankus. Ne pamokų medžiagos. Aplankuose 
buvo sudėtingo matematikos uždavinio, prie kurio dir- 
bo jau keletą metų, sprendimai. Viską susikrovęs į krep- 
šį išėjo iš mokytojų kambario. 


— Kiek dar reikės kartoti? Tirti — tai gerai apmąsčius 
įžvelgti esmę. Padariau bandymą, gavau rezultatą, kokio 
tikėjausi, — valio! Paprasčiausias rašinėlis! Juk negali vis- 
kas vykti pagal planą. Noriu, kad darydami bandymus 
patys atrastumėte ką nors nauja. Bet kokiu atveju, prieš 
ką nors rašant, prašau bent šiek tiek pamąstyti. 

Jukava kaip reta buvo susierzinęs. Palingavo galvą 
ir atkišo referatą tyliai stovinčiam studentui. Studentas 
-nukabinęs nosį išėjo iš laboratorijos. 

— O, pasirodo, ir tu kartais supyksti, - nusijuokė Ku- 
sanagis. 

— Nei aš pykstu, nei ką. Ne itin atsakingai pažiūrėta 
į darbą, taigi daviau vertingų nurodymų. — Jukava at- 
sistojo ir užsiplikė tirpios kavos. —- Na, ar dar ką nors 
sužinojai? 

— Patikrinau Išigamio alibi. Kitaip tariant, susitikau 
su juo ir paklausiau. 

— O, drąsus puolimas. - Laikydamas rankose didžiulį 
puodelį Jukava atsisuko nuo kriauklės. — Ir kokia buvo 
jo reakcija? 

— Visą tą vakarą sėdėjęs namie. 

Jukava susiraukė ir papurtė galvą. 

— Aš klausiu apie Išigamio reakciją, kokia buvo jo iš- 
raiška. Aš neklausiu, kur jis tą vakarą buvo. 

— Išraiška? Nepastebėjau, kad dvejotų. Galbūt buvo 
nusiteikęs pokalbiui, nes jau žinojo, kad atėjo detektyvas. 

— Ar jam nekilo klausimų, kodėl teiraujiesi jo alibi? 

— Ne, nesidomėjo. Betgi jo ir neklausiau tiesiai. 

— Pažįstu jį, galbūt tikėjosi būsiąs paklaustas dėl ali- 
bi, - tarsi pats sau pasakė Jukava ir gurkštelėjo kavos. — 
Tai sakė tą vakarą visą laiką buvęs namie? 

— Negana to, jam esą pakilęs karštis, todėl kitą rytą 
nenuėjęs į pamokas. - Kusanagis ant stalo padėjo iš mo- 


kyklos administracijos gautą Išigamio darbo tvarkaraštį. 

Jukava priėjo arčiau ir atsisėdęs jį paėmė. 

— Hm... kitos dienos rytą. 

— Gal reikėjo paslėpti žmogžudystės pėdsakus, todėl 
ir nenuėjo į mokyklą? 

— O kaip ta moteriškė iš pietų išsineštinai krautuvės? 

— Viskas patikrinta! Vienuoliktą dieną Jasuko Hana- 
oka kaip visada atėjo į darbą. Duktė, beje, jeigu jau apie 
tai kalbame, irgi nuėjo į mokyklą. Ir nė katra nepavėlavo. 

Jukava padėjo darbo tvarkaraštį ant stalo ir sunėrė 
rankas. 

— Žmogžudystės pėdsakai. Įdomu, ką jis turėjo nu- 
veikti? 

— Sunaikinti nusikaltimo įrankius. 

— Ar tai užtruktų ilgiau nei dešimt valandų? 

— O kodėl ilgiau nei dešimt? 

— Togašis nužudytas dešimtos dienos vakarą, tiesa? 
Tai jeigu kitos dienos rytą Išigamis neina į darbą, gali- 
ma spėti, kad pėdsakams sunaikinti prireikė daugiau nei 
dešimties valandų. 

— Dar reikia ir pamiegoti. 

— Žudikai neina parpti nebaigę visko sutvarkyti iki 
galo. Ir jeigu, tarkim, neliktų laiko pamiegoti, tai ir ne- 
miegotų. Kad ir kaip liptų akys, į darbą nueitų. 

— Vadinasi, turėjo būti priežastis, dėl kurios nori ne- 
nori reikėjo laisvadienio. 

- Šitai ir bandau išsiaiškinti. - Jukava paėmė puodelį. 

Kusanagis tvarkingai sulankstė ant stalo darbo tvar- 


karaštį. 

— Knieti tavęs kai ko paklausti. Kodėl ėmei įtarinėti 
Išigamį? Tu nieko neaiškini, ir man, žinok, sunku toliau 
dirbti. 

— Tikriausiai juokauji. Juk pats savo jėgomis išsiaiš- 
kinai, kad jis puoselėja šiltus jausmus Jasuko Hanaokai, 
tiesa? Ir jeigu jau taip, mano nuomonės klausti lyg ir 
nėra reikalo. 

— Viskas ne taip paprasta. Pagalvok ir apie mane. Ne- 
galėjau gi viršininkui pranešti — aklai dūriau pirštu į Iši- 
gamį, ir še tau. 

— Galėjai pasakyti, kad renkant žinias apie Jasuko 
Hanaoką išlindo toks matematikos mokytojas Išigamis. 
Argi to nepakanka? 

— Taip ir pranešiau. Todėl ir patikrinau, kokie Jasuko 
Hanaokos ir Išigamio ryšiai. Ir labai gaila, tačiau bent 
kol kas neapčiuopėm nieko, kad juos kas nors sietų. 

Jukava, nepaleisdamas iš rankų puodelio, net sutirtė- 
jo iš juoko. 

— O ko tu tikėjaisi? 

— Kaip ko? Ką turi galvoj? 

— Nieko. Aš tik sakau, kad tarp jų tikriausiai nieko 
ir nėra. Nerkis iš kailio, jokio siūlo galo vis tiek neuž- 
čiuopsi. 

— Ačiū, tu tikras draugas. Mūsų šefas greitai užmirš 
Išigamį. Ir nebegalėsiu taip laisvai veikti kaip dabar. To- 
dėl ir noriu, kad pasakytum, kodėl nukreipei akis į Išiga- 
mį. Nagi, Jukava, juk turėjai už ko nors užkliūti. Kodėl 


nesakai? 

Gal dėl to, kad Kusanagis nuolankiai prašė, Jukava 
surimtėjo ir padėjo puodelį. 

— Nes nėra prasmės sakyti. Tau nepadės. 

— Kodėl? 

— Priežastis, kodėl pamaniau, kad jis galbūt susijęs 
su žmogžudyste, ta pati, apie kurią jau kuris laikas čia 
šneki. Iš menkutės smulkmenos supratau, kad jis nea- 
bejingas Jasuko Hanaokai. Todėl kilo noras patikrinti, 
kokia tikimybė, kad jis gali būti prikišęs nagus prie nu- 
sikaltimo. Paklausi, kodėl pamaniau, kad jam Hanaoka 
patinka? Vadinkime tai nuojauta. Jeigu nė kiek nepažįsti 
Išigamio, suvokti bus sudėtinga. Juk tu irgi dažnai kalbi 
apie detektyvo nuojautą. Čia kai kas panašiai. 

— Nuojauta? Iš tavęs šito nesitikėjau išgirsti. 

— Kartais juk ir aš ją galiu turėti. 

— Gerai, tada bent pasakyk, iš ko supratai apie Išiga- 
mio jausmus Jasuko. 

— Nesakysiu, - nukirto Jukava. 

— Nagi... 

— Nes tai susiję su jo orumu. Nenorėčiau su pašali- 
niais to aptarinėti. 

Kai Kusanagis atsiduso, pasigirdo beldimas ir įėjo 
studentas. 

— Aš čia, — sušuko Jukava studentui. — Atsiprašau, 
kad taip staiga iškviečiau. Norėjau pasikalbėti apie va- 
karykštį pranešimą. 

— Ar kas nors negerai? — sustingo akiniuotasis stu- 


dentas. 

— Tavo pranešimas visai neblogai parašytas. Bet yra 
dalykas, kurį norėčiau pasitikslinti. Pasidarė įdomu, ko- 
„dėl viską aiškini tik per kietąsias daleles? 

Studentas sutriko. 

— Nes čia buvo kietųjų dalelių bandymas... 

Jukava kreivai šyptelėjo ir papurtė galvą. 

— Iš tikrųjų bandymo esmė yra dalelių fizika. Todėl 
norėjau, kad per jas ir būtų pažvelgta į rezultatus. Bet 
nereikia manyti, kad jeigu atlieki kietųjų dalelių bandy- 
mą, kitos fizikos teorijos nebereikalingos. Šitaip geru 
mokslininku netapsi. Išankstinės nuostatos - didžiausias 
priešas. Nes tada nebematai to, kas tau tiesiai po nosimi. 

— Supratau, - nuoširdžiai linktelėjo studentas. 

— Tu gabus, todėl ir duodu patarimus. Gerai padir- 
bėta, gali eiti. 

Padėkojęs studentas išėjo. 

Kusanagis spoksojo į Jukavą. 

— Kas? Išsitepiau? — paklausė Jukava. 

— Ne, tik pamaniau, kad visi mokslininkai sako tą patį. 

— Ką? 

— Išigamis irgi kažką panašiai šnekėjo. — Kusanagis 
papasakojo Jukavai, ką Išigamis buvo sakęs apie egzami- 
nų užduotis. 

— Hm, aklieji taškai dėl išankstinių nuostatų... Kas 
daugiau taip pasakys, jei ne Išigamis, — išsiviepė Jukava. 

Tačiau jau kitą akimirką fiziko veidas persimainė. 
Staiga jis pašoko nuo kėdės ir sunėręs plaštakas ant pa- 


kaušio nuėjo prie lango. Pažvelgė į dangų. 

— Ei, Jukava... 

Tačiau Jukava pakėlė ranką, tarsi duotų ženklą ne- 
kitos išeities. 

— Negali būti, - sumurmėjo Jukava. — Negali būti, 
kad jis būtų išdrįsęs tai padaryti... 

— Kas nutiko? — neiškentęs paklausė Kusanagis. 

— Parodyk dar tą lapą. Išigamio darbo tvarkaraštį. 

Palieptas Jukavos Kusanagis paskubomis iš kišenės 
ištraukė sulankstytą popieriaus lapą. Jukava jį paėmė, 
piktai dėbtelėjo ir žemu balsu suurzgė: 

— Nejaugi... Negali būti... 

— Ei, Jukava, kas negali būti? Pasakyk ir man. 

Jukava atkišo tvarkaraštį Kusanagiui. 

— Nepyk, bet paprašysiu išeiti. 

— Kodėl? Niekur aš neisiu, - priešgyniavo Kusanagis, 
bet pažvelgęs į Jukavos veidą iškart užsičiaupė. 

Draugo veidas buvo iškreiptas liūdesio ir kančios. 
Tokio Kusanagis jo dar nebuvo matęs. 

— Būk geras, išeik, - dar kartą paprašė Jukava. Grei- 
čiau sudejavo. 

Kusanagis pakilo nuo kėdės. Klausimų buvo visas 
kalnas, bet suprato, kad vienintelis dalykas, kas jam lei- 


džiama, - dingti iš akių. 

Laikrodis rodė pusę aštuonių ryto. Pasiėmęs krepšį Iši- 
gamis išėjo iš namų. Krepšyje buvo tai, ką labiausiai šia- 
me pasaulyje brangino. Segtuvas su matematikos teore- 
ma, kurią dabar įrodinėjo. Gal tiksliau ne dabar, o ilgą 
laiką. Bakalauro darbą irgi rašė iš šios temos. Bet pabai- 
gos dar nematyti. 

Jis buvo apskaičiavęs, kad šiai teoremai įrodyti pri- 
reiks mažiausiai dvidešimties metų. Galbūt padirbėti 
teks ir dar ilgiau. Tokio sudėtingumo uždaviniui verta 
paskirti ir visą gyvenimą. O ir kas daugiau, jei ne jis, 
sugebėtų išspręsti šį uždavinį? 

Kaip būtų nuostabu, jeigu nereikėtų dėl nieko dau- 
giau sukti galvos, jeigu visokie pašaliniai darbai neat- 
imtų jo laiko, jeigu galėtų visa galva pasinerti į šią teo- 
remą — Išigamis dažnai pagaudavo save apie tai svajo- 


jant. Kai sunerimdavo, ar vis dėlto pavyks per gyvenimą 

baigti šį darbą, pasidarydavo gaila laiko, švaistomo su 
juo nesusijusiems dalykams. 

Kad ir kur eičiau, šito aplanko negalima paleisti iš 
rankų, pamanė jis. Branginant kiekvieną laisvą minutę 
reikia nors po žingsnelį irtis toliau. Jam užtenka popie- 
riaus lapo ir pieštuko. Jeigu tik galėtų dirbti prie šios te- 
oremos, daugiau jam nieko nereikėtų. 

Mechaniškai žingsniavo įprastu keliu. Perėjęs Šino- 
hašio tiltą, pasuko Sumidos krantine. Dešinėje pusėje 
rikiavosi mėlynosios lūšnos. Ilgus žilus plaukus susirišęs 
vyras ant dujinės viryklės užkaitė puodą. Kas puode — 
Išigamis nežino. Šalimais pririštas rudaplaukis mišrū- 
nas. Uodegą atsukęs šeimininkui tupi nusilakstęs. 

Skardininkas ir vėl lamdo skardines. Kažką murma 
sau po nosim. Netoli jo stovi net du tuščių skardinių 
prigrūsti plastikiniai maišai. 

Šiek tiek atokiau nuo Skardininko stovi suoliukas. 
Ant jo niekas nesėdi. Išigamis žvilgtelėjo ton pusėn ir 
vėl nunarino galvą. Žingsnio nepristabdė. 

Jautė, kad kažkas ateina iš priekio. Lyg ir metas su- 
sitikti su senute ir trimis jos taksiukais, bet iš žingsnių 
neatrodo, kad čia ji. Išigamis pakėlė galvą. 

— Ooo... — išsprūdo jam. 

Žmogus net nestabtelėjo. Ką ten, šypsodamasis žen- 
gė artyn. Tik priėjęs prie Išigamio pagaliau sustojo. 

— Labas, - pasisveikino Manabu Jukava. 

Išigamis akimirką neteko amo, paskui apsilaižė lūpas 


ir paklausė: 

— Manęs laukei? 

— Tavęs, — vis dar tebesišypsodamas atsakė Jukava. — 
Na, gal ne visai laukiau. Pasivaikščiodamas atėjau nuo 
Kijosu tilto. Taip ir maniau, kad tave tikriausiai sutiksiu. 

— Kas nors skubaus? 

— Skubaus?.. Kažin, — pakreipė galvą Jukava. 
laikrodį. - Nelabai turiu laiko. 

— Užteks dešimties ar penkiolikos minučių. 

— Gal tada eidami pasikalbėkime? 

— Galim. - Jukava apsižvalgė. - Bet iš pradžių šnek- 
telėkim čia truputėlį. Kokias dvi tris minutes. Prisėskim 
ant to suoliuko, - pasakė ir nelaukdamas Išigamio atsa- 
kymo nuėjo prie suoliuko. 

Išigamis atsiduso ir nusekė paskui draugą. 

— Pro čia ir aną kartą ėjome, - prisiminė Jukava. 

— Ėjome, ir ką? 
tiksliai kaip laikrodis. Atsimeni? 

— Atsimenu. O tu atsakei, kad taip jau nutinka, kai 
žmogui nereikia laikrodžio. Tokie buvo tavo žodžiai. 

Jukava patenkintas linktelėjo. 

— Mudviem niekada nepavyks atsikratyti laikrodžių. 
Abu esame laikrodžio, vadinamo visuomene, krumplia- 
račiai. Nebeliks krumpliaračių — laikrodis suges. Kad ir 
kaip laisvai vieni patys norėtume judėti, aplinka nelei- 


džia. Vis šioks toks pastovumas, nors kaip tik dėl to ir 

nesame laisvi. Girdėjau, kad tarp benamių nemažai to- 
kių, kurie nebenorėtų grįžti į ankstesnį gyvenimą. 

— Jeigu pliurpsi tokius niekus, tos dvi trys minutės, 
žinok, greitai prabėgs, - pažiūrėjo į laikrodį Išigamis. — 
Minutės jau ir nebėra. 

— Norėjau pasakyti, kad šiame pasaulyje nėra nerei- 
kalingų krumpliaračių, be to, būdą, kaip būti panaudo- 
tam, pasirenka pats krumpliaratis. - Jukava įdėmiai pa- 
žvelgė į Išigamį. - Negi meti mokyklą? 

Išigamis iš nuostabos išpūtė akis. 

— Iš kur tu?.. 

— Pasirodė, ir tiek. Na, tik pamaniau, kad tu nenori 
visą gyvenimą būti tas pats krumpliaratis - matemati- 
kos mokytojas. - Jukava atsistojo nuo suoliuko. - Eime? 

Abu žingsniavo vienas šalia kito Sumidos krantine. 
Išigamis laukė, kada senasis draugas prabils. 

— Kusanagis sakė vėl pas tave buvęs. Tikrinęs alibi. 

— Buvo. Regis, praeitą savaitę. 

— Jis tave įtaria. 

— Atrodo. Nors man pačiam neaišku, kas jam užkliuvo. 

Jukava staiga suminkštėjo. 

— Tiesą sakant, jis ir pats nėra tikras. Tiesiog pamatė, 
kad aš tavim susidomėjau, tai ir jis iš paskos. Gal ir ne- 
taktiška atskleisti tokius dalykus, bet policija lyg ir netu- 
ri dingsties tave įtarinėti. 

Išigamis sustojo. 

— Kodėl man tai pasakoji? 


Jukava irgi sustojo ir atsisuko į Išigamį. 

— Nes aš tavo draugas. Jokių kitų priežasčių. 

— Pamanei, kad jeigu draugas, reikia perspėti? Kodėl? 
Aš nesusijęs su tuo nusikaltimu. Man nei šilta, nei šalta, 
ar policija mane įtaria. 

Išigamis išgirdo Jukavos atodūsį. Dar pamatė, kaip jis 
purto galvą. Liūdnas Jukavos veidas Išigamį erzino. 

— Su alibi tai neturi nieko bendro, - tyliai pasakė Ju- 
kava. 

— Ką? 

— Kusanagis ir visi kiti kaip pamišę stengiasi pa- 
neigti įtariamųjų alibi. Jie įsitikinę, kad jeigu Jasuko 
Hanaoka yra tikroji nusikaltėlė ir jos alibi melagingas, 
vis tiek galų gale prisikas iki tiesos. Ir jeigu tu jos ben- 
drininkas, jie patikrins tavo alibi ir jūsų tvirtovę su- 
griaus iki pamatų. 

— Nė menkiausio supratimo neturiu, kodėl man visa 
tai pasakoji, - nusistebėjo Išigamis. — Juk čia policinin- 
kų darbas, tiesa? Tikrinti alibi. Be to, kaip sakai, tik tuo 
atveju, jeigu ji tikroji žudikė. 

Jukava šyptelėjo. 

— Kusanagis papasakojo įdomų dalyką. Apie tai, kaip 
tu ruoši egzaminų užduotis. Panaudoji akluosius taškus, 
atsirandančius dėl išankstinių nuostatų. Pavyzdžiui, al- 
gebros uždavinius pateiki kaip geometrijos. Visiškai 
pritariu. Tokie uždaviniai padeda apgauti tuos, kurie 
matematikos esmės nesupranta ir pratę spręsti pagal 
vadovėlius. Iš pirmo žvilgsnio atrodo kaip geometrijos 


uždavinys, todėl žūtbūt stengiasi taikyti jos teoremas. 

Bet išspręsti negali. Tik laiką gaišta. Gal ir nesąžininga, 
bet labai veiksminga atsijojant tuos, kurie tikrai gabūs 
matematikai. 

— Ir kokia išvada? 

— Kusanagis ir jo komanda, — Jukava vėl surimtė- 
jo, - nusprendė, kad šįkart jų uždavinys — paneigti alibi. 
O kaip kitaip, juk svarbiausioji įtariamoji nori įtikin- 
ti turinti alibi. Bet tas alibi toks netvirtas, kad, rodos, 
stuktelėsi ir jis bemat sugrius. Logiška radus siūlo galą 
į jį įsikibti. Juk taip elgiamės ir mes, kai įsitraukiame į 
tyrimus. Bet ir mokslo pasaulyje kartais nutinka, kad ne 
to siūlo galo nusigriebi. Kusanagis ir visa jo komanda 
irgi pakliuvę į šitokius spąstus. Ne, gal tiksliau sakyti — 
jie kaip reikiant susipainioję. 

— Jeigu turi kokių minčių dėl tyrimo krypties, gal reikė- 
tų patarimus dalyti ne man, o detektyvui Kusanagiui, ką? 

— Žinoma. Kada nors vis tiek būsiu priverstas. Bet 
prieš tai noriu tau tas mintis atskleisti. O priežastį ko- 
dėl — tu jau žinai. 

— Nes tu mano draugas? 

— Dar galėčiau pridurti, nenoriu, kad būtų prarastas 
toks talentas kaip tavo. Norėčiau, kad pirmiausia būtų 
išspręsti šitie klausimai, o tada galėtum grįžti prie savo 
darbo. Nenorėčiau, kad tavo protas būtų taip eikvojamas. 

— Ir be tavo pamokslų savo laiko nešvaistau, - pasakė 
Išigamis ir ėmė eiti, tik ne dėl to, kad bijojo pavėluoti į 
mokyklą, o todėl, kad šitaip kalbėtis jam buvo sunku. 


Jukava nusekė iš paskos. 

— Norint išnarplioti šią žmogžudystę, negalima gal- 
voti, kad tai vien alibi uždavinys. Anaiptol. Skirtumas 
čia didesnis nei tarp geometrijos ir algebros. 

— Labai smalsu, koks gi čia uždavinys? — eidamas 
priekyje paklausė Išigamis. 

— Sunku apibendrinti vienu žodžiu, bet, sakyčiau, tai 
pinklus uždavinys. Netgi gudragalvystė. Policininkus 
klaidina nusikaltėlių užmestas jaukas. Detektyvai grie- 
biasi kiekvienos nusikaltėlių paliktos užuominos. Ir dėl 
kiekvienos tokios užuominos, kiekvieno tariamo įkalčio 
jie įsipainioja žudikų užmestame tinkle. 

— Skamba sudėtingai. 

— Ir sudėtinga. Bet jeigu pažiūrėsi iš kitos pusės, 
net nustebsi, koks lengvas tai uždavinys. Kai paprasti 
mirtingieji stengiasi iškasti kitam gilesnę duobę, patys 
į ją įkrenta. Tik ne genijai. Šitie pasirenka nesudėtingą 
būdą, koks paprastam Žmogeliui nė nešautų į galvą ir 
kokio tas niekada nepasirinktų, ir taip uždavinys iš kar- 
to tampa sudėtingesnis. 

— Jeigu neklystu, jūs, fizikai, nemėgstate abstrakčiai 
išvedžioti? 

— Gerai, gal tada pateikti šiek tiek konkrečių dalykų? 
Laiko dar turi? 

— Turiu. | 

— Ar liks laiko užsukti į krautuvėlę nusipirkti pietų? 

Išigamis dėbtelėjo į Jukavą ir vėl nusisuko. 

— Tik nereikia manyti, kad aš kasdien ten perku 


pietus. 

— Ar tikrai? Kiek girdėjau, beveik kasdien. 

— Ir dėl to įtari, kad aš kaip nors prisidėjęs prie nusi- 
kaltimo? 

— Galima sakyti, kad taip, bet ne visai. Jeigu tu kiek- 
vieną dieną toje pačioje krautuvėje pirktum pietus, nie- 
ko nepagalvočiau, bet jeigu kiekvieną dieną į ją eini pa- 
matyti moters, praleisti pro akis negaliu. 

Išigamis sustojo ir vėl piktai dėbtelėjo į Jukavą. 

— Jeigu jau esi senas draugas, tai gali šnekėti, kas ant 
seilės užeina? 

Jukava nenusuko akių. Akyse, žvelgiančiose tiesiai į 
Išigamį, slypėjo jėga. 

— Nejaugi iš tikrųjų supykai? Suprantu, kad širdy ne- 
ramu, bet vis tiek. 

— Nesąmonės. - Išigamis vėl pasisuko eiti. Ėmė lipti 
laiptais priešais Kijosu tiltą. 

— Šiek tiek atokiau nuo lavono buvo rasti, kaip ma- 
noma, aukos drabužiai, — eidamas iš paskos aiškino Ju- 
kava. - Aštuoniolikos litrų talpos skardinėje ir nebaigę 
degti. Įtariama, kad čia žudiko rankų darbas. Kai apie 
drabužius išgirdau pirmą kartą, pamaniau, kodėl nu- 
sikaltėlis nepalaukė, kol jie visiškai sudegs. Kusanagio 
komanda mano, kad žudikas tikriausiai norėjo kuo grei- 
čiau iš ten dingti, bet jeigu taip, ar nebuvo galima pasi- 
imti drabužių ir paskui neskubant juos sunaikinti. O gal 
nusikaltėlis tikėjosi, kad drabužiai daug greičiau sudegs? 
Štai kokios mintys man nedavė ramybės. Todėl net pats 


nusprendžiau pamėginti ką nors sudeginti. 

Išigamis vėl sustojo. 

— Deginai drabužius? 

— Aha, tokio pat dydžio skardinėje nuo tepalų. Striu- 
kę, megztinį, kelnes, kojines... Ką dar? A, dar apatinius. 
Pirkau dėvėtų drabužių parduotuvėje, net nesapnavau, 
kad galėtų tiek kainuoti. Mes, fizikai, priešingai nei ma- 
tematikai, negalime nurimti, kol nepadarome bandymo. 

— Na ir kaip? 

— Skleisdami nuodingus dūmus labai gerai sudegė, — 
pasakė Jukava. — Visiškai. Akimirksniu. Nė penkių mi- 
nučių nereikėjo. 

— Na ir? 

— Tai kodėl nusikaltėlis nepalaukė penkių minučių? 

— Tikrai, kodėl nepalaukė? - Užlipęs laiptais Išigamis 
Kijosu Tilto gatvėje pasuko į kairę. Į priešingą pusę nei 
„Benten-tei“. 

— Tai pietų nepirksi? — kaip ir reikėjo tikėtis, paklau- 
sė Jukava. 

— Bet tu ir įkyrus. Juk sakiau, ne kasdien ten užsu- 
ku, — susiraukė Išigamis. 

— Man kas, tik rūpinuosi, kad neliktum be pietų. — 
Jukava žingsniavo greta. — Prie lavono buvo rastas ir 
dviratis. Išsiaiškinta, kad pavogtas prie Šinodzakio sto- 
ties. Ant jo buvo rasti, kaip manoma, aukos pirštų at- 
spaudai. 

— Na ir? 

— Nieko, pasirodo, esama ir tokių bukų nusikaltėlių, 


kurie sumaitoja lavono veidą, bet pamiršta nuo dviračio 

nuvalyti pirštų atspaudus. Bet jeigu paliko tyčia, tada 
kita šneka. Įdomu, kokį tikslą žudikas turėjo? 

— Ir kokį? 

— Gal... Gal norėjo, kad dviratis būtų susietas su 
auka? Žudikui nebūtų buvę paranku, jeigu būtų pagal- 
vota, kad dviratis neturi nieko bendro su nusikaltimu. 

— Kodėl? 

— Nes jis norėjo priversti detektyvus manyti, kad 
auka iš Šinodzakio stoties į nusikaltimo vietą atvažiavo 
dviračiu. Ir paprastas dviratis čia netiko. 

— Tai rastas dviratis buvo nepaprastas? 

— Dviratis su krepšeliu pirkiniams, tokių visur pilna. 
Tik buvo naujas. 

Išigamis jautė, kaip ima vertis viso kūno prakaito 
liaukos. Darėsi vis sunkiau kvėpuoti. 

Kai išgirdo sveikinantis, nurimo. Su dviračiu juos ap- 
lenkė mokinė. Atsisukusi į Išigamį ji vos linktelėjo. 

— Labas rytas, - paskubomis atsakė jis. 

— Aš sužavėtas. Maniau, jau nebėra mokinių, kurie 
sveikintųsi su mokytojais, - pajuokavo Jukava. 

— Beveik nėra. Ir kas, kad dviratis buvo naujas? Ko- 
kia išvada? 

— Policijos manymu, jei jau vogti, tai vogti naują. Bet 
ne taip viskas paprasta. Nusikaltėliui rūpėjo, kiek laiko 
dviratis prastovėjo prie Šinodzakio stoties. 

— Nes... 


»YoL- oo) 


vėjusio jau keletą dienų. Jis norėjo, kad ant dviračio 

būtų užrašytas savininko vardas. Tam ir buvo reikalin- 
gas naujas. Mažai tokių, kurie ką tik nusipirktą dvira- 
tį ilgiausiai paliktų be priežiūros, be to, jeigu kas tokį 
pavogtų, didelė tikimybė, kad praneštų policijai. Tačiau 
visi šitie dalykai nebuvo būtini nusikaltimui nuslėpti. 
Tiesiog žudikas pasirinko tokį būdą norėdamas padi- 
dinti sėkmės tikimybę. 

— Hm... 

Išigamis neėmė laidyti pastabų dėl Jukavos spėlionių, 
tik ėjo žiūrėdamas į kelią. Pagaliau priėjo mokyklą. Pro 
šalį šaligatviu skubėjo mokiniai. 

— Įdomus pasakojimas, norėtųsi pasiklausyti tęsinio, 
bet... — Jis sustojo ir pasisuko į Jukavą. - Gal užteks? 
Nenorėčiau, kad nugirstų mokiniai. 

— Gal taip ir geriau. Manau, tai, kas svarbiausia, pa- 
sakiau. 

— Buvo įdomu, - pasakė Išigamis. — Anąkart man 
uždavei klausimą: kas sunkiau, ar sugalvoti uždavinį, ar 
jį išspręsti. Prisimęni? 

— O kaipgi. Mano atsakymas: sunkiau uždavinį su- 
galvoti. Nes visi, kas jį sprendžia, mano, kad turi gerbti 
tą, kuris klausia. 

— Tiesa. Gerai, o kaip uždavinys P = NP? Kas pa- 
prasčiau: pačiam sugalvoti atsakymą ar patikrinti, koks 
kitų atsakymas - teisingas jis ar ne? — pažvelgė į fiziką 
draugas. 


Išigamis to klausia. 

— Savo atsakymą tu jau pateikei. Dabar eilė išklausyti 
kito žmogaus atsakymą. — Išigamis bedė pirštu į krūtinę 
Jukavai. 

— Išigami... 

— Na, tai iki. - Išigamis atsuko nugarą Jukavai ir nuė- 
jo. Rankose tvirtai suspaudė krepšį. 

Negali būti, sukosi mintys jo galvoje, tas fizikas viską 


permatė... 


Net ir desertą valgydama Misato tylėjo. Jasuko suneri- 
mo, nereikėjo jos čia atsivesti. 

— Misato, ar jau soti? - paklausė Kudo. 

Jis šįvakar tik ir rūpinosi, ar viskas gerai. 

Misato, kišdama šaukštelį į burną, linktelėjo ir nė ne- 
pažvelgė į jo pusę. 

Vakarieniavo kiniškų patiekalų restorane Gindzoje. 
Kadangi Kudo primygtinai prašė ir dukterį atsivesti kar- 
tu, Jasuko atsikalbinėjančią Misato atsitempė vos ne per 
prievartą. Paauglių tokiomis pagundomis, kaip „gausi 
ko nors skanaus“, nebesuviliosi. Tik kai Jasuko pasakė, 
kad jeigu jos bus susikausčiusios, policija jas ims įtari- 
nėti, Misato galiausiai nusileido ir pasidavė. 

Bet dabar Jasuko gailėjosi, kad privertė nejaukiai pa- 
sijusti Kudo. Per visą vakarienę Kudo ir taip, ir anaip 
kalbino Misato, bet neišpešė iš jos nė vieno doresnio 
sakinio. 


Suvalgiusi desertą Misato pasisuko į Jasuko. 

— Nueisiu į tualetą. 

— Eik. 

Palaukusi, kada pradings Misato, Jasuko pasisuko į 
Kudo ir suglaudė delnus. 

— Kudo, aš labai atsiprašau. 

— Ką? Už ką? - Jis atrodė nustebęs. Nereikia nė saky- 
ti, vaidino. 

— Mano mergaitė nedrąsi prie svetimų. Ypač prie vy- 
resnių vyrų. 

Kudo nusijuokė. 

— Nė į galvą nebuvo šovę, kad mudu iš karto susi- 
draugausime. Jos metų irgi toks buvau. Maniau, šian- 
dien būtų smagu bent jau susitikti. 

— Ačiū. 

Kudo linktelėjo, išsitraukė pakelį cigarečių ir žiebtu- 
vėlį iš švarko, užmesto ant kėdės atlošo. Kol valgė, ken- 
tėjo nerūkęs. Tikriausiai dėl Misato. 

— Arjokių naujienų? - įtraukęs dūmo paklausė Kudo. 

— Dėl ko? 

— Na, ir dėl žmogžudystės, ir šiaip. 

Jasuko nuleido akis, tada vėl pažvelgė į jį. 

— Nieko naujo. Viskas po senovei. 

— Tada gerai. Detektyvai neįkyri? 

— Šiomis dienomis nepasirodė. Krautuvėje irgi. 
O kaip tu? 

— Pas mane irgi nebuvo. Regis, įtarimai nepasitvirti- 
no. - Kudo nukratė pelenus į peleninę. - Man tik vienas 


dalykas rūpi. 

— Koks? 
— Hm... - Kudo minutę pamąstė, tada pravėrė bur- 
ną. — Tiesą sakant, pastaruoju metu dažnai kažkas 


skambina ir nešneka. Į namų telefoną. 

— Kas čia per pokštai? Kaip nemalonu, - susiraukė 
Jasuko. 

— Be to, — lyg dvejodamas iš švarko kišenės jis išsi- 
traukė lapelį, - radau pašto dėžutėje. 

Jasuko, pažvelgusi į lapelį, atšoko. Jame pamatė savo 
vardą. Perskaitė raštelį. 

Nemėgink artintis prie Jasuko Hanaokos. Ji niekada 
nebus laiminga su tokiu vyru kaip tu. 

Parašyta kompiuteriu ir atspausdinta. Aišku, siuntė- 
jas nepasirašęs. 

— Atsiųsta paštu? 

— Ne, kažkas įmetė tiesiai į pašto dėžutę. 

— Ar nujauti kas? 

— Neturiu nė menkiausio supratimo. Pamaniau, ta- 
vęs paklausiu. 

— Ir aš nenumanau... - Jasuko pasiėmė rankinę ir iš- 
sitraukė nosinaitę. Prakaitavo delnai. — Įmestas tik šitas 
laiškelis? — paklausė ji. 

— Ne, dar nuotrauka. 

— Nuotrauka? 

— Iš to karto, kai buvome susitikę Šinagavoje. Foto- 
grafuota man įvažiavus į požeminę viešbučio aikštelę. 


Tada nieko nepastebėjau. - Jis pakratė galvą. 

Jasuko nejučia apsižvalgė. Bet argi kas galėtų sekti 
šiame restorane? 

Grįžo Misato ir pokalbis nutrūko. Išėjusios iš resto- 
rano jos atsisveikino su Kudo ir įsėdo į taksi. 

— Buvo skanu, tiesa? — paklausė dukros. 

Misato vis dar susiraukusi tylėjo. 

— Nemandagu buvo visą vakarą sėdėti nepatenkintai. 

— Nereikėjo manęs ten temptis. Juk sakiau, kad ne- 
noriu eiti. 

— Taigi tokia proga, kvietė ir tave. 

— Jis būtų buvęs laimingesnis, susitikęs vien su tavim. 
Aš daugiau niekur neisiu. 

Jasuko atsiduso. Kudo, matyt, tikisi, kad ateis diena, 
kai Misato suminkštės, tačiau vargu, pamanė ji. 

— Mama, ar tekėsi už to vyro? — staiga paklausė Mi- 
sato. 

Jasuko išsitiesė kaip žvakė. 

— Ką čia šneki? 

— Aš tik paklausiau. Juk nori ištekėti, tiesa? 

— Nesiruošiu už nieko tekėti. 

— Tikrai? 

— Ir taip aišku. Mes tik šiaip susitinkame. 

— Tada gerai. - Misato nusisuko į langą. 

— Ką man nori pasakyti? 

— Nieko, - atšovė Misato ir lėtai atsigręžė į Jasuko. — 
Tik pamaniau, kad būtų negražu, jeigu išduotume tą 
poną. 

— Kokį poną? 

Misato pažvelgė motinai į akis ir tylėdama mostelė- 
jo smakru. Tikriausiai turėjo galvoje kaimyną. Matyt, 
nenorėjo, kad taksi vairuotojas išgirstų, todėl garsiai ir 
neištarė. 

— Dėl to tau nerimauti nereikėtų. — Jasuko ir vėl atsi- 
rėmė į sėdynės atlošą. 

Misato neaiškiai numykė. Neatrodė, kad būtų patikė- 
jusi motina. 

Jasuko galvojo apie Išigamį. Ir be Misato pastabos jis 
nedavė ramybės. Iš galvos neišėjo keistas Kudo pasako- 
jimas. 

Tik vienas Jasuko pažįstamas galėtų taip pasielgti. 
Taip ir mato niūrias Išigamio akis, kai anąkart Kudo 
buvo parvežta namo. 

Matyt, Išigamis dega iš pavydo, kad Jasuko susitiki- 
nėja su Kudo. Kaimynas tikrai puoselėja jai šiltus jaus- 
mus, todėl padėjo nuslėpti žmogžudystę, o dabar saugo 
jas nuo policijos. 

Ar tikrai nemalonius pokštus Kudo krečia Išigamis? 
Jeigu jis įmetė raštelį ir nuotrauką į Kudo pašto dėžutę, 
ką jai ketina daryti? Jasuko buvo sunerimusi. Ar prisi- 
dengdamas tuo, kad tapo bendrininku, nori valdyti ir ją, 
ir jos gyvenimą? Gal net susitikinėti su kitu vyru neleis, 
ką jau kalbėti apie santuoką? 

Išigamiui turėtų padėkoti, kad dėl Togašio žmog- 
žudystės policija nuo jos pamažu atstoja. Ji ir dėkinga. 
Bet jeigu visą gyvenimą negalės nuo kaimyno pabėgti, 


kam buvo visas tas vargas? Ir vėl bus persekiojama, kaip 

Togašiui gyvam esant. Tik ją persekios nebe Togašis, o 
Išigamis. Dar rūstesnis vyras, nuo kurio niekaip nebe- 
pabėgsi ir kurio niekaip neišduosi. 

Taksi privažiavo prie namų. Jos išlipo iš mašinos ir 
užlipo į antrą aukštą. Išigamio bute degė šviesa. 

Įžengusi į butą, Jasuko ketino persirengti. Iš karto iš- 
girdo, kaip trinkteli gretimo buto durys. 

— Ar nesakiau? — paklausė Misato. - Kaimynas ir šį- 
vakar laukė. 

— Ir pati žinau, — nejučia sugriežtėjo Jasuko tonas. 

Po kelių minučių suskambėjo mobilusis. 

Jasuko atsiliepė. 

— Išigamis, — pasigirdo balsas, kaip ir tikėjosi. — Ar 
galite šnekėti? 

— Galiu. 

— Ar ir šiandien nieko naujo? 

— Nieko. 

— Aišku. Tada gerai, — atsiduso Išigamis. — Tiesą sa- 
kant, yra keletas dalykų, kuriuos jums turiu pasakyti. 
Pirma, į jūsų pašto dėžutę įdėjau tris laiškus. Vėliau pa- 
siimkite. 

— Tie laiškai bus reikalingi vėliau, todėl juos saugoki- 
te. Supratote? 

— Taip, supratau. 

— Kam laiškai skirti, parašiau raštelyje, jį irgi įme- 
čiau. Tikriausiai nereikia sakyti, kad tą raštelį sunaikin- 


tumėte. Aišku? 


KEIGO HIGASHINO 


— Aišku. Ar dabar patikrinti? 

— Galima ir vėliau. Ir dar vienas svarbus dalykas. — 
Išigamis nutilo, tarsi dvejotų. 

— Koks? — paklausė ji. 

— Dėl skambučių, - tarė jis. - Šitas skambutis pasku- 
tinis. Daugiau jums nebeskambinsiu. Žinoma, jūs irgi 
man negalėsite paskambinti. Kad ir kas man nutiktų, 
tiek jūs, tiek jūsų dukra būkite tik stebėtojos. Tai vienin- 
telis būdas jums išsigelbėti. 

Klausydamasi Jasuko jautė, kaip daužosi jos širdis. 

— Pone Išigami, kas dedasi? 

— Netrukus sužinosite. Viskam savas metas. Tik nie- 
ku gyvu nepamirškite, ką sakiau. Ar supratote? 

— Palaukite. Ar negalėtumėte dar šiek tiek paaiškinti? 

Motinos balse išgirdusi jaudulį priėjo Misato. 

— Nėra ką aiškinti. Iki. 

— Luktelėkite... — išsižiojo ji, bet telefono ragelis jau 
buvo padėtas. 


Kai suskambo mobilusis, Kusanagis su Kišitaniu važia- 
vo mašina. Kusanagis, sėdėdamas šalia vairuotojo pato- 
giai atloštoje sėdynėje, atsiliepė. 

— Kusanagis klauso. 

— Čia aš, Mamija, — pasigirdo duslus viršininko bal- 
sas. — Greičiau lėk į Edogavos nuovadą. 

— Kodėl? Ar ką nors radote? 

— Ne. Atėjo toks vyras, sako norįs su tavim pasikal- 
bėti. 

— Koks vyras? - akimirką šmėkštelėjo, kad gal Jukava. 

— Išigamis. Matematikos mokytojas, Jasuko Hanao- 
kos kaimynas. 

— Išigamis? Su manim pasikalbėti? O telefonu nega- 
lima? 

— Telefonu negalima, - griežtai atkirto Mamija. — 
Reikalas svarbus. 

— Ojjūs, viršininke, neklausėte koks? 

— Sako kalbėsiąs tik su tavim. Todėl važiuok greičiau. 

— Važiuoju, - Kusanagis uždengė telefoną ir pliaukš- 
telėjo Kišitaniui per petį. — Liepia skubėti į Edogavos 
nuovadą. 

— Sako, kad jis nužudė, - pasigirdo Mamijos balsas. 

— Kas nužudė? Ką? 

— Sako, kad jis pasmaugė Togašį. Išigamis atėjo pa- 
siduoti. 

— Negali būti! - Kusanagis net pašoko nuo sėdynės. 

Išigamis be jokių jausmų spoksojo į Kusanagį. O gal 
tuščiu žvilgsniu tik mano pusėn spokso? - pamanė de- 
tektyvas. — Jo širdis kažkur kitur, o aš tik atsitiktinai 
sėdžiu priešais? Štai tokią bejausmę išraišką buvo nu- 
taisęs Išigamis. 

— Tą vyrą pirmą kartą pamačiau kovo dešimtąją, — 
ramiai ėmė pasakoti jis. —- Kai grįžau iš mokyklos, jis 
trynėsi prie kaimynių buto durų. Gal turėjo reikalų pas 
Hanaokas, nes kažko graibėsi prie plyšio laiškams du- 
ryse. 

— Atsiprašau, tas vyras... 

— Togašis. Aišku, kuo jis vardu, dar nežinojau. — Iši- 
gamis vos šyptelėjo. 

Apklausos kambaryje sėdėjo ir Kišitanis. Tyrėjas prie 
gretimo staliuko rašė parodymus. Išigamis nenorėjo, 


kad būtų daugiau policininkų. Aiškino, neva jeigu visi 

vienas per kitą ims klausinėti, jis nebepajėgs nuosekliai 
papasakoti. 

— Jis man pasirodė įtartinas, todėl jį užkalbinau. Vy- 
ras paskubomis atsakė atėjęs pas Jasuko Hanaoką. Pri- 
sistatė kaip atskirai gyvenantis jos sutuoktinis. Iš karto 
supratau, kad melas, bet tam, kad užmigdyčiau jo bu- 
drumą, dėjausi patikėjęs. 

— Luktelėkit. Kodėl pamanėte, kad jis meluoja? —- 
pertraukė Išigamį Kusanagis. 

Išigamis įkvėpė. 

— Nes apie Jasuko Hanaoką žinau viską. Ir tai, kad ji 
išsiskyrusi, ir kad bėgo nuo to vyro, su kuriuo išsisky- 
rė, - viską Žinau. 

— Kodėl? Taip, jūs — kaimynai, bet girdėjau, kad be- 
veik niekada nesikalbėdavote, ir esate tik nuolatinis 
krautuvės, kurioje ji dirba, pirkėjas. 

— Tai tik mūsų priedanga. 

— Ką reiškia jūsų „priedanga“? 

Išigamis ištiesė nugarą, vos atstatė krūtinę. 

— Aš — Jasuko Hanaokos asmens sargybinis. Mano 
pareiga buvo saugoti ją nuo klastingų vyrų. Bet nenorė- 
jome, kad kiti tai žinotų. Šiaip ar taip, aš ir matematikos 
mokytojas. 

— Todėl man, kai buvome pirmą kartą susitikę, sakė- 
te, kad beveik nebendraujate? 

Išigamis atsiduso. 

— Jūs gi buvote atėjęs apklausti dėl Togašio nužu- 


dymo, tiesa? Tai kaip jums galėjau pasakyti, kad aš jos 

asmens sargybinis? Jūs iš karto būtumėte mus pradėjęs 
įtarinėti. 

— Tiesa, - linktelėjo Kusanagis. — Vadinasi, jūs esate 
asmens sargybinis, todėl viską, kas susiję su Jasuko Ha- 
naoka, žinote, ar ne? 

— Taip. 

— Ar ir prieš žmogžudystę buvote artimi? 

— Taip. Bet, kartoju, mudu buvome slapti draugai. Ji 
turi dukrą, kad mergaitė nesuprastų, mes susisiekdavo- 
me itin atsargiai ir išmoningai. 

— O konkrečiau? 

— Būdų daugybė. Ar norite, kad apie juos papasako- 
čiau? — klausiamai pažvelgė Išigamis. 

Kusanagis jautė, kad čia kažkas ne taip. Pirma, buvo 
visai netikėta, kad su Jasuko Hanaoka jie artimai ben- 
dravo, antra, visas tas pasakojimas skambėjo keistokai. 
Tačiau Kusanagis norėjo žinoti, kas gi iš tikrųjų įvyko. 

— Gerai, apie tai vėliau pakalbėsime. Dabar šiek tiek 
smulkiau papasakokite apie pokalbį su Togašiu. Baigėte 
tuo, kad pirmiausia apsimetėte tikįs neva jis — Jasuko | 
Hanaokos sutuoktinis. 

— Togašis paklausė, gal žinau, kur išvykusi Jasuko 
Hanaoka. Paaiškinau, kad ji su dukra čia jau nebegy- 
vena, neseniai buvo priversta persikraustyti dėl darbo. 
Vyras atrodė nustebęs. Tada manęs paklausė, gal žinau, 
kur dabar jos gyvena. Atsakiau, kad žinau. 

— Ir kur sakėte, kad gyvena? 


sw yo 

— Šinodzakyje. Prie pat Senosios Edogavos. 

Tai štai kodėl jam prisireikė Šinodzakio, pamanė Ku- 
sanagis. 

— Bet čia dar ne adresas, tiesa? 

— Aišku, Togašis norėjo sužinoti tikslų. Paprašęs pa- 
laukti atsirakinau butą ir, paėmęs žemėlapį, užrašiau ant 
lapelio adresą. Vandenvalos stoties. Kai padaviau lapelį, 
jis baisiai apsidžiaugė. Sakė, kad pagelbėjau. 

— Kodėl tą adresą? 

— Aišku kam, kad nuviliočiau jį į nuošalesnę vietą. 
Tas apylinkes netoliese vandenvalos gerai pažįstu. 

— Palaukit. Vadinasi, nuo pat tos akimirkos, kai suti- 
kote Togašį, nutarėte jį nužudyti? — klausdamas Kusa- 
nagis įdėmiai žiūrėjo į Išigamį. 

Tai, ką šis pasakojo, stebino. 

— Žinoma, - nė nemirktelėjęs atsakė Išigamis. - Jau 
sakiau, kad turiu saugoti Jasuko Hanaoką. Jeigu pasiro- 
do ją persekiojantis ir kankinantis vyriškis, jo kuo grei- 
čiau reikia atsikratyti. Tokia mano pareiga. 

— Jūs buvote tikras, kad Togašis kankina Hanaoką? 

— Puikiausiai žinojau. Jasuko Hanaoka buvo kankina- 
ma to vyro. Pabėgusi nuo jo, apsigyveno mūsų name, 
visai šalia manęs. 

— Apie tai sužinojote iš pačios Hanaokos? 

— Jau sakau, apie tai man buvo pranešta slapta susi- 
siekus. | 

Išigamis kalbėjo neužsikirsdamas. Buvo aišku, kad 


prieš čia atvykdamas jis viską tvarkingai susidėliojo 

mintyse. Tačiau jo pasakojime daug abejotinų vietų. Ir 
anaiptol ne tokį mokytojo įvaizdį buvo susidaręs Kusa- 
nagis. 

— Padavėte Togašiui lapelį su adresu, ir kas tada? — 
Detektyvas bet kokiu atveju nusprendė išklausyti iki 
galo jam riečiamą istoriją. 

— Jisai paklausė, ar žinau, kur dirba Jasuko Hanaoka. 
Atsakiau nežinantis, bet esu girdėjęs, kad kažkokiame 
restorane. Dar pridūriau, kad darbą baigia vėlai vakare, 
apie vienuoliktą valandą, dukra irgi po pamokų jos ten 
laukianti, o tada abi grįžtančios namo. Žinoma, pats tą 
pasakėlę greitai sukurpiau. 

— O kam? 

— Kad būtų lengviau nuspėti vyro veiksmus. Vanden- 
valos stotis nejudri, bet nieko gero, jeigu būtų nuėjęs 
ten pernelyg anksti. Sužinojęs, kad Jasuko Hanaoka dir- 
ba iki vienuoliktos, o iki to laiko namo negrįžta ir dukra, 
sumečiau mintyse, kad ir jis anksčiau ten nepasirodys, 
tiesa? 

— Atsiprašau. — Kusanagis ištiesė ranką, pertraukda- 
mas jo pasakojimą. — Norite pasakyti, kad visa tai sugal- 
vojote ten pat, laiptų aikštelėje? 

— Taip. O kas? 

— Nieko... tik žaviuosi gebėjimu per akimirksnį ap- 
galvoti tiek dalykų. 

— Nieko čia įspūdingo, - vėl surimtėjo Išigamis. - Jis 
žūtbūt norėjo susitikti su Jasuko Hanaoka. Todėl man 


tereikėjo pasinaudoti jo noru. Nesudėtinga. 

— Jums gal ir ne. - Kusanagis apsilaižė lūpas. —- Na, 
o paskui? 

— Paskui daviau jam savo telefono numerį. Ir pasa- 
kiau, kad jeigu neras jų buto, tegul paskambina. Pa- 
prastai tokie malonūs nepažįstamieji sukelia šiokį tokį 
įtarimą, bet tam vyrui buvo nė motais. Visiškas kvai- 
lys, tiesa? 

— O kas įtartų, kad pirmą kartą sutiktas žmogus gali 
kurpti planą, kaip tave nužudyti. 

— Man būtų sukėlę įtarimą, kad kažkas čia ne taip. 
Tačiau tas vyras lapelį su netikru adresu kaip didžiau- 
sią turtą įsikišo į kišenę ir patenkintas nuėjo. Įsitikinęs, 
kad jis išmovė pro laukujes duris, grįžau į butą ir ėmiau 
ruoštis, — pasakė Išigamis ir lėtai ištiesė ranką prie 
puodelio. 

Gardžiuodamasis gurkštelėjo drungnos arbatos. 

— Ir kaip ruošėtės? — pasidomėjo Kusanagis. 

— Nieko ypatingo. Persirengiau patogesniais drabu- 
žiais ir laukiau. Per, tą laiką apgalvojau, kaip jį nužudyti. 
Apsvarstęs daugybę būdų galiausiai nusprendžiau jį pa- 
smaugti. Pamaniau, kad bus patikimiausia. Jei bandysi 
nudurti ar užmušti, juk negali nuspėti, kiek bus kraujo. 
Ir nebuvau tikras, ar pavyktų vienu smūgiu jį pribaig- 
ti. Be to, smaugimo ir įrankis paprastas. Tereikia tvirto 
daikto, todėl nutariau panaudoti kotacu laidą. 

— Kodėl laidą? Tvirtų virvių juk gali rasti kiek nori. 

— Galvojau ir apie kaklaraištį, ir pakuoti skirtą plasti- 


kinę virvę. Tačiau jie lengvai slysta rankose. Baiminausi, 

kad neišsitemptų. Kotacu laidas man atrodė pats tinka- 
miausias. 

— Pasiėmėte laidą, o tada... 

Išigamis linktelėjo. 

— Apie dešimtą vakaro išėjau iš namų. Be žudymo 
įrankio, dar pasiėmiau peilį ir žiebtuvėlį. Pakeliui į sto- 
tį šiukšliadėžėje radau mėlyną plastikinę plėvelę, ją su- 
lanksčiau ir pasiėmiau. Metro traukiniu nuvažiavau į 
Midzujės stotį, iš jos taksi prie Senosios Edogavos. 

— Į Midzujės stotį? Ne į Šinodzakio? 

— Išlipdamas Šinodzakio stotyje būčiau rizikavęs 
akis į akį susidurti su tuo vyru, o tai būtų buvę nelabai 
gerai, tiesa? — atrėžė Išigamis. — Ir iš taksi išlipau kiek 
atokiau nuo tos vietos, kurią jam buvau nurodęs. La- 
biausiai reikėjo saugotis, kad jis manęs nepamatytų, kol 
neateis laikas. 

— Gerai, išlipote iš taksi ir... 

— Saugodamasis, kad likčiau nepastebėtas, nuėjau 
ten, kur turėjo pasirodyti jis. Nors saugotis nelabai ir 
reikėjo, vis tiek ėjau vienas. — Išigamis vėl gurkštelėjo 
arbatos. — Tik pasiekiau pylimą ir suskambėjo mobi- 
lusis. Skambino Togašis. Paklausiau, kur jis. Smulkiai 
man nusakė. Net nepastebėjo, kad kalbėdamas telefonu 
artinuosi aš. Paprašęs, kad dar truputėlį palauktų, kol 
pasitikslinsiu adresą, išjungiau mobilųjį, bet jau žinojau, 
kur jis. Sėdėjo išsiskėtęs ant pylimo. Tyliai ir lėtai, kad 
negirdėtų žingsnių, prisiartinau. Jis nepajuto. Išgirdo tik 


atsistojus už nugaros, bet jau buvau užnėręs laidą jam 

ant kaklo. Jis priešinosi, bet, staigiai užspaudus jam ger- 
klę, iš karto suglebo. Buvo nesunku. — Išigamis žvilgte- 
lėjo į tuščią puodelį. - Gal galėtumėte dar įpilti? 

Kišitanis atsistojo ir įpylė jam arbatos. Išigamis link- 
telėjo galvą dėkodamas. 

— Auka buvo tvirto sudėjimo, perkopęs keturiasde- 
šimt vyras! Nemanau, kad lengvai tokį pasmaugtum, jei- 
gu iš visų jėgų pasipriešintų, — paprieštaravo Kusanagis. 

Išigamis nerodė jokių jausmų, tik primerkė akis. 

— Aš — dziudo treneris. Žinau, kad užpuolus iš už 
nugaros gana paprasta įveikti net ir šiek tiek stambesnį 
už save vyrą. 

Kusanagis linktelėjo ir nukreipė akis į Išigamio ausis. 
Šios priminė žiedinius kopūstus — skiriamasis dziudo 
imtynininkų ženklas. Tarp policininkų irgi nemažai tu- 
rinčių panašias ausis. 

— O ką darėte pasmaugęs? —- paklausė Kusanagis. 

— Reikėjo paslėpti lavoną. Supratau, kad jeigu bus 
nustatyta asmens tapatybė, įtarimai būtinai kris ant 
Jasuko Hanaokos. Pirmiausia jį išrengiau. Supjausčiau 
atsineštu peiliu. Tada suknežinau veidą, — ramiausiai 
pasakojo Išigamis. - Susiradęs didesnį akmenį, susukau 
į plastiko gabalą ir keletą kartų trinktelėjau. Kiek, nepri- 
simenu. Galbūt ir dešimt. Tada žiebtuvėliu nudeginau 
pirštų pagalvėles. Baigęs surinkau drabužius ir dingau 
iš nusikaltimo vietos. Bet toldamas nuo pylimo aptikau 
aštuoniolikos litrų skardinę statinaitę ir drabužius nu- 


sprendžiau sudeginti joje. Ugnis buvo didesnė, nei tikė- 

jausi, tad pabijojęs, kad kas nors gali pamatyti, greitai 
iš ten sprukau, nors skudurai dar nebuvo sudegę. Nuė- 
jęs iki gatvės, susistabdžiau taksi ir nuvažiavęs į Tokijo 
stotį persėdau į kitą, taip ir grįžau namo. Kai pasiekiau 
namus, buvo jau gal po dvyliktos. — Išigamis sunkiai 
atsiduso. — Viskas. Ir tas elektros laidas, ir peiliukas, ir 
žiebtuvėlis - viskas mano bute. 

Iš šalies žiūrėdamas į paskubomis svarbiausius daly- 
kus užrašantį Kišitanį, Kusanagis įsikišo tarp dantų ci- 
Šio akys buvo bejausmės. 

Dėl jo pasakojimo klausimų nekilo. Ir lavono išvaiz- 
da, ir nusikaltimo vieta, viskas sutapo su policijai ži- 
nomais faktais. Dauguma žmogžudystės smulkmenų 
nebuvo paskelbta viešai, todėl galvoti, kad čia viso labo 
fantazija, nebuvo priežasties. 

— Ar papasakojote Jasuko Hanaokai apie žmogžudys- 
tę? - paklausė Kusanagis. 

— Aišku, ne, — atsakė Išigamis. — Čia toks dalykas, 
jeigu kam nors prasitartų, taigi galas. Moterys - prastos 
paslapčių saugotojos. 

— Vadinasi, apie nusikaltimą judu nesikalbėjote? 

— Žinoma, ne. Kad neatkreipčiau jūsų, policininkų, dė- 
mesio, stengiausi prie jos nesiartinti ir su ja nebendrauti. 

— Prieš tai sakėte, kad su Jasuko Hanaoka susisiekda- 
vote slapčia. Kaip? 

— Yra keletas būdų. Vienas iš jų — ji kalba, aš klau- 


sausi. 

— Tai kur nors susitikdavote? 
— Ne, nesusitikdavome. Juk žmonės būtų pamatę? Ji 
„kalba savo bute. O aš klausausi per aparatą. 

— Kokį aparatą? 

— Mano buto sienoje įtaisytas į jų butą nukreiptas 
mikrofonas. Jį ir naudojome. 

Kišitanis liovėsi rašęs ir pakėlė galvą. Kusanagis su- 
prato, ką jis nori pasakyti. 

— Kalbate apie klausymosi aparatą? 

Išigamis liūdnai suraukė antakius ir papurtė galvą. 

— Niekas nieko slaptai nesiklausė. Ji man guosdavosi 
ir skųsdavosi. 

— Jasuko Hanaoka žinojo apie tą aparatą? 

— Apie aparatą gal ir nežinojo. Bet tikrai kalbėdavo 
atsisukusi į bendrą sieną. 

— Arji kreipdavosi į jus? 

— Taip. Tik ji turi dukrą, todėl atvirai kreiptis į mane 
negalėdavo. Apsimetusi, kad kalbasi su dukra, iš tikrųjų 
siųsdavo žinutes man. 

Daugiau negu pusė Kusanagio cigaretės tarp pirštų 
buvo virtusi pelenais. Juos nukratė į peleninę. Susižvelgė 
su Kišitaniu. Jaunesnysis kolega sutrikęs gūžtelėjo pečiais. 

— Ar jums taip sakė pati Jasuko Hanaoka? Kad ap- 
simetusi, jog kalbasi su dukra, iš tikrųjų kreipiasi į jus? 

— Ir sakyti nereikia. Apie ją viską žinau, — linktelėjo 
Išigamis. 

— Bet pati jums taip nesakė. Tai gal jūs viską išsigal- 


vojote? 

— Ne, neišsigalvojau. - Bejausmis Išigamio veidas pa- 
raudo. - Kad buvęs sutuoktinis ją kankina, irgi sužino- 
jau iš jos skundų. Kas būtų pasikeitę, jeigu dėl to ji būtų 
pasiguodusi dukrai? Taip kalbėdavo norėdama, kad aš 
išgirsčiau. Prašydavo manęs, kad ką nors daryčiau! 

Kusanagis viena ranka jį ramino, kita — užgesino ci- 
garetę. 

— Kaip dar susisiekdavote? 

— Telefonu. Kiekvieną vakarą jai skambindavau. 

— Jai? 

— Į jos mobilųjį. Na, bet nebūtinai kalbėdavomės. 
Aš tik paskambindavau ir iš karto išjungdavau. Jeigu jai 
kildavo kokių bėdų, atsiliepdavo. Jeigu jų neturėdavo, 
neatsiliepdavo. Po penkių šaukimo signalų padėdavau 
ragelį. Taip buvome sutarę. 

— Sutarę? Tai ji irgi apie tai žinojo? 

— Taip. Buvome sutarę iš anksto. 

— Gerai, paklausime Hanaokos. 

— Klauskite. Taip galutinai įsitikinsite, - kupinu pasi- 
tikėjimo balsu pritarė Išigamis ir išraiškingai mostelėjo 
smakru. 

— Viską, apie ką čia kalbėjomės, prašysime papasa- 
koti dar keletą kartų. Oficialų protokolą irgi netrukus 
surašysime. 

— Gerai, kiek kartų reikės, tiek ir pasakosiu. Neturiu 
kito pasirinkimo. 

— Pabaigoje dar norėčiau paklausti, - Kusanagis ant 


stalo sunėrė pirštus, - kodėl pasidavėte? 


288 


Įtariamojo 34 pasiaukojimas 


Išigamis giliai įkvėpė. 

— Ar būtų buvę geriau nepasiduoti? 

— Ne to klausiu. Jei pasidavėte, turėjote tam priežas- 
čių, motyvą, ar ne? Noriu juos žinoti. 

Išigamis šnirpštelėjo nosimi. 

— Su jūsų darbu tai neturi nieko bendro. Ar neužten- 
ka, kad nusikaltėlis užgraužtas sąžinės atėjo pasiduoti? 
Negi dar reikia kitų priežasčių? 
graužtas sąžinės. 

— Jeigu paklaustumėte, ar jaučiuosi kaltas, būčiau 
priverstas pasakyti, kad ne visai. Bet aš gailiuosi. Viskas 
veltui. Jeigu būčiau žinojęs, kad būsiu šitaip išduotas, 
būčiau nežudęs. 

— Išduotas? 

— Jasuko Hanaoka... — šiek tiek susijaudinęs kalbėjo 
Išigamis. — Ji mane išdavė. Ji susitikinėja su kitu, nors ją 
išgelbėjau nuo buvusio vyro. Jeigu nebūčiau girdėjęs jos 
skundų, nebūčiau taip pasielgęs. Ji man yra sakiusi, kad 
tokį vyrą nužudyt per maža! Aš jį nužudžiau, jai nerei- 
kėjo nė piršto pakrutinti. Kitaip tariant, mes — bendri- 


ninkai. Policija turi ir ją sulaikyti. 


Kad įsitikintų, ar Išigamis sako tiesą, buvo nutarta 
apieškoti jo butą. Kusanagis su Kišitaniu nusprendė 
išklausyti ir Jasuko Hanaokos pasakojimą. Moteris jau 


buvo grįžusi. Misato irgi buvo namie, todėl vienas poli- 

cininkas ją išsivedė į lauką. Tikrai ne tam, kad negirdėtų 
žiauraus pasakojimo, o tam, kad ir paauglę apklaustų. 

Sužinojusi, kad Išigamis pasidavė, Jasuko išpūtė akis, 
rodos, net kvapo pritrūko. Negalėjo pratarti nė žodžio. 

— Ar jums tai netikėta? —- nenuleisdamas nuo jos 
žvilgsnio paklausė Kusanagis. 

Jasuko papurtė galvą, tada galiausiai pratarė: 

— Nė į galvą tokia mintis nebuvo šovusi. Kam jam 
Togašį?.. 

— Ar nenujaučiate, koks galėjo būti motyvas? 

Jasuko keistai sureagavo į Kusanagio klausimą: lyg 
suabejojo, lyg susvyravo. Tarsi nenorėtų ko sakyti. 

— Išigamis tvirtina tai padaręs dėl jūsų. Togašį nužu- 
dęs dėl jūsų. 

Jasuko skausmingai suraukė kaktą ir garsiai atsiduso. 

— Atrodo, kai ką pati numanote. 

Ji vos linktelėjo galvą. 

— Nuojauta kuždėjo, kad kaimynas man puoselėja 
kažkokius jausmus. Bet kad žudytų... 

— Jis tvirtina su jumis susisiekdavęs. 

— Su manim? - sunerimo Jasuko. — Ne, mes nesusi- 
siekdavome. 

— Bet jums skambindavo, tiesa? Ir dar kiekvieną va- 
karą. 

Kusanagis papasakojo Jasuko, ką kalbėjo Išigamis. Ji 
net išsižiojo iš nuostabos. 

— Tai man skambindavo kaimynas? 


— Nežinojote? 


290 


Įtariamojo 24 pasiaukojimas 


— Buvo dingtelėję, bet nebuvau tikra. Jis neprisista- 
tydavo. 

Anot Jasuko, pirmą kartą jai buvo paskambinta maž- 
daug prieš tris mėnesius. Pašnekovas neprisistatė ir iš 
karto ėmė klausinėti apie Jasuko asmeninį gyvenimą. 
Kasdien jos nesekdamas, tikrai tokių dalykų nežinotum. 
Supratusi, kad čia persekiotojas ir priekabiautojas, ji iš- 
sigando. Nenujautė, kas jis galėtų būti. Paskui dar kele- 
tą kartų skambino, bet ji neatsiliepdavusi. Tačiau vie- 
ną kartą užsimiršusi atsiliepė ir vyriškas balsas pasakė: 
„Suprantu, kodėl neatsiliepiate — esate užsiėmusi. Ge- 
rai, tada darykime taip: aš kiekvieną vakarą skambinsiu, 
jeigu reikės, atsiliepkit. Mažiausiai po penkių signalų“ 

Jasuko sutikusi. Nuo tada telefonas iš tikrųjų kie- 
kvieną vakarą skambėdavęs. Skambindavo iš taksofono. 
Į tuos skambučius stengdavosi neatsakinėti. 

— Ar iš balso nesupratote, kad jis Išigamio? 

— Nesupratau, juk iki tol mudu beveik nepratarda- 
vome vienas kitam žodžio. Telefonu irgi kalbėjomės tik 
tuos du kartus, net negaliu gerai prisiminti, koks tas 
balsas. Net pagalvoti negalėjau, kad kaimynas užsiimtų 
tokiais dalykais. Juk jis matematikos mokytojas gimna- 
zijoje! 

— Ir mokytojų dabar visokių yra, — įsiterpė Kišitanis 
šalia Kusanagio ir tarsi atsiprašydamas nuleido akis. 

Kusanagis prisiminė, kad jaunasis kolega nuo pat ty- 
rimo pradžios užstodavo Jasuko Hanaoką. Kai Išigamis 


prisipažino, Kišitaniui tikriausiai atlėgo. 

— O be telefono skambučių, ar dar kas nors buvo? — 
paklausė Kusanagis. 

Paprašiusi šiek tiek palaukti, Jasuko atsistojo ir iš 
spintelės stalčiaus ištraukė laiškus. Tris. Siuntėjo vardo 
ant vokų nebuvo, tik adresatas užrašytas - Jasuko Ha- 
naokai. Paties adreso irgi nebuvo. 

— Kas čia? 

— Radau pašto dėžutėje. Buvo ir daugiau, bet visus 
išmečiau. Kai per televiziją išgirdau, kad įrodymus ge- 
riau pasilikti — tuo atveju, jeigu kas nors nutiktų, jie esą 
praverstų teisme, pasilikau bent jau šituos tris, nors ir 
buvo neramu. 

Jasuko leidžiant Kusanagis atplėšė vokus. 

Kiekviename iš jų buvo po lapą. Teksteliai rinkti 


kompiuteriu. Neilgi. 


Pastaruoju metu pradėjote ryškiau dažytis. 
Drabužiai irgi puošnesni. Ponia, jie ne jums. 
Kuklesni apdarai jums tinka labiau. Nerimą 
kelia ir tai, kad vėlai grįžtate. Po darbo iš karto 


skubėkite namo. 


Gal jūs turite rūpesčių? Jeigu taip, prašau 
nesivaržyti ir atvirai papasakoti man. Todėl ir 
skambinu jums kas vakarą. Ponia, galėčiau jums 
daug patarti. Kiti žmonės neverti pasitikėjimo. 


Jais negalima kliautis. Klausykite tik manęs. 

Jaučiu kai ką negero. Ponia, ar tik jūs manęs 
neapgaudinėjate? Žinau, jūs negalėtumėte taip 
pasielgti, bet jeigu tai tiesa, jums neatleisiu. 
Kodėl? Todėl, kad tik aš esu ištikimas jūsų 
sąjungininkas. Ponia, tik aš vienas galiu jus 


apsaugoti. 


Baigęs skaityti Kusanagis lapus sukišo atgal į vokus. 
— Ar galima pasiimti? 

— Prašom. 

— Daugiau nieko nebeturite? 

— Pati daugiau lyg ir nieko... - Jasuko nutilo. 
— Ar duktė irgi gavo panašių laiškų? 

— Ne, ne ji, Kudo... 

— Kuniakis Kudo? Ką jis? 


— Kai susitikome praeitą kartą, užsiminė gavęs keistą 


laišką. Siuntėjas nežinomas. Laiške liepiama nesiartinti 


prie manęs. Buvo įdėta ir slapčiomis daryta Kudo nuot- 


rauka. 


— Sakote, Kuniakiui Kudo, ar ne... 


Dėl visų šių įkalčių į galvą atėjo tik viena mintis — 


siuntėjas yra Išigamis. Kusanagis prisiminė Manabu 


Jukavą. Šis Išigamį gerbė kaip mokslininką. Kaip jis nu- 


stebs sužinojęs, kad jo draugas — persekiotojas. 


Pasigirdo beldimas į duris. Kai Jasuko pakvietė, ati- 


daręs duris galvą įkišo jaunasis tyrėjas. Vienas iš apieš- 


kojusių Išigamio butą. 


— Kusanagi, gali pažiūrėti? 

— Einu, - linktelėjo Kusanagis ir atsistojo. 

Gretimame bute ant kėdės sėdėjo Mamija ir laukė. 
Ant stalo stovėjo įjungtas kompiuteris. Jauni policinin- 
kai į kartonines dėžes krovė daiktus. 

Mamija parodė pirštu į sieną šalia knygų lentynos. 

— Pažiūrėk. 

— O! - nejučia šūktelėjo Kusanagis. 

Apmušalai buvo nuplėšti ir išpjautas maždaug dvide- 
šimties centimetrų kraštinės kvadratas. Iš skylės kyšojo 
plonas laidas. Laido gale buvo pritvirtintos ausinės. 

— Paklausyk. 

Palieptas Mamijos, Kusanagis užsidėjo ausines. Aki- 
mirksniu išgirdo balsus. 

- Jeigu patvirtinsime, ką sako Išigamis, manau, vis- 
kas baigsis greitai. Ir rūpesčių jums kelsime mažiau. 

Kišitanio balsas. Trukdžių yra, bet nepagalvotum, 
kad kalbama už sienos. 

— „„kiek metų gaus Išigamis? 

— Viskas priklausys nuo teismo sprendimo. Čia juk 
žmogžudystė, jeigu jam ir nebus skirta mirties bausmė, 
vis tiek lengvai neišsisuks. Bet kokiu atveju, jums, ponia 
Hanaoka, daugiau jis nebetrukdys. 

Galvodamas, kad kaip tyrėjas Kišitanis šneka per 
daug, Kusanagis nusiėmė ausines. 

— Paskui parodysim šitą Jasuko Hanaokai. Išigamis 
sako, kad jinai turėjo žinoti, kad jos klausomasi, bet aš 


netikiu, - tarė Mamija. 

— Norite pasakyti, kad Jasuko Hanaoka nežinojo, ką 
daro Išigamis? 

— Aš klausiausi tavo ir Jasuko pokalbio. - Mamija, 
gamis — tipiškas persekiotojas. Susikūrė pasaką, kad su 
Jasuko jį sieja ypatingas ryšys, ir stengėsi atbaidyti visus 
vyrus, kurie ja domėjosi. O buvęs sutuoktinis tikriausiai 
buvo pats nekenčiamiausias? 

— Hm... 

— Kas? Ko nepatenkintas? Kas nors negerai? - pa- 
klausė Mamija. 

— Ne, viskas gerai, tik maniau, kad Išigamį perpratau, 
bet jo parodymai liudija visai ką kita. Aš sutrikęs.. 

— Žmonės daugiaveidžiai. Persekiotojai dažniausiai 
ir būna žmonės, iš kurių to nesitiki. 

— Suprantu, bet... Ar, be klausymosi aparato, dar ką 
nors radote? 

Mamija ryžtingai linktelėjo. 

— Radome kotacu laidą. Ir kotacu, ir jo laidas buvo 
įdėti į dėžę. Be to, laidas aptrauktas medžiaga. Sutampa 
su tuo, kuriuo auka buvo pasmaugta. Jeigu ir ant aukos 
odos bus rasta nors menkiausias šios medžiagos plauše- 
lis, tada viskas aišku. 

— Ir viskas? 

— Parodyk jam tą daikčiuką. - Mamija nedrąsiai pa- 
judino kompiuterio pelę. Tikriausiai kas nors čia pat jį 


buvo pamokęs. - Štai. 

Atsidarė teksto kūrimo programa. Ekrane pasirodė 


tekstas. Kusanagis perskaitė. 


Nupaveikslavau tikrąjį vyro, su kuriuo jūs, 
ponia, taip dažnai susitinkate, veidą. Štai 
nuotraukos. 

Norėčiau ponios paklausti, kokie jūsų santykiai 
su šiuo vyru? 

Jeigu judu vienas kitą mylite, tai didžiausiai 
išdavystė. 

Kaip manote, ką aš dėl jūsų padariau? 

Aš turiu teisę jums įsakinėti. Nedelsdama su 
juo išsiskirkite. 

Jeigu ne, savo pyktį nukreipsiu į tą vyrą. 

Man būtų vieni niekai jį nusiųsti ten, kur 
dabar Togašis. Esu tam pasiruošęs, būdą irgi 
turiu numatęs. 

Gal ir kartojuosi, bet jeigu su šiuo vyru esate 


pora, išdavystės neatleisiu. Atkeršysiu. 


Jukava stovėjo prie lango ir žiūrėjo į tolį. Nors buvo kaip 
niekad užsisklendęs, nuo jo sklido apgailestavimas ir 
slegianti vienatvė. Gal patyrė šoką išgirdęs, kad senasis 
jo draugas žmogžudys? Vis dėlto Kusanagis įtarė, kad 
kažkas kita neduoda jam ramybės. 

— Ir tu patikėjai tuo pasakojimu? —- dusliu balsu pra- 
bilo Jukava. - Išigamio prisipažinimu? 

— Kaip detektyvas, neturiu priežasčių juo netikėti, — 
pasakė Kusanagis. — Visus jo parodymus kruopščiausiai 
patikrinome, viskas pasitvirtino. Šiandien buvau pa- 
klausinėti prie taksofono netoli nuo Išigamio namų. Jis 
tikina, kad vos ne kiekvieną vakarą iš jo skambindavęs 
Jasuko Hanaokai. Šalia taksofono yra parduotuvė, jos 
savininkas yra matęs žmogų, panašų į Išigamį. Pasta- 


ruoju metu juk nedaug kas skambina iš taksofonų, todėl 

ir įstrigo į atmintį. Parduotuvės savininkas patvirtino 
keletą kartų matęs jį skambinant. 

Jukava lėtai atsisuko į Kusanagį. 

— Kaip detektyvas? Gal galėtum nevartoti tokių dvi- 
prasmybių? Aš klausiu, ar tu pats patikėjai, nes į tyrimą 
man nusispjaut. 

Kusanagis linktelėjo ir atsiduso. 

— Jeigu atvirai, jaučiu, kad kažkas čia ne taip. Pasa- 
kojime prieštaravimų lyg ir nėra. Viskas logiška. Bet vis 
tiek netikiu — nors tu ką. Negaliu patikėti, kad tas vyras 
ryžtųsi taip pasielgti. Tačiau viršininkas, kai apie tai už- 
siminiau, net nesiklausė. 

— O kas jam, aukštam pareigūnui? Žudikas sėkmin- 
gai sučiuptas, ir tvarka. 

— Kad bent kas verstų suabejoti, būtų kita kalba, bet 
dabar viskas kuo gražiausiai sutampa. Puikiausiai. Pa- 
vyzdžiui, paklausus, kodėl nuo dviračio nenuvalė pirštų 
atspaudų, Išigamis atsakė paprasčiausiai nežinojęs, kad 
auka atvažiavo dviračiu. Vėlgi nieko keisto. Visi įrody- 
mai byloja, kad Išigamio parodymai tiesa. Kai viskas 
taip pakrypo, niekas nepuls vėl visko tirti iš pradžių, 
kad ir ką sakyčiau. 

— Ir nors nesi visiškai tikras, plauksi pasroviui ir pa- 
darysi išvadą, kad Išigamis yra žmogžudys? 

— Gal galėtum su manim taip nešnekėti? O ar pats 
netvirtini, kad reikia remtis ne jausmais, o įrodymais? 
Jeigu jie atitinka logikos dėsnius, mokslininkas turi su 
jais sutikti, nors jausmai tam ir priešintųsi. Pats visą lai- 
ką taip aiškini. 

Jukava lengvai purtydamas galvą atsisėdo priešais 
Kusanagi. 

— Kai paskutinį kartą buvau susitikęs su Išigamiu, jis 
man pateikė matematikos uždavinį: P = NP. Visiems ži- 
nomas galvosūkis: kas sunkiau, ar pačiam rasti sprendi- 
mą, ar patikrinti kito žmogaus atsakymą. 

Kusanagis susiraukė. 

— Čia kas, matematikos uždavinys? Man veikiau pri- 
mena filosofinį. 

— Paklausyk. Duodamas parodymus Išigamis jums 
pateikė vieną galimą atsakymą. Taip pat ir pasiduoda- 
mas. Kad ir kaip žiūrėtum, šis atsakymas atrodo tei- 
singas. Jeigu jį priimsite už gryną pinigą, pralaimėsite. 
Štai ką jūs dabar turėtumėte daryti — sutelkę visas jėgas 
patikrinti, ar jo atsakymas teisingas, ar melagingas. Jūs 
esate provokuojami, išbandomi. 

— Todėl ir tikriname Išigamio parodymus. 

— Jūs viso labo sekate jo įrodymo būdo pėdomis, štai 
ką jūs darote. O turėtumėte ieškoti, ar nėra kitų atsa- 
kymų. Jeigu jų nerasite, jeigu nieko daugiau neįmano- 
ma sugalvoti — tik tada, kai tai įrodysite, galėsite drąsiai 
tvirtinti, kad jo atsakymas vienintelis. 

Iš griežto tono Kusanagis jautė, koks Jukava įpykęs. 
Šitas fizikas paprastai būna ramut ramutėlis ir labai re- 
tai kada rodo savo jausmus. 

— Tai sakai, kad Išigamis meluoja? Kad žudikas - ne 
Išigamis? | 

Jukava susiraukė ir užsimerkė. Žiūrėdamas į jį Kusa- 


nagis kalbėjo toliau: 

— Kuo remdamasis gali taip tvirtinti? Jeigu turi kokių 
minčių, pasakyk ir man. O gal tiesiog nenori patikėti, 
kad senas tavo draugas žmogžudys? 

Jukava atsistojo ir atsuko nugarą Kusanagiui. 

— Jukava! - pašaukė Kusanagis. 

— Tai, kad nenoriu tuo patikėti, - tiesa, —- atsakė Ju- 
kava. — Jau esu minėjęs, kad tas vyras vertina logiką. 
Jausmai jam nesvarbu. Jeigu nutartų, kad kas nors bus 
veiksminga sprendžiant uždavinį, galėtų padaryti bet 
ką. Bet žmogžudystė... Be to, nužudyti žmogų, kurio net 
nepažįsti... Ne, netikiu. 

— Vadinasi, buvau teisus, konkrečių įrodymų tu ne- 
turi, tiesa? 

Jukava atsisuko ir įsmeigė akis į Kusanagį. Jo akys 
buvo kupinos ne pykčio, o veikiau liūdesio ir skausmo. 

— Yra dalykų gyvenime, kuriais patikėti turi, nors ir 
labai nenori. Puikiai tai suprantu. 

— Bet vis tiek manai, kad Išigamis nekaltas? 

Jukava susiraukė ir vos vos papurtė galvą. 

— Šito aš nesakiau. 

— Suprantu, ką nori pasakyti. Iš tikrųjų Togašį nu- 
žudė Jasuko Hanaoka, o Išigamis ją tik dengia, tiesa? 
Tačiau kuo giliau kasamės, tuo mažiau tai atrodo ti- 
kėtina. Turime net daiktinių įrodymų, kad Išigamis ją 
persekiojo. Ir jų tiek daug, kad net ir labai norėdamas 
ką nors apsaugoti, vargu ar tiek prikurtum. Kiek šioje 
žemėje žmonių savo noru prisiimtų kaltę — ir dar už 


žmogžudystę? Jasuko Išigamiui nei giminaitė, nei žmo- 

na. Iš tikrųjų ta moteris net ne jo mylimoji. Gerai, tar- 
kim, norėdamas ją pridengti, jis iš tikrųjų prikišo nagus 
prie žmogžudystės, padėjo ją nuslėpti, bet vis tiek turėjo 
suabejoti: o kas bus, jeigu paslėpti pėdsakų nepavyks. 
Juk jis irgi žmogus, ne robotas. 

Jukava staiga, tarsi ką suvokęs, išpūtė akis. 

— Pamąstyti, kas būtų, jeigu būtų, geba kiekvienas. 
Sunkiausia - dengti iki pat paskutinės minutės, - žiūrė- 
damas į tolį sau po nosimi sumurmėjo Jukava. — Išiga- 
mis juk irgi toks. Jis tai gerai suprato. Todėl... 

— Kas todėl? 

— Ne, - papurtė galvą Jukava, - nieko. 

— Aš priverstas galvoti, kad Išigamis žudikas. Kol ne- 
rasime kokių nors naujų įrodymų, tyrimo eigos kryptis 
irgi nebus pakeista. 

Jukava tylėdamas pasitrynė veidą. Ramiai atsiduso. 

— Jis... nejaugi jis pasirinko gyvenimą praleisti kalė- 
jime? 

— Jeigu nužudė žmogų, taip ir bus. 

— Taigi... — Jukava nuleido galvą ir sėdėjo sustingęs. 
Galiausiai taip ir nepakėlęs galvos pratarė: - Nepyk, pa- 
lik mane vieną. Pavargau. 

Kad ir ką galvotum, Jukava elgiasi keistai. Kusanagis 
norėjo dar kai ko paklausti, bet tylėdamas pakilo nuo 
kėdės. Jukava iš tikrųjų atrodė išsekęs. 

Kusanagis, išėjęs iš tryliktos laboratorijos, žingsniavo 
apytamsiu koridoriumi. Prie pat laiptų vos neatsimušė į 


jais užlipusį jaunuolį. Kusanagis pažino liesą ir nervin- 

gą vaikiną. Magistrantas Tokiva mokosi Jukavos kurse. 
Jis pats prisistatė Kusanagiui, kai šis prieš keletą dienų 
ieškojo Jukavos. Tąkart magistrantas spėjo, kad Jukava 
tikriausiai išvykęs į Šinodzakį. 

Tokiva, pamatęs Kusanagį, linktelėjo sveikindamasis 
ir jau buvo beeinąs toliau. 

— Luktelėk, — užkalbino Kusanagis ir nusišypsojo 
nustebusiam Tokivai. - Norėčiau kai ko paklausti, turi 
laiko? 

Tokiva, žvilgtelėjęs į laikrodį, atsakė šiek tiek turįs. 

Abu iš fizikos fakulteto nuėjo į artimiausią fizikų 
pamėgtą valgyklą. Nusipirkę kavos iš aparato, atsisėdo 
prie stalo vienas priešais kitą. 

— Kur kas geresnė už tirpiąją jūsų laboratorijoje, — 
gurkštelėjęs iš popierinio puodelio pasakė Kusanagis. 

Norėjo, kad magistrantas atsipalaiduotų. Tokiva nu- 
sijuokė, bet vis tiek atrodė susikaustęs. 

Detektyvas dar ketino šnektelėti apie šį bei tą, bet 
nusprendęs, kad tik laiką švaistytų, ėjo tiesiai prie rei- 
kalo. 

— Noriu tavęs paklausti apie Jukavą, — prisipažino 
Kusanagis. - Ar pastaruoju metu jis neatrodo keistas? 

Tokiva suglumo. Gal nelabai tinkamai paklausiau, 
pamanė Kusanagis. 

— Gal jis ką nors tiria, kas nesusiję su universitetu, 
gal dažnai kur nors išeina? 

Tokiva pakreipė galvą. Atrodė susimąstęs. 


Kusanagis pasistengė nusišypsoti. 

— Tik nesijaudink, jis tikrai neįsipainiojęs į jokį nusi- 
kaltimą. Sunku paaiškinti, bet jaučiu, kad Jukava manęs 
vengia ir kai ką nuo manęs slepia. Ir pats veikiausiai Žži- 
nai, koks kartais jis užsispyręs. 

Kusanagis nebuvo tikras, ar suprantamai paklausė, 
bet magistrantas pamažu atsipalaidavo. Tikriausiai pri- 
taria, kad dėstytojas užsispyręs. 

— Nežinau, ar jis ką tiria, ar ne, bet prieš keletą dienų 
skambino į biblioteką, - pasakė Tokiva. 

— Į biblioteką? Universiteto? 

Tokiva linktelėjo. 

— Klausė, ar jie turi laikraščių. 

— Laikraščių? Argi bibliotekos negauna laikraščių? 

— Gauna, bet dėstytojas Jukava norėjo sužinoti, kiek 
laikomi seni laikraščiai. 

— Seni laikraščiai, sakai... 

— Bet tai nebuvo baisiai seni laikraščiai. Regis, jis 
klausė, ar galėtų perskaityti šio mėnesio spaudą. 

— Šio mėnesio?.. Ir kaip? Perskaitė? 

— Gal ir perskaitė. Nes iš karto išėjo į biblioteką. 

Kusanagis linktelėjo, padėkojo Tokivai ir pakilo su 
artipilniu kavos puodeliu rankose. 

Imperatoriškojo universiteto biblioteka — nedidelis 
trijų aukštų pastatas. Tais laikais, kai dar pats studijavo 
šiame universitete, Kusanagis gal tik kokius du ar tris 
kartus teko apsilankyti bibliotekoje. Štai šis priestatas 
tikriausiai naujas, neprisimena, kad po jį būtų kadaise 


vaikščiojęs. 

Visai arti durų prie lankytojų registracijos stalelio sė- 
dėjo bibliotekininkė, todėl jis iš karto jos paklausė, ar 
docentas Jukava šiomis dienomis buvo atėjęs perversti 
laikraščių. Moteris nepatikliai jį perbedė akimis. 

Kusanagis išsitraukė detektyvo pažymėjimą. 

— Patikėkite, dėstytojas Jukava tikrai niekuo neįtariamas. 
Tiesiog noriu žinoti, kokius straipsnius jis skaitė. — Gal 
klausimas ir nevykęs, bet daugiau niekas nešovė į galvą. 

— Kiek atsimenu, jį domino kovo mėnesio straips- 
niai, — atsargiai rinkdama žodžius atsakė moteris. 

— Kovo mėnesio? Kokie straipsniai? 

— Nesu tikra. — Šiek tiek prasižiojusi ji stengėsi pri- 
siminti. — Lyg ir sakė, kad užtenka tik vietos naujienų 
puslapių. 

— Vietos naujienų? Aišku, o kur jūsų laikraščiai? 

— Prašome čia, — atsistojusi parodė į žemų lentynų 
pusę. Lentynose vienas ant kito gulėjo sukrauti laikraš- 
čiai. Ji paaiškino, kad laikraščiai surišti į krūvas po de- 
šimt dienų. — Čia laikoma tik mėnesio senumo spauda. 
Senesnius laikraščius išmetame. Anksčiau ir juos laiky- 
davome, bet dabar senesnius straipsnius galima susiras- 
ti internete. 

— Jukava... Dėstytojas Jukava sakė, kad užtenka mė- 
nesio, ar ne? 

— Taip. Užtenka tų, kurie po kovo dešimtosios. 

— Kovo dešimtosios? 

— Taip. Puikiai atsimenu. 


— Ar galėčiau pavartyti tuos laikraščius? 

— Prašom. Kai baigsite, pašaukite. 

Vos tik moteris nusisuko eiti, Kusanagis nieko nelau- 
kęs išsitraukė laikraščių šūsnį ir pasidėjo ant stalo. Per- 
vers vietos naujienų puslapius nuo kovo dešimtosios. 

Nereikia ir sakyti, kad kovo dešimtoji Šindžio Toga- 
šio nužudymo diena. Kaip ir tikėtasi, Jukava į biblioteką 
atėjo tam, kad pasiskaitytų apie tą žmogžudystę. Bet ką 
jis norėjo pasitikrinti laikraščiuose? 

Kusanagis ieškojo su nusikaltimu susijusių straips- 
nių. Pirmasis — kovo vienuoliktosios vakarinis. Tada, 
kad nustatyta lavono tapatybė, išspausdinta tryliktos 
dienos rytiniame laikraštyje. Ši žinutė kone ir viskas, 
žmogžudystės kronikos srautas nutrūksta. Paskutinia- 
me straipsnyje rašoma, kad pasidavė Išigamis. 

Į ką šiuose straipsniuose dėmesį kreipė Jukava? 

Kusanagis tuos kelis straipsnius perskaitė įdėmiai, po 
kelis kartus. Trumpi, niekuo neišsiskiriantys. Jis buvo ti- 
kras, kad Jukava apie nusikaltimą žinojo daug daugiau, nei 
aprašyta laikraščiuose. Kodėl tada reikėtų juos skaityti? 

Kusanagis, sėdėdamas prie laikraščių, sunėrė rankas. 

Kas patikėtų, kad toks žmogus kaip Jukava tirdamas 
nusikaltimo aplinkybes remtųsi laikraščių straipsniais. 
Tikrovė tokia, vos ne kasdien įvykdomos žmogžudystės 
ir jeigu tik tyrimas greitai nepasistumia į priekį, laikraš- 
čiai retai kada pateikia to paties nusikaltimo kroniką. 
Togašio žmogžudystė taip pat nebuvo išskirtinis įvykis. 
Jukava tikrai tai žino. 


Bet jis be tikslo nė piršto nepakrutintų... 


305 


KEIGO HIGASHINO 


Kad ir ką sakė Jukavai, Kusanagis vis dar abejojo, ar 
Išigamis tikrasis nusikaltėlis. Nedavė ramybės mintis, 
kad jie pasuko klaidingu keliu. Jautė, kad Jukava žino, 
kur ir kodėl jie klysta. Kiek kartų šis fizikas yra pagel- 
bėjęs Kusanagio kolegoms! Ar ir dabar jis neturi kokio 
naudingo patarimo? Jeigu turi, kodėl tiesiai neišdrožia? 

Kusanagis sutvarkė laikraščius ir pasakė bibliotekos 
darbuotojai baigęs. 

— Ar nors kiek pravertė? - nedrąsiai paklausė ji. 

— Galbūt, - neaiškiai numykė Kusanagis. 

Jam ruošiantis išeiti, bibliotekininkė kai ką prisiminė. 

— Bet dėstytojas Jukava, atrodo, norėjo ir laikraščių iš 
kitų prefektūrų. 

— Kokių? - atsisuko Kusanagis. — Iš kitų prefektūrų? 

— Taip. Klausė, ar neturime Čibos ir Saitamos laik- 
raščių. Atsakiau, kad ne. 

— O ko dar klausė? 

— Daugiau nieko. 

— Čiba ir Saitama... 

Kusanagis nepatenkintas išėjo iš bibliotekos. Visiškai 
nesuprato, kas sukasi Jukavos galvoje. Kam jam reikėjo 
laikraščių iš kitų prefektūrų? O gal Kusanagiui tik pasirodė, 
kad Jukava ieško informacijos apie Togašio žmogžudystę, 
gal draugo tikslas visiškai nesusijęs su tuo nusikaltimu. 

Sukdamas galvą Kusanagis grįžo į automobilių aikš- 
telę. Šiandien buvo atvažiavęs mašina. 

Ir kai jau atsisėdęs į vairuotojo sėdynę ketino paleisti 


variklį, kai ką pamatė. Iš universiteto pastato priešais iš- 

ėjo Manabu Jukava. Laboratorijos chalatą buvo pakeitęs 
tamsiai mėlynu švarku. Niūrokas ir nesižvalgydamas, jis 
ėjo tiesiai prie pagrindinių vartų. 

Įsitikinęs, kad Jukava išėjo pro vartus ir pasuko į kai- 
rę, Kusanagis paleido variklį. Kai lėtai išvažiavo pro var- 
tus, Jukava kaip tik buvo susistabdęs taksi. Šiam pajudė- 
jus, Kusanagis irgi išsuko į kelią. 

Jukava viengungis, todėl didumą dienos praleidžia 
universitete. Nuolat teisindavosi, kad grįžus namo vis 
tiek nėra ką veikti, o skaityti ir sportuoti geriau univer- 
sitete. Yra sakęs, kad čia ir pavalgyti paprasčiau. 

Kusanagis užmetė akį į laikrodį. Dar nebuvo pen- 
kių. Vargu ar tokį ankstyvą metą Jukava važiuotų namo. 
Sekdamas iš paskos Kusanagis įsiminė taksi firmos pa- 
vadinimą ir mašinos numerį. Jeigu kartais pamestų iš 
akių, vėliau galėtų patikrinti, kur Jukava išlipo. 

Taksi važiavo rytų kryptimi. Eismas buvo gana didelis. 
Tarp taksi ir Kusanagio automobilio įsiterpė kelios maši- 
nos, bet, laimė, nei dėl jų, nei dėl šviesoforų jis neatsiliko. 

Pagaliau taksi pravažiavo Nihonbašio tiltą. Sustojo 
kaip tik ten, kur turėtum pervažiuoti Sumidą. Prieš pat 
Šinohašio tiltą. Toliau — daugiabutis, kuriame gyvena 
Išigamis. 

Sustojęs kelkraštyje Kusanagis įdėmiai sekė akimis, 
kas vyksta. Jukava nulipo laiptais šalia Šinohašio tilto. 
Neatrodė, kad eis į Išigamio namą. 

Kusanagis greitomis apsižvalgė — ieškojo vietos, kur 
pastatyti mašiną. Prie mokėjimo aparato aptiko laisvą 
vietą. Tada skubiai nusivijo Jukavą. 

Draugas lėtai žingsniavo Sumidos krantine. Atro- 
dė, šiaip neturėdamas jokių skubių reikalų vaikštinėja. 
Kartkartėmis nužvelgdavo benamius. Tačiau niekur ne- 
stabtelėjo. 

Sustojo ten, kur baigėsi benamių būstai. Jis atsirėmė 
alkūnėmis į krantinės turėklus ir netikėtai atsisuko Ku- 
sanagio pusėn. 

Detektyvas šiek tiek nustebo, tik jau ne Jukava. Netgi 
vos vos šypsojosi. Tikriausiai gana anksti suprato sekamas. 

Kusanagis prisiartino dideliais žingsniais. 

— Pastebėjai, ar ne? 

— Tavo mašinos nepastebėti neįmanoma, - pasakė 
Jukava. - Retai kur pamatysi tokį seną „Skyline“. 

— Supratai, kad seku, todėl čia ir išlipai? Ar iš pat 
pradžių ketinai čia važiuoti? 

— Ir tai, ir tai. Nors ne visai. Iš pradžių mano tikslas 
buvo kitas. Bet, atpažinęs tavo mašiną, nutariau išlipti 
čia. Panorau su tavim šnektelėti. 

— Ir ką darysi mane čia atsitempęs? — Kusanagis pas- 
kubomis apsižvalgė. 

— Paskutinį kartą su Išigamiu irgi čia kalbėjausi. Tą- 
kart jam pasakiau: šitame pasaulyje nėra nereikalingų 
krumpliaračių ir kaip bus panaudotas, gali nuspręsti tik 
pats krumpliaratis. 

— Krumpliaratis? 

— Dar mečiau jam keletą užuominų apie nusikaltimą. 
Jis laikėsi nepriekaištingai, bet kai mudu išsiskyrėme, 


pateikė savo atsakymą - jums pasidavė. 

— Nori pasakyti, kad išgirdęs tavo filosofavimą susi- 
prato ir pasidavė? 

— Susiprato?.. Na, tam tikru požiūriu gal ir susiprato, 
o gal metė paskutinę kortą? Nes tą kozirį iš tikrųjų jau 
buvo apgalvotai paruošęs. 

— Ką tu pasakei Išigamiui? 

— Taigi jau sakiau — kalbėjau apie krumpliaračius. 

— O paskui dar visko klausinėjai, tiesa? Aš apie tai 
klausiu. 

Jukava liūdnai šyptelėjo ir palingavo galvą. 

— Nesvarbu. 

— Nesvarbu? 

— Svarbu pasakojimas apie krumpliaračius. Apie juos 
išgirdęs jis ir nusprendė pasiduoti. 

Kusanagis atsidūsėjo. 

— Universiteto bibliotekoje peržiūrėjai laikraščius. 
Kam? 

— Tokiva išpliurpė? Susidomėjai mano veiksmais? 

— Nenorėčiau taip elgtis, bet kad man nieko nesakai. 

— Elkis kaip tinkamas, o man tai kas. Toks tavo dar- 
bas, gali sekti ką panorėjęs, kad ir mane. 

Kusanagis pažvelgė į Jukavą ir nuleido galvą. 

— Jukava, būk geras. Gal jau gana šitų mįslių? Juk tu 
kai ką žinai. Drožk tiesiai. Ne Išigamis tikrasis nusikal- 
tėlis, tiesa? Jeigu taip, prisiimti kaltę buvo kvaila, ar tau 
taip neatrodo? Juk nenori, kad senas draugas sėstų kaip 
žmogžudys, tiesa? 


— Pažiūrėk į mane. 

Jukavai paliepus Kusanagis pažvelgė į jį. Nustebo. 
Fiziko veidas buvo iškreiptas skausmo. Parėmęs galvą, 
užsimerkęs. 

— Žinoma, nenoriu, kad jis būtų žmogžudys. Tik nėra 
kitos išeities. Ir kodėl šitaip?.. 

— Ei, ir dėl ko taip kankiniesi? Kodėl negali man pa- 
sakyti? Galų gale ar mudu draugai, ar ne? 

Jukava atsimerkė ir griežtai atrėžė: 

— Tu draugas, bet kartu ir detektyvas. 

Kusanagis nesumojo, ką atsakyti. Pirmą kartą tarp 
savęs ir seno gero draugo pajuto stūksant sieną. Drau- 
gas kaip niekad kankinasi, o jis, būdamas detektyvas, 
net negali paklausti kodėl. 

— Aplankysiu Jasuko Hanaoką, — pasakė Jukava. — 
Eisi kartu? 

— O galima? 

— Kaip nori. Bet turėsi nekišti savo trigrašio. 

— Supratau... 

Jukava apsisuko ir nuėjo. Kusanagis nusekė įkandin. 
Iš pat pradžių Jukava, matyt, ketino eiti į maisto išsineš- 
tinai krautuvėlę „Benten-tei“. Kusanagis būtų norėjęs 
iškvosti, apie ką jis ketina kalbėtis su Jasuko Hanaoka, 
bet ėjo tylėdamas. 

Priešais Kijosu tiltą Jukava užlipo laiptais ir viršuje 
palaukė Kusanagio. 

— Pažiūrėk į šį biurų pastatą, — Jukava pirštu parodė 


pastatą šalimais. - Ar matai stiklines duris? 

Kusanagis įsmeigė akis į stiklines duris, jose atsispin- 
dėjo jųdviejų pavidalai. 

— Matau, ir kas? 

— Kai tąkart iškart po Žmogžudystės susitikome su 
stikle. Dabar rodau tau, o tada irgi jų nepastebėjau. Pa- 
mačiau tik Išigamiui pasakius. Iki pat tos akimirkos net 
negalvojau, kad jis galėtų būti prisidėjęs prie žmogžu- 
dystės. Iš laimės, kad po tokio ilgo laiko vėl susitikau su 
senu geru pašnekovu, skrajojau padebesiais. 

— O pamatęs stikle atsispindinčius pavidalus ėmei jį 
įtarti? 

— Jis pasakė štai ką: tu taip jaunai atrodai, o aš? Plau- 
kai — ir tie... Taip pasakęs jis išsidavė, kad šiek tiek jau- 
dinasi dėl savo plaukų, ir mane nustebino. Kodėl? Nes 
Išigamis tikrai nebuvo iš tų, kurie jaudintųsi dėl išvaiz- 
dos. Dar studijų metais jis laikėsi nuostatos, kad žmogaus 
vertė ne šitokiais dalykais matuojama, jis pasirinko gyve- 
nimą, kuriame tai nesvarbu. Ir staiga jis jaudinasi dėl iš- 
vaizdos. Tikrai, jo plaukai išretėję, bet dūsauk nedūsavęs, 
vis tiek nieko nebepakeisi. Tada ir supratau, kodėl taip 
jaučiasi, kai nori nenori imama jaudintis dėl išvaizdos, 
kitaip tariant, kad jis įsimylėjęs. Gerai, tai kodėl aš staiga 
prakalbau apie išvaizdą? Ar susirūpinau dėl savosios? 

Kusanagis suprato, ką jam pasakys Jukava, todėl pa- 
klausė: 

— Ar dėl to, kad netrukus susitiksime su moterimi, 


kuria Išigamis žavisi? 


311 


KEIGO HIGASHINO 


Jukava linktelėjo. 

— Tąkart irgi taip pamaniau. Ar tik nebus jo širdį už- 
valdžiusi moteris, dirbanti maisto krautuvėlėje, jo kai- 
mynė, kurios buvęs sutuoktinis nužudytas. Tačiau iš- 
kart man kilo ir kitas svarbus klausimas. Jeigu jam taip 
patinka kaimynė, jis turėtų ja pasirūpinti, o jis tik stebi 
viską iš šalies. O gal vis dėlto aš tik prasimanau, kad jis 
įsimylėjęs? Tada dar kartą susitikau su Išigamiu ir kartu 
su juo nuėjau į krautuvę. Pamaniau, kad iš jo elgesio ką 
nors suprasiu. Ir tada krautuvėlėje nelauktai pasirodė 
naujas veikėjas. Jasuko Hanaokos pažįstamas. 

— Kudo, - įsiterpė Kusanagis. — Su kuriuo dabar su- 
sitikinėja Jasuko. 

— Veikiausiai tas pats. Išigamio išraiška, kai žiūrėjo 
į tą Kudo, besikalbantį su ja... - Jukava susiraukė ir pa- 
purtė galvą. - Iš karto supratau, kad Išigamis dėl jos pa- 
metęs galvą. Jo veide mačiau pavydą. 

— Tada iškyla dar vienas klausimas. 

— Taip. Buvo vienintelis paaiškinimas, kodėl jis vaidi- 
na tik stebėtoją. 

- Išigamis įsipainiojęs į nusikaltimą... Štai kodėl 
nes duris. — Kartais aš tavęs bijau. Tas menkas pavydas 
pakeitė Išigamio likimą. 

— Jis išskirtinė asmenybė, todėl net po daugelio metų 
vis dar buvo ryškus mano atsiminimuose. Jeigu ne tai, 


net ir aš būčiau nieko nepastebėjęs. 

— Bet kokiu atveju, laimė, atrodo, nuo jo bus nusisu- 
kusi, —- padarė išvadą Kusanagis ir pasuko prie gatvės. 
Tačiau pajutęs, kad Jukava neseka iš paskos, sustojo. — 
Tai neinam į „Benten-tei'? 

Jukava nuleidęs galvą priėjo prie Kusanagio. 

— Norėčiau tavęs kai ko paprašyti, ko dar niekada 
nesu prašęs. Ar galiu? 

Kusanagis šyptelėjo. 

— Priklausys nuo to, kas per prašymas. 

— Ar galėtum mane išklausyti kaip draugas? Ar gali 
trumpam pamiršti, kad esi detektyvas? 

— Ne visai suprantu... 

— Noriu tau kai ką pasakyti. Bet kaip draugui, o ne 
kaip detektyvui. Todėl norėčiau, kad to, ką išgirsi, nieku 
gyvu neišplepėtum. Nei savo viršininkui, nei kolegoms, 
nei šeimai. Ar gali pažadėti? — Už akinių stiklų Kusanagį 
mygo akys. 

Turėjo susiprasti, kad Jukava priverstas padaryti le- 
miamą sprendimą, nors dar nėra jam pasiruošęs. 

Kusanagis norėjo atsakyti, kad priklausys nuo turi- 
nio, tačiau šiuos žodžius nurijo. Pamanė, jeigu juos iš- 
tars, daugiau šitas vyras nelaikys jo draugu. 


— Supratau, — pasakė Kusanagis. - Pažadu. 


Išlydėjusi akimis keptos vištienos rinkiniu nešiną pirkė- 
ją, Jasuko pažiūrėjo į laikrodį. Be kelių minučių šešios 
vakaro. Ji atsiduso, nusiėmė baltą kepuraitę. 

Kudo buvo prašęs po darbo susitikti. Per pietus pa- 
skambino į mobilųjį. „Švęsime“, — pasakė jis. Balsas 
tryško energija. 

Paklausus ką, jis atsakė, kad ir taip aišku. 

— Taigi sulaikytas nusikaltėlis! Dabar būsi laisva ir 
man nebereikės jaudintis. Policininkai nekibs prie tavęs 
vėl norėdami apklausti ir niekas paskui tave nesekios. 
Kodėl ta proga nepakėlus taurių? 

Kudo balsas skambėjo pernelyg nerūpestingai ir 
linksmai. Juk jis nežino žmogžudystės aplinkybių, bet 
Jasuko nekilo noras prie jo derintis. 


Ji atsakė neturinti nuotaikos. 

— Kodėl? — paklausė Kudo. Jasuko tylint tarsi ką su- 
pratęs numykė: — Na taip. Nors ir buvote išsiskyrę, vis 
tiek judu siejo glaudūs ryšiai. Tikrai nemandagu buvo 
siūlyti švęsti. Atsiprašau. 

Ir vėl šovė pro šalį, todėl Jasuko tylėjo. Kudo neat- 
stojo. 

— Na, ir be to, dar turiu pasakyti kai ką svarbaus. Bū- 
tinai noriu šįvakar susitikti. Gerai? 

Gal atsisakyti? Juk nuotaika tikrai ne ta. Ir Išigamio 
atžvilgiu būtų nedovanotina, jis vietoj jos pasidavė po- 
licijai. Tačiau atsisakyti nepajėgė. Ką gi tokio svarbaus 
nori pasakyti Kudo?.. 

Galiausiai buvo nuspręsta, kad pusę septynių jis už- 
važiuos jos pasiimti. Kudo šnekėjo taip, tarsi norėtų, 
kad ir Misato važiuotų kartu, bet Jasuko, nors ir malo- 
niai, pasakė ne. Ji negalėjo leisti, kad Misato, pastarosio- 
mis dienomis tokia sudirgusi, susitiktų su Kudo. 

Namų telefono atsakiklyje Jasuko paliko žinutę, kad 
šįvakar grįš truputėlį vėliau. Įsivaizdavus, ką išgirdusi 
jos žinutę pagalvos Misato, sugniaužė krūtinę. 

Atėjus šeštai valandai Jasuko nusirišo prijuostę ir už- 
suko virtuvėn. 

— Oho, jau šešios! — nusistebėjo Sajoko dirstelėjusi į 
laikrodį, ji valgė ankstyvą vakarienę. — Iki. Visus kitus 
darbus palik man. 

— Iki, - atsisveikino Jasuko lankstydama prijuostę. 

— Ar eini susitikti su Kudo? - tyliai paklausė Sajoko. 

— Ką? 

— Argi ne jis skambino per pietus? Mieloji, juk čia 
pasimatymas! 

Jasuko sutrikusi tylėjo, o Sajoko, klaidingai supratusi, 
draugiškai mirktelėjo. 

— Džiaugiuosi dėl tavęs. Žmogžudystės byla išnar- 
pliota, gali susitikinėti su tokiu geru žmogumi kaip 
Kudo - pagaliau ir tave aplankė laimė. 

— Kaži... 

— O kaipgi. Šitiek privargusi nusipelnei būti laimin- 
ga. Misato taip pat. 

Draugės žodžiai draskė Jasuko krūtinę. Sajoko jai 
nuoširdžiai linkėjo laimės. Ir net jausti nenujautė, kad 
jos draugė - žmogžudė. 

Atsisveikinusi iki rytojaus, Jasuko išėjo iš virtuvės. Ji 
nedrįso Sajoko pažiūrėti tiesiai į akis. 

Iš „Benten-tei“ ji pasuko priešinga kryptimi nei kas- 
dien grįždama namo. Su Kudo susitarė susitikti resto- 
ranėlyje ant kampo prie sankryžos. Tiesą sakant, ji ne- 
norėjo į jį eiti, nes ir su Togašiu jame buvo susitikusi. 
Tačiau Kudo pasakė, kad ten bus patogiausia, o ji nesu- 
galvojo jokios priežasties, kodėl norėtų eiti kitur. 

Virš galvos - greitkelis. Perėjusi pro apačią, už nuga- 
ros išgirdo šaukiant savo vardą. Vyriškas balsas. 

Kai sustojusi atsisuko, pamatė besiartinančius du pa- 
žįstamus. Vienas jų — Jukava, senas Išigamio draugas, o 
kitas — detektyvas Kusanagis. Kodėl jie dviese, Jasuko 
nesuprato. 


— Ar prisimenate mane? — paklausė Jukava. 

Jasuko šnairuodama tai į vieną, tai į kitą linktelėjo. 

— Kur nors skubate? 

— Na taip... - ji žvilgtelėjo į laikrodėlį. Bet taip drebė- 
jo, kad valandų nematė. — Einu susitikti su vienu žmo- 
gumi. 

— Mat kaip. Norėtume bent pusvalandį su jumis pa- 
sikalbėti. Tai svarbu. 

— Aš... ne... - papurtė galvą Jasuko. 

— Tada nors penkiolika minučių. Gal ir dešimties 
užtektų. Ant to suoliuko, - pasakė Jukava, rodydamas į 
skverelį šalimais, po greitkeliu. 

Jo tonas skambėjo švelniai, bet laikysena buvo rimta 
ir įsakmi. Jasuko pajuto, kad jis ketina pasakyti kai ką 
svarbaus. Šitas vyras, anąkart prisistatęs kaip dėstyto- 
jas, ir praeitą kartą su ja kalbėjo nerūpestingai, bet iš 
tikrųjų kėlė jai didžiulę įtampą. 

Norėčiau pabėgti — toks buvo jos noras. Bet rūpėjo 
ir ką jie ketina pasakyti. Be abejo, bus kalbama apie kai- 
myną - Išigamį. 

— Na gerai, dešimt minučių. 

— Dėkoju, —- nusišypsojo Jukava ir pirmasis žengė į 
skverelį. 

Jasuko dvejojant Kusanagis tarsi ragindamas moste- 
lėjo ton pusėn ranka. Ji linktelėjo ir nusekė paskui Juka- 
vą. Jautėsi nejaukiai, nes detektyvas tylėjo. 

Jukava prisėdo ant suoliuko. Šalia paliko vietos Jasuko. 

— O tu lauk ten, - Kusanagiui paliepė Jukava. - Kal- 


bėsimės dviese. 

Kusanagis nutaisė nepatenkintą išraišką, bet įtraukė 
smakrą ir grįžęs prie skverelio vartelių užsirūkė. 

Jasuko tebešnairuodama į Kusanagį atsisėdo šalia Ju- 
kavos. 

— Jis juk detektyvas? Ar gerai taip? 

— Nekreipkim į jį dėmesio. Šiaip vienas ketinau at- 
eiti. Be to, man jis pirmiausia draugas ir tik paskui po- 
licininkas. 

— Draugas? 

— Dar nuo universiteto laikų, - pasakė Jukava ir išsi- 
šiepė, rodydamas baltus dantis. — Taigi jis tų pačių metų 
laidos kaip Išigamis. Nors juodu iki pat šio nusikaltimo 
vienas apie kitą nieko nežinojo. 

Jasuko pagaliau suprato, kokie keliai Jukavą atvedė 
pas Išigamį. Ji vis pagalvodavo, kodėl šitas dėstytojas 
pas Išigamį apsilankė kaip tik po žmogžudystės. 

Išigamis nieko nesakė, bet Jasuko nujautė, kad jo 
planai sugriuvo tada, kai pasirodė Jukava. To, kad by- 
los detektyvas baigęs tą patį universitetą ir dar abu turi 
bendrų pažįstamų, kaimynas niekaip negalėjo numatyti. 

Ir ką gi šitas dėstytojas ketina pasakyti?.. 

— Tikrai labai gaila Išigamio, na, dėl to, ką prisipažino 
padaręs, — Jukava ėjo tiesiai prie reikalo. - Kaip moksli- 
ninkui man tikrai apmaudu, kad šitokių gabumų vyras 
supus kalėjime ir nebepanaudos savo proto. Labai gaila. 

Jasuko tylėjo, tik kietai gniaužė ant kelių rankas. 

— Bet vis tiek niekaip negaliu patikėti, kad jis tai pa- 
darė. Dėl jūsų. 

Jasuko pajuto, kaip Jukava atsisuka į ją. Kūnas su- 
stingo. 

— Niekaip netelpa į galvą, kad dėl jūsų taip niekingai 
pasielgė. Ne, žodžiai „netelpa į galvą“ čia netinka. Gal 
geriau sakyti „netikiu“? Jis... Išigamis meluoja. Kodėl 
meluoja? Susitepė žmogžudyste, tikriausiai nėra pras- 
mės įtarinėti, kad meluoja. Bet juk vis tiek meluoja. Ir 
priežastis peršasi tik viena. Tas melas - melas ne dėl sa- 
vęs. Tačiau kodėl jis slepia tiesą? 

Jasuko nurijo seiles. Iš visų jėgų stengėsi kvėpuoti 
kuo ramiau. 

Šitas vyras apgraibomis užčiuopė tiesą. Jis sako, kad 
Išigamis kažką užstoja, o tikrasis žmogžudys vis dar 
laisvėje. Todėl stengiasi kaip nors išgelbėti Išigamį. Ką 
jis galėtų padaryti? Pats greičiausias būdas — priversti 
pasiduoti tikrąjį nusikaltėlį. Priversti atskleisti tiesą. 

Jasuko bailiai pažvelgė Jukavos pusėn. Nesitikėjo, bet 
jis šypsojosi. 

— Jūs tikriausiai manote, kad atėjau jūsų įkalbinėti, 
ar ne? 

— Ne, tikrai ne... - Jasuko papurtė galvą. - Įkalbinėti? 
Kodėl jūs mane galėtumėte įkalbinėti? 

— Ak, taip. Leptelėjau nesąmonę. Atleiskite, — atsi- 
prašydamas jis nulenkė galvą. - Aš tik norėjau, kad ži- 
notumėte. Todėl ir esu čia. 

— Ką žinočiau? 

— Kad... - prieš sakydamas Jukava patylėjo. - Kad jūs 


nežinote tikrosios tiesos. 

Jasuko iš nuostabos išpūtė akis. Jukava jau nebesi- 
šypsojo. 

— Jūsų alibi, galimas daiktas, tikras, — kalbėjo jis to- 
liau. — Jūs iš tikrųjų lankėtės kino teatre. Abi su dukra. 
Antraip mergaitė tikrai nebūtų atlaikiusi įkyrių polici- 
ninkų klausimų. Jūs nemeluojate. 

— Taip, tiesa. Mes nemeluojame. O kas? 

— Bet ar jums ne keista? Ar nepagalvojote, kodėl 
meluoti nereikia? Kodėl policijos tyrimas toks paviršu- 
tiniškas? Jis, Išigamis, viską sudėliojo taip, kad į detek- 
tyvų klausimus jums reikėtų atsakyti tik tiesą. Jis pa- 
sistengė, kad policija neprisikastų iki jūsų, kad ir kaip 
giliai raustųsi. Kokie jų būdai, jūs tikriausiai nežinote. 
Manote, kad Išigamis sugalvojo kokį nors išradingą 
triuką, o kas po visu tuo slepiasi, nė neįsivaizduojate. 
Ar aš klystu? 

— Visiškai nesuprantu, apie ką jūs kalbate. - Jasuko 
pamėgino nusišypsoti, bet veidas buvo kaip medinis. 

— Tam, kad jus apsaugotų, jis sumokėjo didžiulę kai- 
ną. Tokią, kokios paprasti žmonės, tokie kaip mudu, 
negalime nė įsivaizduoti. Tikriausiai dar nuo to vakaro, 
kai viskas įvyko, buvo nusiteikęs blogiausiam — prisi- 
imti jūsų kaltę. Visas planas ir buvo sugalvotas su ta są- 
lyga. Kitaip tariant, tik tos sąlygos nieku gyvu nebuvo 
galima sugriauti. Bet juk ta sąlyga pernelyg žiauri. Bet 
kas palūžtų. Tai suprato ir Išigamis. Todėl pats sudegi- 
no visus tiltus atgal. O šis žingsnis mane labiausiai ir 


stebina. 

Klausydamasi Jukavos Jasuko sutriko. Visiškai nebe- 
suprato, apie ką jis kalba, todėl jautė, kad laukia netikė- 
tas smūgis. 

Iš tiesų viskas yra taip, kaip kalba šitas vyras. Kokių 
veiksmų ėmėsi Išigamis, Jasuko nenutuokė. Buvo keista, 
kodėl policija jos nepuolė taip įnirtingai, kaip ji baimi- 
nosi. Kaskart ji netgi sutrikdavo, kad detektyvai užduo- 
da gana keistus klausimus. 

Jukava tą paslaptį žino... 

Jis dirstelėjo į laikrodį. Tikriausiai rūpinasi, kiek dar 
turi laiko. 

— Be galo skaudu pasakoti jums tokius dalykus. - Jo 
veidas buvo iškreiptas skausmo. — Nes Išigamis to visai 
nenori. Neabejoju, kad ir kas nutiktų, tik jums vienai jis 
nenori atskleisti tiesos. Ir ne dėl savęs, o dėl jūsų. Jeigu 
sužinotumėte tiesą, jums reikėtų gyventi su dar didesniu 
skausmu. Ir vis tiek negaliu jums neatskleisti tiesos. Nes, 
manau, bus pernelyg nesąžininga, jeigu nepasakysiu, 
kaip stipriai jis jus mylėjo ir kad dėl jūsų visą savo gyve- 
nimą pastatė ant kortos. Gal tai ir prieštarauja jo valiai, 
bet kankinčiausi, jei taip ir liktumėte nieko nežinanti. 

Jasuko pajuto, kaip smarkiai daužosi širdis. Kvėpavo 
sunkiai, atrodė — tuoj tuoj praras sąmonę. Nenutuokė, 
ką ruošiasi pasakyti Jukava. Tačiau ir iš jo balso nujautė, 
kad tai toli pranoks jos vaizduotę. 

— Ir ką aš turėčiau žinoti? Jeigu turite ką pasakyti, 
prašau greičiau kalbėti, - mėgino reikalauti, bet balsas 


buvo silpnas ir drebėjo. 

— Apie tą nusikaltimą... žmogžudystę prie Senosios 
Edogavos... — giliai įkvėpė Jukava. — Ją įvykdė jis. Iši- 
gamis. Ne judvi su dukra. Išigamis. Jis pasidavė, nes iš 
tikrųjų yra kaltas. Jis žudikas. 

Nieko nesuprasdama Jasuko sėdėjo net išsižiojusi. 

— Bet tas lavonas, — kalbėjo toliau Jukava, - ne Šin- 
džio Togašio. Ne buvusio jūsų vyro. Taip tik pėdos su- 
mėtytos, iš tikrųjų ant pylimo pasmaugtas kitas žmogus. 

Jasuko suraukė kaktą. Ji vis dar nesuprato, ką kal- 
ba Jukava. Tačiau pažvelgus į liūdnai už akinių stiklų 
mirksinčias akis, staiga jai viskas paaiškėjo. Jasuko giliai 
įkvėpė ir užsiėmė ranka burną. Iš nuostabos, atrodė, su- 
riks. Kūnu persirito karščio banga. 

— Regis, pagaliau supratote, apie ką aš kalbu, - pa- 
sakė Jukava. — Štai taip. Norėdamas jus apsaugoti, Iši- 
gamis įvykdė dar vieną žmogžudystę. Kovo dešimtąją. 
Kitą dieną, kai buvo nužudytas Šindžis Togašis. 

Jasuko svaigo galva. Nepajėgė net sėdėti. Rankos ko- 


jos atšalo, kūnas pašiurpo. 


Pamatęs, kaip atrodo Jasuko Hanaoka, Kusanagis nu- 
sprendė, kad Jukava pagaliau bus pasakęs tiesą. Iš toli 
matė, koks išbalęs jos veidas. Nieko nuostabaus, pama- 
nė Kusanagis. Kiekvienas nustebtų, išgirdęs tokią istori- 
ją. Juo labiau kad ji susijusi tiesiogiai. 

Ir pats Kusanagis vis dar negalėjo patikėti. Kai išgirdo 


iš Jukavos, pamanė, kad taip nebūna. Tokiu rimtu veidu 

jis negalėjo juokauti, bet pasakojimas vis tiek skambėjo 
pernelyg netikroviškai. 

— Neįtikima, — pasakė Kusanagis. — Tam, kad nu- 
slėptų Jasuko Hanaokos nusikaltimą, jis padarė dar vie- 
ną žmogžudystę? Argi taip būna? Jeigu taip, ką jis tada 
nužudė? 

Paklaustas Jukava nutaisė liūdną veidą ir papurtė galvą. 

— Vardo aš nežinau. Bet žinau, iš kur ta auka. 

— Ką turi galvoj? 

— Šiame pasaulyje, žinok, yra žmonių, kurių, net jei- 
gu, tarkim, jie staiga pradingtų, niekas neieškotų, niekas 
dėl jų nesijaudintų. Labai tikėtina, kad net policijai ne- 
praneštų apie pradingėlį. Nes tokie žmonės, labai gali 
būti, gyvena nutraukę ryšius su šeimomis, — pasakė Ju- 
kava ir parodė į kelią palei upę, kuriuo jie ką tik atėjo. — 
Juk čia tu irgi matei tokių vargšų. 

Iš pradžių jis nesuvokė, ką jam sako Jukava. Tačiau 
žiūrėdamas ton pusėn, kur buvo parodyta pirštu, paga- 
liau suprato. Kusanagis sulaikė kvapą. 

— Benamių? 

Jukava nepalinksėjo, tik pasakė štai ką: 

— Ar pastebėjai senį, renkantį tuščias skardines? Jis 
žino viską apie čia gyvenančius benamius. Kai jo pa- 
klausiau, pasakė, kad prieš kokį mėnesį prie jų prisidė- 
jo dar vienas vyrukas. Ne draugas, tiesiog vyrukas, jis 
apsistojo šiame lūšnyne. Pats dar neturėjo susirentęs 
lūšnos, buvo matyti, kad guoliui ieškodamas kartoninių 


dėžių jautėsi nelaimingas. Tuščias skardines renkantis 

senis mane patikino, kad iš pradžių visiems taip. Žmo- 
gui, anot jo, sunku atsikratyti išdidumo, bet čia tik laiko 
klausimas. Tačiau vieną dieną tas vyras staiga pradingo. 
Nieko neperspėjęs. Senis buvo susirūpinęs, kas galėjo 
jam nutikti, bet tik tiek. Kiti benamiai irgi turėjo paste- 
bėti, bet niekas apie tai nekalbėjo. Jų pasaulyje, kai vieną 
dieną kas nors staiga ima ir pradingsta, įprasta. — At- 
rodo, - kalbėjo Jukava, - tas vyras dingo apie kovo de- 
šimtąją. Metų jam buvo apie penkiasdešimt. Su pilvuku, 
tipiška tokio amžiaus vyro išvaizda. 

Prie Senosios Edogavos lavonas buvo aptiktas kovo 
vienuoliktą dieną. 

— Nežinau, iš kur Išigamis sužinojo, kad Jasuko Hana- 
oka nužudė buvusį vyrą, tačiau jis nusprendė pagelbėti 
tą nusikaltimą nuslėpti. Jis sumąstė, kad neužtenka vien 
išgabenti lavoną. Jeigu bus nustatyta lavono tapatybė, 
policija būtinai pas Hanaokas apsilankys. O tada jau ne- 
aišku, ar ilgai jiedvi su dukra pajėgs dėtis nieko nežinan- 
čios. Taip jis sumanė pasmaugti dar vieną žmogų ir pri- 
versti policiją galvoti, kad jis — Šindžis Togašis. Policija 
pamažu ištirs, kada, kur ir kaip auka buvo nužudyta. Ir 
vis labiau tyrimui stumiantis į priekį, įtarimai Jasuko Ha- 
naokai silpnės. Savaime suprantama, nes tas lavonas — 
ne Hanaokų rankų darbas. Nes tas nusikaltimas - ne 
Šindžio Togašio žmogžudystė. Juk jūs tyrėte visai kitą. 

Kusanagis negalėjo patikėti, kad viskas, ką Jukava 
taip nerūpestingai pasakoja, yra tiesa. Jis nepaliovė lin- 


gavęs galvos. 

— Ir tokį sveiku protu nesuvokiamą planą Išigamis 
sugalvojo todėl, kad kasdien vaikščiodavo šita krantine. 
"Kiekvieną dieną stebėdamas benamius, jis tikriausiai 
klausė savęs, dėl ko jie iš viso gyvena, juk šitaip jie telau- 
kia dienos, kada numirs; ir net jeigu jie numirtų, niekas 
to nepastebėtų, niekas dėl jų neliūdėtų... Na, čia jau aš 
taip įsivaizduoju. 

— Todėl Išigamis pamanė, kad galima vieną jų ir nu- 
žudyti? — pasitikslino Kusanagis. 

— Tikriausiai nemanė, kad galima ir nužudyti. Bet, 
mano galva, nepaneigsi, kad kurdamas planą Išigamis 
benamius galvoj turėjo. Jau esu tau sakęs. Tas vyras, jei- 
gu tik logika reikalauja, gali padaryti net ir žiauriausią 
dalyką. 

— Tai žmogžudystė logiška? 

— Jam reikėjo dar vieno lavono. Tam, kad būtų baigta 
jo dėlionė, tas kibukas buvo būtinas. 

Pasakojimas buvo neįtikimas. Jukava, dėstantis jį to- 
kiu tonu, tarsi skaitytų paskaitą universitete, Kusanagiui 
pasirodė netgi šiek tiek pamišęs. 

— Kitos dienos, kai Jasuko Hanaoka nužudė Šindžį 
Togašį, rytą, Išigamis priėjo prie vieno iš benamių. Ne- 
žinau, apie ką jie kalbėjosi, bet veikiausiai vargšui buvo 
pasiūlytas laikinas darbas. Pirmiausia reikėjo nueiti į 
svečių namus, į kambarį, kuriame buvo apsistojęs Šin- 
džis Togašis, ir prastumti laiką iki vakaro. Iš to kamba- 
rio Išigamis dar naktį turėjo pašalinti Šindžio Togašio 


pėdsakus. Kambaryje turėjo likti tik benamio pirštų at- 

spaudų ir plaukų. Atėjus vakarui, apsirengęs iš Išigamio 
gautais drabužiais, benamis nukako į nurodytą vietą. 

— Į Šinodzakio stotį? 

Jukava papurtė galvą. 

— Klysti. Labiausiai tikėtina, kad į stotį prieš ją — į 
Midzuję. 

— Midzuję? 

— Išigamis Šinodzakio stotyje pavogė dviratį ir susi- 
tiko su tuo vyru Midzujės stotyje. Per tą laiką Išigamis 
greičiausiai įsitaisė dar vieną dviratį. Kai abu nusigavo 
iki Senosios Edogavos pylimo, Išigamis benamį nužudė. 
Aišku, veidą sumaitojo, kad paslėptų, jog tai ne Šindžis 
Togašis. Iš tikrųjų pirštų nudeginti nebuvo reikalo. Ka- 
dangi išsinuomotame kambaryje jau buvo palikta nu- 
žudytojo pirštų atspaudų, policija lavono tapatybę būtų 
patvirtinusi klaidingai, esą tai Šindžis Togašis. Bet jeigu 
sumaitotas veidas, būtų buvę neprotinga nenudeginti 
ir pirštų pagalvėlių. Todėl Išigamis jas ir nusvilino. Bet 
tada kilo grėsmė, kad policija, norėdama patvirtinti ta- 
patybę, labai stengsis. Štai todėl ant dviračio pirštų at- 
spaudus paliko. Drabužių irgi nesudegino dėl tos pačios 
priežasties. 

— Bet jeigu taip, dviratis galėjo būti ir senas. 

— Naują dviratį vogė tam, kad apsidraustų. 

— Apsidraustų? 

— Išigamiui buvo svarbiausia, kad policija nustatytų 
tikslų žmogžudystės laiką. Jis žinojo, kad mirties laikas 


skrodžiant auką nustatomas gana tiksliai, bet ramybės 

jam nedavė mintis, kad lavoną aptikus vėliau tas laiko 
tarpsnis nebūtų toks tikslus. Ir jeigu galimas mirties lai- 
kas apimtų ir išvakares, tai yra kovo devintosios vakarą, 
būtų visai riesta, nes kaip tik tą vakarą Hanaokos nužu- 
dė Togašį, o alibi jos neturėjo. Taigi kad to išvengtų, jam 
reikėjo įrodymo, kad dviratis pavogtas kovo dešimtąją. 
Toks, kuris negalėjo būti paliktas ilgiau nei dieną, kurio 
dingimo datą, jeigu kartais kas pavogtų, savininkas ži- 
notų, — štai kam reikėjo naujo dviračio. 

— Vadinasi, tas dviratis buvo labai svarbus, - pliaukš- 
telėjo sau į kaktą Kusanagis. 

— Sakei, kad kai jį radote, abi jo padangos buvo su- 
sprogdintos, ar ne? Tai irgi tyčia padaryta, toks planas. 
Kad niekas, jį radęs pamestą prie pylimo, juo nenuva- 
žiuotų. Dėl to esu tikras. Norėdamas patvirtinti Hana- 
okų alibi, Išigamis atkreipė dėmesį net į menkiausias 
smulkmenas. 

— Ir vis tiek jų alibi silpnokas. Dar ir dabar neįrodyta, 
kad jos tikrai lankėsi kino teatre. 

— Bet lygiai taip pat neįrodyta, kad nesilankė. - Ju- 
kava bedė pirštu į Kusanagį. - Klibantis, bet niekaip 
nepaneigiamas alibi. Tai ir buvo Išigamio spąstai. Jeigu 
būtų sumanęs netvirtą alibi, policija būtų ėmusi įtarinė- 
ti, kad kažkas juos mausto. Gal kai kam netgi būtų kilusi 
mintis, kad tas lavonas ne Togašio. Išigamis to bijojo. 
Jis sukūrė schemą: auka - Šindžis Togašis, įtariamoji — 
Jasuko Hanaoka, ir viską darė taip, kad policija nuo šios 


schemos per daug nenutoltų. 

Kusanagis suurzgė. Taip ir buvo. Nustačius, kad la- 
vonas Šindžio Togašio, jų akys bematant nukrypo į Ja- 
suko Hanaoką. Nes jos alibi atrodė netvirtas. Policija ją 
ir toliau įtarė. Bet užtat policininkai nė akimirką nesu- 
abejojo, kad galbūt rastas ne Šindžio Togašio lavonas. 

— Jis žiaurus, - sumurmėjo Kusanagis. 

Jukava jam pritarė. 

— O šitą siaubingą mįslę išnarplioti man padėjo po- 
kalbis su tavim. 

— Pokalbis su manim? 

— Atsimeni? Pasakojai, kaip Išigamis ruošia matema- 
tikos egzaminų užduotis? Apie akląsias dėmes, atsiran- 
dančias dėl išankstinių mokinių nuostatų? Na, apie tuos 
algebros uždavinius, kurie atrodo kaip geometrijos? 

— Atsimenu. Ir ką? 

— Taigi čia tas pats. Tikroji apgaulė — asmens tapaty- 
bė, nors visiems atrodė, kad reikia tikrinti alibi. 

Kusanagis net žioptelėjo. 

— O dar prisimink Išigamio darbo tvarkaraštį, jį man 
irgi parodei. Išigamis kovo dešimtosios rytą mokykloje 
nepasirodė. Pamanęs, kad su nusikaltimu tai nesusiję, 
neatkreipei dėmesio, bet aš iš karto supratau, kad nu- 
sikaltimas, kurį labiausiai nori nuslėpti Išigamis, buvo 
įvykdytas dešimtos dienos išvakarėse. 

Tas nusikaltimas — Šindžio Togašio žmogžudystė, 
įvykdyta Jasuko Hanaokos. 

Jukavos pasakojimas nuo pat pradžios iki pabaigos 


buvo logiškas. Ir dviračio vagystė, kuriai Jukava teikė 

tiek daug dėmesio, ir nesudegę drabužiai — viskas vedė 
tiesos link. Kusanagis turėjo pripažinti, kad jie, polici- 
ninkai, klaidžiojo Išigamio sukurtame labirinte. 

Tačiau vis tiek viskas atrodė netikroviška. Ir kas galė- 
tų taip sumąstyti: vieną žmogžudystę paslėpti kita? Kita 
vertus, čia ir esmė. Kad niekam nė nedingtelėtų. 

— Bet yra ir kita medalio pusė, - tarsi perskaitęs Ku- 
sanagio mintis pasakė Jukava. — Reikėjo, kad Išigamio 
sprendimas pasiduoti, jeigu netikėtai būtų atskleista 
tikroji tiesa, nekeltų įtarimo. Visada lieka grėsmė, kad 
atėjus metui pasiryžimas prisiimti kito kaltę gali išga- 
ruoti. Tikėtina ir tai, kad, neatlaikęs įkyrių policininkų 
klausimų, imsi ir išklosi tiesą. Bet dabar tai pavojaus ne- 
bekėlė, tiesa? Kad ir kas, kad ir kaip jį spaustų, jo valia 
nesudrebės. Jis ir toliau tvirtins, kad žudikas - jis. Ir sa- 
vaime suprantama. Juk aišku, kad žmogų, kurio lavonas 
rastas Senojoje Edogavoje, nužudė jis. Išigamis viską 
sutvarkė taip, kad taptų žudiku ir būtų įkalintas. O atly- 
gis — gudriai apsaugota iš visos širdies mylima moteris. 

— Ar Išigamis nujautė, kad jo gudrybė bus taip greitai 
perprasta? 

— Aš jam užsiminiau. Žinoma, tik jam vienam su- 
prantamu būdu. Sakiau ir tau. Kad šiame pasaulyje nėra 
nereikalingų krumpliaračių ir kad tik pats krumpliaratis 
gali nuspręsti, kaip bus panaudotas... Ką turėjau galvoj 
sakydamas „krumpliaratis“, dabar ir tu turėtum suprasti. 

— Ar kalbi apie bevardį benamį, kurį Išigamis nužu- 


dė, kad turėtų paskutinį kibuką savo dėlionei? 

— Tai, ką padarė Išigamis, neatleistina. Jis turėjo pa- 
siduoti. Ir apie krumpliaračius aš kalbėjau tam, kad įį 
pastūmėčiau šiam žingsniui. Tik man nė į galvą neatėjo, 
kad jis pasiduos taip. Kad dengs ją, suvaidindamas įky- 
rų persekiotoją... Kai tai sužinojau, įminiau dar vieną jo 
plano mįslę. 

— Na, o kur Šindžio Togašio palaikai. 

— Šito aš nežinau. Išigamis turėjo juos gerai paslėpti. 
Galbūt kurios nors prefektūros policija juos ir rado, o 
gal ir ne. 

— Kokios nors prefektūros? Ne mūsų? 

— Jis turėjo vengti Tokijo, nenorėdamas, kad rastas 
lavonas būtų susietas su Šindžio Togašio žmogžudyste. 

— Štai kodėl bibliotekoje ieškojai laikraščių. Tikrinai, 
gal kur rastas lavonas, kurio tapatybė nenustatyta. 

— Ir nieko tinkamo neaptikau. Bet vis tiek kada nors 
kas nors jį ras. Kažin ar Išigamis turėjo laiko gerai jį pa- 
slėpti. Jeigu kartais kas rastų, užsimerkęs galėčiau tvir- 
tinti, kad tai Šindžio Togašio lavonas. 

Kusanagis pažadėjo nieko nelaukdamas paskelbti 
paiešką. Jukava papurtė galvą. Norėjo priminti neseniai 
išgautą pažadą. 

— Ar aš neperspėjau? Pasakoju tau kaip draugui, o 
ne kaip detektyvui. Jeigu dėl šio pokalbio tu toliau tirsi 
bylą, pamiršk mūsų draugystę. 

Jukavos akys buvo rimtos. Prieštarauti negalėjai. 

— Pasistengsiu estafetę perduoti jai, — mostelėjo į 


„Benten-tei“ pusę Jukava. —- Tiesos ji tikriausiai nežino. 

Nė nenutuokia, kiek dėl jos paaukojo Išigamis. Jai viską 
papasakosiu. Ir norėčiau, kad ji pati padarytų išvadas. 
Juk Išigamis nori, kad ji nieko nežinotų ir gyventų gra- 
žiai ir laimingai. Bet aš taip negaliu. Ji turi išgirsti tiesą. 

— Nori pasakyti, kad tave išklausiusi ji nueis į policiją 
ir pasiduos? 

— Nežinau. Net nesu tikras, ar ji turėtų pasiduoti. Kai 
pagalvoju apie Išigamį, kyla noras bent ją išgelbėti. 

— Jeigu Jasuko Hanaoka taip niekada ir nepasiduotų, 
neturėčiau kitos išeities, tik pradėti tyrimą. Net jeigu 
dėl jo reikėtų paaukoti mūsų draugystę. 

— Galbūt, - linktelėjo Jukava. 


Stebėdamas su Jasuko Hanaoka kalbantį draugą, Kusa- 
nagis vieną po kitos traukė cigaretes. Jasuko kaip nulei- 
do galvą, taip ir prasėdėjo visą laiką ją nukorusi. Jukavos 
išraiška irgi nesikeitė, krutėjo tik lūpos. Bet įtampa, tvy- 
rojusi tarp jųdviejų, pasiekė ir Kusanagį. 

Jukava atsistojo. Linktelėjęs Jasuko, jis grįžo prie Ku- 
sanagio. Jasuko sėdėjo kaip sėdėjusi. Atrodė, nepajėgia 
nė krustelėti. 

— Užtrukau, — tepasakė Jukava. 

— Ar viską pasakei? 

— Aha, viską. 

— Ir ką ji? 

— Nežinau. Aš tik papasakojau. Neklausiau, ką ji ke- 
tina daryti, ir nesiūliau, kaip turėtų elgtis. Tegul spren- 


džia pati. 

— Bet aš jau sakiau, jeigu ji nepasiduos... 

— Žinau, — tarsi norėdamas jį užčiaupti Jukava ištiesė 
ranką ir pasisuko eiti. - Gali daugiau nekartoti. Be to, 
noriu tavęs kai ko paprašyti. 

— Nori susitikti su Išigamiu? 

Išgirdęs Kusanagio žodžius Jukava išpūtė akis. 

— Iš kur žinai? 

— Kur čia nežinosi. Kiek laiko, tavo manymu, mudu 
pažįstami? 

— Mudu senokai pažįstami, — liūdnai šyptelėjo Juka- 


va. - Nuo neatmenamų laikų. 


Jasuko sėdėjo sustingusi. Fiziko žodžiai užgulė visu sun- 
kumu. Užvis labiausiai slėgė ir šokiravo pats pasakoji- 
mas. Nuo tos naštos plyšo širdis. 

Kaip jis galėjo peržengti ribą?.. Nepaliovė galvojusi 
apie kaimyną, matematikos mokytoją. 

Kur padėjo Togašio lavoną, Išigamis jai nepasakė. Tik 
liepė nesukti dėl jo galvos. Jasuko prisiminė, kaip kai- 
mynas nerūpestingu tonu telefonu kalbėjo: „Viską su- 
tvarkiau, galite būti rami.“ 

Jai visą laiką buvo keista, kodėl policininkai nuolat 
jos klausinėja kitos dienos po žmogžudystės alibi? Dar 
prieš jiems apsilankant Išigamis irgi buvo davęs nurody- 
mus dėl kovo dešimtosios vakaro. Kino teatras, ramenų 
kavinukė, karaokės baras, naktinis draugės skambutis. 
Ji laikėsi visų Išigamio nurodymų, bet nesuprato, kodėl 
taip reikia. Kai policininkai paklausdavo alibi, jai pasa- 

kojant viską taip, kaip ir buvo, vis knietėdavo jų per- 
klausti: o kodėl jiems rūpi kovo dešimtoji?.. 

Dabar viskas paaiškėjo. Keistas policijos tyrimas 
buvo Išigamio jiems primestas. Tik jo planas pernelyg 
žiaurus. Ir Jukava patvirtino, ir pati puikiai suprato, kad 
kitaip nieko nepaaiškinsi, bet vis dar negalėjo patikėti. 
Ne, nenorėjo patikėti. Nenorėjo net pagalvoti, kad Išiga- 
mis galėjo nueiti taip toli. Stūmė įkyrias mintis, kad dėl 
tokios nieko vertos, paprastos, net ne jaunos ar žavios 
moters visą savo gyvenimą jis paleido vėjais. Jasuko at- 
rodė, kad jos širdis neatlaikys. 

Ji užsidengė veidą rankomis. Nenorėjo apie nieką 
galvoti. Jukava sakė policijai nieko nepasakosiąs. Kad 
viskas tik spėjimas, kad įrodymų nėra, todėl ji pati ga- 
linti pasirinkti, kaip jai elgtis. Buvo apmaudu, bet arti- 
nosi lemiamo apsisprendimo valanda. 

Taip besėdint susirietus, neturint jėgų nė atsistoti, 
svarstant, ką daryti toliau, kažkas patapšnojo per petį. Ji 
krūptelėjo ir pakėlė galvą. 

Šalimais kažkas stovėjo. Pakėlusi akis pamatė susirū- 
pinusį Kudo žvilgsnį. 

— Kas nutiko? 

Iš karto nesuprato, kodėl Kudo čia. Paskui žiūrėda- 
ma į jį prisiminė, kad buvo susitarę pasimatyti. Ji ne- 
pasirodė sutartoje vietoje, todėl tikriausiai susirūpinęs 
atėjo ieškoti. | 

— Atsiprašau. Truputį pavargau... — geresnio pasitei- 


sinimo nesugalvojo. 

Ir iš tikrųjų jautė begalinį nuovargį. Ne kūno, žino- 
ma, - sielos. 

— Blogai jautiesi? —- švelniai kalbino Kudo. 

Tačiau šią akimirką švelnus jo tonas Jasuko nuskam- 
bėjo juokingai. Ką tik gavo pamoką, kad nežinoti tiesos 
kartais irgi nusikaltimas. Prieš keletą akimirkų ir ji nie- 
ko nenutuokė. 

Pasakiusi, kad viskas gerai, Jasuko jau stojosi. Kudo 
ištiesė ranką padėdamas. Ji padėkojo. 

— Ar kas nutiko? Tu pablyškusi. 

Jasuko papurtė galvą. Ne tas žmogus, kuriam galėtų 
viską paaiškinti. Tokio žmogaus šioje žemėje nėra. 

— Nieko nenutiko. Pasijutau blogai ir prisėdau pail- 
sėti, tik tiek. Jau viskas gerai, - stengėsi kalbėti kuo žva- 
liau, bet neturėjo tam jėgų. 

— Aš čia visai netoliese pastatęs mašiną. Kai šiek tiek 
atsigausi, važiuosim? 

Išgirdusi Kudo klausimą, Jasuko pažvelgė į jį. 

— Kur važiuosim? 

— Užsakiau staliuką restorane. Pasakiau, kad atvyk- 
sim septintą, bet nieko neatsitiks, jeigu kokį pusvalandį 
pavėluosime. 

— A... 

Žodis „restoranas“ irgi skambėjo kaip iš kitos tikro- 
vės. Negi jis nori pasakyti, kad dabar abu važiuos vaka- 
rieniauti? Nori pasakyti, kad būdama tokios nuotaikos 
turės dirbtinai šypsotis ir grakščiai darbuotis šakute ir 


peiliu? Aišku, Kudo čia niekuo dėtas. 

— Atleisk, — sušnibždėjo Jasuko. - Neturiu jėgų. Gal 
pavakarieniausime kitą kartą, kai geriau jausiuosi? Šian- 
dien aš nelabai... 

— Neatsiprašinėk, - tarsi tildydamas kilstelėjo ranką 
Kudo. - Man irgi atrodo, kad taip bus geriau. Tiek visko 
įvyko, nieko keisto, kad pavargai. Šiandien pagaliau pa- 
ilsėsi. Kai pagalvoji, per ilgai truko tos įtemptos dienos. 
Turėjau leisti tau nors kiek atsikvėpti. Atleisk, nesusi- 
protėjau. 

Pamačiusi nuoširdžiai atsiprašantį Kudo, Jasuko dar 
kartą pamanė, kad ir šitas vyras labai geras. Kad iš ti- 
krųjų ją brangina. Buvo skaudu: aplinkui ją tiek daug 
mylinčių žmonių, tai kodėl ji negali būti laiminga? 

Jasuko ėjo iš nugaros švelniai prilaikoma Kudo. Jo 
mašina stovėjo kelkraštyje už keliolikos metrų. Jis pasa- 
kė parvešiąs ją namo. Gal ir turėtų atsisakyti, bet leidosi 
palepinama. Kelias iki namų atrodė be galo tolimas. 

— Ar tikrai viskas gerai? Jeigu kas nutiko, norėčiau, 
kad neslėptum ir man pasakytum, - įlipus į mašiną dar 
kartą paklausė Kudo. 

Negi ji atrodo taip prastai, kad kelia jam rūpestį? 

— Nesijaudink. Būk geras, nepyk, - nusišypsojo Jasuko. 

Sukaupusi paskutines jėgas ji stengėsi susiimti. 

Priežasčių jį atsiprašyti buvo daug. Tik dabar ji prisi- 
minė, kodėl Kudo šiandien ją pakvietė susitikti. 

— Kudo, sakei, kad turi pasakyti man kai ką svarbaus. 

— A, taip. — Jis nuleido akis. — Bet gal tą reikalą ati- 


dėkime. 

— Tikrai? 

— Taip bus geriau. - Jis paleido variklį. 

Sūpuojama Kudo vairuojamo automobilio, Jasuko 
nieko nematančiomis akimis žvelgė pro langą. Saulė jau 
nusileidusi, miestą apgaubė naktis. Kaip palengvėtų, jei- 
gu viskas užtemtų ir pasaulis pražūtų, pamanė ji. 

Prie Jasuko namų jis sustojo. 

— Išsimiegok. Paskambinsiu. 

Jasuko linktelėjo ir jau tiesė ranką prie durelių. Tada 
Kudo pasakė: 

— Luktelėk. 

Kai Jasuko atsisuko, jis apsilaižė lūpas ir pirštais pa- 
barbeno per vairą. Tada įkišo ranką į švarko kišenę. 

— Vis dėlto dabar pasakysiu. 

— Ką? 

Kudo iš kišenės ištraukė nedidelę dėžutę. Jasuko vis- 
ką suprato iš pirmo žvilgsnio. 

— Per visokias muilo operas dažnai rodo tokias sce- 
nas, todėl man nejauku, bet čia tik toks paprotys, - pa- 
sakė jis ir atidarė dėžutę. 

Žiedas. Didelis deimantas žaižaravo. 

— Kudo... - apstulbusi Jasuko stebeilijo į draugą. 

— Nebūtina iš karto atsakyti, - pertraukė jis. - Reikia 
pagalvoti ir apie Misato, kaip ji jausis. Aišku, svarbiau- 
sia tavo pačios jausmai. Bet noriu, kad žinotum - mano 
ketinimai rimti. Aš pasistengsiu jus abi padaryti laimin- 
gas. — Jis paėmė Jasuko delną ir ant jo padėjo dėžutę. — 


Priimk jį kaip paprastą dovaną, nenoriu, kad žiedas tau 

taptų našta. Bet jeigu apsispręsi nuo šiol gyventi kartu 
su manim, šitas žiedas įgaus prasmę. Pažadėk pagalvoti. 

Jasuko ant delno jautė dėžutės svorį ir nežinojo, ką 
daryti. Buvo taip nustebusi, kad pusės Kudo žodžių ne- 
girdėjo. Bet jo siekį suprato. Ir dėl to dar labiau sumišo. 

— Atleisk. Tikriausiai buvo per daug netikėta. - Kudo 
nedrąsiai šyptelėjo. - Neprašau atsakyti tuojau pat. Gali 
ir su Misato pasitarti. — Jis uždarė dėžutę ant Jasuko 
delno. - Prašau. 

Jasuko į galvą neatėjo jokie žodžiai. Visokiausios 
mintys sukosi galvoje. Ir Išigamis... Kone visos mintys 
buvo apie jį. 

— Aš... pagalvosiu, - prireikė jėgų, kad atsakytų. 

Kudo patenkintas linktelėjo. Jasuko nusišypsojo ir iš- 
lipo iš mašinos. 

Akimis nulydėjusi Kudo mašiną, parėjo namo. Dary- 
dama duris, nukreipė akis į kaimyno butą. Laiškai į paš- 
to dėžutę nebetilpo, bet laikraščių nebuvo. Tikriausiai 
prieš pasiduodamas policijai, Išigamis atsisakė prenu- 
meratos. Pasirūpinti tuo jam vieni niekai. 

Misato dar nebuvo grįžusi. Atsisėdusi Jasuko gailiai 
atsiduso. Tada, lyg ką prisiminusi, atitraukė stalčių. Iš 
pačios gilumos ištraukė dėžutę nuo saldainių ir atidarė. 
Joje buvo seni laiškai, iš apačios ištraukė voką. Ant jo — 
jokio adreso. Voke vienas lapas. Visas prirašytas. 

Laiškai, kuriuos Išigamis įmetė į Jasuko pašto dėžutę 


prieš paskambindamas paskutinį kartą. Be šio, buvo dar 

trys. Visi jie rodė, kad Išigamis — slaptas Jasuko gerbė- 
jas. Dabar tie trys laiškai policijoje. 

Šiame laiške buvo smulkiai surašyta, ką daryti su 
anais laiškais, ką sakyti pas ją ateisiantiems policinin- 
kams, o jie tikrai prisistatysią. Buvo išdėstyti nurodymai 
ne tik Jasuko, bet ir jos dukrai. Laiške buvo išsamiai pa- 
aiškinta, kaip elgtis visais atvejais, ką į visus klausimus 
atsakyti, kad neišsiduotų. Tik dėl šių nurodymų tiek Ja- 
suko, tiek Misato nesutriko ir oriai atsilaikė pasirodžius 
policijai. Jasuko nepaliovė galvojusi, kad jeigu per ap- 
klausą pasirodys nevykusiai ir jų melas bus atskleistas, 
visas Išigamio vargas nueis perniek. Misato irgi tikriau- 
siai jautėsi taip pat. 

Pačioje pabaigoje, po visais nurodymais buvo prie- 


rašas: 


Mano manymu, p. Kuniakis Kudo yra rimtas, 
pasitikėjimo vertas žmogus. Santuoka su juo 
padidintų tikimybę, kad judvi su Misato tapsite 
laimingos. Mane visiškai pamirškite. Nesijauskite 
dėl nieko kalta. Nes jeigu jūs nebūsite laimingos, 


visi mano veiksmai taps beprasmiai. 


Perskaitė dar kartą ir vėl ištryško ašaros. 

Tokios stiprios meilės ji dar nebuvo patyrusi ar ma- 
čiusi. Ką ten mačiusi, net neįsivaizdavo, kad tokia mei- 
lė šiame pasaulyje gali egzistuoti. Po ta bejausmio vyro 


kauke slypėjo neregėta meilė. 

Kai Išigamis pasidavė, ji pamanė, kad prisiėmė jų kal- 
tę. Tačiau dabar, kai išklausė Jukavos pasakojimą, šita- 
me laiške sudėtos Išigamio mintys dar skaudžiau dūrė 
krūtinę. 

O jeigu nuėjus į policiją ir prisipažinus? Bet Išigamio 
ji vis tiek neišgelbėtų. Nes ir jis žmogžudys. 

Už akių užkliuvo iš Kudo dovanų gauta dėžutė. Ati- 

Jeigu jau viskas šitaip pasisuko, gal išpildant Išigamio 
pageidavimą telieka galvoti, kaip būti laimingoms. Jis ir 
pats rašo, kad jei dabar palūžčiau, visas jo vargas nueitų 
perniek. 

Slėpti tiesą sunku. Juk ją slėpdama tikrosios laimės, 
matyt, vis tiek nepatirtų? Visą gyvenimą reikėtų nugy- 
venti su kaltės našta ir širdis niekada neatlėgtų. Štai ta 
kančia ir būtų jai bausmė — kartu jos atgaila. 

Užsimovė žiedą. Deimantas gražus. Kokia būtų lai- 
mė, jeigu į Kudo glėbį galėtų pulti be jokių šešėlių širdy- 
je. Neįgyvendinama svajonė. Jos širdis nebeišsigiedrys. 
Jos sąžinė niekada nebus rami. 

Kai žiedą padėjo atgal į dėžutę, suskambėjo mobilu- 

Ji atsiliepė. 

— Labas vakaras, ar jūs Misato Hanaokos motina? — 
paklausė vyriškas balsas. Neprisiminė, kad būtų anks- 
čiau jį girdėjusi. 


— Taip, aš. - Ją persmelkė bloga nuojauta. 

— Aš Sakanas, Misato mokytojas. Atsiprašau, bet tu- 
riu jus patrukdyti. 

Skambino iš dukros mokyklos. 

— Ar kas nutiko Misato? 

— Tiesą sakant, ką tik radome ją už sporto salės. Ji kaž- 
kokiu aštriu daiktu, gal peiliu, susipjaustė rankas. 

— Ką?! - Širdis daužėsi, užėmė kvapą. 

— Stipriai plūdo kraujas, todėl iš karto nuvežėme 
į ligoninę. Gyvybei pavojus negresia, nusiraminkite. 
Manome, bandė nusižudyti, todėl norėtume, kad žino- 
tumėte... 


Jis kalbėjo, kalbėjo, bet Jasuko nieko nebegirdėjo. 


Siena priešais Išigamį buvo išmarginta nesuskaičiuoja- 
ma galybe dėmelių. Iš jų atsitiktinai išsirinkęs keletą, su- 
jungdavo tiesiomis linijomis. Taip gaudavo trikampius, 
keturkampius, šešiakampius. Toliau figūras reikėdavo 
nuspalvinti keturiomis skirtingomis spalvomis. Taip, 
kad gretimų figūrų spalvos nesutaptų. Žinoma, visas 
darbas vykdavo mintyse. 

Užduotį Išigamis įveikdavo per minutę. Tada figūras 
iš galvos ištrindavo ir braižydavo naujas, tik pasirinkęs 
kitus taškus. Paprasta, bet kad ir kiek kartotų, nenu- 
sibosdavo. Kai pavargs nuo keturių spalvų uždavinio, 
žiūrėdamas į dėmeles ant sienų, galės susigalvoti mate- 
matinės analizės uždavinių. Vien visoms koordinatėms 


apskaičiuoti prireiks nemažai laiko. 

Ir kas, kad kūnas suvaržytas. Jeigu tik turi popieriaus 
lapą ir pieštuką, gali įsitraukti į matematikos pasaulį. 
Jeigu, tarkim, surištų rankas ir kojas, tą patį galėtum da- 
ryti mintyse. Net jeigu atimtų regą ir klausą, į jo sme- 
genis pasikėsinti vis tiek niekas negalėtų. Ten ir buvo 
beribis jo rojus. Snaudė klodai, vadinami matematika, ir 
jiems visiems iškasti neužtektų viso gyvenimo. 

Juk nesvarbu, pripažins jį kas ar ne. Kadaise troško 
paskelbti straipsnį ir būti įvertintas, bet ne tai matema- 
tikos esmė. Galbūt ir svarbu, kas pirmasis užkops į kal- 
ną, bet pakaks ir to, kad pats žinos jį įveikęs. 

Tam, kad pasiektų tokią būseną, net ir Išigamiui pri- 
reikė laiko. Visai neseniai jis buvo praradęs gyvenimo 
prasmę. Netgi manė, kad jeigu vienintelis jo tikslas ir 
prasmė — matematika, bet negali eiti tuo keliu, jo bu- 
vimas šioje žemėje bevertis. Kiekvieną dieną galvodavo 
apie mirtį. Galvodavo, kad net jeigu ir numirtų, niekas 
dėl jo neliūdėtų, niekam širdies neskaudėtų, ką jau ten... 
gal net nepastebėtų, kad jis išnyko. 

Jis atsimena tą dieną vos prieš metus. Išigamis net 
buvo susiradęs virvę. Ieškojo, kur galėtų ją užkabinti. 
Keista, bet savo bute nerado tinkamos vietos. Galiausiai 
į siją įkalė storą vinį. Ant jos užkabino virvės kilpą ir 
patikrino, ar atlaikys jo svorį. Sija sugirgždėjo, bet vinis 
nenulinko, virvė irgi nenutrūko. 

Gailėtis nebuvo ko. Mirti priežasčių neturėjo, bet ir 


gyventi jų nematė. 

Kai užlipo ant stalo ir jau ruošėsi kišti galvą į kilpą, 
pasigirdo durų skambutis. 

Gyvybę išgelbėjęs skambutis. 

Ranka nenumojo tik todėl, kad nenorėjo niekam pri- 
daryti rūpesčių. Gal už durų stovintis svečias apsilankė 
turėdamas kokių neatidėliotinų reikalų? 

Kai atidarė duris, už jų pamatė dvi moteris. Atrodė 
kaip motina su dukra. 

Vyresnioji, tikriausiai motina, pasisveikino, pasakė, 
kad nuo šiol gyvens kaimynystėje. Šalia stovinti dukra 
irgi mandagiai nulenkė galvą. Jas pamatęs Išigamis su- 
virpėjo, visu kūnu perbėgo šiurpuliukas. 

Pamanė, kad tų moterų akys nepaprastai gražios. Jis 
dar niekada nebuvo susižavėjęs kuo nors gražiu, jokio 
grožio sujaudintas. Nesuprato ir meno. Bet tą akimirką 
jam atsivėrė akys. Jis suprato, kad matematikos uždavi- 
nių sprendimo grožis iš esmės toks pat. 

Ką tada jos kalbėjo, Išigamis gerai neprisiminė. Ta- 
čiau net ir dabar atmintyje įstrigusios jų akys, plazdan- 
čios blakstienos. 

Susitikus su Hanaokomis, Išigamio gyvenimas ap- 
sivertė aukštyn kojomis. Noras nusižudyti išgaravo, jis 
pajuto gyvenimo džiaugsmą. Buvo smagu jau vien įsi- 
vaizduoti, kur jos ir ką abi veikia, Koordinačių pasaulyje 
dabar jau egzistavo ir du nauji taškai — Jasuko ir Misato. 
Jam tai buvo nelyginant stebuklas. 

Sekmadieniai būdavo patys laimingiausi. Jeigu atsi- 


darydavo langą, girdėdavo jų balsus. Apie ką jos kalbė- 

davosi, Išigamis negirdėdavo. Tačiau su vėjeliu į kamba- 
rį įsigaunantys tylūs balsai Išigamiui buvo pati nuosta- 
biausia muzika. 

Kaip nors su jomis suartėti jis nesiekė, nė užmegzti 
įprastos tarp kaimynų pažinties. Čia buvo visai kaip ma- 
tematika. Laimė jau vien prisiliesti prie taurių dalykų. 
Šlovės siekis įžeistų orumą. 

Pagelbėti motinai su dukra Išigamiui buvo savaime 
suprantamas dalykas. Juk jeigu ne jos, ir jo dabar nebe- 
būtų. Tai nebuvo auka. Buvo padėka. Jos tikriausiai nė 
neįtarė, kad tąkart jį išgelbėjo. Na ir tegul. Kartais žmo- 
gus vien savo buvimu kam nors tampa išsigelbėjimu. 

Išvydęs Togašio lavoną, Išigamis jau žinojo, ką darys. 

Lengvai atsikratyti lavono nepavyks. Kad ir kaip 
meistriškai viską padarytum, tikimybė, kad aukos tapa- 
tybė nebus nustatyta, nesumažės iki nulio. O jeigu kar- 
tais pasisektų ir sėkmingai ją paslėptų, Hanaokų širdys 
vis tiek neatlėgtų. Joms reikėtų gyventi nuolat baimi- 
nantis, kad kada nors lavonas bus rastas. Negalėjo tverti 
žinodamas, kaip joms būtų sunku. 

Suteikti ramybę Jasuko ir jos dukrai būdas buvo tik 
vienas. Reikėjo viską taip sudėlioti, kad iš pirmo žvilgs- 
nio atrodytų tarsi ir susijusios su auka, bet iš tikrųjų su 
žmogžudyste neturi nieko bendro. 

Tada ir nusprendė, kaip jam pravers Inžinierius. 

Inžinierius — vyras, tik pradėjęs benamio gyvenimą 


netoliese Šinohašio tilto. 

Ankstyvą kovo dešimtosios rytą Išigamis priėjo prie 
Inžinieriaus. Šis kaip visada sėdėjo šiek tiek atokiau nuo 
kitų likimo bendrų. „Norėčiau paprašyti paslaugos, — 
kreipėsi Išigamis. — Gal galėtum keletą dienų prižiūrėti 
statybos darbus?“ 

Jis suprato, kad Inžinierius bus dirbęs statybose. 

„O kodėl manęs prisireikė?““ — paklausė nepatiklus 
Inžinierius. „Taip jau susiklostė, - atsakė Išigamis, - kad 
už darbų priežiūrą atsakingas brigadininkas dėl nelai- 
mingo atsitikimo susižeidė, o be prižiūrėtojo mums ne- 
bus leista toliau dirbti, todėl laikinai reikia pamainos..: 

Kai davė penkiasdešimties tūkstančių jenų avansą, 
Inžinierius sutiko. Išigamis kartu su juo nuėjo į svečių 
namus, į kambarį, kurį prieš tai nuomojosi Togašis. Ten 
liepė persirengti Togašio drabužiais ir ramiai laukti iki 
vakaro. 

Vakare Inžinierių jis išsikvietė į Midzujės stotį. Prieš 
tai Šinodzakio stotyje Išigamis pavogė dviratį. Rinko- 
si kuo naujesnį, kad savininkas jo pasigestų ir sukeltų 
triukšmą. 

Iš tikrųjų turėjo ir dar vieną dviratį. Seną, net nepri- 
rakintą pavogė kitoje stotyje. 

Ant naujojo dviračio užsodino Inžinierių ir abu nu- 
mynė į Senosios Edogavos krantinę, o čia pat ir pylimas, 
kur viskas įvyko. 

Kai tik prisimena, kas ten nutiko, akyse aptemsta. In- 


žinierius tikriausiai taip ir nesuprato, kodėl turi mirti. 

Apie antrąją žmogžudystę niekas neturėjo sužinoti. 
Juolab kad ką suprastų Hanaokos. Dėl to žudymo įrankį 
pasiėmė tą patį - laidą, kuriuo buvo pasmaugtas Toga- 
šis. Šio lavoną vonioje supjaustė į šešias dalis, visas jas, 
parišęs po akmenį, nuskandino Sumidoje. Trijose skir- 
tingose vietose. Darbavosi naktimis. Sugaišo tris vaka- 
rus. Gal kada nors kas nors tuos gabalus ir suras, bet 
argi svarbu? Lavono tapatybės policija vis tiek nenusta- 
tys. Jos duomenimis, Togašio lavonas rastas. Tas pats 
žmogus du kartus nežūsta. 

Šitą apgavystę pastebėjo tik Jukava. Todėl Išigamiui 
liko vienintelis kelias — eiti į policiją ir pasiduoti. Nuo 
pat pradžių nujautė, kad teks, ir tam ruošėsi. 

Jukava tikrai papasakos Kusanagiui. Kusanagis per- 
duos savo viršininkui. Tačiau policija bus bejėgė. Ne- 
galės įrodyti, kad aukos tapatybė nustatyta klaidingai. 
Išigamis spėjo, kad kaltinimai bus pateikti jau netrukus. 
Niekas jau nesustabdys jo paleistų suktis krumpliaračių. 
Kad ir koks taiklus būtų protingojo fiziko spėjimas, kas 
jo žodžiai, jeigu pats žudikas prisipažino. 

Aš laimėjau, guodėsi Išigamis. 

Pasigirdo skambutis. Ženklas, kad atėjo lankytojas. 
laukė. Kusanagis. Patikrintas Išigamis bus perduotas 
šio globai. 

Tik išėjus iš vienutės Kusanagis atsisuko į Išigamį. 


— Kaip jūsų savijauta? 


346 


Įtariamojo ŽĄ pasiaukojimas 


Šitas detektyvas vis dar kalba mandagiai. Išigamis 
nesuprato, ar tai ką nors reiškia, ar jis visada toks. 

— Tiesą sakant, šiek tiek pavargau. Kuo greičiau no- 
rėčiau būti nugabentas į bausmės atlikimo vietą. 

— Na, tada tebūnie šitas patikrinimas paskutinis. Vie- 
nas Žmogus norėtų su jumis susitikti. 

Išigamis susiraukė. Kas jį galėtų aplankyti? Kad tik 
ne Jasuko. 

Kusanagis atidarė apklausos kambario duris. Jame 
sėdėjo Manabu Jukava. Nusiminęs nenuleido akių nuo 
Išigamio. 


Paskutinė kliūtis... Išigamis sukaupė jėgas. 


Du talentai kurį laiką tylėjo prie stalo. Kusanagis atsirė- 

— Atrodai šiek tiek sublogęs, - pirmasis prakalbo Ju- 
kava. 

— Nejaugi? Čia neblogai maitina. 

— Džiaugiuosi. Bet, - Jukava apsilaižė lūpas, — ar ne 
apmaudu, kad tau priklijavo persekiotojo etiketę? 

— Aš ne persekiotojas! — paprieštaravo Išigamis. - Aš 
saugojau Jasuko Hanaoką per atstumą. Kiek dar reikės 
kartoti? | 

— Žinau. Kaip ir tai, kad ir dabar ją gini. 

Išigamis nutaisė nepatenkinto išraišką ir pakėlė akis 
į Kusanagi. 


— Nemanau, kad šis pokalbis praverstų tyrimui. 

Kusanagis tylėjo. 

— Aš jam persakiau savo spėjimą, — pasakė Jukava. — 
Ką iš tikrųjų padarei, ką nužudei. 

— Esi laisvas, gali pasakoti kas tik į galvą šaus. 

— Ir jai pasakiau. Jasuko Hanaokai. 

Išgirdus šiuos žodžius, Išigamis įsitempė. Tačiau 
įtampą greitai pakeitė šypsenėlė. 

— Ar ta moteris nors kiek gailėjosi? Ar man dėkojo? 
Ar neaiškina, kad nors jos vyras buvo niekšas, ji su jo 
žmogžudyste niekaip nesusijusi? 

Kusanagiui širdis plyšo žvelgiant į tą suvaidinto pyk- 
čio perkreiptą veidą. Kaip žmogus gali taip mylėti ir dėl 
kito taip aukotis? 

— Tu manai, kad kol pats nepasakysi tiesos, tol ji ir 
nepaaiškės, bet tu klysti, - tarė Jukava. - Kovo dešimtą 
dieną pradingo benamis. Niekuo dėtas žmogus. Nusta- 
čius jo tapatybę ir radus jo šeimą bus įmanoma atlikti ir 
DNR tyrimus. Sulyginus su tariamais Šindžio Togašio 
palaikų tyrimo rezultatais bus atskleista visa tiesa. 

— Nesupratu, ką čia šneki. — Išigamis išsišiepė. — 
O gal tas vyras neturi šeimos? Net jeigu, tarkim, ir yra 
koks būdas nustatyti lavono tapatybei, prireiks milžiniš- 
kų pastangų ir laiko. Mano teismas jau bus pasibaigęs. 
Žinoma, kad ir koks būtų nuosprendis, apeliacijos aš 
neteiksiu. Po galutinio nuosprendžio viskas bus baigta. 
Šindžio Togašio žmogžudystės byla bus baigta. Policija 
nebegalės prikišti nagų. Arba, - jis pašnairavo į Kusana- 


gį, - gal išklausiusi Jukavą policija pakeis požiūrį? Net 

paleis mane? O motyvas? Kad aš ne nusikaltėlis? Betgi 
nusikaltėlis. Kaip ji elgsis tada? 

Kusanagis nudelbė akis. Išigamis teisus. Kol negalės 
įrodyti, kad matematiko parodymai melagingi, įvykių 
tėkmės jis nesustabdys. Tokia policijos sistema. 

— Tau pasakysiu tik viena, - tarė Jukava. 

Išigamis žvelgė į jį tarsi ragindamas kalbėti. 

— Labai gaila, kad tą protą... tą nuostabų protą turėjai 
panaudoti tokiam niekingam dalykui. Ir labai liūdna. Aš 
amžinai praradau draugą ir varžovą — antro tokio šiame 
pasaulyje nėra. 

Išigamis kietai suspaudė lūpas, užsimerkė. Matyt, 
reikėjo nusiraminti. 

Susitvardęs pakėlė akis į Kusanagi. 

— Atrodo, jis baigė. Gal jau galima eiti? 

Detektyvas atidarė duris. Pirmiausia išėjo Išigamis, iš 
paskos išsekė Jukava. 

Kai atsisveikinęs su Jukava Kusanagis ruošėsi Išigamį 
nuvesti atgal į kamerą, koridoriaus gale pasirodė Kišita- 
nis. Jam iš paskos sekė moteris. Jasuko Hanaoka. 

— Kas nutiko? — paklausė kolegos Kusanagis. 

— Ji paskambino... ir reikalavo ją išklausyti, aš ką tik 
išgirdau... neįtikimą pasakojimą... 

— Ar vienas klauseisi? 

— Ne, ir viršininkas buvo kartu. 


wo  -|]e 


kėjęs. Pasruvusias krauju akis buvo įsmeigęs į Jasuko. 

— Na kodėl? Kodėl jūs čia? — sušnibždėjo jis. 

Jasuko stovėjo kaip įbesta. Bet staiga neišlaikė. Pa- 
sruvo ašaros. Pripuolusi prie Išigamio ji suklupo ir ėmė 
lankstytis. 

— Atleiskite. Būkit geras, atleiskit man. Dėl mūsų... 
dėl manęs... - jos pečiai virpėjo. 

— Ką čia kalbate? Kokius čia... kokius niekus... kokius 
niekus, - lyg užkeikimą kartojo Išigamis. 

— Mes negalėsime būti laimingos... neįmanoma... Aš 
užmokėsiu už tai, ką padariau. Aš prisiimu kaltę. Aš 
prisiimu kaltę kartu su jumis, pone Išigami. Tik tiek te- 
galiu. Tik tiek. Atleiskit man. Meldžiu atleisti, - dejavo 
Jasuko parkritusi ant grindų. 

Išigamis purtydamas galvą žengtelėjo atgal. Jo veidas 
buvo persikreipęs iš skausmo. 

Paskui jis apsisuko ir kumščiais suspaudė smilkinius. 

Ir sustaugė žvėries balsu. Pralaimėjimo ir nevilties 
klyksmas. Klyksmas, nuo kurio visiems plyšo širdis. 

Pribėgę sargybiniai norėjo nelaimėlį nutildyti. 

— Palikit jį ramybėje! — sušuko prišokęs Jukava. — 
Leiskit jam nors išsiverkti... 

Jukava uždėjo Išigamiui ant pečių rankas. 

Išigamis ir toliau klykė. Kusanagiui pasidingojo, kad 


šis vyras išleidžia dvasią. 

Londoną likus vos keletui dienų iki paniką pasėjusių žudynių. Visų akys nukrypsta 
į jį - rašytojas tampa pagrindiniu įtariamuoju. 

Tačiau nuo opijaus apsvaigęs literatas neigia savo kaltę. Šia versija abejoja ir 
jo dukra Emilė, ir du ryžtingi Skotland Jardo detektyvai. Kartu jie imasi tyrimo. 
Tik laiko turi labai nedaug - žudikas laisvėje ir kita jo auka gali tapti bet kuris 
miesto gyventojas. O kas, jei žudikas iš tiesų de Kvinsis? 

Dujinių žibintų apšviestame ir nesisklaidančiose ūkanose skendinčiame Lon- 
done prasideda netikėtų posūkių kupinas tyrimas ir žūtbūtinės lenktynės su laiku... 


„Žmogžudystė yra menas“ yra šedevras. Šį žodį vartoju gerai suvokdamas jo 
reikšmę. Tai puikus istorinis trileris, gražiai parašytas, su painiu siužetu ir neuž- 
mirštamais veikėjais. Jis įstabiai atkuria Londoną su dujinių žibintų apšviestomis 
gatvėmis, rūkais, dviratėmis karietomis ir Skotland Jardu. Buvau pakerėtas nuo 
pirmo iki paskutinio puslapio.“ 

Rašytojas DouGLAs PRESTONAS 

Psichologinis detektyvas, parašytas bene populiariausio šiuolaikinio Japo- 
nijos detektyvų rašytojo Keigo Higashino (Keigo Higašino), stebina tikslumu, 
geležine logika, itin įtaigiais psichologiniais veikėjų paveikslais ir verčia per- 
mąstyti pasitikėjimo ir pasiaukojimo sąvokas. Knyga Japonijoje sulaukė didelio 
skaitytojų ir kritikų pripažinimo, buvo apdovanota visomis svarbiausiomis Ja- 
ponijos premijomis, skiriamomis už detektyvinę literatūrą. 

Žūtbūtinėje kovoje susiremia du genialūs protai. Ar pavyks detektyvui 
įminti paslaptingojo priešininko užmintas mįsles? 


„Įtariamojo X pasiaukojimas“ ne tik plėtoja įtraukiančią ir geriausiems kla- 
sikiniams detektyvams būdingą intrigą - mįslė mįslėje, už posūkio vėl posūkis, 
bet pasižymi ir šiuolaikiškumu. Tai nuostabus, naujas požiūris į klasikiniuose 
detektyvuose vaizduojamą kovą tarp vienas kito vertų intelektualių priešininkų, 
tinkama dozė įtampos, greičio, psichologinių scenų ir nuoširdumo. 

Jan Burke, rašytoja 


Keigo Higashino (Keigo Higašino) - vienas populiariausių ir dažniausiai 
verčiamų šiuolaikinių Japonijos rašytojų. Jis apdovanotas visomis svarbiau- 
siomis Japonijos premijomis, skiriamomis už detektyvinę literatūrą. Rašytojas 
gimė Osakoje, šiuo metu gyvena Tokijuje. 

Šiuolaikinio Tokijo džiunglės ir 
genialaus matematiko iššūkis geriausiam Tokijo tyrėjui. 
Japoniškas detektyvas, priversiantis kaip reikiant padirbėti 
pilkąsias ląsteles ir suintriguosiantis pažvelgti į Tokijo užkaborius 
| ir ne itin pažįstamą japonų kasdienybę. 


Pakeitusi darbą ir persikrausčiusi į naują butą, Jasuko džiaugiasi 
ramiu gyvenimu: darbas priešpiečių parduotuvėje einasi sklandžiai, 
santykiai su paaugle dukra Misuko nekelia bėdų, o ilgą laiką 
persekiojęs buvęs vyras, atrodo, bus palikęs jas ramybėje. Tačiau kai 
ji patiki jį dingus visiems laikams, buvęs vyras vėl išdygsta prie namų 
durų. Jasuko gyvenimo ramybė subyra į šipulius. 

Išsiaiškinti šiurpios dienos įvykius patikima geriausiam Tokijo 
tyrėjui Kusanagiui. Logika jam diktuoja įtikimą įvykių grandinę. Bet 
visi įtariamieji pateikia tvirtus alibi ir versijos viena po kitos atkrinta. 
Kusanagiui tenka pripažinti, kad šįkart susidūrė su painiausia ir 
paslaptingiausia byla, kokią tik jam kada nors teko tirti. Jis nujaučia, 
kad lemtingos dienos mįsles užminė paslaptingas genijus ir jas įminti 
įstengs tik toks pat genialus protas. 

Prasideda nuožmi dviejų genijų kova. 


Detektyviniame romane „Įtariamojo /, p25:2040)/ma5“ Keigo Higashino 
neria intelektualaus žaidimo tinklą, kuriame tariama tiesa, regis, 
tėra priemonė, klystkeliais nuvedanti ir bylos tyrėjus, ir knygos 
skaitytojus. Atomazga tokia netikėta ir išradinga, kad vargu ar kas 
nors ją galėtų nuspėti. Sumanūs, labai sumanūs veikėjai. 

